
Dedicaţie 


Li se spune Garda Palatului, Garda Oraşului sau Patrula. Ori- 
care le-ar fi numele, scopul lor în orice operă fantastică eroică 
este identic: adică, pe la capitolul trei (sau după zece minute din 
film) trebuie să dea buzna în cameră, să îl atace pe erou pe rând şi 
să fie măcelăriți. Nimeni nu îi întreabă dacă vor să facă asta. 


Această carte este dedicată acestor bravi bărbați. 


Și, de asemenea, lui Mike Harrison, lui Mary Gentle, lui 
Neil Gaiman şi tuturor celor care au participat la sau au râs de 
ideea despre spaţiul-L; păcat că nu am folosit niciodată cartea 
lui Schrödinger... 


Aici se duc dragonii. 

Zac... 

Nici morţi, nici adormiţi. Nici aşteptând, deoarece 
aşteptarea implică speranţă. Cuvântul pe care îl căutăm aici 
este probabil... 

.. inactivi. 

Și, cu toate că spațiul pe care îl ocupă nu este precum cel nor- 
mal, fără îndoială ei sunt bine înghesuiți. Fiecare centimetru cub 
este ocupat de o gheară, de o labă, de un solz ori de vârful unei 
cozi, astfel încât efectul este asemănător cu acela al unei iluzii 
optice şi, în cele din urmă, ochii înțeleg că spațiul dintre fiecare 
dragon este, de fapt, alt dragon. 

Te-ar putea face să te gândeşti la o cutie de sardele, dacă ai crede 
că sardelele sunt uriaşe, acoperite cu solzi, mândre şi arogante. 

Şi, se presupune, pe undeva există şi desfăcătorul. 


În cu totul alt spaţiu, era dis-de-dimineaţă în Ankh-Morpork, 
cel mai vechi, cel mai măreț și mai jegos dintre oraşe. O ploaie 
fină se scurgea din cerul cenușiu şi străpungea fuioarele de ceaţă 
dinspre râu, care se încolăceau pe străzi. Şobolani de diferite spe- 
cii îşi vedeau de treburile lor nocturne. Sub mantia jilavă a nopții, 
asasinii asasinau, tâlharii tâlhăreau, prostituatele se prostituau. Și 
aşa mai departe. 

lar căpitanul Vimes din Garda de Noapte, beat, se împle- 
tici încetişor pe stradă, se ghemui uşurel în șanțul din faţa 
Casei Gărzii şi rămase o vreme acolo, în timp ce, deasupra 

lui, litere stranii făcute din lumină sfârâiau în aerul umed şi îşi 
schimbau culoarea... 

Oraşul cum, cum, cumiizice. Cumva. Femeie. Asta era. 
Femeie. Dezlănţuită, străveche, de sute de ani. Te-a amăgit, te-a 
lăsat să cazi într-o chestie, amor, cu ea, apoi ţi-a tras un şut în, 
în, chestie. Chestie, în gură. Limbă. Amigdale. Dinţi. Asta e, ea, 
a făcut. Era... chestie, ştii tu, câine, doamnă. Căţeluş. Găină. 
Căjțea. Şi atunci ai urât-o şi, şi taman când credeai că ai scos-o 
din, din, lasă, atunci şi-a deschis măreaţa, bubuitoarea, împuțita 
inimă în fața ta, te-a prins pe pi, pi, pi, chestie. Cior. Da. Asta e. 
N-ai ştiut niciodată unde, unde te afli. Întins. De un singur lucru 
erai sigur, nu puteai să renunțţi la ea. Pentru că, pentru că, era a ta, 
tot ce aveai, chiar şi în șanțurile ei... 


Întunericul jilav învăluia clădirile venerabile ale Universităţii 
Nevăzute, cel mai bun colegiu de vrăjitorie. Singura lumină era 
o pâlpâire slabă de octarin, vizibilă prin ferestrele micuţe ale noii 
clădiri a Magiei de Înaltă Intensitate, unde minţi ascuţite sondau 
însăși materia universului, indiferent dacă acestuia îi plăcea sau nu. 

Și mai era lumină, desigur, în Bibliotecă. 

Biblioteca era cea mai mare adunare de texte magice din 
întreg multiversul. Rafturile îi erau împovărate de mii de volume 
despre ştiinţe oculte. 

Se spunea că, deşi cantități mari de magie puteau distorsiona 
serios lumea pământească, Biblioteca nu se supunea regulilor 
fireşti ale spaţiului şi timpului. Se spunea că ținea la nesfârşit. Se 
spunea că puteai rătăci zile întregi printre rafturile îndepărtate, 
că, pe undeva, existau triburi rătăcite de studenți cercetători, că 
lucruri ciudate se ascundeau în alcovurile uitate şi că erau vânate 
de alte lucruri care erau şi mai ciudate. 


l Toate acestea erau neadevărate. Adevărul este că până şi cele mai mari colecții 
de cărți obişnuite distorsionează spaţiul, după cum poate demonstra pe loc ori- 
cine a stat prin preajma unui anticariat cu adevărat demodat, unul dintre acelea 
care arată ca şi cum ar fi fost proiectat de M. Escher într-o zi proastă şi care are 
mai multe scări decât etaje şi acele rânduri de rafturi care se sfârşesc în uşiţe 
care, cu siguranţă, sunt prea mici pentru a lăsa să treacă un om de dimensiuni 
normale. Ecuația potrivită este: Cunoaştere = putere = energie = materie = 
masă; o librărie bună este o gaură neagră amabilă care ştie să citească. 

Studenţii înţelepţi în căutarea volumelor mai îndepărtate 
aveau grijă să facă semne cu cretă pe rafturi pe măsură ce se 
afundau tot mai mult în bezna mucegăită şi le spuneau prieteni- 
lor să vină să îi caute dacă nu se întorceau până la cină. 

Și, deoarece magia poate fi doar slab legată, cărțile 
din Bibliotecă reprezentau ceva mai mult decât pastă de 
lemn şi hârtie. 

Magia brută pârâia din cotoarele lor, împământându-se 
singură, inofensiv, în şinele din cupru fixate de fiecare raft 
exact în acest scop. Dantelării şterse de foc albastru se furişau 
pe rafturi şi se auzea un sunet, o şoaptă de hârtie, ca şi cum ar 
fi venit de la o colonie de grauri dormitând. În tăcerea nopții, 
cărțile vorbeau între ele. 

Și mai era şi zgomotul cuiva care sforăia. 

Lumina care venea dinspre rafturi nu ilumina, ci sublinia 
întunericul, însă în sclipirea ei un privitor ar fi putut identifica 
un birou străvechi şi obosit aflat chiar sub cupola centrală. 

Sforăitul venea de sub el, unde o pătură jerpelită abia dacă 
acoperea ceva ce părea a fi o grămadă de saci de nisip, dar era 
de fapt un urangutan mascul adult. 

Era Bibliotecarul. 

Nu multă lume discuta zilele acestea despre faptul că el 
era o primată. Schimbarea fusese pricinuită de un accident 
magic, ceea ce este întotdeauna posibil atunci când atât de 
multe cărți puternice sunt ţinute la un loc, şi se considera că 
scăpase ieftin. Până la urmă, încă avea, în mare, aceeaşi formă. 
Și i se permisese să îşi păstreze slujba, la care era destul de 
priceput, deşi „permis“ nu era chiar cuvântul potrivit. Pro- 
blema nu era niciodată ridicată, datorită felului în care putea 
să îşi răsfrângă buza superioară, dezvelind mai mulți dinţi 
incredibil de galben: decât orice altă gură văzută vreodată de 
Consiliul Universităţii. 

Dar acum se auzea alt zgomot, sunetul străin al unei uşi care 
se deschidea scârțâind. Pașii înaintară pe podea şi dispărură 
printre rafturile îngrămădite. Cărţile foşniră cu indignare, iar 
unele dintre grimoarele mai mari îşi zăngăniră lanţurile. 

Bibliotecarul continuă să doarmă, legănat de susurul ploii. 

În îmbrăţişarea şanţului său, la jumătate de leghe depărtare, 
căpitanul Vimes din Garda de Noapte deschise gura şi începu 
să cânte. 


Acum, o siluetă în mantie neagră alerga pe străzile cufun- 
date în noapte, ascunzându-se din intrare în intrare, până când 
ajunse la o poartă macabră şi amenințătoare. Ai fi zis că nici o 
ușă obişnuită nu ar fi devenit atât de sinistră fără efort. Arăta ca 
şi cum arhitectul ar fi fost chemat pentru a 1 se da instrucțiuni 
precise. „Vrem ceva înfiorător din stejar negru, i se spusese. 
Așa că pune un gargui din ăia neplăcuţi deasupra arcadei, 
pocneşte-o ca şi cum ar fi călcat-o un uriaş şi fă ca toată lumea 
să înțeleagă, de fapt, că asta nu e o uşă de felul celor care fac 
«ding-dong» atunci când suni.“ 

Silueta întunecată bătu un cod complicat pe lemnul negru. 
O ferestruică minusculă şi cu zăbrele se deschise, iar un ochi 
bănuitor privi afară. 

— „Bufnița însemnată ţipă în noapte“, spuse vizitatorul 
încercând să îşi stoarcă apa de ploaie din mantie. 

— „Dar mulţi lorzi cenușii se duc trişti la oamenii fără 
stăpân“, intonă o voce din cealaltă parte a grilajului. 

— „Ura, ura, pentru fiica surorii fetei bătrâne“, replică silueta 
din care picura apă. 

— „Pentru tăietorul de lemne, toţii cei ce se roagă sunt de 
aceeaşi înălțime.“ 

— „Și totuşi, într-adevăr, trandafirul se află în spin.“ 

— „Mama bună face supă de fasole pentru fiul rătăcitor“, 
rosti glasul din spatele uşii. 

Urmă o pauză, întreruptă doar de sunetul ploii. Apoi, 
vizitatorul spuse: 

— Ce? 

— „Mama bună face supă de fasole pentru fiul rătăcitor.“ 

Urmă o altă pauză, și mai lungă. Apoi silueta murată zise: 

— Eşti sigur că turnul prost construit nu se clatină puternic la 
trecerea unui fluture? 

— Nu. E supă de fasole. Îmi pare rău. 

Ploaia şiroia neîncetat în tăcerea încărcată de stânjeneală. 


GĂRZI! GĂRZI! 11 


— Dar ce zici de balena captivă? întrebă vizitatorul mustind 
de apă, încercând să se înghesuie în micul adăpost oferit de 
intrarea groazei. 

— Ce-i cu ea? 

— Nu ar trebui să ştie nimic despre mărețele genuni, dacă 
vrei să afli. 

— Oh, balena captivă! Cauţi Frăția Desluşită a Nopții de 
Catran. E trei uşi mai încolo. 

— Dar voi cine sunteți? 

— Suntem Frăția Iluminată şi Antică a lui Ee. 

— Credeam că vă întâlniți în Strada Melasei, spuse bărbatul 
ud, după o vreme. 

— Da, bine. Ştii cum stă treaba. Clubul de traforaj are camera 
martea. A fost o mică încurcătură. 

— Oh? Bine, mulţumesc oricum. 

— Mi-a făcut plăcere. 

Uşiţa se trânti. 

Silueta în robă se uită urât la ea pentru o clipă, apoi porni 
mai departe pe stradă, pleoscăind. Într-adevăr, acolo mai era 
o intrare. Constructorul nu se obosise să îi schimbe modelul 
prea mult. 

Bătu. Ferestruica zăbrelită se deschise brusc. 

— Da? 

— Uite, „Bufnița însemnată ţipă în noapte“, în regulă? 

— „Dar mulţi lorzi cenuşii se duc trişti la oamenii fără stăpân.“ 

— „Ura, ura pentru fiica surorii fetei bătrâne“, bine? 

— „Pentru tăietorul de lemne, toții cei ce se roagă sunt de 
aceeaşi înălțime.“ 

— „Şi totuşi, într-adevăr, trandafirul se află în spin.“ Toarnă 
cu găleata aici. Știi asta, da? 

— Da, spuse vocea, cu tonul celui care chiar e la curent, dar 
nu stă el acolo. 

Vizitatorul oftă. 

— „Balena captivă nu ştie nimic despre măreţele genuni“, 
rosti el. Dacă asta te face să te simţi mai bine. 

— „Turnul prost construit se clatină puternic la trecerea 
unui fluture.“ 

Petentul se apucă de barele ferestruicii, se ridică la nivelul 
acesteia şi şuieră: 

— Acum lasă-mă să intru, sunt leoarcă! 

Urmă o altă pauză surdă. 

— Ascultă... ai zis genuni sau genunchi? 

— Genuni am zis. Măreţe genuni. Având în vedere, ştii, că 
sunt adânci. Sunt eu, Fratele Degete. 

— Parcă am auzit genunchi, spuse precaut portarul invizibil. 

— Ascultă, vrei afurisita de carte sau nu? Nu sunt obligat să 
fac asta. Aş putea să stau acasă, în pat. 

— Sigur era genuni? 

— Auzi, ştiu prea bine cât de măreţe sunt genunile alea neno- 
rocite, stărui Fratele Degete. Ştiam de genuni pe când tu erai un 
neofit muritor. Acum ai de gând să deschizi uşa? 

— Ei... bine. 

Se auzi sunetul zăvoarelor trase. Apoi vocea zise: 

— Poți să o împingi niţel? Uşa Cunoaşterii prin care 
Neinițiații Nu Pot Trece se umflă ceva de groază la umezeală. 

Fratele Degete îşi puse umărul la contribuție, forță şi intră, îi 
aruncă Fratelui Portar o privire urâtă şi se grăbi în intenor. 

Ceilalţi îl așteptau în Sanctuarul Interior, stând în picioare 
cu aerul umil al celor care nu sunt obişnuiţi să poarte robe negre 
cu glugă, sinistre. Marele Maestru Suprem îi făcu un semn 
din cap. 

— Fratele Degete, da? 

— Da, Mare Maestru Suprem. 

— Ai ceea ce ai fost trimis să obţii? 

Fratele Degete scoase un pachet de sub robă. 

— Era exact unde am spus, zise el. Nici o problemă. 

— Foarte bine, Frate Degete. 

— Mulţumesc, Mare Maestru Suprem. 

Marele Maestru Suprem bătu din ciocănel pentru a 
atrage atenţia. Toţi cei din încăpere se grăbiră să formeze un 
fel de cerc. 

— Declar deschisă şedinţa Unicei şi Supremei Loji a Frăției 
Desluşite, intonă el. Uşa Cunoaşterii este bine ferecată împo- 
triva ereticilor şi a neştiutorilor? 

— E blocată de tot, spuse Fratele Portar. Umezeala e de vină. 
Săptămâna viitoare îmi aduc rindeaua şi... 

— Bine, bine, zise iritat Marele Maestru Suprem. Un simplu 
„da“ ar fi fost de ajuns. Triplul cerc este bine şi corect trasat? 
Sunt aici toţi cei de faţă? Şi orice neştiutor ar face bine să nu se 
afle aici, căci va fi luat din acest loc şi gaschina îi va fi tăiată, 
molele desfăcute în cele patru vânturi, velşeta îi va fi sfâşiată 
în două cu multe cârlige, iar sfârlul îi va fi tras în ţeapă... 
da, ce este? 

— Scuze, aţi spus Frăția Des/uşită? 

Marele Maestru Suprem se uită ameninţător la personajul 
solitar care ridicase mâna. 

— Da, Frăția Deslușită, gardian al cunoaşterii sacre din tim- 
puri despre care nici un om nu poate şti... 

— Februarie trecut, sări în ajutor Fratele Portar. 

Marele Maestru Suprem avea impresia că Fratele Portar nu 
înţelesese despre ce era vorba. 

— Scuze. Scuze. Scuze, spuse personajul îngrijorat. Cred că 
am greşit societatea. Se poate să fi încurcat o străduţă. Plec ime- 
diat dacă îmi permiteți... 

— Iar sfârlul îi va fi tras în ţeapă, repetă Marele Maestru 
Suprem cu subînţeles, pe fundalul zgomotelor de lemn umed, în 
timp ce Fratele Portar încerca să deschidă intrarea groazei. Am 
terminat? Mai sunt neştiutori care au nimerit pe aici în drumul 
lor spre alt loc? adăugă el cu sarcasm amar. Aşa. Bine. Câr mă 
bucur! Cer prea mult dacă întreb: sunt păzite cele Patru Tur- 
nuri? Oh, bine. Şi Pantalonii Sfinţeniei? S-a obosit cineva să 
îi pună la dungă? Ah, ați făcut-o. Cum trebuie? Să ştiţi că o 
să verific... În regulă. Şi ferestrele au fost legate cu Şnururile 
Roşii ale Raţiunii, în conformitate cu recomandarea străveche? 
Bine. Acum probabil că putem continua. 

Cu aerul uşor țâfnos al cuiva care şi-a trecut degetul pe 
raftul de sus din casa unei nurori şi descoperă, în ciuda tutu- 
ror aşteptărilor, că străluceşte de curăţenie, Marele Maestru 
Suprem continuă. 

„Ce adunătură, îşi spuse el. O grămadă de incompetențţi 
pe care nici o altă societate secretă nu i-ar fi atins nici cu un 

Sceptru al Autorității de zece coți. Erau de felul celor care îşi 
scrânteau degetele chiar şi la cel mai simplu salut secret. 

Însă incompetenţi cu posibilităţi. Las” să îi ia celelalte 
societăți pe cei iscusiţi, pe cei plini de speranţă, pe ambiţioşi, 
pe cei cu încredere de sine. El îi va lua pe plângăcioşii plini 
de resentimente, pe cei cu burta plină de ciudă şi de fiere, pe 
cei care ştiau că ar fi reușit dacă li s-ar fi oferit ocazia. Să-i 
primească el pe cei în care valurile de venin şi de dorință 
de răzbunare se spărgeau de ziduri subțiri de nerozie și de 
paranoia mediocră. 

Și de prostie. Cu toţii au depus jurământul, se gândi el, dar 
nici măcar unul nu a întrebat măcar ce e un sfârl.“ 

— Fraţilor, zise el. În seara asta avem de discutat probleme de 
importanță capitală. Buna guvernare, nu, chiar viitorul oraşului 
Ankh-Morpork se află în mâinile noastre. 

Se apropiară mai mult. Marele Maestru Suprem simți cum 
îl încearcă familiarul fior al puterii. Îi sorbeau cuvintele. Ăsta 
era un sentiment pentru care merita să te îmbraci în afurisitele 
alea de robe prosteşti. 

— Nu ştim noi prea bine că oraşul se află în puterea oameni- 
lor corupți, care se îngraşă călare pe averile lor câştigate ne- 
cinstit, în timp ce bărbaţi de ispravă sunt ținuți deoparte şi 
forţaţi, practic, să devină sclavi? 

— Desigur că da! spuse Fratele Portar cu vehemenţă, după 
ce avură timp să traducă mintal acestea. Chiar săptămâna 
trecută, la Breasla Brutarilor, am încercat să-i arăt Maestrului 
Critchley că... 

Nu a fost vorba despre contact vizual, deoarece Marele 
Maestru Suprem se asigurase că glugile Fraţilor le învăluiau 
feţele într-un întuneric mistic, dar, cu toate acestea, a reuşit 
să îl amuţească pe Fratele Portar numai prin intermediul unei 
tăceri scandalizate. 

— Dar nu a fost întotdeauna astfel, continuă Marele Maestru 
Suprem. A existat, odată, o epocă de aur, când cei demni să fie 
conducători şi cei demni de respect erau pe drept recompensaţi. 
O epocă în care Ankh-Morpork nu era doar un oraş mare, ci 

unul măreț. O epocă a cavalerismului. O epocă în care... da, 
Frate Turn? 

O siluetă voluminoasă, în robă, lăsă mâna jos. 

— Vorbeşti despre când aveam regi? 

— Bravo, Frate Turn, zise Marele Maestru Suprem, uşor iri- 
tat de această dovadă neobişnuită de inteligenţă. Şi... 

— Dar asta s-a lămurit cu sute de ani în urmă, spuse Fratele 
Turn. Nu a fost o bătălie mare sau aşa ceva? Şi de atunci i-am 
avut pe lorzii conducători, ca Patricianul. 

— Da, foarte bine, Frate Turn. 

— Nu mai există regi, asta încerc să arăt, zise Fratele Turn, 
dornic să fie de ajutor. 

— După cum spune Fratele Turn, linia... 

— Ce ai spus despre cavalerism mi-a oferit indiciul, spuse 
Fratele Turn. 

— Cam aşa, şi... 

— Ai parte de asta cu regii, de cavalerism, zise Fratele Turn 
fericit. Şi de cavaleri. Şi ăştia aveau nişte... 

— Oricum, spuse tăios Marele Maestru Suprem, s-ar putea 
foarte bine ca linia regilor din Ankh să nu fie pe atât de defunctă 
pe cât ne-am imaginat până acum, fiind posibil ca descendența 
lor să fi supravieţuit. Astfel îmi arată cercetările mele în 
pergamentele antice. 

Se retrase, așteptând. Totuşi, vorbele sale nu păreau să aibă 
efectul pe care îl așteptase. Probabil că se descurcau cu „defunctă“, 
se gândi el, dar ar fi trebuit să trag linie la „descendență“. 

Fratele Turn ridicase iar mâna. 

— Da? 

— Vrei să spui că există un fel de moştenitor la tron care 
aşteaptă pe undeva? zise Fratele Turn. 

— Aşa se pare, da. 

— Da. Aşa fac ei, să ştii, spuse Fratele Turn bine informat. 
Se întâmplă tot timpul. Poţi să citeşti despre asta. Flăstare, 
aşa le zice. Se ascund prin pustietăţi îndepărtate cu sutele de 
ani, transmițând din generaţie în generaţie sabia şi semnul din 
naştere secrete şi aşa mai departe. Şi tocmai când Vechiul Regat 

are nevoie de ei, apar și îi zboară pe toţi uzurpatorii care se 
nimeresc prin preajmă. Şi apoi este o bucurie generală. 

— Da, bine, rosti o siluetă despre care Marele Maestru 
Suprem ştia că este Fratele Tencuitor. Şi ce dacă? Să spunem 
că apare un flăstar, se duce la Patrician şi îi zice: „Hei, io-s 
rege, uite semnul din naştere, cum se cere, acum şterge-o“. Cu 
ce se alege? Cu o speranţă de viaţă de cam două minute, cu 
asta se alege. 

— Tu nu asculți, spuse Fratele Turn. Treaba e că flăstarul 
trebuie să sosească atunci când regatul este ameninţat, da? 
Atunci toată lumea îl vede, corect? Apoi e purtat pe braţe la 
palat, vindecă nişte oameni, anunţă o sărbătoare, împarte ceva 
comori şi n-ai treabă cu cin-te-ntreabă. 

— Mai trebuie şi să se însoare cu o prinţesă, zise Fratele Por- 
tar. Având în vedere că el e porcar. 

Cu toţii se uitară la el. 

— Cine a spus că e porcar? întrebă Fratele Turn. Eu nu am 
zis că e porcar. Ce legătură are asta cu porcarii? 

— Totuşi, are dreptate, spuse Fratele Tencuitor. De regulă, 
flăstarul obişnuit e porcar sau pădurar ori ceva asemănător. Are 
legătură cu a fi în cumi:izice. Cognito. Trebuie să pară că au, ştii 
tu, origini simple. 

— Nu-i nimic special la originile simple, zise un frate foarte 
scund, care părea că era compus în întregime dintr-o mică robă 
neagră umblătoare cu halitoză. La mine în familie, noi credem 
că porcar e o slujbă clasa întâi. 

— Dar familia ta nu are sânge regal, Frate Budar, spuse 
Fratele Tencuitor. 

— S-ar putea să avem, zise Fratele Budar bosumflat. 

— Bun, atunci, spuse Fratele Turn fără tragere de inimă. 
Aşa e. Dar la momentul potrivit, vezi tu, regii originali îşi 
aruncă mantia şi zic: „lată-mă-s!“, iar regalitatea lor esenţială 
iese la iveală. 

— Cum, mai exact? spuse Fratele Portar. 

— ...S-ar putea să am sânge regesc, mormăia Fratele 
Budar. N-are nici un drept să îmi spună că s-ar putea să 
n-am sånge... 

— Uite, pur şi simplu se întâmplă, da? Când vezi, îți 
dai seama. 

— Dar înainte de asta, trebuie să salveze regatul, zise 
Fratele Tencuitor. 

— Oh, da, spuse Fratele Turn apăsat. Asta e lucrul principal, 
aşa e. 

— De la ce să îl salveze, atunci? 

— ...am la fel de mult dreptul să pot avea sânge regesc 
ca oricine... 

— De Patrician? zise Fratele Portar. 

Fratele Turn, care devenise brusc o autoritate în subiectul 
regalității, clătină din cap. 

— Nu ştiu dacă Patricianul este chiar o ameninţare, spuse el. 
Nu e un tiran adevărat. Nu-i la fel de rău ca alţii pe care i-am 
avut. Adică, el de fapt nu oprimă. 

— Eu sunt oprimat tot timpul, zise Fratele Portar. Maestrul 
Critchley, unde lucrez, mă oprimă dimineaţa, la prânz şi seara, 
strigă la mine şi toate cele. Iar femeia de la magazinul de zarza- 
vaturi mă oprimă tot timpul. 

— Aşa e, spuse Fratele Tencuitor. Proprietarul meu mă 
oprimă ceva de groază. Îmi bate în uşă şi tot trăncăneşte despre 
chiria pe care cică i-o datorez, ceea ce e o minciună. Și oame- 
nii de alături mă oprimă toată noaptea. Le spun, muncesc toată 
ziua, omul trebuie să aibă şi el nişte timp când să înveţe să cânte 
la tubă. Asta e opresiune, aşa e. Dacă eu nu sunt sub călcâiul 
opresorului, nu ştiu cine mai este. 

— Dacă o iei aşa — zise alene Fratele Turn —, cred că şi pe 
mine mă oprimă cumnatul meu tot timpul, pentru că are un cal 
şi o trăsurică noi pe care şi le-a cumpărat. Eu nu am. Adică, e 
drept? Fac pariu că un rege nu ar lăsa aşa opresiune să mai con- 
tinue, pe oameni îi oprimă nevestele că de ce n-au şi ei o trăsură 
nouă ca Rodney al nostru şi aşa mai departe. 

Marele Maestru Suprem asculta la acestea cu un sentiment 
de uşoară confuzie. Era ca şi cum ar fi ştiut că există avalanşe, 
dar nici nu i-ar fi trecut prin minte ce rezultate uluitoare avea 
să declanşeze atunci când va fi aruncat bulgărele de zăpadă din 
vârful muntelui. Aproape că nici nu trebuia să îi aţâţe. 

— Sunt sigur că un rege ar avea ceva de zis despre proprie- 
tari, spuse Fratele Tencuitor. 

— Şi că i-ar scoate în afara legii pe cei care au trăsuri bătătoare 
la ochi, zise Fratele Turn. Başca, ma: sunt cumpărate şi cu bani 
furaţi, cred. 

— Eu cred, spuse Marele Maestru Suprem, reglând niţel lucru- 
rile, că un rege înţelept nu ar scoate în afara legii, cum ar veni, 
trăsurile bătătoare la ochi decât pentru cei care nu merită. 

Urmă o pauză de gândire în cadrul conversaţiei, ca şi 
cum Fraţii reuniți ar fi împărțit mintal universul între cei care 
merită şi cei care nu merită şi s-ar fi plasat pe ei înşişi în partea 
care trebuia. 

— Ar fi foarte corect, zise Fratele Turn uşurel. Dar Fratele Ten- 
cuitor avea dreptate, zău. Nu pot să-mi închipui că un flăstar îşi 
manifestă destinul doar pentru că Fratele Portar crede că femeia 
de la magazinul de zarzavaturi se uită tot timpul ciudat la el. 
Fără supărare. 

— Și mă fură al naibii la cântar, spuse Fratele Portar. Şi... 

— Da, da, da, zise Marele Maestru Suprem. Într-adevăr, oame- 
nii cinstiți din Ankh-Morpork se află sub călcâiul opresorilor. 
Totuşi, de obicei un rege iese la iveală în circumstanţe ceva mai 
dramatice. Un război, de exemplu. 

Lucrurile mergeau bine. Desigur, cu toată prostia lor egoistă, 
unul dintre ei avea să se dovedească destul de isteț pentru a 
face propunerea. 

— Exista o veche profeție sau cam așa ceva, spuse Fratele 
Tencuitor. Îmi povestea bunicul. Privi în gol, în strădania sa de 
a-şi aminti. „Da, regele va veni aducând Legea şi Dreptatea şi 
nu va şti nimic altceva decât Adevărul şi îi va Apăra şi Servi pe 
oameni cu Sabia lui.“ Nu trebuie să vă uitaţi așa la mine, nu am 
inventat-o eu. 

— Oh, toți o ştim pe asta. Şi ce mai bine ne-ar face, zise Fra- 
tele Turn. Adică, ce face, vine călare cu Legea şi Adevărul şi aşa 
mai departe, precum cei Patru Cavaleri ai Apocalipsei? Salu- 
tare la toată lumea, își subție el vocea, eu sunt regele, iar acolo, 
adăpându-şi calul, e Adevărul. Nu e prea practic, nu? Nu. Nu poţi 
să te încrezi în legendele străvechi. 

— De ce nu? spuse Fratele Budar, ţâfnos. 

— Pentru că sunt legendare. Aşa îţi dai seama, zise Fratele Turn. 

— Cea cu prințesele adormite e bună, spuse Fratele Tencuitor. 
Doar un rege poate să le trezească. 

— Nu fi tâmpit, zise Fratele Turn cu severitate. Nu avem rege, 
aşa că nu putem avea prințese. E logic. 

— Fireşte, în vremurile de demult, era foarte uşor, spuse vesel 
Fratele Portar. 

— De ce? 

— Nu trebuia decât să omoare un dragon. 

Marele Maestru Suprem își împreună palmele şi înălță o 
rugăciune tăcută oricărui zeu se nimerea să asculte. Avusese 
dreptate în privinţa acestor oameni. Mai devreme sau mai târziu, 
micile lor minţi amețite îi purtaseră acolo unde dorise el. 

— Ce idee interesantă, zise el mieros. 

— N-ar merge, spuse Fratele Turn cu seriozitate. Acum nu mai 
sunt dragoni mari. 

— S-ar putea să mai fie. 

Marele Maestru Suprem îşi trosni degetele. 

— Poftim? zise Fratele Turn. 

— Am spus că s-ar putea să mai fie. 

Din adâncurile glugii Fratelui Turn ieşi un râs neliniștit. 

— Ce, de-adevăratelea? Cu solzi unaşi şi cu aripi? 

— Da. 

— Cu respiraţia ca de furnal? 

— Cu chestiile alea cu unghii mari la picioare? 

— Gheare? Oh, da. Cât de multe vrei. 

— Cum vine asta, cât de multe vreau? 

— Aş zice că este foarte clar, Frate Turn. Dacă vrei dragoni, 
poți avea dragoni. Tu poţi aduce un dragon aici. Acum. În oraş. 

— Eu? 

— Voi toți. Adică noi, zise Marele Maestru Suprem. 

Fratele Turn ezită. 

— Ei, nu ştiu dacă e o idee prea... 

— Şi s-ar supune tuturor comenzilor voastre. 

Asta îi opri. Asta îi aduse pe calea cea bună. Asta căzu în 
fața creieraşelor lor laşe ca o bucată de carne într-un ţarc plin de 
câini înfometați. 

— Vrei să repeţi? zise Fratele Tencuitor uşurel. 

— Puteţi să îl controlaţi. Puteţi să îl puneţi să facă orice vreți. 

— Ce? Un dragon adevărat? 

În intimitatea glugii sale, Marele Maestru Suprem îşi dădu 
ochii peste cap. 

— Da, unul adevărat. Nu un mic dragon de mlaștină, un ani- 
mal de companie. Ci produsul original. 

— Dar credeam că erau, ştii tu... mituri. 

Marele Maestru Suprem se aplecă înainte. 

— Erau mituri şi erau reali, zise el cu putere. Atât undă, 
cât şi particulă. 

— Aici m-ai pierdut, spuse Fratele Tencuitor. 

— Vă voi demonstra, atunci. Cartea, te rog, Frate Degete. 
Mulţumesc. Fraţilor, trebuie să vă spun că atunci când îmi 
desăvârşeam educaţia cu Maeştrii Secreți... 

— Cu cine, Mare Maestru Suprem? zise Fratele Tencuitor. 

— De ce nu asculți? Niciodată nu eşti atent. A spus Maeștrii 
Secreţi! zise Fratele Turn. Ştii, înțelepţii ăia venerabili ce trăiesc 
pe vreun munte și conduc totul în secret şi care l-au învăţat așa 
şi pe dincolo şi care pot să meargă prin foc şi altele. Ne-a spus 
săptămâna trecută. O să ne înveţe şi pe noi, nu-i aşa, Mare Maes- 
tru Suprem? încheie el servil. 

— Oh, Maeștrii Secreţi, zise Fratele Tencuitor. Scuze. Glugile 
astea mistice sunt de vină. Secreţi. Îmi aduc aminte. 

„Dar când voi conduce oraşul, îşi spuse Marele Maestru 
Suprem, aşa ceva nu se va mai întâmpla. Voi forma o nouă socie- 
tate secretă din oameni inteligenți, oameni cu minţi ascuţite, deşi 
nu prea inteligenţi, fireşte, nu prea inteligenţi. Îl vom dărâma 
pe crudul tiran și vom intra într-o nouă epocă a iluminării, a 
fraternității şi a umanismului, iar Ankh-Morpork va deveni o 
Utopie şi oamenii ca Fratele Tencuitor vor fi perpeliţi la focuri 

mici dacă voi avea ceva de zis în această privință, şi sigur voi 
avea. Şi sfârlul! lui.“ 

— După cum spuneam, atunci când îmi desăvâşeam educația 
cu Maeștrii Secreţi... continuă el. 

— Asta a fost atunci când ți-au zis că trebuie să mergi pe hârtie 
de orez, nu? spuse Fratele Turn pe un ton familiar. Întotdeauna mi 
s-a părut că asta a fost una bună. De atunci păstrez de fiecare dată 
hârtia de pe fundul cutiuţei cu tăiţei. Uimitor, zău! Pot să merg 
fără probleme pe ea. Îţi arată ce înseamnă să te afli în societatea 
secretă potrivită, asta face. 

„La proțap, se gândi Marele Maestru Suprem, Fratele Tencui- 
tor nu va fi singur.“ 

— Paşii tăi pe drumul iluminării sunt un exemplu pentru noi 
toți, Frate Turn, zise el. Totuşi, dacă îmi permiţi să continui — 
printre multele secrete... 

— ...din Inima Fiinţei... spuse Fratele Tum pe un ton aprobator. 

— Din Inima Fiinţei, după cum zice Fratele Turn, a apărut 
poziţia actuală a nobililor dragoni. Credinţa că au dispărut este 
greşită. Nu au făcut decât să descopere o nouă nişă evoluționară. 
Și pot fi chemaţi din ea. Această carte — o ridică — oferă 
instrucțiuni exacte. 

— Este doar într-o carte? întrebă Fratele Tencuitor. 

— Nu este o carte obişnuită. Aceasta este singura copie. Mi-a 
luat ani întregi să îi dau de urmă, zise Marele Maestru Suprem. 
Este scrisă de Tubal de Malachite, un mare învăţat în ştiinţa dra- 
gonilor. A invocat dragoni de toate dimensiunile. Şi la fel puteți 
face ŞI vol. 

Urmă o altă tăcere lungă, stânjenită. 

— Hm, spuse Fratele Portar. 

— Mie îmi pare cam, ştii... magic, zise Fratele Turn pe tonul 
neliniștit al celui care a văzut unde e ascunsă cartea de joc, dar nu 


! Un sfârl este definit în Dicţionarul cuvintelor care te fac să plângi ca „un 
pic pateu cu coajă moale care conţine stafide“. Dicţionarul va fi fost nepreţuit 
pentru Marele Maestru Suprem atunci când scornise jurămintele Societăţii, căci 
include și velşetă („un fel de jiletcă purtată de anumiţi ceasornicari“), gaschină 
(„o pasăre timidă, gri-cafenie, din familia lişiţei““) şi mole („un joc de îndemâ- 
nare şi iscusință care implică țestoase“). 

vrea să spună. Adică, nu vreau să îţi pun la îndoială înțelepciunea 
supremă, dar... ei... Ştii... magie... 

Vocea i se pierdu. 

— Mda, spuse Fratele Tencuitor neliniștit. 

— Sunt, hm, vrăjitorii, vezi tu, zise Fratele Degete. Cre'că n-ai 
ştiut asta, când erai prins cu venerabilii tăi înțepați pe munte, dar 
vrăjitorii de pe aici îţi trag o săpuneală de n-o poţi duce dacă te 
prind că faci așa ceva. 

— Demarcaţie, aşa îi zic ei, spuse Fratele Tencuitor. Adică, eu 
nu îmi bag nasul în cumlezice întrețesute mistice ale cauzalității, 
şi ei nu se ocupă de tencuieli. 

— Nu reuşesc să văd unde este problema, zise Marele 
Maestru Suprem. 

De fapt, vedea prea bine. Aceasta era ultima piedică. Dacă 
avea să le ajute minţile minuscule să treacă peste asta, lumea 
întreagă avea să-i stea în palmă. Egoismul lor stupefiant de lipsit 
de inteligenţă nu îl dezamăgise până atunci, cu siguranță nu avea 
să îl lase baltă tocmai în acel moment... 

Fraţii se foiră neliniştiți. Apoi Fratele Budar vorbi. 

— Ha. Vrăjitori. Ce ştiu ei ce înseamnă o zi de muncă? 

Marele Maestru Suprem inspiră adânc. „Ah...“ 


Atmosfera de resentiment răutăcios deveni vizibil mai 


încărcată. 

— Nimic, aşa e, spuse Fratele Degete. Se plimbă cu nasurile 
pe sus, prea buni pentru cei ca noi. Îi vedeam când lucram la Uni- 
versitate. Au fundurile late de o poştă, vă zic. Să-i prinzi făcând 
o muncă cinstită? 

— Cum ar fi hoţia, adică? zise Fratele Turn, căruia nu îi plăcuse 
niciodată prea mult de Fratele Degete. 

— Fireşte, ei îți zic, continuă Fratele Degete ignorând 
intenționat comentariul, că nu ar trebui să faci magie având în 
vedere că doar ei ştiu cum să nu tulbure armonia universală şi aşa 
mai departe. O grămadă de prostii, după mine. 

— Bii-ne, spuse Fratele Tencuitor, nu ştiu, zău, adică, faci 
amestecul greşit, şi te trezeşti cu o grămadă de tencuială jilavă 
în jurul gleznelor. Dar dacă faci un pic de magie greşit, ei zic că 
lucruri îngrozitoare ies din mobilă şi te străpung pe loc. 

— Da, dar vrăjitorii spun asta, zise Fratele Turn gânditor. Nici 
eu n-am putut să-i înghit niciodată, să fiu sincer. S-ar putea să 
aibă un lucru bun şi să nu vrea ca restul să afle. Nu trebuie decât 
să fluturi din mâini şi să faci o incantaţie, şi totul e gata. 

Fraţii se gândiră la acest lucru. Părea plauzibil. Dacă ei ar 
fi avut un lucru bun, cu siguranță că nu ar fi vrut să-şi bage 
nimeni nasul. 

Marele Maestru Suprem hotărî că era momentul potrivit. 

— Atunci ne-am înţeles, Fraţilor? Sunteţi gata să practi- 
cați magia? 

— Ah, să practicăm, spuse Fratele Tencuitor uşurat. 
Nu mă deranjează să practic. Atât timp cât nu trebuie să o 
facem de-adevăratelea... 

Marele Maestru Suprem trânti cartea. 

— Adică să facem vrăji adevărate! Să readucem oraşul pe 
drumul cel bun! Să chemăm un dragon! strigă el. 

Cu toţii făcură un pas în spate. Apoi, Fratele Portar zise: 

— Şi atunci, dacă avem dragonul, regele cel drept o să apară, 
aşa, din senin? 

— Da! spuse Marele Maestru Suprem. 

— Înţeleg, zise Fratele Turn sărindu-i în ajutor. E logic. Din 
cauza destinului şi a lucrărilor gnomice ale sorții. 

Urmă un moment de ezitare, iar apoi o mişcare de aprobare 
generală a glugilor. Doar Fratele Tencuitor părea uşor nefericit. 

— Bii-ne, spuse el. Nu o să ne scape de sub control, nu? 

— Te asigur, Frate Tencuitor, că poţi renunţa oricând vrei, zise 
mieros Marele Maestru Suprem. 

— Ei... bine, spuse Fratele şovăielnic. Doar un pic, atunci. 
Putem să îl facem să stea aici destul de mult cât să ardă, de exem- 
plu, orice magazin de zarzavaturi opresiv? 

„Ah...“ 

Câştigase. Aveau să fie iar dragoni. Şi un rege, din nou. Nu ca 
vechii regi. Un rege care să facă ce i se spunea. 

— Asta, zise Marele Maestru Suprem, depinde de cât de mult 
puteţi fi de ajutor. Mai întâi, vom avea nevoie de orice elemente 
magice pe care le puteţi aduce... 

Era posibil să nu fie o idee bună să îi lase pe ceilalți să vadă 
că ultima parte a cărții lui de Malachite nu reprezenta altceva o 
bucată carbonizată. În mod clar, omul nu era capabil. 

El s-ar fi descurcat mult mai bine. Şi absolut nimeni nu l-ar 
fi putut opri. 

Tunetul rostogoli... 


Se spune că zeii joacă jocuri cu vieţile oamenilor. Dar ce 
jocuri, de ce, care sunt identitățile pionilor, ce joc este şi care sunt 
regulile — cine ştie? 

Mai bine să nu facem speculaţii. 

Tunetul rostogoli... 

Dădu un şase. 


Acum, să ne depărtăm niţel de străzile ude ale oraşului 
Ankh-Morpork, să ne rotim spre cețunile dimineţii de pe Disc şi 
să focalizăm din nou asupra unui tânăr care se îndreaptă spre oraș 
cu toată deschiderea, sinceritatea şi inocenţa unui aisberg ce intră 
pe o rută maritimă importantă. 

Tânărului 1 se spune Morcove. Nu din cauza părului, pe care 
tatăl său i l-a tăiat întotdeauna scurt din motive de Igienă. Ci din 
cauza formei lui. 

Este acel fel de formă ascuțită pe care un băiat o capătă trăind 
curat, mâncând sănătos şi trăgând guri mari de aer de munte. 
Când îşi încordează muşchii umerilor, ceilalți muşchi trebuie să 
se dea din calea lor mai întâi. 

De asemenea, poartă o sabie care i-a fost oferită în condiţii 
misterioase. Condiţii foarte misterioase. Prin urmare, în mod 
surprinzător, această sabie are ceva foarte neaşteptat. Nu este 
magică. Nu are un nume. Când o mânuieşti nu ai un sentiment 
de putere, capeţi doar băşici; ai crede că era o armă care fusese 
folosită atât de mult, încât încetase să mai fie altceva decât o 
sabie, o bucată lungă de metal cu margini foarte ascuţite. Și nu 
scrie „destin“ pe ea. 

De fapt, este, practic, unică. 


Tunetul rostogoli. 
Șanţurile oraşului gâlgâiau încetişor în timp ce gunoaiele 
nopții erau purtate prin ele, în unele cazuri protestând slab. 


GĂRZI! GĂRZI! 25 


Când ajunse la silueta culcată a căpitanului Vimes, apa se 
abătu şi curse în jurul lui în două şuvoaie. Vimes deschise ochii. 
Există un moment de pace golită de conţinut, înainte ca amintirile 
să îl lovească precum o lopată. 

Fusese o zi proastă pentru Gardă. Avusese loc înmormântarea 
lui Herbert Gaskin, de exemplu. Sărmanul Gaskin. Încălcase una 
dintre regulile fundamentale pentru a fi gardă. Nu era genul de 
regulă pe care o persoană ca Gaskin să o poată încălca de două 
ori. Aşa că fusese coborât în pământul ud, cu ploaia bătându-i în 
coşciug şi cu nimeni care să îl plângă în afară de cei trei membri 
supraviețuitori ai Gărzii de Noapte, cel mai disprețuit grup de 
oameni din întregul oraş. Sergentul Colon nu se putuse opri din 
plâns. Sărmanul Gaskin. 

„Sărmanul Vimes“, se gândi Vimes. 

Sărmanul Vimes, aici în şanţ. Dar de aici începuse. De jos, din 
canal. Sărmanul Vimes, cu apa strecurându-i-se pe sub platoșă. 
Sărmanul Vimes, privind cum restul conţinutului șanțului 
se scurgea pe lângă el. „Cre'că până şi sărmanul Gaskin are o 
privelişte mai bună acum“, se gândi el. 

Să vedem... plecase după înmormântare şi se îmbătase. 
Nu, nu se îmbătase, era altceva, se termina cu „tă“. Se îmbătase 
Criță, asta era. Pentru că lumea complet sucită şi greşită, ca 
într-o oglindă deformată, redevenea clară doar dacă te uitai la ea 
printr-un fund de sticlă. 

Altceva acum, ce mai era. 

„Oh, da. Noaptea. Vremea datoriei. Nu pentru Gaskin, totuşi. 
Trebuie să găsesc un nou coleg. Oricum vine un coleg nou, nu-i 
aşa? Un puşti din minți. Vorbă scrisă. Un cuşti din dinţi...“ 

Vimes renunță şi se prăbuşi pe spate la loc. Şanţul continuă 
să se scurgă. 

Deasupra capului, literele luminoase pârâiau şi clipeau 
în ploaie. 


Nu doar aerul proaspăt de munte era cel care îi dăduse lui 
Morcove fizicul gigantic. Faptul că fusese crescut într-o mină de 
aur condusă de pitici şi că lucrase douăsprezece ore pe zi ridicând 
vagonete la suprafaţă trebuie să-l fi ajutat. 

Mergea cocoşat. Ceea ce provoacă asta este faptul de a fi 
crescut într-o mină condusă de pitici care cred că un metru şi 
jumătate reprezintă o înălțime bună pentru tavan. 

Dintotdeauna ştiuse că era diferit. Mai plin de cucuie, măcar. 
Iar apoi, într-o zi, tatăl lui l-a privit în față sau, mai bine zis, l-a 
privit în talie şi i-a spus că, de fapt, el nu era, după cum crezuse 
întotdeauna, un pitic. 

Ce lucru îngrozitor să te trezeşti la şaisprezece ani că ești din 
specia greşită... 

— Nu am vrut să îţi spunem până acum, fiule, i-a zis tatăl său. 
Am crezut că o să îți treacă odată cu vârsta. 

— Ce să îmi treacă? a întrebat Morcove. 

— Creşterea. Dar acum mama ta, adică, amândoi credem că 
este timpul să te duci printre cei din neamul tău. Vreau să spun 
că nu e drept să te ținem aici ca într-o cușcă, fără să ai tovarăşi 
de înălțimea ta. 

Tatăl său îşi făcea de lucru cu un nit slăbit de la coif, semn 
sigur că era îngrijorat. 

— Ăăă, a adăugat el. 

— Dar voi sunteţi neamul meu! a spus Morcove disperat. 

— Într-un fel, da, a zis tatăl lui. În alt fel, care este unul mai 
exact şi mai precis, nu. Vezi tu, e vorba despre treaba asta cu 
genetica. Aşa că o idee foarte bună ar putea fi să te duci să vezi 
ceva din lume. 

— Ce, de tot? 

— Oh, nu! Nu. Fireşte că nu. Poţi să vii să ne vezi oricând 
vrei tu. Dar, ei, un băiat de vârsta ta, ținut aici... Nu e drept. Ştii 
tu. Adică. Nu mai eşti copil. Mai tot timpul trebuie să mergi în 
genunchi şi restul. Nu e drept. 

— Care e neamul meu, atunci? a întrebat Morcove uluit. 

Bătrânul pitic a inspirat adânc. 

— Eşti om, a zis el. 

— Ce, ca domnul Varneshi? Unul dintre Ce: Mari? 

O dată pe săptămână, domnul Varneshi conducea o căruță 
trasă de boi pe drumuri de munte pentru a aduce diferite lucruri 
în schimbul aurului. 

— Tu ai doi metri, băiete. El are doar unu şi jumătate. Piticul 
îşi făcea iar de lucru cu nitul slăbit. Vezi cum stă treaba. 

— Da, dar... dar poate că sunt eu ceva mai înalt, a spus 
Morcove disperat. Până la urmă, dacă pot să existe oameni 
scunzi, nu pot să existe şi pitici înalți? 

Tatăl lui l-a bătut pnieteneşte pe spatele genunchilor. 

— Trebuie să accepţi realitatea, băiete. Te-ai simţi mult mai 
acasă la suprafață. E în sângele tău. Și nici acoperişul nu e 
aşa de jos. 

„Nu poți să te dai cu capul de bolta cerească“, şi-a spus el. 

— Stai aşa, a zis Morcove, cu fruntea lui sinceră încrețindu-se 
în efortul de a socoti. Tu eşti pitic, nu? Și mama e pitic. Deci şi eu 
trebuie să fiu pitic. Natural. 

Piticul a oftat. Sperase să ocolească acest subiect pentru o 
perioadă de câteva luni măcar, să-i dezvăluie cu blândeţe într-un 
fel, dar nu mai avea timp. 

— Stai jos, băiete, a spus el. 

Morcove s-a aşezat. 

— Treaba e, a zis el nefericit, atunci când fața mare şi 
sinceră a băiatului ajunsese ceva mai aproape de a lui, că 
te-am găsit în pădure într-o zi. Rătăceai pe lângă una dintre 
poteci... hm. 

Nitul slăbit a scârţâit. Piticul s-a avântat mai departe. 

— Treaba e, vezi tu... că erau niște căruţe. În flăcări, s-ar putea 
zice. Şi oameni morţi. Aă, da. Oameni extrem de morţi. Din 
cauza bandiţilor. A fost o iarnă aspră atunci, tot felul de oameni 
veneau pe dealuri... aşa că te-am luat la noi, fireşte, apoi, ei, a 
fost o iarnă lungă, cum spuneam, și mama ta s-a obişnuit cu tine 
ŞI, ei, nu am mai apucat să-l rugăm pe Varneshi să facă cercetări. 
Asta e totul şi nimic mai mult. 

Morcove a acceptat acest lucru destul de calm, în mare 
parte din cauză că nu înţelegea aproape nimic. În plus, din câte 
ştia, a fi găsit rătăcind prin pădure era metoda normală de adu- 
cere pe lume a copiilor. Un pitic nu este considerat destul de 

mare pentru a-i fi explicate procesele tehnice înainte ca el! să 
ajungă la pubertate?. 

— Bine, tată, a spus el şi s-a aplecat pentru a ajunge la acelaşi 
nivel cu urechea piticului. Dar ştii, eu şi... o ştii pe Părăluța 
Pumn-de-Piatră? E foarte frumoasă, tată, are o barbă moale pre- 
cum... ceva foarte moale — am făcut o înțelegere şi... 

— Da, a zis piticul cu răceală. Știu. Tatăl ei a avut o vorbă 
cu mine. 

La fel a făcut şi mama ei cu mama ta, a adăugat el în tăcere, 
iar apoi ea a avut o vorbă cu mine. O grămadă de vorbe. 

— Nu că nu te-ar plăcea, eşti un băiat de încredere şi un bun 
muncitor, ai fi un ginere bun. Patru gineri buni. Asta e pro- 
blema. Și, oricum, ea are doar şaizeci de ani. Nu se face. Nu 
e bine. 

Auzise despre copii crescuţi de lupi. Se întreba dacă 
şeful haitei era vreodată nevoit să facă ceva atât de delicat. 
Poate că ar fi trebuit să îl ducă într-un luminiş liniştit şi să îi 
spună: „Uite, fiule, poate te-ai întrebat de ce nu eşti la fel de 
păros precum ceilalți...“ 

Discutase şi cu Varneshi. Era un om bun, de încredere, Var- 
neshi. Fireşte, îl cunoscuse pe tatăl lui. Şi pe bunic, dacă se gân- 
dea bine. Se părea că oamenii nu rezistau prea mult, probabil 
din cauza efortului de a pompa sângele atât de sus. 

— Ai o problemă, rege“. Chiar aşa, spusese bătrânul, în timp ce 
împărțeau un păhărel de tărie pe o băncuţă din fața Puţului nr. 2. 

— E un băiat bun, să ştii, zisese regele. Un caracter curat. 
Cinstit. Nu e chiar sclipitor, dar dacă îi spui să facă un lucru, nu 
are liniște până nu termină. Ascultător. g 

— Ai putea să-i tai picioarele, spusese Varneshi. 

— Nu picioarele o să fie problema, zisese regele posomorât. 

— Ah. Da. Ei, în cazul ăsta, ai putea... 

— Nu. 


! Pronumele este folosit de pitici pentru a indica ambele sexe. Toţi piticii au 
barbă şi poartă până la douăsprezece straturi de haine. Sexul este mai mult sau 
mai puţin opţional. 

2 Adică, pe la cincizeci şi cinci de ani. 

3 Lit. dezka-knik, „supraveghetor de mină“. 

— Nu, aprobase Varneshi gânditor. Hmm. Bine, atunci ceea 
ce ar trebui să faci este să îl trimiţi niţel de acasă. Lasă-l să se 
amestece cu oamenii. Se lăsase pe spate. Ce ai tu aici, rege, este 
o rață, adăugase el, pe tonuri înțelepte. 

— Nu cred că ar trebui să-i spun asta. Şi aşa refuză să creadă 
că e om. 

— Ceea ce vreau să zic este că e o rață crescută printre găini. 
Un fenomen de fermă binecunoscut. Descoperă că nu e în stare 
să ciugulească şi că nu ştie ce e înotul. 

Regele asculta politicos. Piticii nu prea ştiu despre 
agricultură. 

— Dar dacă îl trimiţi să vadă alte rațe, dacă îl laşi să se 
ude pe picioare, nu o să mai alerge după găinuşe. Şi n-ai 
treabă cu cin-te-ntreabă. 

Când îți petreci o mare parte a vieţii în subteran, îți dezvolți 
o minte foarte strictă. Piticii nu au ce face cu metaforele şi 
comparaţiile. Dacă te apuci să te joci cu astfel de descrieri, dai 
de mare bucluc, aceasta e deviza lor. Dar după două sute de ani 
în care vorbise cu oamenii, regele îşi dezvoltase, de fapt, un ins- 
trument mental scrupulos care era aproape potrivit pentru sarcina 
de a-i înțelege. 

— Sunt sigur că cine mă întreabă cel mai mult este unchiul 
meu, Bjorn Tarenbraţ, remarcase el alene. 

— Tot aia. 

Urmase o pauză în care regele supusese problema unei 
analize atente. 

— Vrei să zici, spusese el cântărindu-şi fiecare vorbă, că ar tre- 
bui să-l trimitem pe Morcove să fie o rață printre oameni pentru 
că Bjorn Tarenbraţ este unchiul meu. 

— E un băiat bun. Sunt o grămadă de posturi libere pentru un 
băiat mare şi puternic aşa ca el, zisese Varneshi. 

— Am auzit că piticii se duc să muncească în Marele Oraş, 
spusese regele nesigur. Şi că trimit bani la familiile lor, ceea ce 
este foarte lăudabil şi cuviincios. 

— Poftim. Găseşte-i o slujbă în, în... — Varneshi căutase 
inspirație — în Gardă sau în altă parte. Străbunicul meu a fost 

în Gardă, să ştii. E o slujbă bună pentru un băiat puternic, aşa 
zicea străbunicul. 

— Ce e o Gardă? întrebase regele. 

— Oh, rostise Varneshi cu nesiguranța cuiva a cărui familie, 
în ultimele trei generaţii, nu călătorise mai mult de douăzeci 
de leghe, au grijă ca oamenii să respecte legile şi să facă ce 
li se spune. 

— Aceasta este o preocupare foarte respectabilă, zisese regele 
care, de vreme ce el se ocupa cu a spune, avea păreri foarte clare 
despre cum trebuie oamenii să facă ce li se spune. 

— Fireşte, nu acceptă chiar pe oricine, spusese Varneshi, scor- 
monind în adâncurile memoriei sale. 

— Cred şi eu că nu, pentru o sarcină atât de importantă. Îi voi 
scrie regelui lor. 

— Nu cred că au un rege, zisese Varneshi. Doar un om care le 
spune ce să facă. 

Regele piticilor acceptase acest lucru împăcat. În ceea 
ce îl privea, asta părea să fie cam nouăzeci Şi şapte la sută din 
definiția regalității. 

Morcove a primit vestea fără gălăgie, aşa cum primea şi ordi- 
nele de a redeschide Puţul nr. 4 sau de a tăia lemne pentru bâr- 
nele de susținere. Prin firea lor, toți piticii sunt persoane harnice, 
serioase, educate, ascultătoare şi atente, al căror singur cusur este 
o tendință ca, după un singur pahar de băutură, să se năpustească 
asupra inamicului răcnind „Aaaagh!“ şi să-i reteze acestuia 
picioarele de la genunchi cu toporul. Morcove nu găsea nici un 
motiv pentru a se purta diferit. Avea să se ducă în oraş — oricare 
ar fi fost acesta — şi să devină bărbat. 

„Îi acceptă doar pe cei mai buni, îi spusese Varneshi. O gardă 
trebuie să fie un luptător iscusit și să aibă gândul, vorba și fapta 
curate.“ Din adâncurile anecdoticii ancestrale, bătrânul scosese 
poveşti despre urmăriri la lumina lunii pe acoperișuri şi despre 
bătălii uriaşe cu răufăcători, pe care, fireşte, străbunicul lui le 
câştigase în ciuda faptului că fusese în mare inferioritate. 

Morcove a fost nevoit să recunoască faptul că părea mai inte- 
resant decât mineritul. 

După o vreme de gândire, regele i-a scris conducătorului din 
Ankh-Morpork, întrebând respectuos dacă Morcove ar fi putut fi 
luat în calcul pentru un loc printre cei mai buni din oraş. 

În acea mină, rareori se scriau epistole. Munca s-a oprit şi 
întreg clanul se aşezase în cerc, într-o tăcere respectuoasă, în timp 
ce pana lui zgâria pergamentul. Mătuşa lui fusese trimisă la Var- 
neshi pentru a-şi cere scuze, dar l-ar deranja oare pe el să renunțe 
la o bucăţică de ceară? Sora lui fusese trimisă în sat pentru a o 
întreba pe doamna Garlick, vrăjitoarea, cum te oprești din scris 
o recomandare. 

Lunile au trecut. 

ȘI apoi venise răspunsul. Era cam murdar, căci, de obicei, 
pe Munţii Vârfu Berbecelui poșta era dată oricui se îndrepta mai 
mult sau mai puţin în direcția potrivită şi, de asemenea, era cam 
scurt. Spunea, simplu, că îi fusese acceptată candidatura şi că tre- 
buia să se prezinte la post imediat. 

— Pur şi simplu? a zis el. Credeam că vor fi teste şi alte chestii. 
Ca să vadă dacă sunt potrivit. 

— Eşti fiul meu, a spus regele. Le-am zis asta, să ştii. E logic 
că eşti potrivit. Probabil că ești bun de ofiţer. 

A scos un sac de sub scaun, a cotrobăit în el şi i-a oferit lui 
Morcove o bucată de metal, mai mult o sabie decât un fierăstrău, 
dar nu cu mult. 

— Asta ar trebui să îţi aparțină de drept, a zis el. Când am 
găsit... căruțele, ăsta era singurul lucru care mai rămăsese. 
Bandiții, înţelegi. Rămâne între noi doi — i-a făcut semn lui Mor- 
cove să se apropie —, dar am pus o vrăjitoare să se uite la ea. În caz 
că era magică. Dar nu e. E cea mai nemagică sabie din câte există, 
aşa a spus. De obicei au nițică magie, vezi tu, având în vedere că 
e ca magnetismul. Cred. E destul de bine echilibrată, totuşi. 

l-a înmânat-o. 

A mai cotrobăit puţin. 

— Și mai e asta. A ridicat o cămaşă. Te va proteja. 

Morcove a împuns-o grijuliu cu degetul. Era făcută din 
lână de oaie de pe Munţii Vârfu Berbecelui, care avea toată 
căldura şi moliciunea părului de porc-mistreţ. Era una dintre 

legendarele veste din lână ale piticilor, un fel de vestă care are 
nevoie de balamale. 

— Să mă apere de ce? a întrebat el. 

— De răceli şi aşa mai departe, a zis regele. Mama spune că 
trebuie să o porţi. Şi, hm... că veni vorba. Domnul Varneshi zice 
că ar vrea să treci pe la el când cobori de pe munte. Are ceva 
pentru tine. 

Tata şi mama i-au făcut cu mâna până când nu l-au mai văzut. 
Părăluţa nu a făcut-o. Ciudat. În ultima vreme parcă îl evita. 

Luase sabia, atârnată pe spate, în traistă avea sendvişuri ŞI 
lenjerie curată, iar lumea era, mai mult sau mai puţin, la pi- 
cioarele sale. În buzunar ţinea faimoasa scrisoare de la Patrician, 
omul care conducea măreţul şi minunatul oraş Ankh-Morpork. 

Cel puţin, aşa vorbea mama lui despre scrisoare. Desigur, 
avea la început o pajură care arăta important, dar semnătura era 
ceva de genul „Lupin Şerpişor, Sec'r pp“. 

Dar chiar dacă n-ar fi fost semnată de însuşi Patricianul, 
cu siguranţă fusese scrisă de cineva care lucra pentru el. Sau 
în aceeaşi clădire cu el. Probabil că Patricianul cel puțin ştia de 
existenţa scrisorii. În general. Poate nu de această scrisoare, dar 
ştia de existenţa scrisorilor în general. 

Morcove a coborât cu hotărâre pe potecile de munte, stâr- 
nind roiuri de bondari. După o vreme, a scos sabia din teacă şi 
a început să lovească experimental în buturugi răufăcătoare şi-n 
grupuri de urzici nelegiuite. 

Varneshi stătea în faţa bordeiului său, înşirând ciuperci uscate 
pe o sfoară. 

— Salut, Morcove, a zis el, conducându-l înăuntru. Abia 
aştepţi să ajungi în oraş? 

Morcove s-a gândit la aceasta. 

— Nu, a spus el. 

— Începi să te răzgândeşti, nu? 

— Nu. Doar mergeam, a zis Morcove cu sinceritate. Nu mă 
gândeam la nimic. 

— Tatăl tău ţi-a dat sabia, nu? a spus Varneshi scormonind pe 
un raft fetid. 

— Da. Şi o vestă de lână care să mă apere de frig. 

— Ah. Da, uneori e foarte umed acolo, aşa am auzit. Protecție. 
E foarte importantă. S-a întors şi a adăugat teatral. Asta a aparţinut 
străbunicului meu. 

Era un dispozitiv ciudat, uşor emisferic, înconjurat de chingi. 

— E un fel de praştie? a zis Morcove după ce l-a cercetat într-o 
tăcere politicoasă. 

Varneshi i-a spus ce era. 

— Cochilie ca la scoici? a spus Morcove zăpăcit. 

— Nu. E pentru luptă, a mormăit Varneshi. Trebuie să o porţi 
tot timpul. Îți apără părţile vitale. 

Morcove o probă. 

— E cam mică, domnule Varneshi. 

— Pentru că nu se poartă pe cap, vezi tu. 

Varneshi i-a mai dat ceva explicaţii, spre uluirea crescândă a 
lui Morcove, urmată de groază. 

— Străbunicul obişnuia să zică, a terminat Varneshi, că, fără 
asta, eu nu aş fi existat astăzi. 

— Și ce voia să spună? 

Varneshi a căscat şi a închis gura de câteva ori. 

— Habar n-am, a zis el cu laşitate. 

Oricum, lucrul ruşinos se afla acum la fundul traistei lui Mor- 
cove. Piticii nu prea voiau să aibă de a face cu astfel de lucruri. 
Oribila apărătoare reprezenta o mică imagine dintr-o lume la fel 
de străină ca fața nevăzută a lunii. 

Mai primise un dar de la domnul Varneshi. Era o cărțulie 
mică, însă foarte groasă, legată într-o piele care devenise ca lem- 
nul odată cu scurgerea anilor. 

Se numea: Legile şi ordonanfele oraşelor Ankh şi Morpork. 

— Şi asta a aparţinut străbunicului meu, i-a spus el. Asta tre- 
buie să ştie Garda. E necesar să cunoşti toate legile, a zis el cu 
respect, pentru a fi un bun ofițer. 

Poate că Varneshi ar fi trebuit să îşi aducă aminte că, în 
întreaga lui viață, nimeni nu îl minţise pe Morcove şi nici nu 
îi dăduse vreo instrucțiune pe care acesta să nu fie nevoie să o 
urmeze întocmai. Morcove a luat cartea cu solemnitate. Nu i-ar fi 
trecut niciodată prin cap că, dacă avea să ajungă ofițer al Gărzii, 
urma să fie altfel decât unul bun. 

A fost o călătorie de cinci sute de leghe şi, surprinzător, 
cam lipsită de evenimente. Oamenii care au mai mult de 
un metru optzeci înălțime şi sunt cam la fel de lați în umeri 
deseori au călătorii lipsite de evenimente. Alţi oameni sar la 
ei de după pietre şi apoi spun lucruri ca: „Oh. Scuze. Te-am 
confundat cu altcineva“. 

Îşi petrecuse cea mai mare parte a călătoriei citind. 

lar acum, Ankh-Morpork era în faţa lui. 

Era niţel cam dezamăgitor. Se aşteptase să vadă turnuri albe 
înalte ridicându-se peste peisaj şi steaguri. Ankh-Morpork nu se 
ridica. Mai degrabă, se cam ascundea, agăţându-se de sol ca şi 
cum i-ar fi fost frică să nu i-l fure cineva. Nu erau steaguri. 

La poartă stătea o gardă. Cel puţin, purta cămașă de zale şi 
chestia în care se sprijinea era o suliță. Trebuia să fie o gardă. 

Morcove îl salută şi îi înfățişă scrisoarea. Bărbatul se uită la 
ea o vreme. 

— Hm? zise el în cele din urmă. 

— Cred că trebuie să ajung la Lupin Șerpişor Sec'r pp, 
spuse Morcove. 

— De la ce vine pp? întrebă soldatul bănuitor. 

— Se poate să vină de la Prea Prompt? zise Morcove, care se 
întrebase şi el despre acest lucru. 

— Ei, nu cunosc nici un Sec’r, spuse garda. ÎI cauţi pe căpitanul 
Vimes din Garda de Noapte. 

— Şi unde îşi are el sediul? zise Morcove politicos. 

— În acest moment al zilei, aş încerca la Grămada de Struguri, 
pe Strada Simplă, spuse soldatul. ÎI măsură pe Morcove din cap 
până în picioare. Te alături gărzii, nu? 

— Sper să mă dovedesc bun pentru asta, da, zise Morcove. 

Soldatul îi aruncă o privire care ar fi putut fi numită, liber, de 
modă veche. Practic, era neolitică. 

— Ce ai făcut? zise el. 

— Pardon? spuse Morcove. 

— Ai făcut tu ceva, zise garda. 

— Tatăl meu a scris o scrisoare, spuse Morcove cu mândrie. 
Am fost oferit voluntar. 

— A naibii năpastă, zise soldatul. 

XX k 


Acum era noapte din nou şi dincolo de intrarea groazei: 

— Rotile Chinurilor sunt învârtite cum se cuvine? spuse 
Marele Maestru Suprem. 

Membrii Frăției Desluşite se foiră pe lângă cercul lor. 

— Frate Turn? zise Marele Maestru Suprem. 

— Nu e treaba mea să învârt Roţile Chinurilor, mormăi 
Fratele Turn. E treaba Fratelui Tencuitor să învârtească 
Roțile Chinurilor... 

— Ba nu e deloc, treaba mea e să ung Osiile Lămâii Universale, 
se aprinse Fratele Tencuitor. Tot timpul zici că e treaba mea... 

Marele Maestru Suprem oftă în adâncurile glugii lui pe când 
o altă ceartă începea. Din plevuşca asta avea el construiască o 
Eră a Raţiunu? 

— Dar mai tăceţi, da? se răsti el. În seara asta nu avem nevoie 
de Roţile Chinurilor. Încetaţi, amândoi. Acum, Fraţilor: aţi adus 
obiectele care v-au fost cerute? 

Începu un murmur general. 

— Aşezaţi-le în Cercul Incantaţiei, zise Marele Maestru 
Suprem. 

Era o adunătură jalnică. „Aduceţi obiecte magice“, le spu- 
sese el. Doar Fratele Degete obținuse ceva de valoare. Arăta ca 
un fel de ornament de altar, mai bine să nu întrebe de unde era. 
Marele Maestru Suprem făcu un pas în faţă și împunse cu vârful 
piciorului un obiect. 

— Ce este asta? întrebă el. 

— E o amuletă, mormăi Fratele Budar. Foarte puternică. 
Am cumpărat-o de la un om. Garantată. Apără de muşcăturile 
de crocodil. 

— Sigur poţi să renunți la ea? spuse Marele Maestru Suprem. 

Dinspre restul Frăției veni un chicotit supus. 

— Gata cu asta, Fraților, zise Marele Maestru, întorcându-se. 
Aduceţi obiecte magice, am spus. Nu bijuterii ieftine și gunoaie! 
Doamne, oraşul ăsta geme de magie! Luă ceva de jos. Ce sunt 
acestea, în numele Cerului? 

— Sunt pietre, zise Fratele Tencuitor nesigur pe el. 

— Asta pot să văd. De ce sunt magice? 

Fratele Tencuitor începu să tremure. 

— Au găuri în ele, Mare Maestru Suprem. Toată lumea ştie că 
pietrele cu găuri în ele sunt magice. 

Marele Maestru Suprem se întoarse la locul lui în cerc. Îşi 
ridică mâinile. 

— Da, bine, fie, spuse el dezgustat. Asta e, ne descurcăm cu 
astea. Dacă ne alegem cu un dragon de o şchioapă, o să ştim cu 
toții pricina. Nu-i aşa, Frate Tencuitor? Frate Tencuitor? Scuze. 
N-am auzit ce ai zis. Frate Tencuitor? 

— Am spus da, Mare Maestru Suprem, şopti Fratele Tencuitor. 

— Foarte bine. Dacă ne-am cam înţeles... 

Marele Maestru Suprem se întoarse şi luă cartea. 

— Iar acum, spuse el, dacă suntem pregătiţi... 

Fratele Turn ridică mâna sfios. 

— Pregătiți pentru ce, Mare Maestru Suprem? zise el. 

— Pentru invocare, fireşte. Vai de capul meu. Trebuia 
să mă aştept... 

— Dar nu ne-ai spus ce trebuie să facem, Mare Maestru 
Suprem, scânci Fratele Turn. 

Marele Maestru ezită. Era adevărat, dar nu avea de gând 
să recunoască. 

— Ei, fireşte, zise el. E evident. Trebuie să vă focalizați con- 
centrarea. Să vă gândiţi puternic la dragoni, traduse el. Cu toții. 

— Asta e tot, da? spuse Fratele Portar. 

— Da. 

— Nu trebuie să incantăm o prună mistică sau aşa ceva? 

Marele Maestru Suprem se holbă la el. Fratele Portar reuşea 
să arate atât de sfidător în faţa opresiunii pe cât ar fi putut 
arăta o umbră anonimă în robă neagră. Nu se alăturase unei 
societăți secrete ca să nu incanteze rune mistice. Abia aşteptase 
acest lucru. 

— Puteţi, dacă vreţi, zise Marele Maestru Suprem. Acum, 
vreau să... da, ce este, Frate Budar? 

Micuţul Frate îşi cobori mâna. 

— Nu ştiu nici o prună magică, Mare Maestre. Nu ceva ce ar 
putea fi numit incantaţie magică... 

— Hm! 

Deschise cartea. 

Fusese destul de surprins să descopere, după pagini întregi de 
bălmăjeală pioasă, că Invocarea însăşi era o singură propoziţie 
scurtă. Nu o incantaţie, nu o poezie scurtă, ci o simplă serie 
de silabe fără sens. De Malachite spunea că acestea provocau 
tipare de interferenţă în undele realităţii, dar probabil că bătrânul 
nebun inventa din mers. Asta era problema cu vrăjitorii, voiau 
ei neapărat să facă să pară totul dificil. Nu aveai nevoie decât 
de voinţă. lar Frăția avea din belşug aşa ceva. Voinţă crudă şi 
prostească, da, plină de răutate poate, dar încă destul de puternică 
în felul ei... 

De data asta nu vor încerca nimic complicat. Undeva discret... 

În jurul lui, Fraţii incantau ce credea fiecare, după mintea lui, 
că reprezenta ceva mistic. Efectul general era, de fapt, unul destul 
de bun, dacă nu ascultai cuvintele. 

Cuvintele. Ah, da... 

Se uită în jos şi le rosti cu voce tare. 

Nu se întâmplă nimic. 

Clipi. 

Când deschise ochii din nou, se afla pe într-o fundătură 
întunecată, avea stomacul plin de foc și era foarte furios. 


Pentru Zebbo Mooty, hoț clasa a treia, avea să fie cea mai 
proastă noapte din viața lui şi nu l-ar fi făcut în nici un caz mai 
fericit dacă ar fi aflat că avea să fie şi ultima. Ploaia îi ținea pe 
oameni în case, iar el rămăsese mult în urmă cu norma. Prin 
urmare, era mai puţin precaut decât de obicei. 

Pe străzile cufundate în noapte ale oraşului Ankh-Morpork, 
precauția este obligatorie. Nu există precauție moderată. Ori eşti 
foarte precaut, ori eşti mort. S-ar putea să fii în stare să mergi și 
să respiri, dar tot eşti mort. 

Auzi zgomote din fundătura din apropiere, lăsă măciuca 
legată în piele să îi alunece din mânecă, aşteptă până când vic- 
tima ajunse aproape de colț, sări la vedere, zise: 

— Oh, la nai... 

Şi muri. 

Fu o moarte foarte neobişnuită. Nimeni nu mai murise astfel 
de sute de ani. 

Zidul de piatră din spatele lui radie roşu intens din cauza 
căldurii, care se stinse treptat în beznă. 

Fusese primul om care văzuse dragonul din Ankh-Morpork. 
Totuşi, nu era prea încântat să ştie asta, căci zăcea mort. 

— ...ba, spuse el, iar sinele său imaterial privi în jos la 
grămăjoara de cărbune despre care ştia, cu o siguranţă de un fel 
nemaicunoscut, că era tocmai lucrul din care se imaterializase. 

Era o senzație ciudată să îți vezi propriile rămăşiţe pământeşti. 
Nu i se părea la fel de îngrozitor pe cât şi-ar fi închipuit dacă l-ai 
fi întrebat, să zicem, cu zece minute mai devreme. 

Descoperirea că eşti mort este îndulcită de o alta, aceea că 
există într-adevăr un fu care să afle că ești mort. 

Fundătura din faţă era iar pustie. 

— Asta a fost foarte ciudat, zise Mooty. 

— EXTREM DE CIUDAT, CU SIGURANȚĂ. 

— A1 văzut? Ce a fost aia? Mooty privi silueta întunecată care 
ieşea din umbră. Dar tu cine eşti? adăugă el bănuitor. 

— GHICI, spuse vocea. 

Mooty se uita cu atenţie la silueta cu fața acoperită de glugă. 

— Au! zise el. Nu credeam că apari pentru cei ca mine. 

— APAR PENTRU TOȚI. 

— Adică... în persoană, ca să zic aşa. 

— UNEORI. LA OCAZII SPECIALE. 

— Da, bine, zise Mooty, asta e una dintre ele, în regulă! Adică, 
arăta ca un afurisit de dragon! Ce să facă omul? Nu te aştepţi să 
dai de un dragon după colț! 

— IAR ACUM, DACĂ EŞTI BUN SĂ O IEI PE AICI... 
spuse Moartea punând o mână scheletică pe umărul lui Mooty. 

— Ştii, odată o ghicitoare mi-a zis că o să mor în patul meu, 
înconjurat de strănepoți îndureraţi, spuse Mooty. Ce zici de 
asta, ha? 

— CRED CĂ S-A ÎNŞELAT. 

— Un afurisit de dragon, spuse Mooty. Mai şi scuipa foc. Am 
suferit mult? 

— NU. A FOST PRACTIC INSTANTANEU. 

— Asta-i bine. Nu mi-ar plăcea să cred că am suferit mult. 
Mooty privi în jurul său. Și acum ce se întâmplă? zise el. 

În spatele lor, ploaia transformă grămăjoara de cenuşă 
neagră în noroi. 


Marele Maestru Suprem deschise ochii. Stătea întins pe spate. 
Fratele Budar se pregătea să îi dea sărutul vieţii. Doar simplul 
gând la acest lucru era de ajuns pentru a face pe oricine să se 
întoarcă de la hotarul inconştienţei. 

Se ridică în capul oaselor, încercând să scape de senzaţia că 
avea câteva tone şi că era acoperit cu solzi. 

— Am reuşit, şopti el. Dragonul! A venit! L-am simțit! 

Fraţii se uitară unul la altul. 

— N-am văzut nimic, zise Fratele Tencuitor. 

— Eu s-ar putea să fi văzut ceva, spuse Fratele Turn cu loialitate. 

— Nu, nu aici, se răsti Marele Maestru Suprem. Nici nu 
vreți să se materializeze aici, nu? A fost afară, în oraş. Doar 
câteva secunde... 

Arătă. 

— Uite! 

Fraţii se întoarseră cu vinovăţie, aşteptându-se în orice clipă 
la o flacără fierbinte ca răsplată. 

În centrul cercului, obiectele magice se transformau uşurel 
în praf. Chiar în timp ce priveau, amuleta Fratelui Budar 
se fărâmă. 

— Făcute praf, şopti Fratele Degete. Fir-aş al naibii! 

— Trei dolari m-a costat amuleta, mormăi Fratele Budar. 

— Dar dovedeşte că funcţionează, spuse Marele Maes- 
tru Suprem. Nu înţelegeți, proştilor? Funcționează! Putem 
invoca dragoni! 

— S-ar putea să coste cam mult în obiecte magice, zise Fratele 
Degete cu oarecare suferinţă în glas. 

— ...trei dolari a fost. Nu-i o prostie... 

— Puterea, mârâi Marele Maestru Suprem, nu este ieftină. 

— Foarte adevărat, dădu Fratele Turn aprobator din cap. Nu e 
ieftină. Foarte adevărat. 

Se uită iar la grămăjoara de magie epuizată. 

— Mamă, zise el. Chiar am făcut-o, da! Doar ne-am pus pe 
treabă şi am făcut nişte magie, nu? 

— Vezi? spuse Fratele Degete. Îţi zisei că nu e mare lucru. 

— V-aţi descurcat cu toții extraordinar de bine, spuse Marele 
Maestru Suprem pe un ton convingător. 

— .. făcea şase dolari, dar mi-a zis că-şi taie beregata şi mi-o 
vinde cu trei dolari... 

— Da, spuse Fratele Turn. Ne-am prins cum se face! N-a durut 
deloc. Am făcut magie adevărată! Şi nici n-am fost mâncaţi de 
zânele măseluță din mobilă, Frate Tencuitor, n-am putut să nu 
observ asta. 

Ceilalţi Frați dădură din cap în semn de aprobare. Magie 
adevărată. Nu era mare lucru. Toată lumea ar face bine să 
aibă grijă. 

— Staţi aşa, totuşi, zise Fratele Tencuitor. Unde s-a dus drago- 
nul ăsta? Adică, noi chiar l-am invocat sau nu? 

— Mă gândeam că o să pui o întrebare prostească de genul 
ăsta, zise Fratele Turn şovăielnic. 

Marele Maestru Suprem îşi scutură praful de pe roba 
mistică. 

— L-am invocat, spuse el, şi a venit. Însă doar cât a durat 
magia. Apoi s-a întors. Dacă vrem să stea mai mult, ne trebuie 
mai multă magie. Aţi înțeles? Și de asta trebuie să facem rost. 

— ...trei dolari pe care nu o să-i văd prea repede... 

— Gura! 


Dragă Tată [scria Morcove] Ei, iatămăs în AnkhMorpork. 
Nu e ca acasă. Cred că sa schimbat niţel de când a fost aici 
străbunicul domnului Varneshi. Nu cred că oamenii de aici ştiu 
ce e Bine şi ce e Rău. 

Lam găsit pe căpitanul Vimes întro berărie obişnuită. Miam 
adus aminte că ai spus că un pitic bun nu trebuie să meargă 
în astfel de locuri, dar cum el nu a ieşit, am intrat eu. Zăcea 
cu capul pe masă. Când iam vorbit, a zis laso jos că măcăne, 
puştiule. Cred că era beat. Mia zis să găsesc un loc unde să stau 
şi să mă prezint la sergentul Colon la Casa Gărzii în noaptea 
asta. A zis oricine vrea să intre în gardă trebuie controlat la cap. 

Domnul Varneshi nu a pomenit asta. Poate că se face control 
din motive de Igienă. 

Mam dus să mă plimb. Sunt mulți oameni aici. Am găsit un 
loc, se cheamă Umbre. Apoi am văzut nişte oameni care încer- 
cau să jefuiască o tânără Doamnă. Mam aruncat asupra lor. Nu 
ştiau să se bată cum se cuvine şi unul a încercat să mă lovească 
în Părțile Vitale, dar eu purtam Protecţia aşa cum mi sa spus 
şi el sa rănit. Apoi Doamna a venit la mine şi a zis Dacă mă 
interesează un Pat. Eu am spus da. Ma dus unde locuiește ea, o 
pensiune, cred că se numeşte. Este condusă de o doamnă Palm. 
Doamna a cui era poşeta, o cheamă Reet, a zis Săl fi văzut, erau 
3, a fost uimitor. Doamna Palm a spus E din partea casei. Ea a 
zis Ce Protecţie mare. Aşa că am mers sus şi am adormit, deşi 
e un loc foarte zgomotos. Reet ma trezit o dată sau de două on 
să îmi spună Vrei ceva, dar nu aveau mere. Aşa că am căzut în 
Picioare, cum se spune aici dar, eu nu înţeleg, cum se poate asta 
pentru că, dacă cazi cazi din Picioare, e de Bun Simţ. 

Cu siguranță sunt multe de făcut. Când mam dus la ser- 
gent am văzut un loc numit, Breasla Hoţilor!! Am întrebato pe 
doamna Palm şi ea a zis Desigur. A zis că şefii Hoţilor din Oraş 
se întâlnesc acolo. Mam dus la Casa Gărzii şi lam cunoscut 
pe sergentul Colon, un om foarte gras, şi când iam spus des- 
pre Breasla Hoţilor el a zis Nu fi Un Idiot. Nu cred că vorbeşte 
serios. El zice Nuţi fă griji de Breasla Hoţilor, Uite tot ce trebuie 
să faci, mergi Noaptea pe Străzi, strigând E Ora Doisprezece şi 
Totul e Bine. Eu am zis Şi dacă nu e totul bine, şi el a zis Atunci 
faci bine şi cauţi altă stradă. 

Asta nu e Conducere. 

Am primit nişte armură de zale. Este ruginită şi nu e 
bine făcută. 

Îţi dau bani dacă eşti gardă. Adică, 20 de dolari pe lună. 
Când îi primesc vii trimit. 

Sper că voi sunteţi bine şi că Puţul nr. 5 este acum deschis. 
În dupăamiaza asta o să mă duc și o să mă uit la Breasla Hoţilor. 
Este ruşinos. Dacă fac ceva în privinţa asta, va fi ca o Pană 
la Pălărie. Deja încep să prind cum se vorbeşte aici. Fiul tău 
iubitor, Morcove. 

P.S. Te rog să îi transmiţi toată dragostea mea Părăluţei. Îmi 
e tare dor de ea. 


41 


42 TERRY PRATCHETT 


> k k 


Lordul Vetinari, Patricianul oraşului Ankh-Morpork, îşi puse 
mâna peste ochi. 

— Ce a făcut? 

— Am fost purtat pe străzi, zise Urdo van Pew, actualmente 
preşedinte al Breslei Hoţilor, Tâlharilor şi Meşteşugurilor Înru- 
dite. În plină zi! Cu mâinile legate! 

Merse câţiva paşi înspre scaunul oficial simplu al Patricianu- 
lui, dând dintr-un deget. 

— Ştii foarte bine că ne-am încadrat în Buget, spuse el. Să 
fiu astfel umilit! Ca un infractor de rând! Ar fi bine să apară o 
scuză completă, zise el, sau o să ai parte de încă o grevă. Vom 
fi obligaţi la aşa ceva, în ciuda responsabilităților noastre civice 
fireşti, adăugă el. 

Degetul era de vină. Degetul era o greşeală. Patnicianul se uita 
fix şi cu răceală la deget. Van Pew îi urmări privirea şi îşi cobori 
iute degetul. Patricianul nu era omul la care să dai din deget decât 
dacă voiai să poți număra doar până la nouă. 

— Şi spui că a fost o singură persoană? zise lordul Vetinari. 

— Da! Adică... 

Van Pew ezită. 

Chiar suna ciudat, acum când ajungea să îi spună cuiva. 

— Dar sunteţi cu sutele înăuntru, zise Patricianul pe un ton 
calm. Mulţi ca, scuză-mi expresia, o bandă de tâlhari. 

Van Pew deschise şi închise gura de câteva ori fără a scoate 
un sunet. Răspunsul cinstit ar fi fost: da, şi dacă cineva ar fi venit 
pe furiş şi ascunzându-se prin coridoare, asta ar fi fost spre răul 
lui. Felul în care păşea, ca la el acasă, era cel care îi păcălise pe 
toți. Asta şi faptul că lovea pe toată lumea şi le spunea să O Ia pe 
Calea cea Bună. 

Patricianul dădu din cap aprobator. 

— Mă voi ocupa de această problemă dintr-o clipă în alta, 
zise el. 

Era o expresie bună. Întotdeauna îi făcea pe oameni să ezite. 
Nu erau niciodată siguri dacă voia să spună că se va ocupa acum 
sau că se va ocupa în curând. Şi nimeni nu îndrăznea să întrebe. 

Van Pew se dădu înapoi. 

— O scuză completă, nu uita. Am o poziţie de păstrat, 
adăugă el. | 

— Mulţumesc. Nu mă lăsa să te rețin, spuse Patricianul, folo- 
sindu-se, încă o dată, de o viclenie a limbajului. 

— Da. Bun. Mulţumesc. Foarte bine, zise hoţul. 

— Până la urmă, ai atât de multe de făcut, continuă lor- 
dul Vetinari. 

— Ei, fireşte, aşa este. 

Hoţul ezită. Ultima observaţie a Patricianului avea spini în ea. 
Se aştepta ca din clipă în clipă să-l înțepe. 

— Aăă, făcu el sperând să primească un indiciu. 

— Cu atât de multe afaceri care trebuie conduse, adică. 

Panica se aşternu pe trăsăturile hoţului. Mai multe feluri de 
vină îi copleşiră mintea. Nu era vorba despre ce făcuse, era vorba 
despre ce aflase Patricianul. Omul avea ochi peste tot, dar nici 
unul dintre ei nu era atât de înspăimântător precum cei albaştri ca 
de gheață de deasupra nasului său. 

— Eu, ăă, nu prea am înţeles... începu el. 

— Curioasă alegere a țintelor. Patricianul ridică o coală de hâr- 
tie. De exemplu, un glob de cristal aparținând unei ghicitoare de 
pe Strada Simplă. Un mic ornament din templul lui Offler Zeul 
Crocodil. Şi tot așa. Bagatele. 

— Chiar nu ştiu, mă tem... spuse şeful hoților. 

Patricianul se aplecă înainte. 

— Sigur nu sunt furturi neautorizate? zise el.! 

— Mă voi ocupa personal de asta! bâigui şeful hoților. Poţi 
să te bazezi pe asta! 

Patricianul îi zâmbi dulce. 

— Sunt sigur că pot, spuse el. Mulţumesc pentru vizită. Nu 
ezita să pleci. 


! Una dintre inovațiile remarcabile introduse de Patrician a fost să facă Breasla 
Hoţilor responsabilă pentru furt, cu bugete anuale, planificări şi, mai presus 
de toate, siguranţa strictă a locului de muncă. Astfel, în schimbul unui nivel 
infracțional mediu stabilit per an, hoţii înșiși aveau grijă ca la infracționalitatea 
neautorizată să se răspundă cu întreaga forță a Nedreptăţii, care era, de obicei, 
un băț cu cuie în vârf. 

Hoţul ieşi târându-și picioarele. Întotdeauna se întâmpla aşa 
cu Patricianul, medită el cu amărăciune. Veneai la el cu o plân- 
gere perfect îndreptăţită. În clipa următoare, te trezeai ieşind cu 
spatele, făcând plecăciuni peste plecăciuni, simţindu-te ușurat 
doar pentru că puteai pleca. Trebuia să îi dai Patricianului ce 
era al lui, recunoscu el fără tragere de inimă. Dacă nu o făceai, 
trimitea oameni care să ia singuri. 

Rămas singur, lordul Vetinari sună din micul clopoțel din 
bronz care îl chema pe secretarul său. Numele omului, în ciuda 
caligrafiei sale, era Lupine Wonse. Apăru, cu creionul pregătit. 

Puteai spune asta despre Lupine Wonse. Era ordonat. În- 
totdeauna dădea impresia că tocmai fusese terminat. Chiar şi 
părul era atât de netezit şi de uleiat, încât arăta ca şi cum ar fi 
fost pictat. 

— Se pare că Garda are ceva probleme cu Breasla Hoţilor, 
spuse Patricianul. Van Pew tocmai a fost aici susținând că un 
membru al Gărzii l-a arestat. 

— Pentru ce, domnule? 

— Pentru că e hoţ, se pare. 

— Un membru al Gărzii? zise secretarul. 

— Ştiu. Ocupă-te de asta, te rog. 

Patricianul zâmbi pentru sine. 

Întotdeauna era greu să pricepi neobişnuitul simţ al umoru- 
lui al lordului Vetinari, dar imaginea șefului hoților, mânios şi 
roșu la faţă, îi tot venea în minte. 

Una dintre cele mai importante contribuţii ale Patricianu- 
lui la funcționarea sigură a orașului Ankh-Morpork fusese, la 
foarte puţin timp de la începerea mandatului său, legalizarea 
străvechii Bresle a Hoţilor. Crima a fost întotdeauna printre noi, 
s-a gândit el, şi, prin urmare, dacă tot vei avea parte de crimă, 
cel puţin ar trebui să fie crimă organizată. 

Şi, astfel, Breasla fusese încurajată să iasă din umbră şi să îşi 
construiască o Casă a Breslei mare, să îşi ocupe locul la banche- 
tele cetăţeneşti și să îşi deschidă colegiul de educaţie, care avea 
cursuri la distanță, atestate recunoscute de Oraş şi de Breaslă şi 
tot ce trebuia. În schimbul liniştirii Gărzii, căzuseră de acord, 
în timp ce se abţineau să râdă, să menţină infracționalitatea la 

un nivel care avea să fie stabilit anual. În acest fel, toată lumea 
putea să facă planificări, spusese lordul Vetinari, şi o parte de 
nesiguranță fusese îndepărtată din haosul care este viaţa. 

lar apoi, niţel mai târziu, Patricianul îi chemase pe capii 
hoţilor din nou şi spusese oh, apropo, mai era ceva. Ce era? 
Ah, da... 

Ştiu cine sunteţi, zisese el. Ştiu unde locuiţi. Ştiu ce fel de 
cai călăriţi. Știu unde îşi fac soțiile voastre părul. Ştiu unde sunt 
drăgălaşii voştri copii, ce vârste au acum, vai, ce zboară timpul, 
ştiu unde se joacă ei. Aşa că să nu uitaţi ceea ce am stabilit, 
da? Şi zâmbise. 

La fel făcuseră şi ei, mai cu reţinere. 

Și, de fapt, se dovedise a fi foarte satisfăcător pentru toată 
lumea. Nu avea să le ia mult șefilor hoţilor să facă burți, să 
înceapă să aibă blazoane şi să se întâlnească într-o clădire 
normală în locul bârlogurilor afumate pe care nimeni nu le 
plăcea prea mult. Un sistem complex de chitanţe şi de acte justi- 
ficative garanta ca, deşi toată lumea era eligibilă pentru atențiile 
Breslei, nimeni să nu aibă parte de prea multe, iar acest lucru era 
foarte acceptabil — cel puţin pentru acei cetăţeni care erau destul 
de bogați pentru a-şi permite taxele destul de rezonabile pe care 
Breasla le cerea pentru o viaţă netulburată. Exista un cuvânt 
străin ciudat pentru asta: „aşi-gură-are“. Nimeni nu ştia exact ce 
însemnase la origine, dar Ankh-Morpork şi-l asumase. 

Gărzii nu-i plăcuse asta, dar adevărul era că hoţii erau 
mult mai buni la controlarea criminalităţii decât fusese Garda 
vreodată. Până la urmă, Garda trebuia să se spetească de două 
ori mai mult pentru a reduce infracționalitatea doar un pic, pe 
când Breasla nu trebuia decât să muncească mai puţin. 

Şi astfel oraşul prosperase, în timp ce Garda devenise tot 
mai mică, precum un apendice nefolositor, ajungând la o mână 
de oameni pe care nu i-ar fi angajat nimeni şi pe care nimeni în 
toate minţile nu i-ar fi luat vreodată în serios. 

Ultimul lucru pe care îl aştepta lumea de la ei era să le 
intre în cap să combată infracţionalitatea. Dar a-l vedea pe 
şeful hoţilor dând de bucluc merita cu vârf şi îndesat, i se 
părea Patricianului. 

XXX 


Căpitanul Vimes ciocăni foarte nesigur la uşă, deoarece fie- 
care bătaie îi reverbera în tot craniul. 

— Intră! 

Vimes îşi scoase coiful, îl vâri la subraţ şi deschise ușa. 
Scârţâitul ei avea efectul unui fierăstrău tocit pe creierul lui. 

Întotdeauna se simţise neliniștit în prezenţa lui Lupine 
Wonse. Că veni vorba, se simţea neliniştit şi în prezenţa lordului 
Vetinari — dar asta era diferit, ajungea până la educație. Şi frică 
obişnuită, fireşte. Pe când pe Wonse îl ştia din copilărie, din 
Umbre. Băiatul promitea încă de pe atunci. Nu fusese niciodată 
şef de bandă. Niciodată. Nu avusese forța sau rezistența pentru 
aşa ceva. Şi, până la urmă, ce rost avea să fii şef de bandă? 
În spatele fiecărui şef de bandă erau câţiva locotenenţi care se 
luptau pentru promovare. A fi şef de bandă nu e o ocupaţie pe 
termen lung. Dar în fiecare bandă există un tânăr palid care este 
acceptat pentru că el vine cu toate ideile deştepte, care au de a 
face, de obicei, cu doamne în vârstă şi cu magazine descuiate; 
acesta era locul normal al lui Wonse în ordinea firii. 

Vimes fusese unul dintre soldaţii de mijloc, echivalentul în 
falset al unui linguşitor. Şi-l amintea pe Wonse ca pe un puşti 
slăbuţ, care se ţinea tot timpul după ei, îmbrăcat în pantaloni 
de căpătat, cu un amestec ciudat de țopăială şi de fugă pe 
care îl inventase pentru a ține pasul cu băieții mai mari şi care 
întotdeauna găsea idei noi pentru a-i împiedica să îl chinuie 
la plictiseală, ceea ce reprezenta distracţia principală atunci 
când nu exista ceva mai interesant. Fusese un antrenament 
nemaipomenit pentru rigorile vieții adulte, iar Wonse devenise 
bun la asta. 

Da, amândoi începuseră de jos. Dar Wonse îşi croise drum 
până sus, pe când Vimes, după cum el însuşi recunoştea, îşi 
croise drum în zigzag. De fiecare dată când părea să ajungă 
undeva, spunea ce gândea sau spunea ceva greşit. De obicei, 
amândouă deodată. 

Asta îl făcea să se simtă stinghenit în preajma lui Wonse. Era 
ticăitul minunatului mecanism al ambiţiei. 

Vimes nu cunoscuse niciodată ambiția. Era ceva ce se 
întâmpla altor oameni. 

— Ah, Vimes. 

— Să trăţi, zise Vimes băţos. 

Nu salută de teamă să nu cadă din picioare. Îşi dorea să fi 
avut timp să-și bea cina. 

Wonse scormoni printre hârtiile de pe birou. 

— Se petrec lucruri ciudate, Vimes. O plângere serioasă 
împotriva ta, mă tem, spuse el. 

Wonse nu purta ochelari. Dacă ar fi purtat, acum s-ar fi uitat 
pe deasupra lor la Vimes. 

— Domnule? 

— Unul dintre oamenii tăi din Garda de Noapte. Se pare că 
l-a arestat pe şeful Breslei Hoţilor. 

Căpitanul se clătină un pic şi încercă din răsputeri să se 
concentreze. Nu era pregătit pentru aşa ceva. 

— Scuze, domnule, zise el. Cred că aici m-aţi pierdut. 

— Vimes, am spus că unul dintre oamenii tăi l-a arestat pe 
şeful Breslei Hoţilor. 

— Unul dintre oamenii mei? 

— Da. 7 

Celulele împrăștiate ale creierului lui Vimes încercară 
vitejeşte să se regrupeze. 

— Un membru al Gărzii? zise el. 

Wonse zâmbi posac. 

— L-a legat şi l-a lăsat în faţa palatului. Mi se pare că e ceva 
în neregulă. Era o notă... ah... iat-o... „Acest om este acuzat 
de Conspiraţie la comiterea de Infracțiuni, conform Secţiunii 
14 (iii) din Legea Infracţiunilor Generale, 1678, de către mine, 
Morcove Îiînfundăsson.“ 

Vimes miji ochii la el. 

— Paisprezece 1-1-1? 

— Aşa se pare, spuse Wonse. 

— Ce înseamnă asta? 

— Nu am nici cea mai vagă idee, zise Wonse sec. ȘI ce-i cu 
numele ăsta... Morcove? 

— Dar noi nu facem aşa ceva! spuse Vimes. Nu poţi să te 
apuci să arestezi Breasla Hoţilor! Adică, ţi-ar lua o zi întreagă! 

— Se pare că acest Morcove crede altceva. 

Căpitanul scutură din cap şi se crispă. 

— Morcove? Nu cunosc. 

Tonul de convingere nesigură era de ajuns chiar şi pentru 
Wonse, care rămase, pentru o clipă, buimăcit. 

— A fost cam... Secretarul ezită. Morcove, Morcove, spuse 
el. Am mai auzit numele ăsta. L-am văzut scris. Privi în gol. 
Voluntarul, asta e! Îți aminteşti că ţi-am arătat? 

Vimes se holbă la el. 

— Nu era o scrisoare de la, nu ştiu, un pitic...? 

— Despre servirea comunităţii şi păstrarea siguranţei pe 
străzi, aşa e. Ne ruga să îl considerăm pe fiul lui potrivit pentru 
un post în Gardă. 

Secretarul cotrobăia printre dosare. 

— Ce făcuse? zise Vimes. 

— Nimic. Asta era. Absolut nimic. 

Fruntea lui Vimes se încruntă, în timp ce gândurile sale se 
grupau în jurul unui nou concept. 

— Un voluntar? spuse el. 

— Da. 

— Nu a fost obligat să se înroleze? 

— A vrut să se înroleze. Şi tu ai zis că trebuie să fie o glumă, 
iar eu am spus că ar trebui să încercăm şi să luăm mai multe 
minorităţi etnice în Gardă. Îţi aduci aminte? 

Vimes se strădui. Nu era uşor. Era conştient, vag, că bea 
pentru a uita. Ceea ce făcea ca acest lucru să fie cam fără rost 
era faptul că nu îşi mai amintea ce anume uita. Una peste alta, 
bea ca să uite că bea. 

O scormonire a unei serii haotice de amintiri căreia nici 
măcar nu ma! încerca să îi acorde onoarea de a fi numită memo- 
rie nu oferi nici un indiciu. 

— Îmi aduc? zise el neajutorat. 

Wonse îşi încrucişă mâinile pe birou şi se întinse în față. 

— Uite, căpitane, spuse el. Domnia Sa vrea o explicaţie. Nu 
vreau să fiu nevoit să îi spun că domnul căpitan al Gărzii de 

Noapte nu are nici cea mai mică idee despre ce se întâmplă prin- 
tre oamenii aflaţi sub, dacă aş putea folosi acest termen inexact, 
comanda lui. Aşa ceva aduce probleme, se pun întrebări, chestii 
din astea. Nu vrem asta, nu-i aşa? Nu-i aşa? 

— Nu, să trăiţi, mormăi Vimes. 

O amintire slabă a cuiva vorbindu-i zelos la Grămada de 
Struguri plutea vinovată undeva în cotloanele minţii sale. Sigur 
nu fusese un pitic? Poate doar dacă respectivul calificativ fusese 
modificat radical. 

— Fireşte că nu, zise Wonse. De dragul vremurilor de demult. 
Și aşa mai departe. O să mă gândesc ce să-i spun, iar tu, căpitane, 
o să afli ce se petrece şi vei pune capăt situaţiei. Dă-i acestui 
pitic o scurtă lecţie despre ce înseamnă a fi gardă, bine? 

— Ha-ha, făcu Vimes supus. 

— Scuze? zise Wonse. 

— Oh. Credeam că aţi făcut o glumă etnică. Să trăiţi. 

— Uite, Vimes. Sunt foarte înţelegător. În condiţiile de faţă. 
Acum, vreau să pleci şi să te ocupi de asta. Înfelegi? 

Vimes salută. Depresia întunecată, întotdeauna la pândă în 
ascunzişul ei ca să profite de luciditatea lui, i se mută pe limbă. 

— Imediat, domnule secretar, spuse el. O să am grijă să afle 
că arestarea hoţilor este împotriva legii. 

Îşi dorea să nu fi spus asta. Dacă nu ar fi rostit astfel de 
lucruri, acum i-ar fi fost mai bine, ar fi fost căpitan al Gărzii 
Palatului, un om mare. A-i da în seamă Garda fusese glumiţa 
Patricianului. Dar Wonse deja citea un nou document de pe 
birou. Dacă observase nota de sarcasm, nu lăsa să se vadă. 

— Foarte bine, zise el. 


Dragă Mamă [scria Morcove] A fost o zi mult mai bună. 
Am fost la Breasla Hoţilor şi lam arestat pe Ticălosul şef şi lam 
târât la Palatul Patricianului. No să mai facă probleme, cred. Și 
doamna Palm zice că pot să stau în pod pentru că, e întotdeauna 
util să ai un bărbat prin preajmă. Asta pentru că, noaptea, au fost 
bărbaţi Beţi făcând Gălăgie în una dintre Camerele Fetelor şi eu 
a trebuit să vorbesc cu ei şi ei au sărit la Bătaie și unul dintre ei 
a încercat să mă lovească cu genunchiul dar eu aveam Protecţia 

şi doamna Palm zice că şia rupt Patela dar nu trebuie să plătesc 
pentru una nouă. 

Nu înțeleg unele dintre sarcinile Gărzii. Am un partener, 
îl cheamă Nobby. El spune că sunt prea înfocat. Spune că am 
multe de învăţat. Cred că e adevărat, pentru că, nu am ajuns 
decât la Pagina 326 din Legile şi Ordonanţele Orașelor Ankh şi 
Morpork. Vă iubesc pe toți, Fiul Tău, Morcove. 

P.S. Spunei Părăluţei că o iubesc. 


Nu era doar singurătatea, era felul de viaţă de la coadă la 
cap. Asta era, se gândea Vimes. | 

Garda de Noapte se trezea când restul lumii se ducea 
la culcare şi se ducea la culcare când răsăritul aluneca peste 
peisaj. Îţi petreceai tot timpul pe străzi întunecate şi umede, 
într-o lume a umbrelor. Garda de Noapte atrăgea acel fel de 
oameni care, dintr-un motiv sau altul, aveau aplecare spre acest 
mod de viaţă. 

Ajunse la Casa Gărzii. Era o clădire veche şi surprinzător 
de mare, înghesuită între o tăbăcărie şi o croitorie care făcea 
obiecte din piele dubioase. Odinioară trebuie să fi fost destul 
de impunătoare, dar mare parte din ea era acum de nelocuit şi 
frecventată doar de șobolani şi de bufniţe. Deasupra uşii, un 
motto în limba străveche a oraşului era acum aproape erodat de 
timp, de mizerie şi de muşchi, dar putea fi citit cu greu: 


FABRICATI DIEM, PVNC 

Se traducea — din spusele sergentului Colon, care ser- 
vise în ţări străine şi se considera expert în limbi — prin 
„Protecţie şi ajutor“. 

Sergentul Colon, se gândi el, în timp ce se poticnea prin 
întunericul ceţos. Iată un om căruia îi plăcea întunericul. Ser- 
gentul Colon datora cei treizeci de ani de căsnicie fericită fap- 
tului că doamna Colon lucra toată ziua şi sergentul Colon, toată 
noaptea. Comunicau prin intermediul bilețelelor. El îi pregătea 
ceaiul înainte de a pleca seara, ea îi lăsa mic dejunul cald în cup- 
tor dimineaţa. Aveau trei copii mari, născuţi cu toţii, presupunea 
Vimes, ca rezultat al unui scris foarte apăsat şi convingător. 

Şi caporalul Nobbs... ei, oricine era ca Nobby avea 
nenumărate motive să nu îşi dorească să fie văzut de alți 
oameni. Nu trebuia să te gândeşti prea mult la asta. Singurul 
motiv pentru care n-ai fi putut spune că Nobby se apropia de 
regnul animal era că acesta din urmă s-ar fi ridicat şi ar fi plecat 
de lângă el. 

Şi apoi, fireşte, era el. Doar o adunătură slăbănoagă şi 
nerasă de obiceiuri proaste marinate în alcool. Și asta era 
Garda de Noapte. Doar ei trei. Odată, fuseseră zeci, sute. Şi 
acum — doar trei. 

Vimes urcă orbecăind pe scări, intră pe bâjbâite în birou, se 
trânti în anticul scaun din piele cu umplutura lăsată, cotrobăi 
pe fundul sertarului, înhăță sticla, muşcă dopul, trase, scuipă 
dopul, bău. Îşi începu astfel ziua. 

Lumea îşi recăpătă contururile. 

Viaţa nu înseamnă decât substanţe chimice. Un strop aici, o 
picătură colo, totul se schimbă. O simplă înghiţitură de sucuri 
fermentate şi, brusc, mai trăiai câteva ore. 

Odată, în zilele când acesta fusese un cartier respectabil, un 
proprietar săritor al tavernei de alături plătise unui vrăjitor o sumă 
considerabilă de bani pentru o reclamă luminoasă, fiecare literă 
fiind de altă culoare. Acum funcționa aiurea şi, uneori, făcea 
scurtcircuit din cauza umezelii. În acest moment, E-ul era de un 
roz țipător şi pâlpâia la întâmplare. 

Vimes se obişnuise cu acele lumini. Păreau să facă parte 
din viaţă. 

Pentru o vreme, se uită fix la jocul pâlpâitor de culori pe ten- 
cuiala fărâmicioasă, apoi ridică un picior încălţat în sandală şi 
lovi puternic în podea, de două ori. 

După câteva minute, un şuierat îndepărtat indică faptul că ser- 
gentul Colon urca pe trepte. 

Vimes numără în gând. Întotdeauna Colon se oprea pentru 
şase secunde în capul scărilor pentru a-şi recăpăta răsuflarea. 

În a şaptea secundă uşa se deschise. Faţa sergentului apăru pe 
după ea ca o lună plină. 

Sergentul Colon ar fi putut fi descris astfel: era genul de om 
care, dacă ar fi adoptat o carieră militară, ar fi gravitat automat 

spre postul de sergent. Nu ţi l-ai fi putut închipui niciodată capo- 
ral. Sau, de fapt, căpitan. Dacă nu ar fi început o carieră militară, 
atunci ar fi căutat ceva de genul meseriei de cârnăţar, o slujbă în 
care o față mare, roşie şi o tendinţă de a asuda chiar și pe ger erau, 
practic, parte din fişa postului. 

Salută şi, cu deosebită grijă, puse o bucată de hârtie murdară 
pe biroul lui Vimes, netezind-o. 

— "Seara, domnule căpitan, zise el. Incidentele de ieri, 
rapoartele şi altele. De asemenea, sunteți dator patru bănuțţi 
la Ceainărie. 

— Ce-i asta cu piticul, sergent? spuse Vimes brusc. 

Colon se încruntă. 

— Ce pitic? 

— Cel care tocmai s-a înrolat în Gardă. Îl cheamă... — Vimes 
ezită — Morcove sau aşa ceva. 

— El? Colon căscă gura. E pitic? Întotdeauna am zis că nu poți 
să ai încredere în afurisiţii ăştia mici! M-a prostit în față, căpitane, 
nenorocitul sigur a minţit cu privire la înălțimea lui! 

Colon făcea discriminări pe baza înălțimii, cel puţin atunci 
când era vorba despre oameni mai scunzi decât el. 

— Ştii că l-a arestat pe preşedintele Breslei Hoţilor azi-di- 
mineață? 

— Pentru ce? 

— Pentru că e preşedintele Breslei Hoţilor, se pare. 

Sergentul părea zăpăcit. 

— Şi ce-i rău în asta? 

— Cred că ar fi bine să stau de vorbă cu acest Morcove, 
zise Vimes. 

— Nu v-aţi întâlnit cu el, domnule? spuse Colon. Zicea că s-a 
prezentat în fața dumneavoastră, domnule. 

— Hm, cred că eram ocupat în acel moment. Aveam o grămadă 
de chestii pe cap, spuse Vimes. 

— Da, să trăiţi, zise Colon politicos. 

Lui Vimes îi mai rămăsese destulă stimă de sine cât să se uite 
în altă parte şi să răsfoiască teancul de hârtii de pe birou. 

— Trebuie să-l luăm de pe stradă cât mai repede posibil, 
mormăi el. Data viitoare parcă văd că îl saltă pe şeful Breslei 
Asasinilor pentru că omoară oameni, la naiba! Unde e? 

— L-am trimis pe stradă împreună cu caporalul Nobbs, dom- 
nule căpitan. M-am gândit că o să-i arate mersul lucrurilor, cam 
aşa ceva. 

— Ai trimis un proaspăt recrut pe stradă cu Nobby? zise 
Vimes îngrijorat. 

Colon bâigui: 

— Bine, domnule, un om experimentat, m-am gândit eu, capo- 
ralul Nobbs l-ar putea învăţa multe... 

— Să sperăm că prinde greu, spuse Vimes îndesându-şi coiful 
din fier pe cap. Vino. 

Când ieșiră din Casa Gărzii, de zidul tavernei era sprijinită 
o scară. Un bărbat trupeş stătea în vârful ei şi înjura în barbă în 
timp ce se lupta cu reclama luminoasă. 

— E-ul nu merge bine, strigă Vimes. 

— Ce? 

— E-ul. Şi T-ul sfârâie când plouă. Era şi vremea să fie reparată. 

— Reparată? Ah. Da. Reparată. Asta fac, da. O repar. 

Cei doi soldaţi porniră pleoscăind prin băltoace. Fratele Turn 
clătină încet din cap şi îşi îndreptă încă o dată atenția înspre 
şurubelniţa pe care o ținea în mână. 


Bărbaţi precum caporalul Nobbs pot fi găsiţi în orice forță 
armată. Deşi cunoştinţele lor despre amănuntele diverselor regu- 
lamente sunt, de regulă, enciclopedice, ei au mare grijă să nu fie 
niciodată promovați dincolo de, poate, rangul de caporal. Avea 
obiceiul să vorbească din colţul gurii. Fuma neîncetat, însă lucrul 
ciudat era, observă Morcove, că orice țigară fumată de Nobby 
devenea un chiştoc aproape instantaneu, rămânând chiştoc pe un 
termen nedefinit sau până când o vâra după ureche, care era un 
fel de Cimitir al Elefanţilor pentru nicotină. În rarele ocazii când 
îşi scotea una din gură, o ținea ascunsă în căuşul palmei. 

Era un bărbat mic, crăcănat, semănând destul de mult cu un 
cimpanzeu care nu este niciodată invitat la ceaiuri. 

Avea o vârstă nedefinită. Dar în cinism şi în dezgustul gene- 
ral fată de lume, care reprezintă un fel de datare cu carbon a 
personalității, avea cam şapte mii de ani. 

— Ruta asta-i o zonă călduţă, spunea el în timp ce mergeau 
agale pe o stradă udă din cartierul negustorilor. Încercă o uşă, era 
încuiată. Stai cu mine, adăugă el, şi am eu grijă de tine. Acum, 
încearcă uşile de pe partea cealaltă a străzii. 

— Ah, am înţeles, domnule caporal Nobbs. Trebuie să vedem 
dacă şi-a lăsat cineva prăvălia deschisă, zise Morcove. 

— Prinzi repede, fiule. 

— Sper să pot surprinde un răufăcător în flagrant delict, spuse 
Morcove plin de zel. 

— Ăăă, mda, zise Nobby şovăielnic. 

— Dar dacă găsim o uşă descuiată, cred că trebuie să îl 
chemăm pe proprietar, continuă Morcove. Şi unul din noi va tre- 
bui să stea să păzească lucrurile, corect? 

— Da? se lumină Nobby. Fac eu asta, spuse el. Stai fără grijă. 
Şi tu poţi să te duci să cauţi victima. Proprietarul, adică. 

Încercă altă clanță. Se deschise sub apăsarea lui. 

— Acasă, în munţi, zise Morcove, dacă un hoţ era prins, era 
spânzurat de... 

Se opri, zgâlțâind absent o clanţă. 

Nobby împietri. 

— De ce? întrebă el, cuprins de o fascinație îngrozită. 

— Nu-mi mai aduc aminte acum, spuse Morcove. Mama zicea 
că oricum era o pedeapsă prea bună pentru ei. Să fun e Rău. 

Nobby supravieţuise nenumăratelor masacre faimoase 
prin faptul că nu fusese de față. Dădu drumul clanţei şi o 
mângâie prieteneşte. 

— Asta e! spuse Morcove. 

Nobby tresăni. 

— Ce e? strigă el. 

— Îmi amintesc ce de ce îi spânzuram, zise Morcove. 

— Oh, spuse Nobby cu un glas pierit. De unde? 

— Îi spânzuram de primărie, zise Morcove. Uneori zile întregi. 
N-o să mai facă iar, îți spun ei. Şi Bjorn Tarenbraţ e unchiul tău. 

Nobby îşi sprijini sulița de zid şi extrase din cotloanele ure- 
chii sale un chiştoc. Una sau două chestii, se hotărî el, se impu- 
neau a fi lămurite. 

— De ce a trebuit să te faci gardă, băiete? zise el. 

— Toată lumea mă întreabă asta, spuse Morcove. Nu am fost 
nevoit. Am vrut eu. Asta va face din mine un Bărbat. 

Nobby nu privea pe nimeni în ochi niciodată. Aşa că se holbă 
uluit în urechea dreaptă a lui Morcove. 

— Adică nu fugi de nimic? zise el. 

— De ce aş vrea să fug de ceva? 

Nobby se pierdu puţin. 

— Ah. Întotdeauna e ceva. Poate... poate că ai fost acuzat pe 
nedrept de ceva. Cum ar fi, poate, rânji el, poate că prăvălia a 
rămas misterios fără anumite lucruri și tu ai fost învinovăţit din 
greşeală. Sau anumite lucruri au fost găsite între ale tale şi tu 
habar nu ai cum au ajuns acolo. Cam așa ceva. Poţi să-i spui 
bătrânului Nobby. Sau, îi dădu el un ghiont lui Morcove, poate că 
e altceva, ha? Șerșe la fam, ha? Ai băgat o fată în bucluc? 

— Eu... începu Morcove, dar apoi îşi aduse aminte că da, tre- 
buie să spui adevărul, chiar şi oamenilor ciudaţi ca Nobby, care 
nu păreau să ştie ce e aia. 

Şi adevărul era că întotdeauna o băga pe Părăluţa în bucluc, 
deşi exact cum şi de ce se întâmpla asta era cam neclar. Cam de 
fiecare dată când pleca după ce o vizita la peştera Pumn-de-Piatră, 
îi auzea pe tatăl şi pe mama ei strigând la ea. Întotdeauna se 
purtau foarte politicos cu el, dar se părea că doar a fi văzută 
împreună cu Morcove era destul pentru a o face pe Părăluţa să 
intre în bucluc. 

— Da, zise el. 

— Ah. Se întâmplă adesea, spuse Nobby cu înțelepciune. 

— Tot timpul, zise Morcove. Cam în fiecare seară, zău. 

— Fir-aş, spuse Nobby impresionat. Se uită la Protecţie. Deci 
de asta te-au pus să porți chestia aia? 

— Cum adică? 

— Ei, nu-ţi face griji, zise Nobby. Toţi avem câte un mic 
secret. Sau un secret mare, se poate. Chiar și căpitanul. E cu 

noi doar pentru că a fost Abandonat de o Femeie. Aşa spune 
sergentul, Abandonat. 

— Doamne, zise Morcove. 

Suna dureros. 

— Dar eu cred că e pen'că spune ce gândeşte. I-a zis-o de prea 
multe ori p'a dreaptă Patricianului, aşa am auzit. A zis că Breasla 
Hoţilor nu-i altceva decât o bandă de hoți sau aşa ceva. De aia e 
cu noi. Nu ştiu, zău. Se uită întrebător la pavaj şi spuse: Şi, unde 
stai, băiete? 

— E o doamnă pe care o cheamă doamna Palm... în- 
cepu Morcove. 

Nobby se înecă de la nişte fum care o luase pe altă parte. 

— În Umbre? şuieră el. Stai acolo? 

— Oh, da. 

— În fiecare noapte? 

— Ei, de fapt, în fiecare zi. Da. 

— Şi ai venit aici să devii bărbat? 

— Da! 

— Nu cred că mi-ar plăcea să trăiesc acolo de unde vii tu, 
zise Nobby. 

— Uite, spuse Morcove complet pierdut, am venit pentru că 
domnul Varneshi a spus că e cea mai bună slujbă din lume, să 
aperi legea şi aşa mai departe. Aşa e, nu? 

— Bine, ăă, zise Nobby. Cât despre asta... adică, să aperi 
legea... adică, odată, da, înainte să avem toate Breslele şi 
restul... legea, într-un fel, nu-i chiar, adică, în vremurile astea, 
totul e mai... oh, nu ştiu. În mare, nu trebuie decât să-ți vezi de 
treabă, să suni din clopot şi să stai cu capul la cutie. 

Nobby oftă. Apoi mârâi, îşi scoase clepsidra de la centură şi 
aruncă o privire la firicelele de nisip care se scurgeau cu viteză. 
O puse la loc, scoase amortizorul din piele de pe limba clopotului 
său şi îl legănă o dată sau de două ori, nu foarte tare. 

— E ora doisprezece, mormăi el, şi totul e bine. 

— Şi asta e tot, da? zise Morcove în timp ce ecourile firave 
se stingeau. 

— Mai mult sau mai puțin. 

Nobby trase iute din chiştoc. 

— Doar asta? Fără urmăriri pe acoperișuri la lumina lunii? Fără 
să te legeni de candelabre? Nimic din astea? spuse Morcove. 

— N-aş crede, zise Nobby cu înflăcărare. Eu n-am făcut 
niciodată aşa ceva. Nu mi-a spus nimeni de aşa ceva. Mai trase 
pe furiş un fum din ţigară. Ai putea să răceşti de moarte dacă 
alergi pe acoperişuri. Eu cred că rămân la varianta cu clopotul, 
dacă nu te deranjează. 

— Pot să încerc şi eu? întrebă Morcove. 

Nobby se simţea cam zăpăcit. Doar acesta poate fi motivul 
pentru care făcu greşeala de a-i înmâna clopotul lui Morcove, 
fără o vorbă. 

Morcove îl cercetă câteva secunde. Apoi îl scutură cu putere 
deasupra capului. 

Ecoul reverberă de-a lungul şi de-a latul străzii, fiind, în 
cele din urmă, copleșit de o tăcere groasă, oribilă. Undeva, în 
depărtare, câţiva câini lătrară. Un copil începu să plângă. 

— Șşşşt! şuieră Nobby. 

— Bine, dar totul este bine, nu? zise Morcove. 

— Nu va mai fi dacă mai baţi din afurisitul ăla de clopot. 
Dă-l încoace! 

— Nu înţeleg! spuse Morcove. Uite, am această carte pe care 
mi-a dat-o domnul Varneshi... 

Scotoci după Legile şi ordonanțele. 

Nobby îi aruncă o privire și ridică din umeri. 

— N-am auzit în viaţa mea de asta, zise el. Acum termină 
cu gălăgia. Nu vrei să faci zarvă. Ai putea atrage tot felul. 
Haide, pe aici. 

Îl apucă pe Morcove de braţ şi îl zori pe stradă. 

— Ce fel? protestă Morcove în timp ce era tras cu hotă- 
râre înainte. 

— Fel rău, murmură Nobby. 

— Dar noi suntem Garda! 

— Ba bine că nu! Şi nu vrem să ne-ncurcăm cu astfel de 
oameni! Adu-ţi aminte ce a păţit Gaskin! 

— Nu-mi aduc aminte ce a pățit Gaskin! zise Morcove com- 
plet uluit. Cine e Gaskin? 

— Înaintea ta, mormăi Nobby. Se dezumflă niţel. Sărmanul 
nenorocit. I s-ar fi putut întâmpla oricăruia dintre noi. Se uită urât 
la Morcove. Acum încetează, auzi? Mă scoate din sărite. Urmăriri 
la lumina lunii, pe naiba! 

Păşi ţanţoş pe stradă. Metoda de deplasare normală a lui 
Nobby era un fel de furişat, iar combinaţia de mers ţanţoş şi 
de furişat în același timp crea un efect straniu, părând un crab 
care şchioapătă. 

— Dar, dar, zise Morcove, în cartea asta spune că... 

— Nu vreau să mai aud de nici o carte, mârâi Nobby. 

Morcove părea complet pleoştit. 

— Dar e Legea... începu el. 

Fu întrerupt aproape definitiv de un topor care ieși vâjâind 
printr-o uşă joasă de lângă el și se lovi de peretele din partea 
cealaltă. Acesta fu urmat de zgomotele lemnului sfărâmat şi al 
sticlei sparte. 

— Hei, Nobby! spuse Morcove iute. Are loc o bătaie! 

Nobby aruncă o privire înspre ușă. 

— Fireşte că da, zise el. E un bar de pitici. Cei mai răi. Nu te 
băga, puştiule. Afurisiţilor ăstora mici le place să îţi pună piedică 
şi să te bată de-ți sună apa-n cap. Vino cu Nobby şi o să... 

Îl apucă pe Morcove de braţul cât un trunchi de copac. Era ca 
şi cum ai fi încercat să tragi după tine o clădire. 

Morcove pălise. 

— Pitici care beau? Şi se bat? spuse el. 

— Ba bine că nu, zise Nobby. Tot timpul. Şi folosesc un limbaj 
pe care eu nu l-aş folosi nici cu draga mea mamă. Nu vreau să mă 
amestec cu ei, sunt o gaşcă otrăvită de... Nu te duce acolo! 


Nimeni nu ştie de ce piticii, care acasă în munți duc o viaţă 
liniştită, cuminte, uită totul atunci când se mută la oraş. Ceva îl 
apucă până şi pe cel mai de comitet miner din mina de fier şi 
îl face să poarte armură de zale tot timpul, să deţină un topor, 
să îşi schimbe numele în ceva ca Beregată Șutînvintre şi să îşi 
bea mințile. 

Probabil tocmai pentru că duc vieţi atât de liniștite şi de 
cuminţi acasă. Până la urmă, probabil că primul lucru pe care 

vrea să îl facă un tânăr pitic atunci când ajunge în marele oraş, 
după şaptezeci de ani de muncă pentru tatăl său pe fundul unui 
puț, este să bea o tărie şi apoi să lovească pe cineva. 

Lupta era una dintre acele plăcute bătăi de pitici cu aproape 
o sută de participanţi şi o sută cincizeci de alianţe. Țipetele, 
jurămintele şi zăngănitul topoarelor pe coifurile din fier se împle- 
teau cu sunetele unui grup de beţivi de lângă vatră care — alt obi- 
cei al piticilor — cântau ceva despre aur. 

Nobby se lovi de spatele lu: Morcove, care urmărea 
scena îngrozit. 

— Uite, aici aşa e în fiecare noapte, spuse Nobby. Nu te băga, 
aşa zice sergentul. Sunt folclorurile lor etnice sau cam aşa ceva. 
Nu-ţi bagi nasul în folclorurile etnice. 

— Dar, dar, bâigui Morcove, ei sunt poporul meu. Într-un fel. 
Este ruşinos să te porți aşa. Ce-o fi în capul lor? 

— În capul nostru e că sunt nişte mici afurisiţi puşi pe rele, zise 
Nobby. Acum, haide! 

Dar Morcove îşi croise drum în grămada care se încăiera. Îşi 
puse mâinile pâlnie la gură şi urlă ceva într-o limbă pe care Nobby 
nu o înțelegea. Practic orice limbă, inclusiv cea maternă, s-ar fi 
potrivit acestei descrieri, dar în acest caz era limba piticilor. 

— Gr-duzk! Gr 'duzk! aaK 'zt ezem ke bur 'k tze tzim?! 

Lupta încetă. O sută de feţe bărboase se uitară 
ameninţător la silueta cocoşată a lui Morcove, iritarea lor 
amestecându-se cu surpriza. 

O halbă obosită se lovi de platoşa lui. Morcove se aplecă și 
ridică, fără vreun efort vizibil, un personaj care se zbătea. 

— J'uk, ydtruz-t'rud-eztuza, hudr 'zd dezek drez 'huk, 
huzu-kruk t b 'tduz g 'ke'k me'ek b tduz t’ be tk kce 'drutk 
ke'hkt'd. aaDb thuk?2 


! Lit.: „Ziua bună! Ziua bună! Ce sunt toate acestea ce se întâmplă aici (în 
acest loc)?“ 

2 „Ascultă, rază de soare [lit.: «privirea mărețului ochi de foc din cer a cărui 
uitătură arzătoare pătrunde î în gura peşterii»], nu vreau să pocnesc pe nimeni, 
dar dacă vrei, putem să ne încingem la un B'tduz?. În regulă?“ 

3 Un joc popular printre pitici, care presupune ca jucătorii să stea la câțiva metri 
distanţă între ei şi să îşi arunce pietre în cap unul altuia. 
4 Lit.: „Totul este corect sprijinit şi susținut?“ 

Nici un pitic nu auzise vreodată atât de multe vorbe din 
Limba Veche ieşind din gura vreunei persoane mai înalte de un 
metru Și douăzeci. Erau uluiţi. 

Morcove îl lăsă la podea pe piticul scandalagiu. Avea 
lacrimi în ochi. 

— Sunteţi pitici! spuse el. Piticii nu ar trebui să se poarte aşa! 
Uitaţi-vă la voi. Nu vă e ruşine? 

O sută de guri cu fălci ca de piatră se căscară. 

— Adică, uitați-vă la voi! Morcove clătină din cap. Puteţi 
să v-o închipuiţi pe biata voastră mamă bătrână, cu barbă albă, 
care munceşte ca o sclavă în puţul ei, întrebându-se cum se 
descurcă fiul în noaptea asta, puteţi să vă închipuiţi ce ar crede 
dacă v-ar vedea acum? Propriile voastre mame iubite, care v-au 
arătat prima dată cum se ţine un tâmăcop... 

Nobby, stând în picioare lângă uşă, cuprins de groază şi de 
uimire, deveni conştient de un cor crescând de nasuri suflate şi 
de suspine înfundate în timp ce Morcove continuă: 

— ...probabil că se gândeşte: Cred că se joacă liniştit domino 
sau altceva... 

În apropiere, un pitic care purta un coif ghintuit cu ţepi de 
doisprezece centimetri începu să plângă încetişor în cana cu bere. 

— Şi fac rămăşag că a trecut mult de când vreunul dintre 
voi i-a scris O scrisoare, şi doar ați promis că o să scrieți în 
fiecare săptămână... 

Cu gândul aiurea, Nobby scoase o batistă jegoasă şi i-o 
dădu unui pitic care se sprijinea de perete, cutremurându-se 
de durere. 

— Ei bine, spuse Morcove cu blândeţe, nu vreau să fiu dur cu 
nimeni, dar voi trece pe aici în fiecare noapte de acum înainte 
şi mă aştept să văd standardele corecte ale comportării unui 
pitic. Ştiu cum este să fii departe de casă, dar pentru aşa ceva nu 
există scuze. Îşi atinse coiful. G'hruk, t'uk.! 

Le oferi un zâmbet vesel şi, pe jumătate mergând, pe 
jumătate pe vine, ieşi din bar. Când ajunse în stradă, Nobby îl 
bătu pe umăr. 


l Lit.: „Seara, tuturor“. (Lit.: „Felicitări tuturor celor prezenţi la încheierea zilei“) 

— Să nu-mi mai faci niciodată aşa ceva, spumega 
acesta. Eşti în Garda Oraşului! Să nu mai aud nimic despre 
treaba cu legea! 

— Dar este foarte important, zise Morcove cu seriozi- 
tate, mergând după Nobby în timp ce acesta se furişa pe o 
străduță îngustă. 

— Nu la fel de important ca a rămâne întreg, spuse Nobby. 
Auzi la el, baruri de pitici! Dacă ai ceva minte, băiete, intri aici. 
ŞI îţi ţii gura. 

Morcove se zgâi la clădirea la care ajunseseră. Era trasă 
ceva mai în spate, ferită puţin de noroiul străzii. Dinăuntru, 
răzbăteau sunetele unei febrile activităţi de băut. O pancartă 
jerpelită atârna deasupra uşii. Avea desenată o tobă pe ea. 

— O tavernă, nu? zise Morcove gânditor. Deschisă la ora asta? 

— Nu văd de ce nu, spuse Nobby deschizând uşa. O idee a 
naibii de folositoare. Toba Reparată. 

— Și mai multă băutură? 

Morcove căuta grăbit în carte. 

— Aşa sper, zise Nobby. 

Îi făcu un semn din cap trolului care era angajat ca trosnitor! 
de către Tobă. 

— "Seara, Detritus. Îi arăt şi eu băiatului nou cum merg treburile. 

Trolul mârâi şi flutură un braţ acoperit cu rădăcini. 

Interiorul Tobei Reparate are o aură legendară, ca fiind cea 
mai faimoasă tavernă rău-famată de pe Lumea Disc, şi este o 
asemenea emblemă a oraşului, încât, după recente redecorări 
inevitabile, noul proprietar pierduse zile întregi recreând 
patina inițială de jeg, cenuşă şi substanţe mai puţin identifica- 
bile a pereţilor şi importând o tonă de preşuri gata putrezite 
pentru podea. Băutorii erau reprezentaţi de grupul obişnuit de 
eroi, ucigaşi, mercenari, desperados şi tâlhari, şi doar analiza 
microscopică ar fi putut să îi deosebească între ei. Vălătuci 
groşi de fum pluteau în aer, poate pentru a evita să atingă 
pereţii împuțiți. 


! Ca paznicii de bar, numai că trolii folosesc mai multă forţă. 


62 TERRY PRATCHETT 


Conversația scăzu un moment atunci când cele două gărzi 
intrară alene, iar apoi se ridică la nivelul dinainte. Câțiva cume- 
tri îi făcură cu mâna lui Nobby. 

Acesta din urmă îşi dădu seama că Morcove era ocupat. 

— Ce faci? spuse el. Și nu mai te trezești vorbind despre 
mame, da? 

— lau notițe, zise Morcove înverşunat. Am un carneţel. 

- Bravo ţie, spuse Nobby. O să îţi placă aici. În fiecare 
noapte vin aici să îmi iau cina. 

— Cum scrii „contravenție““? zise Morcove dând o pagină. 

— Nu o scriu, spuse Nobby, croindu-şi drum prin mulțime. 
Un rar impuls de generozitate i se cuibări în minte. Ce bei? 

— Nu cred că s-ar cuveni, zise Morcove. Oricum, Băutura 
Tare e Înşelătoare. 

Era conştient de o privire sfredelitoare pironită în ceafa lui 
şi se întoarse pentru a se uita la fața mare, blândă și amabilă a 
unui urangutan. 

Şedea la bar cu o halbă şi cu un castronaș cu alune în față. Îşi 
înclină prieteneşte paharul spre Morcove, apoi bău mult şi zgo- 
motos, făcând din buza inferioară un fel de pâlnie de sucțiune şi 
scoțând un sunet ca de canal care este desfundat. 

Morcove îi dădu un ghiont lui Nobby. 

— E o maimu... începu el. 

— Nu spune! zise Nobby poruncitor. Nu rosti cuvântul! Este 
Bibliotecarul. Lucrează la Universitate. Întotdeauna vine aici să 
îşi încheie programul. 

— Și oamenii nu se plâng? 

— De ce ar face-o? zise Nobby. Întotdeauna face cinste cu un 
rând, ca toată lumea. 

Morcove se întoarse şi se uită iar la primată. Câteva întrebări 
îşi disputau privilegiul de a-i atrage atenţia, cum ar fi: Unde îşi 
ține banii? Bibliotecarul îi observă privirea, o interpretă greşit 
şi, ușurel, împinse castronaşul cu alune înspre el. 

Morcove se îndreptă de spate, arătându-şi înălţimea impre- 
sionantă, şi îşi consultă carnețelul. După-amiaza petrecută 
citind Legile şi ordonanţele nu fusese irosită. 

— Cine este proprietarul, chiriaşul sau birtaşul acestui local? 
îi zise el lui Nobby. 

— Ce face? spuse micuțul soldat. Birtaş? Ei, cred că Charley, 
aici de față, e pe tură în seara asta. De ce? 

Arătă spre un bărbat mare şi voinic a cărui față era o țesătură 
de cicatrici; proprietarul acesteia se opri în mijlocul activităţii de 
a întinde mai egal jegul pe nişte pahare cu ajutorul unei cârpe 
jilave şi îi făcu semn cu ochiul, conspirativ, lui Morcove. 

— Charley, el e Morcove, zise Nobby. Stă la Rosie Palm. 

— Ce, în fiecare noapte? spuse Charley. 

Morcove își drese glasul. 

— Dacă tu eşti pe tură, rosti el grav, atunci este de datoria mea 
să te informez că eşti reţinut. 

— Reţinut de la ce, amice? zise Charley încă lustruind 
la pahare. 

— Eşti reținut, spuse Morcove, conform acuzațiilor că 1) (1) în 
sau în jurul datei de 18 grunie, la un local numit Toba Reparată de 
pe Strada Filigranului, ai făcut următoarele a) ai servit sau b) ai 
provocat servirea de băuturi alcoolice după ora 12 (douăsprezece) 
noaptea, contrar prevederilor Legii Berăriilor Publice (Intro- 
ducere) din 1678 şi 1) (ii) în sau în jurul datei de 18 grunie, la 
un local numit Toba Reparată de pe Strada Filigranului, ai ser- 
vit sau ai provocat servirea de băuturi alcoolice în recipiente 
cu altă capacitate şi dimensiune decât cele prevăzute în Legea 
antemenţionată şi 2) (1) că în sau în jurul datei de 18 grunie, la un 
local numit Toba Reparată de pe Strada Filigranului, ai permis 
clienților să poarte arme tăioase fără teacă având lungimea mai 
mare de 18 (optsprezece) centimetri, contrar Secţiunii Trei din 
Legea antemenționată şi 2) (11) că în sau în jurul datei de 18 gru- 
nie, la un local numit Toba Reparată de pe Strada Filigranului, 
al servit băuturi alcoolice într-un local aparent neautorizat pen- 
tru vânzarea şi/sau consumul de băuturi antemenţionate, contrar 
Secțiunii Trei a Legii mai sus pomenite. 

Se lăsă o tăcere deplină cât Morcove dădu pagina şi 
continuă: 

— De asemenea, este datoria mea să te informez că intenționez 
să depun mărturie în Justiţie în privinţa aplicării acuzațiilor 

prevăzute în Legea Adunărilor Publice (Jocuri de Noroc), 1567, 
în Legile Localurilor Autorizate (Igienă) din 1433, 1456, 1463, 
1465, hm, şi 1470 până în 1690, şi, de asemenea — aruncă o privire 
în lături la Bibliotecar, care înțelegea când se apropiau necazurile 
şi acum încerca grăbit să își termine băutura — în Legea Animale- 
lor Domestice și Domesticite (Îngrijire şi Protecție), 1673. 

Tăcerea care urmă poseda rara calitate a unei anticipări cu 
sufletul la gură în timp ce adunarea aştepta să vadă ce avea 
să se întâmple. 

Charley puse paharul jos cu grijă, pahar ale cărui pete fuseseră 
transformate într-o strălucire orbitoare, şi se uită la Nobby. 

Acesta se străduia să se prefacă din răsputeri că era complet 
singur Şi că nu avea nici un fel de legătură cu oricine ar fi stat lângă 
el şi, printr-o coincidență, ar fi purtat o uniformă la fel ca a lui. 

— Cum adică, Justiţie? îi zise el lui Nobby. Nu există Justiţie. 

Nobby ridică din umeri, îngrozit. 

— E nou, nu? spuse Charley. 

— Nu-ţi înrăutăţi situaţia, zise Morcove. 

— Nu e nimic personal, înţelegi, îi spuse Charley lui Nobby. 
E doar o cumiizice. A fost un vrăjitor aici noaptea trecută care 
vorbea despre asta. Un fel de chestie educaţională cotită, ştii? 
Pentru o clipă, păru să se gândească. Curbă de învățare. Asta 
era. E o curbă de învăţare. Detritus, mişcă-ţi fundul ăla de piatră 
încoace niţel. 

De obicei, cam în acest moment, în Toba Reparată, cineva 
aruncă un pahar. Şi, de fapt, acest lucru se întâmpla acum. 


Căpitanul Vimes alerga pe Strada Scurtă — cea mai lungă din 
oraş, ceea ce demonstrează in nucce faimosul şi subtilul simţ al 
umorului din Ankh-Morpork —, cu sergentul Colon poticnindu-se 
pe urmele lui şi protestând. 

Nobby era în faţa Tobei, sărind de pe un picior pe altul. În 
vremuri de restrişte, avea un fel de a se propulsa dintr-un loc 
în altul fără să pară a se mişca prin spaţiul dintre ele, ceea ce ar fi 
făcut de ruşine orice transportator de materie obișnuit. 

— Se bate 'năuntru! bâigui el, agăţându-se de braţul căpitanului. 

— De unul singur? întrebă acesta. 


GĂRZI! GĂRZI! 65 


— Nu, cu toată lumea! strigă Nobby, sărind de pe un picior 
pe altul. 

— Oh. 

Conştiinţa spuse: „Sunteţi trei. El poartă aceeași uniformă. 
E unul dintre oamenii tăi. Aminteşte-ţi de sărmanul Gaskin“. 

O altă parte a creierului, acea parte urâtă, demnă de dispreţ 
care, cu toate acestea, îi permisese să supraviețuiască în Gardă 
în ultimii zece ani, zise: „E nepoliticos să te bagi. Aşteptăm până 
termină, apoi îl întrebăm dacă vrea ajutor. În plus, nu este politica 
Gărzii să intervină în bătăi. E mult mai simplu să intri mai târziu 
şi să-i arestezi pe toți cei care zac“. 

Se auzi o trosnitură când o fereastră din apropiere se trânti de 
perete în afară şi scuipă un luptător ameţit până în partea cealaltă 
a străzii. 

— Eu cred, spuse căpitanul îngrijorat, că trebuie să acționăm 
Imediat. 

— Aşa e, zise sergentul Colon, poți să fii rănit dacă stai aici. 

Se furișară cu precauţie ceva mai în josul străzii, unde zgomo- 
tul lemnului sfărâmat și al sticlei sparte nu mai era atât de asur- 
zitor, evitând cu grijă să se privească în ochi. Din când în când, 
se mai auzeau câte un țipăt din tavernă şi, tot din când în când, 
câte un sunet misterios, ca şi cum cineva ar fi lovit cu genunchiul 
într-un gong. 

Stăteau învăluiți de o tăcere ruşinată. 

— Ţi-ai luat concediu anul acesta, sergent? spuse 
căpitanul Vimes în cele din urmă, legănându-se înainte şi 
înapoi pe călcâie. 

— Da, să trăiţi! Am trimis-o pe nevastă la Quirm luna trecută, 
domnule, în vizită la mătuşa el. 

— E foarte frumos acolo în perioada asta a anului, din 
câte am auzit. 

— Da, să trăiţi! 

— Cu toate muşcatele alea şi ce mai e pe acolo. 

O siluetă se prăbuşi de la o fereastră mai înaltă și se făcu 
grămadă pe pavaj. 

— Acolo e ceasul solar floral, nu? spuse căpitanul cu disperare. 

— Da, să trăiţi! Foarte frumos, domnule. Totul e făcut 
cu flori. 

Se auzi un zgomot ca şi cum ceva ar fi lovit în mod repetat 
altceva cu ceva greu şi din lemn. Vimes se crispă. 

— Nu cred că ar fi fost fericit în Gardă, domnule, zise sergen- 
tul cu blândețe în glas. 

Uşa Tobei Reparate fusese spartă în scandaluri atât de des, 
încât nişte balamale special concepute fuseseră montate de 
curând, iar faptul că următorul trosnet uriaş smulse uşa cu tot cu 
toc din perete nu arătă decât că o sumă destul de mare de bani 
fusese aruncată pe apa sâmbetei. În mijlocul sfărâmăturilor, o 
siluetă încercă să se ridice pe coate, gemu şi căzu la pământ. 

— Ei, s-ar părea că asta a fost... începu căpitanul. 

Nobby însă zise: 

— E afunisitul de trol! 

— Ce? spuse Vimes. 

— E trolul! Ala de la uşă! 

Se apropiară cu mare băgare de seamă. 

Era, într-adevăr, Detritus trosnitorul. 

Este foarte greu să răneşti o creatură care reprezintă, din toate 
punctele de vedere, o stâncă mişcătoare. Totuşi, cineva părea să 
fi reuşit. Personajul căzut scotea scrâşnete precum două cărămizi 
lovite una de alta. 

— E o bătaie care o să rămână în istorie, spuse sergentul neclar. 

Tustrei se întoarseră şi se uitară cu atenţie la dreptunghiul 
puternic luminat în care fusese până nu de mult uşa. În mod clar, 
lucrurile se mai liniştiseră înăuntru. 

— Doar nu crezi, zise sergentul, că el câştigă, nu? 

Căpitanul îşi împinse bărbia în faţă. 

— Îi suntem datori colegului şi ofițerului nostru, spuse el, 
să aflăm. 

Din spatele lor se auzi un scâncet. Se întoarseră şi îl văzură pe 
Nobby ţopăind într-un picior şi ținându-l pe celălalt cu mâna. 

— Ce-ai păţit, omule? zise Vimes. 

Nobby scotea zgomote de durere. 

Sergentul Colon începea să înțeleagă. Deşi servilismul pre- 
caut era tonul general al comportamentului Gărzii, nu exista nici 

măcar un singur membru al întregii trupe care să nu se fi aflat, 
la un moment dat, pe direcția pumnilor lui Detritus. Nobby nu 
făcuse decât să încerce să se răzbune, în cea mai bună tradiție a 
poliţiştilor de peste tot. 

— L-a lovit în pietricele, să trăiţi, spuse sergentul Colon. 

— Ruşinos, zise căpitanul nesigur. Șovăi. Trolii au pietricele? 
adăugă el. 

— Credeţi-mă pe cuvânt, domnule. 

— Măiculiţă, spuse Vimes. Madam Natură are căi tare miste- 
rioase, nu? 

— Aşa e, să trăiţi, zise sergentul cu supuşenie. 

— Iar acum, spuse căpitanul scoțându-și sabia, înainte! 

— Da, să trăiţi! 

— Asta înseamnă şi tu, sergent, adăugă căpitanul. 

— Da, să trăiţi! 


Este posibil să fi fost cea mai circumspectă înaintare din 
istoria manevrelor militare, chiar la capătul de jos al scalei pe 
care fapte de arme precum Atacul Cavaleriei Uşoare se află 
chiar în vârf. 

Se uitară cu grijă pe după intrarea distrusă. 

Erau câțiva oameni întinşi pe mese sau pe ce mai rămăsese 
din mese. Cei care încă mai erau conştienţi arătau ca şi cum le-ar 
fi părut rău de asta. 

Morcove stătea în picioare în mijlocul camerei. Armura lui 
din zale era ruptă, coiful îi lipsea, se legăna niţel dintr-o parte 
în alta şi un ochi începea deja să i se umfle, dar îl recunoscu 
pe căpitan, îl lepădă pe clientul pe care îl ţinea şi care protesta 
slab şi salută. 

— Permiteţi să raportez treizeci şi una de infracțiuni de Pro- 
vocare a unui Scandal, să trăiţi, şi cincizeci şi şase de cazuri 
de Comportament Turbulent, patruzeci şi una de infracţiuni de 
Obstrucționare a unui Ofiţer al Gărzii în Exerciţiul Funcţiunii, 
treisprezece infracțiuni de Atac cu Armă Letală, şase cazuri de 
Staționare cu Intenție Criminală şi... şi... caporalul Nobby nu 
mi-a arătat încă nici un lucru cum merge... 

Căzu pe spate, rupând o masă. 

Căpitanul Vimes tuşi încurcat. Nu era deloc sigur ce ar fi tre- 
buit să facă mai departe. Din câte ştia, Garda nu se mai găsise 
până atunci într-o asemenea situaţie. 

— Cred că ar trebui să îi aduci ceva de băut, sergent. 

— Da, să trăiţi! 

— Şi adu-mi şi mie ceva. 

— Da, să trăiţi! 

— [a-ți şi tu ceva, de ce nu? 

— Da, să trăiţi! 

— Iar tu, caporal, dacă vrei... Ce faci? 

— Percheziţiainfractorilorsătrăiți, zise Nobby iute, îndrep- 
tându-se. Pentru dovezi incriminatorii Și aşa mai departe. 

— În pungile de bani? 

Nobby duse repede mâinile la spate. 

— Niciodată nu se ştie, să trăiţi! 

Printre sfărâmături, sergentul localizase o sticlă de tărie 
scăpată, în mod miraculos, teafără și turna cu forța o mare parte 
din conţinutul acesteia printre buzele lui Morcove. 

— Ce o să facem cu toți ăştia, căpitane? spuse el peste umăr. 

— Nu am nici cea mai mică idee, zise Vimes așezându-se. 

Închisoarea Gărzii era atât de mare cât să încapă şase oameni 
foarte mici, care reprezentau de obicei singurul fel de chiriaşi ai 
ei. Pe când aceştia... 

Se uită disperat în jur. Îl văzu pe Nork Țepuşă, întins sub o 
masă și bolborosind. Îl văzu pe Marele Henri. Îl văzu pe Sim- 
mons Apucătorul, unul dintre cei mai temuţi bătăuşi de bar din 
oraş. Una peste alta, era acolo o grămadă de oameni pe lângă care 
nu merita să te afli atunci când aveau să se trezească. 

— Am putea să le tăiem beregatele, domnule, spuse Nobby, 
veteran a douăzeci de câmpuri de luptă reziduale. 

Găsise un luptător inconştient care avea cam dimensiunile 
sale şi, om practic, îi scotea cizmele, care păreau a fi destul de 
noi şi pe potriva lui. 

— Asta ar fi foarte rău, zise Vimes. 

Nu era sigur cum se proceda exact ca să tai beregata cuiva. 
Până atunci, aceasta nu fusese o opțiune. 


GĂRZI! GĂRZI! 69 


— Nu, spuse el, cred că îi lăsăm să plece cu o mustrare. 

Se auzi un geamăt de sub o bancă. 

— În plus, continuă el repede, ar trebui să îl ducem pe camara- 
dul nostru căzut într-un loc sigur cât mai repede posibil. 

— Bună idee, zise sergentul. 

Luă o gură de tărie, ca să-şi calmeze nervii. 

Cei doi reuşiră să îl susţină pe Morcove între ei şi să îi 
direcţioneze picioarele lipsite de vlagă înspre trepte. Vimes, 
prăbuşindu-se sub povară, se uită în jur după Nobby. 

— Caporal Nobbs, se răsti el, de ce loveşti oamenii căzuți? 

— E cel mai Sigur aşa, să trăiţi, spuse Nobby. 

Cu multă vreme în urmă, lui Nobby i se vorbise despre 
lupta dreaptă şi despre regula de a nu lovi un oponent căzut, iar 
atunci el se gândise la cum s-ar aplica aceste reguli cuiva care 
avea un metru şi douăzeci înălțime şi tonusul muscular al unei 
benzi elastice. 

— Ei, încetează. Vreau să le dai mustrare delincvenţilor, 
zise căpitanul. 

— Cum, domnule? 

— Ei, le... 

Căpitanul Vimes se opri. Al naibii să fie dacă ştia. Nu o 
făcuse niciodată. 

— Tu fă-o, se răsti el. Doar nu trebuie să îți spun eu totul!? 

Nobby rămase singur în capul scărilor. Un văietat general 
dinspre podea arăta că oamenii se trezeau. Nobby se gândi iute. 
Scutură admonestator dintr-un deget ca o grisină. 

— Asta să vă fie învățătură de minte, zise el. Să nu se 
mai repete. 

ȘI o luă la goană. 

Sus, în bezna căpriorilor, Bibliotecarul se scărpina medita- 
tiv. Cu siguranţă, viaţa era plină de surprize. Avea de gând să 
urmărească evoluţia situaţiei cu interes. Gânditor, decoji o alună 
cu picioarele şi dispăru legănându-se în întuneric. 


Marele Maestru Suprem ridică braţele. 
— Cădelniţele Destinului au fost purificate, pentru ca Răul şi 
Gândirea Neclară să poată fi gonite din acest Cerc Sfinţit? 

— Dah. 

Marele Maestru Suprem îşi coborî brațele. 

— Dah? spuse el. 

— Dah, rosti Fratele Budar bucuros. Eu însumi am făcut-o. 

— Trebuie să zici: „Da, O, Măria Ta“, spuse Marele Maestru 
Suprem. Sincer, mi-am tot bătut gura, dacă nu aveţi de gând să 
intrați în spiritul acestui lucru... 

— Da, ascultați ce vă spune Marele Maestru Suprem, zise Fra- 
tele Turn, uitându-se urât la Fratele nerespectuos. 

— Mi-a luat ore întregi să purific cădelniţele astea, mormăi 
Fratele Budar. 

— Continuă, O, Mare Maestru Suprem, zise Fratele Turn. 

— Foarte bine, atunci, spuse Marele Maestru Suprem. În 
seara asta vom încerca o altă invocare experimentală. Sper că ați 
obținut materii prime potrivite, Fraţilor? 

— ..„freci şi freci, dar cine să-ți mulțumească. .. 

— Totul e rezolvat, Mare Maestru Suprem, zise Fratele Turn. 

Era, recunoscu Marele Maestru Suprem, o selecţie ceva mai 
bună. Cu siguranță, Fraţii fuseseră ocupați. Cel mai bun obiect 
era o reclamă luminoasă a cărei scoatere, se gândea Marele 
Maestru Suprem, ar fi trebuit să primească un fel de premiu 
cetățenesc. E-ul ajunsese de un roz țipător şi se stingea şi se 
aprindea la întâmplare. 

— Eu l-am adus, spuse Fratele Turn cu mândrie. Au crezut că 
îl reparam sau aşa ceva, dar mi-am luat şurubelniţa și am... 

- Da, bravo, spuse Marele Maestru Suprem. Asta 
dovedeşte inițiativă. 

— Mulţumesc, Mare Maestru Suprem, rânji Fratele Turn. 

— ...am bătături la încheieturile degetelor, sunt roşii şi 
crăpate. Nici măcar nu mi-am recăpătat cei trei dolari, şi nimeni 
nici măcar n-a zis... 

— lar acum, spuse Marele Maestru Suprem, ridicând cartea, 
vom purcede să începem. Gura, Frate Budar! 


Orice oraş din multivers are o zonă care seamănă cu 
Umbre din Ankh-Morpork. De obicei, este partea cea mai 
veche. Străduţele ei urmează neabătut urmele inițiale ale 

vacilor medievale care coborau la râu şi au nume ca Abatorului, 
Dezmăţului, Fundătura Chicotelor... 

Cea mai mare parte a oraşului Ankh-Morpork este astfel, ori- 
cum. Dar Umbre este astfel într-o manieră şi mai pronunţată, un 
fel de gaură neagră de nelegiuire înnăscută. Să punem problema 
aşa: chiar şi infractorilor le era frică să meargă pe străzi. Garda 
nu călca pe-acolo nici să o pici cu ceară. 

Cu totul accidental, călca pe acolo acum. Destul de clătinat. 
Fusese o noapte grea, iar ei îşi tot calmaseră nervii. Acum erau 
atât de calmaţi, încât fiecare dintre cei patru se baza pe ceilalţi trei 
pentru a-l ţine drept şi a păstra direcția. 

Căpitanul Vimes îi dădu sticla înapoi sergentului. 

— Ruşine să vă, vă, vă, se gândi o clipă, fie, zise el. Beţi în fața 
unui ofişer super, super, supe’ioror. 

Sergentul încercă să vorbească, dar nu reuşi să scoată decât 
o serie de şâşâieli. 

— Vă pun sub acua'ţie, spuse căpitanul Vimes, ricoșând 
dintr-un zid. Se uită urât la cărămizi. Zidul ăsta m-a atacat, 
declară el. Ha! Te crezi tare, nu? Bine, sunt ofişer al, al, al legii, 
săştiișitu și nu acceptăm nici, nici, nici... Clipi somnolent, o dată 
sau de două ori. Ce nu acceptăm, se'gent? spuse el. 

— Bacşiş, domnule? zise Colon. 

— Nu, nu, nu. Al'ceva. Lasă. Oricum nu acceptăm așa, așa, 
aşa ceva de la nimeni. 

Imagini neclare i se perindau prin minte, amintiri ale unei 
camere pline de infractori, oameni care își bătuseră joc de el, indi- 
vizi a căror existență îl jignise şi îl luase peste picior ani întregi, 
şi care acum zăceau pe jos şi gemeau. Nu era prea sigur cum se 
întâmplase, dar o parte aproape uitată a lui, un Vimes mult mai 
tânăr, cu o platoşă strălucitoare şi cu speranţe mari, un Vimes pe 
care credea că alcoolul îl înecase de mult, se trezise dintr-odată. 

— Să, să, să-ţi zic ceva, se'gent? spuse el. 

— Domnule? 

Cei patru ricoşară ușurel într-un alt zid şi începură încet un 
nou dans lateral, spre mijlocul străduței. 

— Oraşul ăsta. Oraşul ăsta. Oraşul ăsta, se'gent. Oraşul ăsta e 
O, € 0, e o Femeie, se'gent. Asta e. O femeie, se'gent. O străveche 

frumuseţe sulimenită, se'gent. Dardacăteîndrăgosteşti de ea, 
atunci, atunci, atunci tepocneştepestegură.... 

— E-o femeie? spuse Colon. 

Îşi schimonosi fața asudată în efortul de a gândi. 

— Are opt leghe lăţime, domnule. Are un râu în el. Multe, 
multe case şi lucruri, domnule, reflectă el. 

— Ah. Ah. Ah. Vimes îi făcu semn cu un deget nesigur. N-am, 
n-am, n-am spus că e o femeie mică, nu. Fii cinstit. 

Agită sticla prin aer. Un alt gând la întâmplare explodă în 
spuma minţii sale. 

— Oricum, le-am a'ătat noi, zise el agitat, când cei patru o 
apucară câș înspre zidul opus. Le-am a'ătat noi, nu? l-am ţinut 
noi minte de să ne înveţe, ha? 

— Co’ect, spuse sergentul, fără prea mult entuziasm. Încă se 
întreba despre viaţa sexuală a ofițerului său superior. 

Dar Vimes era în acea stare în care nu ai nevoie de încurajări. 

— Ha! strigă el spre fundăturile întunecate. Nu vă place, hm? 
Să vedeţi şi voi cum, cum, cumva. Ei, să vă băgați fiţele undeva. 

Ceea ce reprezenta o veste uluitoare pentru diferitele siluete 
tenebroase care îi urmăreau de ceva vreme în tăcere, ca nişte 
umbre, pe cei patru. Doar o nedumerire totală le făcuse pe aces- 
tea să nu îşi arate intențiile într-o manieră clară şi ascuţită. În 
mod cert, aceşti oameni sunt Gărzi, se gândeau ele, au coifurile 
potrivite şi tot ce trebuie, şi totuşi sunt în Umbre. Aşa că erau 
urmăriţi cu fascinația pe care o haită de lupi ar putea să o aibă 
pentru o mână de oi care nu doar că apăruseră în luminiş, dar mai 
şi behăiau jucăuş; deznodământul nu putea fi, fireşte, decât trans- 
formarea ovinelor în nişte bucate delicioase, dar, deocamdată, 
curiozitatea amâna execuţia. 

Morcove îşi înălță capul ameţit. 

— Unde suntem? gemu el. 

— Pe drum spre casă, zise sergentul. 

Se uită la plăcuţa roasă, mâncată de cari şi scrijelită de cuțite. 

— Me'em în, în, în — miji ochii — Fundătura Fetiţelor. 

— Fundătura Fetiţelor nu-i pă drumul spre casă, bălmăji 
Nobby. Nu v'em pe fundătura asta, e-n Umbre. Dacă ne p'ind în 
Fundătura Fetiţelor... 

Avură parte de o secundă agitată în care înțelegerea făcu 
treaba de gheaţă a unei nopţi bune de somn şi a câtorva căni 
de cafea. Cei trei, înțelegându-se fără vorbe, se îngrămădiră 
spre Morcove. 

— Ce ne facem, căpitane? spuse Colon. 

— Ăă. Am putea să strigăm după ajutor, zise căpitanul 
şovăielnic. 

— Ce, aici? 

— Ai dreptate. 

— Cred că am luat-o la stânga în loc de dreapta când am ieşit 
de pe Strada Argintului, spuse Nobby cu o voce tremurătoare. 

— Ei, uite o greşeală pe care nu o vom mai repeta curând, 
zise căpitanul. 

Apoi îşi dori să nu o fi făcut. 

Auzeau paşi. De undeva, din stânga lor, veni un chicotit 
răutăcios. 

— Trebuie să formăm un pătrat, spuse căpitanul. 

Cu toţii încercară să formeze un punct. 

— Hei! Ce-a fost asta? zise sergentul Colon. 

— Ce? 

— I-auzi iar. Un fel de sunet molatic. 

Căpitanul Vimes încercă să nu se gândească la glugi 
şi la garote. 

Existau, ştia asta, mulţi zei. Exista câte un zeu pentru fiecare 
meşteşug. Exista un zeu al cerşetorilor, un zeu al curvelor, un zeu 
al hoților, probabil şi un zeu al asasinilor. 

Se întrebă dacă exista, pe undeva prin vastul panteon, un zeu 
care să aibă grijă de ofiţerii în serviciul legii, inocenți şi la strâm- 
toare, care erau, aproape sigur, pe punctul de a muri. 

Probabil că nu exista, se gândi el cu amărăciune. Aşa ceva nu 
era destul de stilat pentru zei. Caută vreun zeu care să-şi facă griji 
pentru un biet sărman încercând să dea ce este mai bun din el pen- 
tru un pumn de dolari pe lună. N-ai să vezi. Zeii se dădeau peste 
cap pentru nenorociţii șmecheri a căror idee despre o zi de muncă 

era să scoată Ochiul de Rubin al Regelui Urechelniţă din orbită, 
nu pentru vreun prostănac care bătea străzile în fiecare zi... 

— E mai mult alunecos, zise sergentul, căruia îi plăcea să 
lămurească lucrurile. 

lar apoi se auzi un zgomot... 

„„„un sunet vulcanic, poate, sau sunetul unui gheizer fier- 
bând, dar, în orice caz, un urlet lung şi uscat, ca foalele din 
forgele titanilor... 

...dar nu era atât de rău ca lumina, care era alb-albastră şi de 
acel fel care îți imprimă tiparul vinişoarelor de sânge din ochi pe 
spatele interiorului craniului. 

Amândouă durară sute de ani, iar apoi, brusc, se opriră. 

Bezna de după fu umplută cu imagini violete şi, odată ce ure- 
chile îşi recăpătară însuşirea de a auzi, cu un clinchet slab. 

Gărzile rămaseră complet nemişcate pentru o vreme. 

— Ei, ei, spuse slab căpitanul. După o altă pauză, zise foarte 
clar, fiecare consoană ocupându-şi perfect locul: Sergent, ia nişte 
oameni Şi investighează asta, da? 

— Ce să investighez, să trăiţi? spuse Colon, dar căpitanul îşi 
dăduse deja seama că dacă sergentul ar fi luat câțiva oameni, el, 
căpitanul Vimes, ar fi rămas singur, singurel. 

— Nu, am o idee mai bună. Mergem cu toţii, zise el 
cu fermitate. 

Merseră cu toții. 

Acum că ochii li se obişnuiseră cu întunericul, vedeau o 
strălucire roşiatică neclară în fața lor. 

Se dovedi a fi un zid incandescent, care se răcea iute. Bucăţele 
de cărămidă calcinată cădeau pe măsură ce se contractau, scoțând 
mici pocnituri. 

Nu asta era cel mai rău. Cel mai rău era ce se găsea pe zid. 

Se holbară. 

Se holbară îndelung. 

Mai aveau o oră sau două până la răsărit, dar nimeni nu pro- 
puse să încerce să-şi găsească drumul prin întuneric. Se aşezară 
lângă zid, în aşteptare. Cel puţin era cald. 

Încercau să nu se uite. 

În cele din urmă, Colon se întinse neliniştit şi spuse: 

— Capul sus, căpitane. Se putea şi mai rău. 

Vimes termină sticla. Nu avu nici un efect. Există anumite 
feluri de trezie pe care pur şi simplu nu poţi să le alungi. 

— Da, spuse el. Am fi putut fi noi. 


Marele Maestru Suprem deschise ochii. 

— Încă o dată, zise el, am înregistrat un succes. 

Fraţii izbucniră în urale. Frații Turn şi Degete se prinseră de 
braţe şi făcură un dans în mijlocul cercului magic. 

Marele Maestru Suprem inspiră adânc. 

Mai întâi morcovul, se gândi el, iar acum bățul. Îi plăcea băţul. 

— Linişte! strigă el. Frate Turn, Frate Degete, încetați această 
manifestare ruşinoasă! Restul, tăceţi! 

Se liniştiră, ca nişte copii gălăgioşi care tocmai văzuseră că 
învăţătoarea intrase în clasă. Apoi se liniştiră şi mai mult, ca nişte 
copii care tocmai au văzut expresia învăţătoarei. 

Marele Maestru Suprem îi lăsă să se impregneze de acea 
tăcere, apoi păşi apăsat printre rândurile lor neregulate. 

— Bănuiesc, zise el, că avem impresia că am făcut ceva magie, 
nu? Hmm? Frate Turn? 

Fratele Turn înghiţi în sec. 

— Ei, hm, ai spus că noi am, hm, adică... 

— Nu ați făcut NIMIC încă! 

— Ei, hm, nu, hm... 

Fratele Turn tremura. 

— Oare vrăjitorii adevăraţi ţopăie după o mică vrajă și încep să 
cânte „Pe ei, pe ei, pe mama lor!“, Frate Turn? Hmm? 

— Fi, noi într-un fel... 

Marele Maestru Suprem se întoarse pe călcâie. 

— Şi se uită neîncrezători pe pereţi, Frate Tencuitor? 

Fratele Tencuitor îşi lăsă capul în pământ. Nu îşi dăduse 
seama că observase cineva. 

Când încordarea din aer zbârnâi satisfăcător, ca o coardă de 
arc, Marele Maestru Suprem se dădu în spate. 

— De ce mă mai obosesc? zise el clătinând din cap. Aş fi putut 
alege pe oricine. l-aş fi putut alege pe cei mai buni. Dar m-am 
ales cu o grămadă de copii. 

— Ăă, sincer, spuse Fratele Turn, noi am făcut un efort. Adică, 
noi chiar ne-am concentrat. Nu-i aşa, băieți? 

— Daa, răspunseră ei în cor. 

Marele Maestru Suprem se uită urât la ei. 

— În această Frăţie nu este loc pentru Fraţi care să nu ne 
susțină până la capăt, avertiză el. 

Cu o uşurare aproape vizibilă, Fraţii, asemenea unor oi 
speriate care descoperă că există o breşă în ţarc, se grăbiră 
spre deschizătură. 

— Nu vă faceţi griji, Supremaţia Voastră! spuse Fratele 
Turn înflăcărat. 

— Angajamentul trebuie să fie deviza noastră! zise Marele 
Maestru Suprem. 

— Deviză. Da, spuse Fratele Turn. 

Îi dădu un ghiont Fratelui Tencuitor, ai cărui ochi se abătuseră 
iar spre plintă. 

— Ha? Oh. Da. Deviză. Da, zise Fratele Tencuitor. 

— La fel şi fraternitatea şi încrederea, spuse Marele Ma- 
estru Suprem. 

— Da. Şi ele, zise Fratele Degete. 

— Deci, spuse Marele Maestru Suprem, dacă există cineva 
care nu este nerăbdător, da, dornic să continue în această operă 
măreaţă, să facă un pas înainte acum. 

Nimeni nu se mişcă. 

„Sunt prinşi în plasă. Pe toţi zeii. Sunt bun la asta, se gândi 
Marele Maestru Suprem. Pot să cânt la micile lor minţi îngrozi- 
toare ca la xilofon. E uimitor, simpla putere a lumescului. Cine ar 
fi crezut că slăbiciunea poate fi o forță mai mare decât tăria? Dar 
trebuie să ştii cum să o foloseşti. Şi eu ştiu.“ 

— Foarte bine, atunci, zise el. lar acum, vom repeta Jurământul. 

Le îndrumă glasurile poticnite şi îngrozite, observând cu 
satisfacție felul sugrumat în care rostiră „sfârl“. Și stătu şi cu un 
ochi pe Fratele Degete. 

„E ceva mai isteţ decât ceilalţi, se gândi el. Ceva mai greu de 
păcălit, cel puţin. Mai bine mă asigur că sunt întotdeauna ultimul 
care pleacă. Nu vreau să-i vină vreo idee şi să mă urmărească 


x cc 


până acasă. 


Îţi trebuie un fel deosebit de minte pentru a conduce un oraş 
ca Ankh-Morpork, iar lordul Vetinari îl avea. În acelaşi timp, el 
era un fel deosebit de om. 

Îi şicana şi îi înfuria pe prinții negoţului mai mărunți până 
într-acolo, încât aceştia renunţaseră de mult să mai încerce să 
îl asasineze, iar acum nu făceau decât să se bată între ei pentru 
putere. În orice caz, orice asasin ar fi încercat să îl atace pe Patri- 
cian ar fi avut mari greutăţi să găsească suficientă carne cât să 
înfigă pumnalul. 

În timp ce alţi lorzi se ospătau cu potârnichi umplute cu limbi 
de fazan, lordul Vetinari considera că un pahar cu apă fiartă şi 
răcită şi jumătate de felie de pâine uscată reprezenta un prânz 
suficient și elegant. 

Te scotea din sărite. Părea să nu aibă nici un viciu pe care să îl 
poată descoperi cineva. Cu acea față pală şi cabalină, ai fi crezut 
că avea o aplecare spre lucruri implicând bice, ace şi tinere femei 
în temnițe. Ceilalţi lorzi ar fi putut accepta asta. Nu-i nimic rău la 
bice şi la ace, dacă dai dovadă de moderație. Dar Patricianul se 
părea că îşi petrecea serile studiind rapoarte şi, la ocazii speciale, 
în caz că putea face față emoţiei, juca şah. 

Purta mult negru. Nu era un negru din acela impresionant, așa 
cum purtau cei mai buni asasini, ci negrul sobru, uşor sărăcăcios 
al cuiva care nu vrea să îşi piardă vremea dimineaţa întrebându-se 
ce să poarte. Şi trebuia să te trezești foarte devreme dimineaţa ca 
să îl prinzi proaspăt pe Patrician; de fapt, era mai înţelept să nu 
te culci deloc. 

Dar era îndrăgit, într-un fel. Sub conducerea lui, pentru prima 
dată în o mie de ani, lucrurile în Ankh-Morpork funcționau. Se 
putea să nu fie corect sau drept sau prea democratic, dar treaba 
mergea. Îngrijea oraşul aşa cum se îngrijeşte un arbust decora- 
tiv, încurajând creşterea aici, tăind o crenguţă rebelă acolo. Se 


78 TERRY PRATCHETT 


spunea că ar fi tolerat absolut lucrurile care în afară de orice ar fi 
ameninţat oraşul!, şi iată ameninţarea... 

Se uită îndelung la zidul distrus, în timp ce picături de 
ploaie i se scurgeau de pe bărbie, udându-i hainele. În spatele 
lui, Wonse aştepta neliniștit. 

Apoi, o mână lungă, subţire, cu vene albastre se întinse şi 
buricele degetelor urmară forma umbrelor. 

Bine, nu prea erau umbre, mai mult o serie de siluete. Contu- 
rul era foarte clar. În interiorul său, se vedea modelul cunoscut 
al zidăriei. În afară, totuşi, ceva topise zidul transformându-l 
într-un fel de substanţă ceramică, dând cărămizilor străvechi un 
lustru topit, ca de oglindă. 

Formele trasate în zidărie înfățișau un tablou a şase oameni 
îngheţaţi într-o atitudine de surprindere. Diferitele mâini ridi- 
cate ținuseră, destul de clar, cuțite şi pumnale. 

Tăcut, Patricianul privi grămăjoara de cenuşă de la picioa- 
rele sale. Câteva dâre de metal topit ar fi putut reprezenta chiar 
armele care acum erau atât de clar gravate în zid. 

— Hmm, zise el. 

Căpitanul Vimes îl conduse cu respect în partea cealaltă 
a străduței, în Fundătura Talismanului, unde îi arătă Proba A, 
pentru a fi... 

— Urme de picioare, spuse el. Ceea ce este cam inexact, 
domnule. Seamănă mai mult cu nişte gheare. S-ar putea merge 
până acolo, încât să fie numite labe. 

Patricianul se uită ţintă la urmele din noroi. Expresia feţei 
lui era cam greu de desluşit. 

— Înţeleg, zise el în cele din urmă. Şi ai vreo opinie despre 
asta, căpitane? 

Căpitanul avea. În orele care se scurseseră până la răsărit, 
avusese tot felul de opinii, începând cu convingerea că fusese o 
mare greşeală să se nască. 


! Şi mimii. Avea o aversiune stranie pentru ei, dar asta era. Orice persoană în 
pantaloni largi şi cu fața albă care încerca să îşi etaleze arta între zidurile sur- 
pate ale orașului avea să se trezească foarte repede într-o groapă cu scorpioni, 
care avea scris pe unul dintre pereți: „Învață Cuvintele“. 

lar apoi lumina cenușie a zorilor se strecurase chiar şi în 
Umbre, iar el era încă în viață, neprăjit, şi se uitase în jur cu o 
expresie de uşurare cretină şi văzuse, la nici jumătate de metru 
distanță, aceste urme. Nu îşi alesese un moment prea potrivit 
pentru a fi treaz. 

— Ei, domnule, spuse el, ştiu că dragonii au dispărut de mii 
de ani, domnule... 

— Da? 

Patricianul miji ochii. 

Vimes continuă cu avânt. 

— Dar, domnule, chestia este, ei ştiu? Sergentul Colon zice 
că a auzit un sunet molatic chiar înainte, chiar înainte, chiar 
înainte de, hm... incident. 

— Deci tu crezi că un dragon dispărut şi, într-adevăr, pro- 
babil complet mitologic şi-a făcut apariţia în oraş, a aterizat în 
această fundătură îngustă, a incinerat un grup de infractori şi 
apoi a plecat în zbor? spuse Patricianul. S-ar zice că a fost o 
creatură cu foarte mult simţ civic. 

— Ei, dacă o luaţi aşa... 

— Dacă îmi amintesc bine, dragonii de legendă erau creaturi 
singuratice şi rurale, care evitau oamenii Şi trăiau în locuri uitate, 
îndepărtate, zise Patricianul. Nu prea erau creaturi urbane. 

— Nu, domnule, spuse căpitanul, abținându-se să comenteze 
că dacă voiai să găseşti un loc cu adevărat uitat şi îndepărtat, 
atunci Umbre se potrivea destul de bine descrierii. 

— În plus, zise lordul Vetinari, e de presupus că ar fi observat 
cineva, nu eşti de acord? 

Căpitanul făcu un semn din cap spre zid şi spre fresca 
lui groaznică. 

— Adică în afară de ei, domnule? 

— Părerea mea, spuse lordul Vetinari, este că avem de-a face 
cu un fel de război. Se poate ca o bandă rivală să fi tocmit un 
vrăjitor. O mică neînțelegere locală. 

— Ar putea avea legătură cu toate acele furturi ciudate, dom- 
nule, sugeră Wonse. 

— Dar mai sunt şi urmele, domnule, zise Vimes cu 
încăpățânare. 

— Suntem aproape de râu, spuse Patricianul. Probabil că a 
fost vreo pasăre de apă. O simplă coincidență, adăugă el, dar, 
dacă aş fi în locul tău, le-aş acoperi. Nu vrem ca oamenii să 
înțeleagă greşit şi să se grăbească să tragă concluzii prosteşti, 
nu? adăugă el tăios. 

Vimes cedă. 

— Cum doriţi, domnule, zise el, uitându-se la sandale. 

Patricianul îl bătu pe umăr. 

— Lasă, spuse el. Continuaţi. O bună dovadă de inițiativă. Să 
patrulezi şi prin Umbre. Bravo! 

Se întoarse şi aproape că intră în zidul de zale care 
era Morcove. 

Spre groaza sa, căpitanul Vimes îşi văzu cel mai proaspăt 
recrut arătând politicos cu degetul spre trăsura Patricianului. 
În jurul ei, bine înarmaţi şi atenţi, erau şase membri ai Gărzii 
Palatului, care se îndreptară de spate şi manifestară un interes 
îngrijorat. Lui Vimes nu îi plăcea deloc de ei. Aveau pene la 
coifuri. Ura penele la o gardă. 

Îl auzi pe Morcove zicând: 

— Iertaţi-mă, domnule, este trăsura dumneavoastră, să trăiţi? 

Patricianul îl măsură din cap până în picioare fără interes 
şi spuse: 

— Da. Cine eşti tu, tinere? 

Morcove salută. 

— Subagent Morcove, să trăiţi! 

— Morcove, Morcove. Numele îmi sună cunoscut. 

Lupine Wonse, care așteptase în spatele lui, îi șopti ceva la 
ureche Patricianului. Acesta se lumină la față. 

— Ah, tânărul care prinde hoţi! A fost o mică eroare, cred, 
dar meritorie. Nimeni nu e deasupra legii, nu? 

— Nu, să trăiţi, zise Morcove. 

— Meritorie, meritorie, spuse Patricianul. lar acum, domnilor... 

— Despre trăsura dumneavoastră, domnule, se încăpăţână 
Morcove. N-am putut să nu observ că roata din faţă dinspre 
stradă, contrar... 

„O să îl aresteze pe Patrician, îşi spuse Vimes, ideea stre- 
curându-i-se prin creier ca un pârâiaş de gheaţă. Chiar are de 

gând să îl aresteze pe Patrician. Conducătorul suprem. O să îl 
aresteze. Chiar asta are de gând să facă. Băiatul ăsta nu ştie ce 
înseamnă «frică». Oh, oare n-ar fi o idee bună dacă ar şti ce 
înseamnă «supravieţuire»?... 

lar eu nu pot să-mi pun muşchii fălcilor în mişcare. 

Suntem morţi cu toții. Sau, mai rău, suntem cu toţii reținuți 
atât timp cât îi va face plăcere Patricianului. Şi, după cum ştim 
cu toţii, rareori are parte de atâta plăcere.“ 

Exact în acest moment, sergentul Colon îşi câştigă dreptul 
la o medalie metaforică. 

— Subagent Morcove! strigă el. Drepţi! Subagent Morcove, 
la stânga-mprejur! Subagent Morcove, "nainte, marş! 

Morcove luă poziţie de drepţi ca un hambar care este ridicat 
şi se uită țintă în faţă cu o expresie feroce de supunere deplină. 

— Bravo lui, zise Patricianul gânditor în timp ce Morcove 
se depărta băţos. Continuă, căpitane. Şi nu ezita să înăbuşi cu 
asprime orice zvonuri legate de dragoni, da? 

— Da, să trăiţi, spuse căpitanul Vimes. 

— Bun om. 

Trăsura se depărtă huruind, garda de corp fugind pe lângă ea. 

Căpitanul Vimes era vag conştient că în spatele său sergen- 
tul striga la Morcove să se oprească. 

Se gândea. 

Se uită la urmele din noroi. Îşi folosi sulița din dotare, 
despre care ştia că avea o lungime de exact doi metri, pentru 
a măsura dimensiunea acestora şi distanţa dintre ele. Fluieră 
încetişor. Apoi, cu deosebită grijă, merse în fundătură până după 
colț; aceasta ducea la o uşiță acoperită de murdărie şi încuiată 
cu lacăt din spatele unui depozit de cherestea. 

„Ceva nu este deloc în regulă, se gândi el. 

Urmele vin din fundătură, dar nu se întorc. Și nu întâlnim 
prea des păsări de apă în râul Ankh, în principal pentru că 
poluarea le-ar mânca picioarele şi, oricum, e mai uşor pentru 
ele să meargă pe teren ferm.“ 

Ridică privirea. Un miliard de sârme de rufe traversau în 
toate direcţiile dreptunghiul îngust al cerului, aproape împletind 
o plasă. 

„Deci, se gândi el, ceva mare şi fierbinte a ieşit din această 
fundătură, dar nu a şi intrat. 

Iar Patricianul este foarte îngrijorat din această cauză. 

Mi s-a spus să uit despre asta.“ 

Mai observă ceva într-o parte a fundăturii, se aplecă și ridică 
o coajă proaspătă şi goală de alună. 

O aruncă dintr-o mâna într-alta, privind în gol. 


Avea nevoie urgent de ceva de băut. Dar probabil că mai 
trebuia să aştepte. 

Sprijinindu-se în pumni, Bibliotecarul mergea grăbit pe 
spațiile întunecate dintre rafturile adormite. 

Acoperişurile orașului îi aparțineau. Oh, asasinii şi hoţii se 
puteau folosi de ele, dar el descoperise de mult că pădurea de 
hornuri, de contraforturi, de gargui şi de morişti de vânt repre- 
zenta o alternativă convenabilă şi cumva liniştitoare la străzi. 

Cel puţin, până acum. 

Į se păruse amuzant şi instructiv să urmărească Garda în 
Umbre, o junglă urbană care nu prezenta nici o ameninţare pen- 
tru o primată de o sută cincizeci de kilograme. Dar, coşmarul pe 
care îl văzuse în timp ce se legăna deasupra unei fundături întu- 
necate l-ar fi făcut, dacă ar fi fost om, să nu-şi creadă ochilor. 

Dar ca primată, nu avea nici o îndoială în privinţa ochilor 
Săi ŞI îi credea tot timpul. 

Chiar acum, voia să şi-i concentreze imediat asupra unei 
cărți care ar fi putut oferi un indiciu. Se afla într-o secțiune 
cu care nimeni nu-şi prea bătea capul în acele vremuri; cărțile 
de acolo nu erau cu adevărat magice. Praful se întindea 
acuzator pe podea. 

Praf cu urme în el. 

— Oook? zise Bibliotecarul în întunericul cald. 

Înainta cu grijă acum, dându-și seama, cu un sentiment de 
fatalitate, că urmele păreau să aibă în minte aceeași destinație 
ca şi el. 

Trecu pe după un colţ şi iată. 

Secţiunea. 

Dulapul. 

Raftul. 

Spațiul. 

În multivers există multe imagini îngrozitoare. Cumva, 
totuşi, pentru un suflet sensibil la ritmurile subtile ale unei 
biblioteci, sunt puține imagini mai rele decât un spațiu gol în 
care ar fi trebui să se afle o carte. 

Cineva furase o carte. 


În intimitatea Biroului Dreptunghiular, sanctuarul său per- 
sonal, Patricianul patrula dintr-un capăt în altul al camerei. 
Dicta un şuvoi de instrucțiuni. 

— Şi trimite nişte oameni să văruiască zidul, încheie el. 

Lupine Wonse ridică o sprânceană. 

— Este înțelept, domnule? spuse el. 

— Nu crezi că o frescă de umbre îngrozitoare va provoca 
speculații şi comentarii? zise Patricianul acru. 

— Nu la fel de mult ca o zugrăveală proaspătă în Umbre, 
spuse Wonse placid. 

Patricianul ezită o clipă. 

— Bună observaţie, rosti el brusc. Pune nişte oameni 
să-l dărâme. 

Ajunse la capătul camerei, se întoarse pe călcâie şi începu 
lar să păşească apăsat. Dragoni! Ca şi cum nu ar fi existat des- 
tule lucruri importante, reale, care să îi ocupe timpul. 

— Crezi în dragoni? zise el. 

Wonse clătină din cap. 

— Sunt ceva imposibil, domnule. 

— Aşa am auzit şi eu, spuse lordul Vetinari. 

Ajunse la celălalt perete, se întoarse. 

— Vreţi să fac mai multe investigaţii? zise Wonse. 

— Da. Aşa să faci. 

— Şi mă vol asigura că Garda va avea mare grijă, spuse Wonse. 

Patricianul se opri din mers. 

— Garda? Garda? Dragul meu, Garda e o grămadă de 
incompetenţi conduşi de un beţivan. Mi-a luat ani întregi să 
obțin lucrul ăsta. Garda este ultima grijă a noastră. Patricianul 

se gândi o clipă. Ai văzut vreodată un dragon, Wonse? Unul 
dintre cei mari, adică? Oh, sunt ceva imposibil. Tocmai ai zis. 

— Sunt doar o legendă, zău. O superstiție, spuse Wonse. 

— Hmm, zise Patricianul. Iar legendele, fireşte, sunt legendare. 

— Exact, domnule. 

— Chiar Şi aşa... Patricianul se opri şi se uită fix la Wonse 
pentru o vreme. Oh, bine, spuse el. Ocupă-te de asta. Nu vreau 
să mai aud despre treaba asta cu dragonul. Este genul de lucru 
care îi face pe oameni să fie neliniştiți. Pune-i capăt. 

Când rămase singur, stătu şi se uită încruntat peste orașul 
îngemănat. Bura din nou. 

Ankh-Morpork! Oraşul tărăboiului cu o sută de mii de 
suflete! Şi, după cum observa pentru sine Patricianul, de zece 
ori mai mulţi oameni. Ploaia proaspătă strălucea pe pano- 
rama de turnuri şi de acoperişuri, neştiind nimic despre lumea 
ranchiunoasă şi îngrămădită peste care cădea. Ploaia mai 
norocoasă cădea peste oile de munte, susura ușurel peste păduri 
ori clipocea incestuos în mare. Totuşi, ploaia care cădea peste 
Ankh-Morpork era cea care intra în bucluc. În Ankh-Morpork 
oamenii făceau lucruri îngrozitoare apei. A fi băută nu era decât 
începutul problemelor ei. 

Patricianului îi plăcea să creadă că se uita la un oraş care 
funcţiona. Nu unul minunat sau renumit ori cu o canalizare 
bună şi, cu siguranţă, nu unul favorizat arhitectonic; chiar şi 
cei mai entuziaşti cetăţeni ai lui ar fi fost de acord că, dintr-un 
punct de observaţie înalt, Ankh-Morpork arăta ca şi cum cineva 
ar fi încercat să obțină din piatră şi din lemn un efect asociat, de 
obicei, cu trotuarele din faţa birturilor deschise non-stop. 

Dar funcționa. Se învârtea mai departe voios, ca un giroscop 
pe buza unei prăpăstii perfect curbe. lar asta, credea Patricianul 
cu tărie, era din cauză că nici un grup nu era vreodată destul 
de puternic pentru a-l împinge în ea. Neguţători, hoţi, asasini, 
vrăjitori — cu toţii se întreceau cu sârg în acea cursă, fără a-şi 
da seama că nu trebuia să fie deloc o cursă şi, cu siguranţă, 
neavând destulă încredere unul în altul pentru a se opri şi a se 
întreba cine trasase pista şi ținea steguleţul de start. 

Patricianului îi displăcea cuvântul „dictator“. Îl ofensa. 
Nu spunea niciodată nimănui ce să facă. Nu era nevoit, în 
asta stătea frumuseţea situaţiei. O mare parte din viaţa lui era 
formată din aranjarea lucrurilor în aşa fel, încât această stare de 
fapt să continue. 

Fireşte, existau diferite grupuri care încercau să îl doboare, 
iar acest lucru era just şi cum se cuvine şi un semn al unei 
societăţi sănătoase şi viguroase. Nimeni nu putea să spună că 
era nedrept în această privinţă. Ce, nu el însuşi le fondase pe 
cele mai multe dintre ele? Iar minunat era felul în care acestea 
îşi pierdeau aproape tot timpul ciondănindu-se între ele. 

Natura umană, spunea întotdeauna Patricianul, era ceva 
uimitor. Odată ce înțelegeai unde avea ascunse butoanele. 

Avea un presentiment neplăcut cu privire la această afacere 
cu dragonul. Dacă existase vreodată o creatură care nu avea nici 
un buton vizibil, un dragon era. Trebuia rezolvată chestiunea. 

Patricianul nu credea în cruzimea nenecesară.! Nu credea în 
răzbunarea fără sens. Dar credea cu tărie în nevoia ca lucrurile 
să fie rezolvate. 


Destul de ciudat, căpitanul Vimes se gândea la acelaşi lucru. 
Descoperea că nu-i plăcea ideea ca locuitorii, chiar şi cei din 
Umbre, să fie transformați într-o simplă tentă ceramică. 

Iar acest lucru fusese făcut în faţa Gărzii, mai mult sau mai 
puţin. Ca şi cum Garda nu ar fi contat, ca şi cum Garda ar fi fost 
doar un detaliu lipsit de importanță. Asta îl rodea pe dinăuntru. 

Fireşte, era adevărat. Dar asta nu făcea decât să înrăutățească 
lucrurile. 

Ceea ce îl înfuria şi mai mult era că încălcase ordinele. 
Desigur, ştersese urmele. Dar în sertarul de jos al biroului său 
străvechi, ascuns sub o grămadă de sticle goale, era un mulaj din 
ipsos. Îl simţea fixându-l stăruitor prin trei straturi de lemn. 

Nu putea înţelege ce-l apucase. lar acum avea să înainteze şi 
mai mult pe marginea prăpastiei. 


l Deşi era dat pe spate de cruzimea necesară, desigur. 

Îşi trecu în revistă, din lipsa altui cuvânt mai bun, trupele. 
Ceruse celor doi soldaţi mai vechi să vină în haine obişnuite. 
Asta însemna că sergentul Colon, care purtase uniformă toată 
viaţa, arăta stingherit şi roşu la față în costumul pe care îl purta 
la înmormântări. Cât despre Nobby... 

— Mă întreb dacă am fost destul de clar atunci când am rostit 
cuvântul „obişnuit“, zise căpitanul Vimes. 

— Asta port în timpul liber, şefu', spuse Nobby pe un 
ton de reproş. 

— Domnule, îl corectă sergentul Colon. 

— Şi vocea mea poartă haine obişnuite, zise Nobby. 
Iniţiativă, adică. 

Vimes îi dădu roată caporalului, păşind încet. 

— Şi hainele tale obişnuite nu le fac pe bătrâne să leşine şi pe 
băieţei să fugă după tine pe stradă? spuse el. 

Nobby se foi neliniştit. Nu se simțea în largul lui cu ironia. 

— Nu, să trăiţi, şefu”, zise el. E ultimul răcnet, stilul ăsta. 

În mare, era adevărat. Exista în Ankh un capriciu actual 
pentru pălării mari cu pene, colerete, pieptare despicate, cu 
brandenburguri aurii, pantaloni evazaţi şi cizme cu pinteni 
decorativi. Problema era, reflectă Vimes, că majoritatea celor 
care respectau moda aveau mai mult trup care să umple spațiul 
dintre aceste componente, pe când tot ce se putea spune despre 
caporalul Nobbs era că se găsea și el pe acolo, pe undeva. 

Ar fi putut fi avantajos. Până la urmă, nimeni nu ar fi crezut 
nici în ruptul capului, atunci când l-ar fi văzut venind pe stradă, 
că era un membru al Gărzii încercând să treacă neobservat. 

Vimes îşi dădu seama că nu ştia absolut nimic despre Nobbs 
în afara orelor de serviciu. Nici măcar nu-şi putea aduce aminte 
unde locuia acesta. Trecuseră atâția ani de când îl cunoştea 
ŞI nu-şi închipuise niciodată că, în viaţa lui privată secretă, 
caporalul Nobbs era ţanţoş ca un păun. Unul foarte scund, 
într-adevăr, unul care fusese lovit de mai multe ori cu leuca, 
poate, şi totuşi un păun. Trebuia să vezi dovada, nu ţi-ai fi dat 
seama singur niciodată. 

Îşi îndreptă atenţia înspre ce aveau de făcut. 

— Vreau ca voi doi, le spuse el lui Nobbs şi lui Colon, să vă 
amestecați cu discreție sau fără discreţie în cazul tău, caporale 
Nobbs, printre oameni în seara asta şi, hm, să vedeți dacă puteţi 
detecta ceva neobişnuit. 

— Neobişnuit în ce fel? zise sergentul. 

Vimes ezită. Nici el nu era foarte sigur. 

— Orice este pertinent, spuse el. 

— Ah. Sergentul dădu din cap cu înţelepciune. Pertinent. Bine. 

Urmă o tăcere stânjenită. 

— Poate că oamenii au văzut lucruri Ciudate, zise căpitanul 
Vimes. Sau poate că au fost incendii inexplicabile. Sau urme. 
Ştiţi voi, încheie el cu disperare, semne de dragoni. 

— Adică, grămezi de aur pe care s-a dormit, spuse sergentul. 

— Şi fecioare înlănţuite de stânci, zise Nobbs, bine informat. 

— Din câte văd, sunteţi experți, oftă Vimes. Faceţi tot ce puteți. 

— Această amestecare în mulțime, spuse sergentul Colon 
cu delicateţe, ar implica mersul în baruri, băutul şi altele 
asemenea, nu? 

— Într-o anumită măsură, zise Vimes. 

— Ah, făcu sergentul fericit. 

— Cu moderație. 

— Bineînţeles, să trăiţi! 

— Pe cheltuiala voastră. 

- Oh... 

— Dar, înainte să plecaţi, zise căpitanul, are habar vreunul 
din voi cine ar putea şti ceva despre dragoni? În afară de dormi- 
tul pe aur şi de partea cu tinerele fecioare, adică. 

— Vrăjitorii ar putea, se oferi Nobby. 

— În afară de vrăjitori, spuse Vimes cu hotărâre. 

Nu puteai să ai încredere în vrăjitori. Orice gardă ştia 
că nu puteai să ai încredere în vrăjitori. Erau chiar mai răi 
decât civilii. 

Colon se gândi. 

— Mai e Lady Ramkin, zise el. Stă pe bulevardul Scoone. 
Creşte dragoni de mlaştină. Ştiţi, afurisiţii ăia mici pe care îi ţin 
oamenii ca animale de companie? 

— Oh, ea, spuse Vimes încruntat. Cred că am mai văzut-o. 
Cea care are lipit pe spatele trăsurii un afiş cu „Nechează Dacă 
Îţi Plac Dragonii“? 

— Ea e. E dusă, zise sergentul Colon. 

— Ce vreţi să fac eu, domnule? spuse Morcove. 

— Hm. Tu ai cea mai importantă sarcină, zise Vimes în grabă. 
Vreau să stai aici şi să păzeşti biroul. 

Faţa lui Morcove se lăți încet într-un rânjet neîncrezător. 

— Adică rămân /a conducere, domnule? spuse el. 

— Într-un fel, zise Vimes. Dar nu ai voie să arestezi pe 
nimeni, s-a-nţeles? adăugă el iute. 

— Nici măcar dacă încalcă legea, domnule? 

— Nici măcar. Doar notezi asta. 

— O să citesc din carte, atunci, spuse Morcove. Şi o să-mi 
lustruiesc coiful. 

— Bun băiat, zise căpitanul. 

„Ar trebui să fie destul de sigur să-l las aici, se gândi el. Nu 
vine nimeni niciodată, nici măcar pentru a reclama pierderea 
unui câine. Nimeni nu se gândeşte vreodată la Gardă. Ar trebui 
să fii rupt de realitate rău de tot ca să mergi la Gardă pentru 
ajutor““, se gândi el cu amărăciune. 


Bulevardul Scoone era o parte incredibil de selectă a 
Ankh-ului, o arteră largă și mărginită de copaci, situată destul de 
sus faţă de râu pentru a fi ferită de mirosul lui atoatepătrunzător. 
Oamenii de pe bulevardul Scoone aveau bani vechi, despre 
care se presupunea că erau mult mai buni decât banii noi, deşi 
căpitanul Vimes nu avusese niciodată destui de nici un fel ca 
să vadă diferenţa. Oamenii de pe bulevardul Scoone aveau 
propriile gărzi de corp. Se spunea că oamenii de pe bulevardul 
Scoone erau atât de cu nasul pe sus, încât nu ar fi vorbit nici 
cu zeii. Asta însă era o uşoară calomnie. Ar fi vorbit desigur cu 
zeii, dacă aceştia erau bine-crescuți şi de familie bună. 

Casa lui Lady Ramkin nu era greu de găsit. Se afla pe o 
înălțime care oferea o perspectivă magnifică asupra oraşului, 
dacă treaba asta însemna pentru tine a te simţi bine. De o parte 
şi de alta a porții străjuiau dragoni din piatră, iar grădinile te 

îmbiau cu o vegetaţie crescută în exces şi neîngrijită. Statui ale 
membrilor de familie de mult dispăruţi se înălțau prin frunziş. 
Majoritatea aveau săbii şi erau acoperite de iederă până la gât. 

Vimes avea sentimentul că se întâmpla aceasta nu din cauză 
că proprietarul grădinii era prea sărac, ci, mai degrabă, pentru 
că proprietarul grădinii considera că existau pe lume lucruri 
mult mai importante decât strămoşii, ceea ce era un punct de 
vedere cam neobişnuit pentru un aristocrat. 

De asemenea, se părea că acesta considera că erau lucruri 
mult mai importante pe lume decât repararea proprietății. Când 
sună la uşa vechii case, o construcţie destul de elegant ridicată 
în mijlocul unei păduri de rododendroni, câteva bucăţi de 
tencuială căzură din fațadă. 

Acesta păru să fie singurul efect, în afară de faptul că în 
spatele casei ceva începu să urle. Nişte /ucruri. 

Începu iar să plouă. După o vreme, Vimes resimți demnita- 
tea funcţiei sale şi, cu grijă, merse în spatele clădirii, ținându-se 
departe de ea, în caz că s-ar mai fi prăbuşit ceva. 

Ajunse la o poartă masivă din lemn prinsă într-un perete 
masiv din lemn. Spre deosebire de ruina generală a restului 
locului, aceasta părea destul de nouă şi foarte solidă. 

Ciocăni. Asta provocă o altă rafală de şuierături stranii. 

Uşa se deschise. Ceva îngrozitor se ivi. 

— Ah, domnul meu. Ştii ceva despre împerechere? bubui 
creatura. 


În sediul Gărzii era cald şi linişte. Morcove asculta susurul 
nisipului în clepsidră şi se concentra asupra lustruirii platoşei 
sale. Secole de uzură cedaseră sub atacurile lui voioase. 
Acum lucea. 

O platoşă strălucitoare îți dădea siguranţă. Ciudăţenia 
oraşului, unde oamenii aveau atâtea legi şi toți se concentrau 
să le ignore, era prea mult pentru el. Dar o platoşă strălucitoare 
însemna o platoşă bine lustruită. 

Uşa se deschise. Se uită peste marginea biroului vechi. Nu 
era nimeni. 

Încercă să mai frece de câteva ori, sârguincios. 

Se auzi sunetul slab al cuiva care se săturase să aştepte. 
Două mâini cu unghii violet apucară marginea biroului, iar fața 
Bibliotecarului apăru încetişor la vedere, ca o nucă de cocos dis- 
de-dimineață. 

— Oook, zise acesta. 

Morcove căscă ochii. Îi fusese explicat cu grijă că, în ciuda 
aparenţelor, legile care guvernează regnul animal nu se apli- 
cau Bibliotecarului. Pe de altă parte, Bibhotecarul însuşi nu era 
niciodată prea interesat să se supună regulilor care guvernează 
regnul uman. Era una dintre acele mici anomalii în jurul cărora 
trebuie să construieşti. 

— Salut, spuse Morcove şovăielnic. 

(„Nu-i spune «băiete» şi nu îl mângâia, asta îl enervează 
tot timpul.) 

— Oook. 

Bibliotecarul împunse biroul cu un deget lung şi cu 
multe încheieturi. 

— Ce? 

— Oook. 

— Scuze? 

Bibliotecarul îşi dădu ochii peste cap. Era ciudat, i se părea, 
că delfinii, câinii şi caii aşa-zis inteligenţi nu aveau niciodată 
vreo problemă în a le transmite oamenilor ştirile de mare 
importanţă ale momentului, de exemplu, că tustrei copiii se 
pierduseră în peşteră sau că trenul era gata să o ia pe şinele care 
duceau la podul ce fusese luat de ape ori altele asemenea, în 
timp ce lui, aflat la o azvârlitură de cromozomi de a purta vestă, 
îi era dificil să convingă un om obişnuit să intre în casă pentru a 
se feri de ploaie. Cu unii oamenii chiar nu poţi să te înţelegi. 

— Oook! spuse el şi făcu un semn. 

— Nu pot să plec din birou, zise Morcove. Am Ordine. 

Buza superioară a Bibliotecarului se răsuci în sus 
ca un stor. 

— Ăsta e un zâmbet? spuse Morcove. 

Bibliotecarul scutură din cap. 

— Doar nu a comis cineva o infracţiune, nu? zise Morcove. 

— Oook. 

— Una rea? 

— Oook! 

— Ca o crimă? 

— Eeek. 

— Mai rea decât o crimă? 

— Eeek! 

Bibhotecarul se îndreptă spre uşă sprijinindu-se în pumni şi 
sări în sus şi în jos imperativ. 

Morcove înghiţi în sec. Ordinele erau ordine, da, dar asta 
era altceva. Oamenii din oraşul ăsta erau în stare de orice. 

Îşi puse platoşa, îşi înşurubă coiful sclipitor pe cap şi păşi 
spre uşă. 

Apoi îşi aduse aminte de responsabilităţile sale. Se întoarse 
la birou, găsi o bucăţică de hârtie şi scrise sârguincios: „Plecat 
Combatere Infracţiuni. Rog Veniţi Mai Târziu. Mulţumesc." 

Apoi ieşi în stradă, curat şi curajos. 


Marele Maestru Suprem ridică braţele. 

— Fraţilor, zise el, să începem... 

Era prea uşor. Nu trebuia decât să canalizezi marea fosă 
septică de gelozie şi resentiment cumplit din care Fraţii aveau 
atât de mult, să le îmblânzești îngrozitoarea şi mundana 
cârcoteală care, în felul ei, avea o forță mai mare decât răul 
dezlănţuit, iar apoi să îţi deschizi mintea... 

„„„în locul în care se duceau dragonii. 


Vimes se trezi apucat de braţ şi tras înăuntru. Uşa grea se 
închise în urma lui cu un bufnet hotărât. 

— Este Lordul Bucurelu Solzvoios Înfigegheară al Treilea 
din Ankh, zise arătarea, care era îmbrăcată cu o armură imensă 
şi ameninţător căptuşită. Ştii, nu cred că e în stare să facă 
mare brânză. 

— Nu poate? spuse Vimes dându-se în spate. 

— Chiar e nevoie de doi. 

— Da, aşa-i, şopti Vimes, lipit de gard, încercând să-şi sape 
drum cu omoplaţii prin lemn. 

— Poți să fii amabil? bubui chestia. 

— Ce? 

— Oh, nu fi aşa sensibil, omule! Nu trebuie decât să îl ajuţi să 
se ridice. Eu trebuie să fac partea mai delicată. Știu, e crud, dar 
dacă nu reuşeşte în noaptea asta, ajunge în oală. Supravieţuirea 
celui mai puternic şi toate alea, ştii tu. 

Vimes reuşi să se controleze. În mod clar, se afla în prezenţa 
unei posibile criminale înnebunite după sex, în măsura în 
care pe sub straniile veşminte ar fi putut fi stabilit vreun gen. 
Dacă nu era femeie, referinţele la „eu trebuie să fac partea mai 
delicată“ dădeau naştere unor imagini mentale care aveau să îl 
bântuie ceva vreme. Ştia că bogaţii făceau lucrurile puţin dife- 
rit, dar asta era parcă prea mult. 

— Doamnă, zise el cu răceală, sunt ofiţer al Gărzii şi tre- 
buie să vă avertizez că acest curs al acţiunii pe care îl sugeraţi 
încalcă legile oraşului — şi, de asemenea, ale câtorva zei mai de 
modă veche, adăugă el în minte — şi trebuie să vă recomand ca 
Domnia Sa să fie eliberat nevătămat imediat... 

Arătarea se holbă la el uluită. 

— De ce? spuse ea. E dragonul meu. 


— Mai iei o băutură, ne-caporal Nobby? zise sergentul 
Colon poticnit. 

— Nu m-ar deranja, ne-sergent Colon, spuse Nobby. 

Luau în serios inobservabilitatea. Asta scotea din calcul 
majoritatea tavernelor de pe malul dinspre Morpork al râului, 
în care erau foarte bine cunoscuţi. Acum se aflau într-una mai 
elegantă, în centrul Ankh-ului, unde erau pe cât de discreţi se 
pricepeau. Ceilalţi consumatori credeau că făceau parte dintr-un 
soi de cabaret. 

— Mă gândeam, zise sergentul Colon. 

— La ce? 

— Dacă am cumpăra o sticlă, două, am putea merge acasă şi 
atunci am fi cu adevărat inobservabili. 

Nobby se gândi la asta. 

— Dar a zis că trebuie să stăm cu urechile ciulite, spuse el. Ar 
trebui să, cum a zis, să detectăm orice. 

— Putem să facem asta la mine acasă, spuse sergentul Colon. 
Am putea să ascultăm toată noaptea, cu mare atenție. 

— Bună idee, zise Nobby. 

De fapt, cu cât se gândea mai mult la asta, cu atât suna 
mai bine. 

— Dar mai întâi, anunţă el, trebuie să fac o vizită. 

— Şi eu, spuse sergentul. Treaba asta cu detectarea te ajunge 
după o vreme, da. 

Se împleticiră în fundătura din spatele tavernei. Era lună 
plină, dar câteva zdrenţe de nor murdar pluteau prin faţa ei. Cei 
doi se ciocniră inobservabil unul de altul pe întuneric. 

— Tu eşti, sergent detector Colon? zise Nobby. 

— Aşa e! Acum, poți să detectezi uşa de la privată, caporal 
detector Nobbs? Căutăm o uşă scundă şi întunecată cu aspect 
amenințător, ahahaha. 

Se auziră câteva zăngănituri şi o înjurătură înfundată a lui 
Nobby în timp ce se împleticea prin fundătură, urmate de un 
miorlăit când una dintre membrele enormei populații de pisici 
sălbăticite ale Ankh-Morpork-ului îi fugi printre picioare. 

— Cine te iubeşte, pisicuţo? spuse Nobby încetişor. 

— Ei, atunci nevoia dictează, zise sergentul Colon şi se în- 
toarse cu fața la un colţ aflat la îndemână. 

Meditaţia privată îi fu întreruptă de un geamăt al caporalului. 

— Eşti acolo, sergent? 

— Pentru tine sunt sergent detector, Nobby, spuse sergentul 
afabil. 

Tonul lui Nobby era grăbit şi, brusc, foarte treaz. 

— N-o mai plimba, sergent. Tocmai am văzut un dragon 
în zbor. 

— Am văzut dragon călare, zise sergentul sughițând uşurel. 
Ba am văzut şi dragon pe mare. Dar nu cred că am văzut 
dragon zburând. 

— Ba ai văzut, idiotule, spuse Nobby poruncitor. Uite, nu mă 
prostesc! Avea aripi ca, ca nişte, ca nişte aripi mari de tot! 

Sergentul Colon se întoarse maiestuos. Faţa caporalului se 
albise atât de mult, încât se vedea în beznă. 

— Sincer, sergent! 

Sergentul Colon îşi îndreptă ochii spre cerul jilav şi luna 
spălată de ploaie. 

— Bine, zise el, arată-mi. 

În spatele lui auzi un sunet alunecos şi câteva ţigle căzură 
în stradă. 

Se întoarse. Și acolo, pe acoperiş, era dragonul. 

— E un dragon pe acoperiş! chirăi el. Nobby, e un dragon pe 
acoperiş! Ce mă fac, Nobby? E un dragon pe acoperiş! Se uită 
drept la mine, Nobby! 

— Pentru început, ai putea să-ți ridici pantalonii, spuse 
Nobby din spatele celui mai apropiat zid. 


Chiar şi desfăcută din straturile ei de îmbrăcăminte de 
protecție, Lady Sybil Ramkin tot era copleșitor de mare. Vimes 
ştia că popoarele barbare dinspre Miez aveau legende despre 
fecioare uriaşe, în zale, cu pieptare din armură, călare pe cai 
de tracțiune, care coborau pe câmpurile de bătălie şi îi duceau 
pe războinicii morți pe crupa lor spre o viață de apoi glorioasă, 
plină de veselie şi de băutură, în timp ce cântau cu glasuri 
plăcute de mezzosoprană. Lady Ramkin ar fi putut fi una dintre 
ele. Ar fi putut conduce soldații. Ar fi putut ridica la ceruri un 
batalion. Când vorbea, fiecare cuvânt era ca o palmă zdravănă 
dată pe spate şi zăngănea cu toată încrederea de sine a celor 
total bine-crescuţi. Doar vocalele, de unele singure, ar fi putut 
tăia lemn de tec. 

Strămoșii ponosiţi ai lui Vimes erau obişnuiţi cu astfel de 
voci, venind de obicei de la oameni cu armuri grele, călări pe 
armăsari de luptă, care le spuneau de ce ar fi o idee drăguță, ştii, 
să atacăm inamicul și să îl lovim cu furci şi topoare. Picioarele 
lui voiau să ia poziţie de drepți. 

Oamenii preistorici ar fi venerat-o şi, de fapt, reușiseră în 
mod uimitor să sculpteze statui ale ei în mărime naturală cu mii 
de ani în urmă. Poseda o claie de păr castaniu; o perucă, avea 
să afle Vimes mai târziu. Nimeni care are de a face cu dragonii 
nu-şi păstrează prea mult părul. 

De asemenea, avea un dragon pe umăr. Fusese prezentat 
ca Înfigegheară Vincent Minunatu din Quirm, strigat Vinny, şi 

părea să aibă o mare contribuţie la mirosul chimic neobişnuit 
care era prezent pretutindeni în casă. Mirosul pătrundea în 
tot. Chiar şi felia generoasă de tort pe care i-o oferise avea 
gustul lui. 

— Cel, ăă, de pe umăr... arată... foarte drăguţ, zise el, încer- 
când cu disperare să facă conversaţie. 

— Prostii, spuse femeia sa. Îl dresez doar pentru că aceia care 
stau pe umăr au un preţ de două ori mai mare. 

Vimes murmură că văzuse uneori doamne din societate cu 
MICI dragoni colorați pe umăr și că i se păruse că arătau foarte, 
hm, drăguţ. 

— Oh, pare drăguţ, zise ea. Îţi garantez. Apoi îşi dau seama 
că asta înseamnă arsuri, păr pârlit şi rahat pe toată spinarea. Şi 
ghearele chiar se înfig. Iar apoi ele consideră că animalul devine 
prea mare şi mirositor şi, imediat, fie îl trimit la Adăpostul Rază 
de Soare pentru Dragoni Pierduţi din Morpork, fie îl aruncă în 
râu cu o frânghie în jurul gâtului, sărmani nenorociţi. 

Se aşeză, aranjându-şi fusta din care s-ar fi putut face vele 
pentru o mică flotă. 

— Deci. Căpitanul Vimes, da? 

Vimes se simţea pierdut. Ramkini de mult morţi se uitau la 
el din rame decorate atârnate sus pe pereții învăluiți în umbre. 
Între portrete, în jurul lor şi pe sub ele, erau arme pe care pro- 
babil le folosiseră ei, şi le folosiseră mult şi bine, după cum 
arătau. Armuri se înşiruiau ciobite în lungul pereţilor. Destul de 
multe, nu se putu Vimes abține să observe, aveau găuri mari în 
ele. Tavanul era o îngrămădeală spălăcită de stindarde mâncate 
de molii. Nu-ţi trebuia un ochi de specialist pentru a înțelege că 
strămoşii lui Lady Ramkin nu fugiseră niciodată de o bătălie. 

Era uimitor că femeia putea face un lucru atât de paşnic ca 
băutul unui ceai. 

— Strămoşii mei, spuse ea, urmărindu-i privirea hipnotizată. 
Stii, în ultimii o mie de ani, nici măcar un Ramkin nu a murit 
în patul lui. 

— Da, doamnă? 

— E un motiv de mândrie în familie, da. 

— Da, doamnă. 

— Destul de mulţi dintre ei au murit în paturile altora, fireşte. 

Ceaşca de ceai a căpitanului Vimes tremură pe farfurioară. 

— Căpitan este un titlu atât de elegant, aşa am crezut în- 
totdeauna. Îi oferi un surâs vesel şi delicat. Ce vreau să spun, 
coloneii şi aşa mai departe sunt mereu aşa bățoşi, maiorii sunt 
pompoșşi, dar întotdeauna simţi cumva că un căpitan are ceva 
incântător de periculos. Ce voiai să îmi arăţi? 

Vimes îşi strânse pachetul în braţe ca pe o centură de castitate. 

— Mă întrebam, şovăi el, cât de mari sunt... ăăă. 

Se opri. Ceva groaznic li se întâmpla zonelor sale intime. 

Lady Ramkin îi urmări privirea. 

— Oh, nu-l băga în seamă, zise ea voioasă. Loveşte-l cu o 
pernă dacă te deranjează. 

Un mic dragon mai bătrân se furişase de sub scaunul lui 
Vimes și îşi pusese botul fălcos în poala lui. Se uita la el galeş 
cu ochi mari şi cafenii, iar din bot îi picura uşurel ceva cam 
coroziv, după cum simțea, pe genunchi. Şi puţea ca naiba, a 
baie de acid. 

— E Picderouă Mabelline Înfigegheară Întâiul, spuse Lady 
Ramkin. Campion şi tată de campioni. Nu mai are foc acum, 
sărmanul bătrânel. Îi place să îl mângâi pe burtă. 

Pe furiş Vimes se smuci cu putere pentru a scăpa de bătrânul 
dragon. Acesta clipi îndurerat la el, cu ochi apoşi, şi îşi retrase 
colţul gurii, dând la iveală un şir de dinți înnegriți de cenuşă. 

— Dă-l jos dacă te deranjează, spuse Lady Ramkin voioasă. 
Acum, ce mă întrebai? 

— Mă întrebam cât de mari cresc dragonii de mlaștină, zise 
Vimes, încercând să îşi schimbe poziția. 

Se auzi un mârâit slab. 

— Ai bătut atâta drum până aici ca să mă întrebi asta? Ei... 
din câte îmi amintesc, Înfigegheară Inimăvoioasă din Ankh avea 
o înălțime de paisprezece degete, de la tălpi la greabăn, medită 
Lady Ramkin. 

— Hm... 

— Cam nouăzeci şi unu de centimetri, adăugă ea cu 
amabilitate. 

— Și mai mari de atât? spuse Vimes plin de speranță. 


GĂRZI! GĂRZI! 97 


În poala lui, bătrânul dragon începu să sforăie încetişor. 

— Vai, nu. De fapt, era cam ciudat. De obicei nu cresc mai 
mari de opt degete. 

Buzele căpitanului Vimes se mişcară, calculând repede. 

— Şaizeci de centimetri? se aventură el. 

- Bravo! Ăştia sunt bătăuşii, fireşte. Găinile sunt ceva 
mai mici. 

Căpitanul Vimes nu avea de gând să cedeze. 

— Un bătăuş ar fi un dragon mascul? zise el. 

— Doar după vârsta de doi ani, spuse Lady Ramkin triumfător. 
Până la vârsta de opt luni e un târâtor, apoi e cocoş până la pai- 
sprezece luni, iar apoi e râmător... 

Căpitanul Vimes şedea vrăjit, mâncând tortul oribil, nădragii 
dizolvându-i-se treptat, în timp ce şuvoiul de informaţii îl poto- 
pea; cum masculii se băteau în flăcări, dar în sezonul de depunere 
a-ouălor doar găinile! scuipau foc, din combustia gazelor intes- 
tinale complexe, pentru a incuba ouăle care aveau nevoie de 
o temperatură atât de mare, în timp ce masculii adunau lemne 
de foc; cum un grup de dragoni de mlaștină era o cădere sau 
O ruşine; cum o femelă era capabilă să depună de trei ori câte 
patru ouă pe an, dintre care multe erau călcate în picioare de 
masculii neatenţi şi cum dragonii de ambele sexe se arătau puţin 
interesați unii de alții şi, de fapt, de orice în afară de lemne 
de foc, cu una, două excepţii pe lună, când se dedicau cu toții 
chemărilor ca de drujbă ale Naturii. 

Nu izbuti să împiedice să fie dus la cotețele din spate, 
îmbrăcat de la gât până la glezne în armură din piele placată 
cu oţel și poftit în clădirea lungă şi joasă de unde veneau 
şuierăturile pe care le auzise mai devreme. 

Temperatura era îngrozitoare, dar nu la fel de rea ca ames- 
tecul de mirosuri. Se clătină pe picioare de la un ţarc metalic 
la altul, în timp ce mici orori în formă de pară, cu ochi roşii şi 
chițăind, îi erau prezentate ca „Lunăplină Ducesă de Marțipan, 
care este gravidă în acest moment“ şi „Vrajalunii Înfigegheară 


! Doar până la a treia depunere a ouălor, fireşte. După aceea erau cloşti. 

al Doilea, care a fost Cel mai Bun din Rasa Lui la Pseudopolis 
anul trecut“. Jerbe de flăcări verde pal jucau pe genunchii lui. 

Multe dintre standuri aveau prinse de ele decoraţii şi certificate. 

— lar acesta, mă tem, este Bunbăiat Traistă Fulgdepiatră din 
Quirm, zise Lady Ramkin neînduplecată. 

Vimes se holbă ameţit peste bariera carbonizată la creatura 
micuță încolăcită în mijlocul podelei. Făptura semăna cu ceilalți 
cam cum semăna şi Nobby cu o ființă umană obişnuită. Ceva 
din neamul său îi dăduse o pereche de sprâncene care erau cam 
de aceeaşi dimensiune cu aripile sale boante, ce nu l-ar fi putut 
susţine cu nici un chip în aer. Capul avea forma greșită, părând 
al unui furnicar. Avea nările ca nişte guri de admisie. Dacă ar 
fi reuşit vreodată să se ridice în aer, chestiile astea ar fi jucat 
rolul de paraşute. 

De asemenea, îndrepta spre căpitanul Vimes cea mai 
inteligentă privire mută din câte îi oferise vreun animal, inclu- 
siv caporalul Nobbs. 

— Se întâmplă, spuse Lady Ramkin cu tristeţe. Totul se 
reduce la gene, să ştii. 

— Da? zise Vimes. 

Cumva, creatura părea să îşi concentreze toată puterea pe 
care fraţii şi surorile lui o iroseau cu focul şi cu zgomotul într-o 
privire fixă, stăruitoare. Îşi aduse aminte cât de mult îşi dorise 
un căţeluş în copilărie. „Ai grijă, sunt flămânzi — orice are carne 
le prinde bine.“ 

O auzi pe doamna cu dragoni zicând: 

— Încerci să creşti dragoni pentru o flacără bună, pentru lun- 
gimea solzilor, pentru culoarea corectă şi aşa mai departe. ŞI te 
trezeşti că trebuie să te mulțumeşti cu câte o micime!. 

Micuţul dragon îi aruncă lui Vimes o privire care i-ar fi 
garantat câştigarea premiului pentru Dragonul pe care Juriu- 
lui i-ar Plăcea cel mai Mult să îl la Acasă şi să îl Folosească 
drept Brichetă. 


Joc de cuvinte intraductibil. În original, este folosit cuvântul whittle, care, pe 
de o parte, înseamnă ceva de dimensiuni reduse, iar pe de altă parte, Sir Frank 
Whittle este inventatorul avionului cu reacţie modern. (n.tr.) 

„O micime“, se gândi Vimes. Nu era sigur de semnificația 
precisă a termenului, dar putea să rişte un răspuns. Suna ca şi 
cum ar fi fost ce îți rămânea dintr-un lucru după ce îndepărtasei 
tot ce era de valoare. Cum era Garda, se gândi el. Micimi, fiecare 
dintre membri. Şi exact ca el. Era povestea vieţii sale. 

— Asta e Natura, spuse Domnia Sa. Fireşte, nici n-aş îndrăzni 
să visez să-l dau la montă, dar oricum n-ar fi în stare. 

— De ce? zise Vimes. 

— Pentru că dragonii trebuie să se împerecheze în aer și el nu 
va putea zbura niciodată cu aripile alea. Desigur, îmi va părea rău 
să pierd linia de sânge. Se trage din Muşcopacul Solzvoios al lui 
Brenda Rodley. O ştii pe Brenda? 

— Ăă, nu, spuse Vimes. 

Lady Ramkin făcea parte dintre acele persoane care presupu- 
neau că toți ceilalți îi ştiau pe toţi cei pe care ei îi cunoşteau. 

— O fată încântătoare. Oricum, fraţii şi surorile lui cresc 
foarte bine. 

„Sărmanul nenorocit, se gândi Vimes. Asta e Natura, pe scurt. 
Întotdeauna dă cărțile de la fundul pachetului.“ 

Nu-i de mirare că i se spune „mamă“... 

— Ziceai că ai să îmi arăţi ceva, spuse Lady Ramkin. 

Fără o vorbă, Vimes îi înmână pachetul. Ea îşi scoase mănuşile 
grele şi îl desfăcu. 

— Un mulaj din ipsos al unei urme, zise ea sec. Ei? 

— Nu vă aminteşte de nimic? spuse Vimes. 

— Ar putea fi o pasăre de apă. 

— Oh. 

Vimes se bosumflă. 

Lady Ramkin râse. 

— Sau un dragon foarte mare. L-ai luat dintr-un muzeu, nu? 

— Nu. L-am luat de pe stradă azi-dimineaţă. 

— Ha? Cineva face glume cu tine, amice! 

— Ăăă. Au existat, ăă, dovezi circumstanţiale. 

Îi povesti. Ea se uită fix la el. 

— Draco nobilis, zise femeia cu un glas sugrumat. 

— Pardon? spuse Vimes. 

— Draco nobilis. Dragonul Nobil. Spre deosebire de 
aceştia — flutură o mână în direcția şirurilor înghesuite de şopârle 
şuierând —, Draco vulgaris, cu toții. Dar cei mari au dispărut de 
mult, să ştii. Chiar nu are nici un sens. Nu sunt dubii. Au dispărut 
de mult. Erau nişte creaturi minunate. Cântăreau câteva tone. 
Cele mai mari chestii care au zburat vreodată. Nimeni nu ştie 
cum făceau. 

Şi apoi înțeleseră. 

Dintr-odată, se făcuse foarte linişte. 

În toate şirurile de ţarcuri, dragonii tăceau, atenți şi cu ochii 
scânteietori. Se uitau fix la acoperiş. 


Morcove privi în jur. Rafturile se întindeau în toate direcţiile. 
Pe aceste rafturi, cărți. Făcu un calcul şi ghici. 

— Asta e Biblioteca, nu? zise el. 

Bibliotecarul continuă să-l strângă de braț blând, dar hotărât 
şi îl conduse prin labirintul de culoare. 

— Există un cadavru? spuse Morcove. 

Trebuia să existe. Mai rău decât crima! Un cadavru în 
bibliotecă. Ar fi putut conduce la orice. 

În cele din urmă, primata îi făcu semn să se oprească în faţa 
unui raft care, se părea, nu era diferit de alte o sută. Unele dintre 
cărți erau legate cu lanţuri. Exista un spaţiu gol. Bibliotecarul 
arătă spre acesta. 

— Oook. 

— EI, ce-i cu asta? O gaură acolo unde ar trebui să fie o carte. 

— Oook. 

— A fost luată o carte. A fost luată o carte? Ai chemat Garda — 
Morcove îşi umflă pieptul cu mândrie — pentru că a luat cineva o 
carte? Crezi că asta e mai rău decât o crimă? 

Bibliotecarul îi aruncă o privire de felul celor pe care alți 
oameni le păstrează pentru cei care spun lucruri precum: „Ce-i 
aşa rău la un genocid?“ 

— Practic, asta este o infracțiune, să iroseşti timpul Gărzii, zise 
Morcove. De ce nu le spui vrăjitonilor-şefi sau cui trebuie? 

— Oook. 

Bibliotecarul arătă, cu surprinzător de puţine gesturi, că majo- 
ritatea vrăjitorilor nu ar fi în stare nici să-şi găsească propriile 
funduri cu ambele mâini. 

— Ei, nu ştiu ce am putea face, spuse Morcove. Cum se 
cheamă cartea? 

Bibliotecarul se scărpină în cap. Asta avea să fie dificil. Se 
aşeză în faţa lui Morcove, îşi împreună palmele, apoi le desfăcu. 

— Știu că e o carte. Cum se cheamă? 

Biblotecarul oftă şi ridică o mână. 

— Două cuvinte? zise Morcove. Primul cuvânt. 

Primata făcu o mişcare de tăiere în aer şi apoi apropie 
două degete. 

— Prima parte a cuvântului. Scurtă. La. În. Pe... 

— Oook! 

— În? Nu. In. In! A doua parte... Ce? Gură. Îţi atinge 
gâtul. Omuşor. 

Urangutanul mârâi şi se mângâie teatral pe gât, spre gură. 

— Ah, aşa sună. Buze? Răsuflare? Pe aproape. Voce. Voce! 
In voce ceva. Nu. Legat şi mai scurt. Ultima parte. Scurt. 
Strâng la piept. Am. Ai. Are. Are! Invocare? Invocarea. Invo- 
carea! Invocarea a ceva. E amuzant, să ştii! Al doilea cuvânt. 
Tot cuvântul... 

Se zgâi cu atenţie în timp ce Bibliotecarul se rotea misterios. 

— Un lucru mare. Un lucru mare uriaş. Dă din aripi. Un lucru 
mare uriaş care dă din aripi şi sare. Dinţi. Pufăie. Suflă. Un lucru 
mare uriaş care dă din aripi și suflă. 

Lui Morcove sudoarea îi brobonea fruntea în timp ce el 
încerca supus să înțeleagă. 

— Îşi suge degetele. Un lucru care îşi suge degetele. Ars. Fier- 
binte. Un lucru mare uriaş care suflă fierbinte și dă din aripi... 

Bibliotecarul își dădu ochii peste cap. Homo sapiens? Să ai 
tu parte de el. 


Dragonul măreț dansa, se rotea şi călca aerul pe deasupra 
orașului. Avea culoarea luminii lunii, care sclipea pe solzii săi. 
Uneori se sucea şi plutea cu o viteză înșelătoare peste acoperișuri, 
doar pentru simpla bucurie de a exista. 

Și nu era deloc normal, se gândea Vimes. O parte din el se 
minuna de frumuseţea priveliştii, dar un mic grup de celule ale 
creierului, turbulente şi insistente, din partea nepotrivită a sinap- 
selor, mâzgălea pereții admiraţiei. 

„E o şopârlă a naibii de mare, strigau ele în batjocură. 
Cântăreşte câteva tone. Nimic atât de mare nu poate zbura, nici 
măcar cu aripi minunate. Şi ce face o şopârlă zburătoare cu solzii 
uriași de pe spate?“ 

La o sută cincizeci de metri deasupra lui, o lance de flăcări 
alb-albastre răbufni pe cer. 

Nu poate să facă aşa ceva! Şi-ar arde buzele! 

Alături de el, Lady Ramkin stătea cu gura căscată. În spatele 
ei, micii dragoni din cușşti țipau şi şuierau. 

Fiara uriaşă se roti în văzduh şi pluti peste acoperișuri. Focul 
țâșni iar. Sub ea, flăcări galbene se aprinseră. Era ceva făcut atât 
de liniştit şi cu stil, încât lui Vimes îi luă câteva secunde să îşi dea 
seama că, de fapt, câteva clădiri fuseseră incendiate. 

— Măiculiţă! zise Lady Ramkin. Uite! Foloseşte curenţii de 
aer cald! Pentru asta e focul! Se întoarse către Vimes cu ochii 
scăpărând. Îţi dai seama că probabil vedem ceva ce nimeni nu a 
mai văzut de sute de ani? 

— Da, e un aligator afurisit care îmi dă foc la oraş! 
strigă Vimes. 

Ea nu îl asculta. 

— Trebuie să existe o colonie pe undeva, spuse ea. După atâta 
timp! Unde crezi că trăieşte? 

Vimes nu ştia. Dar îşi jură să afle şi să îi pună nişte întrebări 
foarte serioase. 

— Un ou, şuieră crescătoarea. Doar să pun mâna pe un ou... 

Vimes se holbă la ea sincer uluit. Îşi dădu seama că, foarte 
probabil, el era un personaj defect. 

Sub ei, o altă clădire fu cuprinsă de flăcăn. 

— Cât de departe exact, zise el, vorbind foarte rar şi cu grijă, 
ca unui copil, zboară chestiile astea? 

— Sunt animale cu un puternic simţ al teritoriului, murmură 
femeia. Conform legendei... 

Vimes înţelese că i se pregătea încă o doză de învățături 
despre dragoni. 

— Mie daţi-mi faptele doar, doamnă, spuse el nerăbdător. 

— Nu foarte departe, de fapt, zise ea, uşor descumpănită. 

— Vă mulțumesc foarte mult, doamnă, mi-aţi fost de mare 
ajutor, mormăi Vimes și o luă la fugă. 

Undeva în oraş. În afara lui nu era nimic pe kilometri 
întregi, în afară de câmpuri şi de mlaştini. Trebuie că trăia 
undeva în oraş. 

Sandalele sale plesneau pietrele pavajului în timp ce el gonea 
pe străzi. Undeva în oraş! Ceea ce era complet ridicol, fireşte. 
Complet ridicol și imposibil. 

Nu merita aşa ceva. „Dintre toate orașele din lume în care ar 
fi putut să zboare, se gândi el, a zburat în al meu...“ 


Până când ajunse la râu, dragonul dispăruse. Însă un nor gros 
de fum plutea peste oraş și câteva lanţuri de oameni cu găleți se 
formaseră pentru a duce apă din râu până la clădirile afectate. 
Treaba era îngreunată semnificativ de mulțimile de oameni care se 
revărsau pe străzi, purtând lucruri de prin casă. Cea mai mare parte 
a oraşului era făcută din lemn şi paie, iar ei nu voiau să rişte nimic. 

De fapt, pericolul era surprinzător de mic. Misterios de mic, 
dacă stăteai să te gândeşti. 

În ultimele zile, Vimes începuse să poarte pe ascuns la el 
un carneţel şi notase stricăciunile ca şi cum simplul fapt de a le 
scrie făcea, cumva, lumea un loc mai uşor de înţeles. 


Punct: O staţie dă treasuri (aparţinând unui afacerist inofen- 
siv care îşi văzuse noile caleaşti arzând). 
Punct: O mică prăvălie dă zarzavaturi (cu precizie egzactă). 


! Breasla Pompierilor fusese scoasă în afara legii de către Patrician cu un an 
în urmă, după multe plângeri. Ideea era că, dacă plătea: un contract cu Breasla, 
casa ta avea să fie protejată de foc. Din păcate, etosul Ankh-Morpork-ului ieşise 
repede la iveală şi pompierii obișnuiau să meargă în grupuri la casele posibililor 
clienţi şi să facă diferite comentarii, precum „Ce inflamabil pare locul ăsta“ 
și „Probabil că o să sară în aer ca artificiile doar de la un chibrit aruncat din 
greşeală, mă-nţelegi?“. 

Vimes se minună de asta. Cumpărase nişte mere de acolo 
o dată şi nu părea să aibă nimic pentru care un dragon să se 
simtă jignit. 

Totuşi, dragonul fusese foarte atent, îşi spuse el în timp 
ce îşi croia drum spre Casa Gărzii. Dacă te gândeşti la toate 
depozitele de cherestea, la căpiţe, la acoperişurile din paie 
şi la magazinele de gaz care ar fi putut fi lovite, în mod clar 
reuşise să bage în sperieţi pe toată lumea fără a face, de fapt, 
rău oraşului. 

Razele soarelui de dimineaţă străpungeau norii de fum când 
el deschise uşa. Aici era acasă. Nu cămăruţa goală de deasupra 
prăvăliei lumânărarului din Fundătura lui Wixon, unde dormea, 
ci această încăpere urâtă şi maronie în care se înnodau mirosul 
hornurilor necurăţate, cel al pipei sergentului Colon, izul pro- 
blemei personale misterioase a lui Nobby şi, în ultima vreme, 
mirosul lustrului pentru armură al lui Morcove. Se simțea 
aproape ca acasă. 

Nu mai era nimeni înăuntru. Nu fu total surprins. Urcă în 
birou şi se lăsă în scaunul său, a cărui pernă ar fi fost aruncată 
cu dezgust din culcuş până și de către un câine incontinent, îşi 
trase coiful pe ochi şi încercă să gândească. 

N-avea rost să se grăbească. Dragonul dispăruse în mijlocul 
fumului şi al zăpăcelii generale, la fel de brusc pe cât apăruse. 
În curând va veni şi timpul să se grăbească. Important era să îşi 
dea seama unde anume să se grăbească... 

Avusese dreptate. Auzi, pasăre de apă! Dar de unde să 
începi să cauţi un afurisit de dragon uriaş într-un oraş cu un 
milion de oameni? 

Era conştient că mâna lui dreaptă, din proprie iniţiativă, 
trăsese sertarul de jos şi trei dintre degetele lui, acţionând 
conform ordinelor secrete transmise de cerebel, ridicaseră 
o sticlă. Era una dintre acele sticle care se goleau singure. 
Rațiunea îi spunea că uneori, trebuia să mai înceapă câte una, 
să-i rupă sigiliul, să privească lichidul arămiu sclipind până la 

gât. Doar că nu îşi putea aminti senzaţia. Parcă sticlele ar fi 
sosit pe două treimi goale... 

Se uită la etichetă. Părea să fie whisky-ul Sânge de Dragon 
Vechi şi Ales al lui Jimkin Iubitorul-de-Urşi. Ieftin şi puternic. 
Puteai să aprinzi focul cu el, puteai să cureţi linguri. Nu trebuia 
să bei prea mult ca să te îmbeţi, ceea ce era taman bine. 

Nobby fu cel care îl trezi cu vestea că în oraș era un dra- 
gon şi că, de asemenea, sergentul Colon avusese o experiență 
neplăcută. Vimes stătea pe scaun şi clipea ca o bufniță în timp 
ce cuvintele se revărsau în jurul său. Se părea că o şopârlă 
care scuipă foc şi care, de la o distanţă de câţiva metri, se uită 
plină de interes la părțile intime ale cuiva poate tulbura şi 
cea mai tare constituţie. O astfel de experienţă poate marca o 
persoană pe vecie. 

Vimes încă rumega acestea, când apăru Morcove cu Biblio- 
tecarul legănându-se în urma lui. 

— Aţi văzut? Aţi văzut? spuse el. 

— Cu toţi am văzut, zise Vimes. 

— Ştiu totul despre asta! spuse Morcove triumfător. Cineva 
l-a adus aici prin magie. Cineva a furat o carte din Bibliotecă şi 
ghici cum se cheamă? 

— Nici măcar nu îndrăznesc să încerc, îngăimă Vimes. 

— Se numeşte Invocarea dragonilor! 

— Oook, confirmă Bibliotecarul. 

— Da? Despre ce e? spuse Vimes. 

Bibliotecarul îşi dădu ochii peste cap. 

— Este despre cum să invoci dragoni. Prin magie! 

— Oook. 

— Şi este ilegală, asta e! zise Morcove fericit. Eliberarea 
Animalelor Sălbăticite pe Străzi, contrar Actului Animalelor 
Sălbatice (Legea... 

Vimes gemu. Asta însemna vrăjitori. Cu vrăjitorii nu aveai 
parte decât de belele. 

— Bănuiesc că nu mai există altă copie, nu? spuse el. 

— Oook. 

Bibliotecarul clătină din cap. 

— Şi nu se întâmplă să ştii ce e în ea? Vimes oftă. Ce? Oh. 
Patru cuvinte, zise el pe un ton obosit. Primul cuvânt. Sună 
ca. Aşa. Ce? Când, ca, cum... Cum. Al doilea cuvânt. Scurt. 
Un, o, la, să... Să. Da, înţelegi, dar pricepi mai în detaliu? 
Nu. Înţeleg. 

— Ce o să se întâmple acum, domnule? spuse Morcove 
neliniştit. 

— E liber, intonă Nobby. S-a ascuns, cum ar fi, în timpul 
orelor zilei. Încolăcit în bârlogul lui secret, pe o grămadă uriașă 
de aur, visând vise reptiliene antice de la începuturile lumii, 
aşteptând cortina secretă a nopții, când, încă o dată, va ieşi iar... 
Ezită şi adăugă îmbufnat. Ce vă uitaţi aşa la mine? 

— Foarte poetic, zise Morcove. 

— Ei, toată lumea știe că adevărații dragoni vechi se cul- 
cau pe o grămadă de aur, spuse Nobby. E un mit popular 
binecunoscut. 

Vimes privi în gol spre viitorul apropiat. Oricât de rău ar fi 
fost Nobby, era de asemenea un bun indiciu pentru ce trecea 
prin mintea cetățeanului obişnuit. Îl puteai folosi ca pe un fel de 
cobai pentru a prezice ce avea să se întâmple. 

— Bănuiesc că eşti foarte interesat să afli unde e grămada 
asta, nu? zise Vimes experimental. 

Nobby arăta şi mai pişicher decât de obicei. 

— Ei, căpitane, mă gândeam să arunc şi eu o privire. Ştii. 
Când nu sunt de serviciu, fireşte, adăugă el plin de moralitate. 

— Oh, vai, spuse căpitanul Vimes. 

Ridică sticla goală şi, cu mare grijă, o puse la loc în sertar. 


Membrii Frăției Desluşite erau foarte neliniştiți. Un fel 
de frică sonoră străbătea Fraţii pe rând. Era teama cuiva care, 
experimentând voios cu pulberea şi împingând bila pe ţeava 
puştii, descoperise că apăsarea trăgaciului dusese la un bubuit 
îngrozitor şi că, în curând, cineva avea să vină să vadă cine face 
atâta zgomot. 

Marele Maestru Suprem ştia că îi avea la degetul mic, totuşi. 
Oi şi miei, oi şi miei, asta erau. Cum nu puteau face nimic mai 

rău decât făcuseră deja, de ce să nu continue, la naiba cu lumea, 
şi să pretindă că asta voiseră tot timpul? Oh, ce bucurie... 

Doar Fratele Tencuitor era cu adevărat fericit. 

— Asta să le fie învăţătură de minte la toate negustoarele de 
zarzavaturi opresive, tot zicea el. 

— Da, hm, spuse Fratele Portar. Doar că, treaba e, nu se poate 
să invocăm din greşeală dragonul aici, da? 

— Eu, adică, noi deţinem controlul total asupra lui, zise mie- 
ros Marele Maestru Suprem. Puterea este a noastră. Vă asigur. 

Fraţii se înveseliră niţel. 

— lar acum, continuă Marele Maestru Suprem, mai este 
problema regelui. 

Fraţii luară o atitudine solemnă, cu excepţia Fratelui Tencuitor. 

— Deci l-am găsit? spuse acesta. Ce noroc neaşteptat. 

— Niciodată nu ești atent, nu? se răsti Fratele Turn. Totul 
a fost explicat săptămâna trecută, nu încercăm să găsim pe 
nimeni, facem un rege. 

— Credeam că trebuie să apară. Din cauza destinului. 

Fratele Turn chicoti. 

— Dăm şi noi niţel o mână de ajutor destinului. 

Marele Maestru Suprem zâmbi în adâncurile robei sale. 
Era uimitoare treaba asta mistică. Le spui o minciună, iar 
apoi, când nu mai ai nevoie de ea, le spui alta şi îi asiguri că 
avansează pe drumul spre înţelepciune. Apoi, în loc să-ţi 
râdă în nas, ei te urmează şi mai abitir, sperând că în miezul 
tuturor minciunilor vor găsi adevărul. Şi, pic cu pic, acceptă 
inacceptabilul. Uimitor. 

— La naiba, asta e ceva deştept, zise Fratele Portar. Și cum 
facem? 

— Uite, Marele Maestru Suprem a spus ce facem, găsim un 
băiat frumos care e bun la a primi ordine, ucide dragonul şi n-ai 
treabă cu cin-te-ntreabă. Simplu. Mult mai inteligent decât să 
aştepţi un aşa-zis rege. 

— Dar... — Fratele Tencuitor părea adâncit în chinurile 
activității cerebrale —, dacă noi controlăm dragonul, şi chiar 
îl controlăm, da? Atunci nu ne trebuie nimeni să îl omoare, 

doar încetăm să îl mai invocăm şi toată lumea o să fie 
fericită, corect? 

— Ei da, zise Fratele Turn cu răutate, eu pot să înţeleg, tu 
nu? Ne retragem, spunem „Salut, nu vă mai dăm foc la case, nu 
suntem nişte drăguti?“, nu? Toată treaba cu regele este că el va 
fi un, un fel de... 

— Un simbol romantic şi neîndoielnic de puternic al 
autorităţii absolute, zise mieros Marele Maestru Suprem. 

— Asta e, spuse Fratele Turn. O autoritate puternică. 

— Oh, înţeleg, zise Fratele Tencuitor. Bun. În regulă. Asta 
va fi regele. 

— Asta e, spuse Fratele Turn. 

— Nimeni n-o să pună la îndoială o autoritate puternică, nu? 

— Foarte corect, zise Fratele Turn. 

— Atunci e un noroc neașteptat să îl găsim pe adevăratul rege 
tocmai acum, spuse Fratele Tencuitor. O şansă la un milion, zău. 

— Nu l-am găsit pe rege. Nu ne trebuie adevăratul rege, 
zise Marele Maestru Suprem pe un ton obosit. Pentru ultima 
dată! Doar am găsit un băiat potrivit căruia îi stă bine cu o 
coroană şi ştie să asculte ordinele şi cum să fluture o sabie. 
Acum, ascultați... 

Fluturarea, fireşte, era importantă. Nu avea mare legătură cu 
mânuirea. A mânui o sabie, considera Marele Maestru Suprem, 
însemna doar treaba murdară de chirurgie dinastică. Nu era decât 
o problemă de lovire şi tăiere. Pe când un rege trebuia să flu- 
ture una. Trebuia să prindă lumina pe tăiş chiar în felul potrivit, 
nelăsând privitorilor nici o urmă de îndoială că el era alesul 
Destinului. Petrecuse mult timp pregătind sabia şi scutul. Fu- 
sese foarte scump. Scutul strălucea ca un dolar la urechea unui 
măturător, dar sabia, sabia era splendidă... 

Era lungă şi lucioasă. Arăta precum ceva ce vreun geniu al 
fierărie! — unul dintre micuţii tipi zen care lucrează doar la lumina 
răsăritului de soare şi poate bate un sendviş de oțel împăturit 
transformându-l în ceva având tăişul unui scalpel şi forța de oprire 
a unui rinocer înnebunit de sex care a luat niște droguri proaste — 
ar fi făcut şi apoi s-ar fi retras plângând pentru că niciodată nu ar 

mai fi putut face ceva la fel de bun. Pe mâner erau atât de multe 
pietre prețioase, încât trebuia învelit în catifea, trebuia să te uiţi la 
sabie printr-o sticlă fumurie. Doar puneai mâna pe ea și, practic, 
deveneai rege. 

Cât despre băiat... era un văr îndepărtat, îndrăzneţ şi în- 
gâmfat, şi prost într-un fel care ar fi putut trece drept aristocratic. 
Acum se afla sub pază într-o fermă îndepărtată, cu destule pro- 
vizii de băutură şi câteva fete tinere, deşi băiatul părea cel mai 
interesat de oglinzi. Probabil că avea stofă de erou, se gândi ursuz 
Marele Maestru Suprem. 

— Bănuiesc, zise Fratele Turn, că nu este adevăratul sugcesor 
la tron? 

— Cum adică? spuse Marele Maestru Suprem. 

— Ei, ştii cum e. Soarta joacă feste ciudate. Ar fi de râs, nu, 
spuse Fratele Turn, dacă băiatul ăsta s-ar dovedi că e adevăratul 
rege. După toată chinuiala asta... 

— Nu mai există nici un rege adevărat! se răsti Marele Maes- 
tru Suprem. Ce te aştepţi? Nişte oameni care au rătăcit sute şi sute 
de ani prin sălbăticie, transmițând răbdători o sabie și un semn 
din naştere? Un fel de magie? 

Scuipă cuvântul. Se folosise de magie, un mijloc de atingere 
a scopului, scopul scuză mijloacele şi aşa mai departe, dar să 
ajungi să o crezi, să crezi că avea vreun soi de forță morală, de 
logică, asta îl făcea să se crispeze. 

— Pe numele zeilor, omule, fii logic! Fii raţional. Chiar dacă ar 
fi supravieţuit vreuna dintre familiile regale vechi, linia de sânge 
ar fi deja aşa de diluată, încât ar trebui să fie mii de oameni care 
să-şi ceară dreptul la tron. Chiar — încercă să se gândească la cel 
mai puțin posibil pretendent —, chiar cineva ca Fratele Budar. Se 
uită la Frații reuniți. Apropo, nu-l văd în seara asta. 

— O chestie ciudată, spuse Fratele Turn gânditor. N-ai auzit? 

— Ce? 

— A fost muşcat de un crocodil aseară când se ducea acasă. 
Bietul de el. 

— Ce? 

— O şansă de unu la un milion. Scăpase dintr-o menajerie, sau 
cam aşa ceva, şi se ascundea în curtea lui. S-a dus să caute sub 
preş după cheie și ăsta l-a prins de funele.! Fratele Turn căută 
sub robă şi scoase un plic maroniu murdar. Facem o colectă 
să-i cumpărăm nişte struguri, ceva, nu ştiu dacă ţi-ar plăcea sau 
nu, hm... 

— Trece-mă cu trei dolari, zise Marele Maestru Suprem. 

Fratele Turn dădu din cap. 

— Ciudat este, spuse el, că deja te-am trecut. 

„Doar câteva nopţi, se gândi Marele Maestru Suprem. Până 
mâine, oamenii vor fi aşa de disperaţi, că vor încorona şi un 
trol fără un picior dacă i-ar scăpa de dragon. Și vom avea un 
rege, iar acesta va avea un sfetnic, un om de încredere, fireşte, 
şi adunătura asta de proşti poate să se întoarcă la şanţ. Gata cu 
deghizatul, gata cu ritualurile. 

Gata cu invocarea dragonului. 

Pot să renunţ, se gândi el, pot să renunţ oricând vreau eu.“ 


Pe străzile din fața palatului Patricianului era înghesuială. 
Era o atmosferă nebună de carnaval. Vimes cercetă cu un ochi 
experimentat adunarea din fața lui. Era gloata obişnuită pentru 
Ankh-Morpork în vremuri de criză; jumătate se aflau aici pen- 
tru a se plânge, un sfert — pentru a se uita la cealaltă jumătate şi 
restul stăteau aici pentru a-i fura sau a-i bate la cap pe ceilalți și 
pentru a le vinde hotdog. Existau câteva feţe noi, totuşi. Nişte 
bărbaţi amenințători cu săbii mari atârnate pe spate şi cu bice la 
cingători, mergând semeți prin mulțime. 

— Veştile călătoresc repede, nu-i aşa, observă o voce 
cunoscută lângă urechea lui. "Neaţa, căpitane! 

Vimes se uită la faţa rânjită, cadaverică a lui Îmi-Tai-Sin- 
gur-Beregata Dibbler, furnizor de absolut orice putea fi vândut 
pe fugă dintr-un geamantan în mijlocul unei străzi agitate şi 
care era garantat că picase dintr-o căruţă trasă de boi. 

— "Neaţa, Beregată, zise Vimes absent. Ce-ai de vânzare? 


! O specie de mușcată. 

— Un articol original, căpitane. 

Beregată se dădu mai aproape. Fra genul de persoană care 
ar fi putut face ca „Bună dimineaţa“ să sune ca o ofertă unică, 
pe care o întâlneşti o dată în viață. Ochii i se roteau înainte şi 
înapoi în orbite, ca doi şoareci care încercau să scape. 

— Nu-ţi poți permite să stai fără asta, şuieră acesta. Cremă 
antidragon. Garantată personal: dacă eşti incinerat, primeşti 
banii înapoi, fără tertipuri. 

— Ceea ce zici tu, spuse Vimes rar, dacă am înţeles bine, este 
că dacă sunt prăjit de viu de un dragon, îmi dai banii înapoi? 

— După o cerere făcută personal, zise Îmi-Tai-Singur-Beregata. 

Deşurubă capacul unui borcan cu un unguent verde crud şi 
i-l vâri lui Vimes sub nas. 

— E făcută din peste cincizeci de ierburi şi mirodenii diferite, 
după o reţetă cunoscută doar de un grup de călugări străvechi 
care trăiesc pe un munte pe undeva. Un dolar borcanul şi-mi 
tai singur beregata. E un serviciu public, zău aşa, adăugă 
el cu pioşenie. 

— Trebuie să recunoşti că sunt deştepţi călugării ăia străvechi, 
au preparat-o aşa repede, spuse Vimes. 

— Isteţi afurisiţii, îl aprobă Îmi-Tai-Singur-Beregata. O fi de 
la toată meditaţia aia a lor şi de la iaurtul de iac. 

— Ce se-ntâmplă, Beregată? zise Vimes. Cine sunt ăia cu 
săbii mari? 

— Vânători de dragoni, căpitane. Patricianul a anunţat o 
răsplată de cincizeci de mii de dolari oricui îi aduce capul dra- 
gonului. Şi nu încă ataşat de dragon; omul nu e prost. 

— Ce? 

— Aşa a zis. Scrie pe toate afişele. 

— Cincizeci de mii de dolari! 

— Nu-i puţin mălai, nu? 

— Mai degrabă nutreţ pentru dragoni, spuse Vimes. 

„Asta nu-i a bună, fii atent la ce zice.“ 

— Mă mir cu nu iei şi tu o sabie să li te alături. 

— Eu sunt mai mult în ceea ce s-ar putea numi sectorul de 
servicii, căpitane. 

Beregată se uită în stânga şi în dreapta, conspirativ, apoi îi 
dădu lui Vimes o bucăţică de pergament. 
Pe ea scria: 


Scuturi cu oglindă antidragon $500 
Detectoare de bârlog portabile $250 
Săgeți dragon-perforante $100 bucata 
Lopeţi $5 Târnăcoape $5 Saci $1 


Vimes i-o dădu înapoi. 

— De ce saci? întrebă el. 

— În ideea grămezii, spuse Beregată. 

— Oh, da, rosti Vimes posomorât. Fireşte. 

— Să-ţi zic ceva, spuse Beregată, să-ți zic ceva. Pentru băieţii 
tăi în maro, zece procente reducere. 

— Şi-ţi tai singur beregata, Beregată? 

— Cincisprezece procente pentru ofițeri! supralicită Beregată 
în timp ce Vimes se depărta. 

Cauza panicii uşoare din glasul lui deveni curând evidentă. 
Avea multă concurență. 

Oamenii din Ankh-Morpork nu erau eroi din fire, dar erau, 
din fire, negustori. Pe parcursul a câțiva metri, Vimes ar fi 
putut cumpăra oricâte arme magice Certificate de auntentin- 
citate la orcine, o mantie a invizibilităţii — o găselniță bună, se 
gândi el, şi era chiar impresionat de felul în care proprietarul 
tejghelei folosea o oglindă fără sticlă în care să te vezi — şi, 
ca distracţie, biscuiţi, baloane și morişti cu dragoni. Brăţările 
din cupru garantate să aducă salvarea de dragoni reprezentau 
o idee drăguță. 

Se părea că erau la fel de mulți saci şi lopeţi ca şi săbii. 

Aur, asta era. Grămada. Ha! 

Cincizeci de mii de dolari! Un ofiţer al Gărzii câştiga 
treizeci de dolari pe lună şi trebuia să-şi plătească singur 
reparaţiile armurii. 

Câte n-ar fi putut face cu cincizeci de mii de dolari... 

Vimes se gândi la asta o vreme, iar apoi se gândi câte ar fi 
putut face cu cincizeci de mii de dolari. Pentru început, erau 
atât de multe. 

Aproape că se împiedică de un grup de bărbaţi adunați în 
jurul unui afiş prins pe zid. Acesta confirma că, într-adevăr, 
capul dragonului care teroriza oraşul valora $50 000 pentru bra- 
vul erou care l-ar fi adus la palat. 

Unul dintre cei din grup, după dimensiune, armament 
şi felul în care urmărea literele cu degetul, hotărî Vimes, era 
conducătorul eroilor, şi le citea celorlalți. 

— ...laaa pa-laa-t, încheie el. 

— Cincizeci de mii, spuse unul dintre ei meditativ, fre- 
cându-şi bărbia. 

— Puțin, zise intelectualul. Mult sub preţul pieţei. Ar trebui 
să fie jumătate de regat şi mâna fiicei lui de soţie. 

— Da, dar el nu-i rege. E Patrician. 

— Ei, jumătate din Patrimoniu sau altceva. Cum e fiică-sa? 

Adunarea de vânători nu ştia. 

— Nu e căsătorit, interveni Vimes. Şi nu are nici o fiică. 

Se întoarseră şi îl măsurară din cap până în picioare. Le 
putea citi disprețul în priviri. Probabil că aveau de a face cu 
zeci ca el în fiecare zi. 

— N-are fată? spuse unul dintre vânători. Vrea oameni să 
omoare dragoni şi n-are fată? 

Vimes simţi, într-un fel ciudat, că ar fi trebuit să îl apere pe 
lordul oraşului. 

— Are un căţeluș la care ţine foarte mult, zise el îndatoritor. 

— Al naibii de dezgustător, nici măcare n-are o fiică, spuse 
unul dintre vânători. Şi ce mai înseamnă cincizeci de mii în 
zilele noastre? Doar atât dai pe plase. 

— Aşa-i, zise altul. Oamenii cred că-i o avere, dar nu se 
gândesc că, bun, nu poţi să o contabilizezi la pensie, sunt o 
grămadă de cheltuieli medicale, trebuie să-ţi cumperi şi să-ți 
întreții echipamentul... 

— ...uzura virginelor... dădu din cap un vânător mic şi gras. 

— Da, şi mai e şi... ce? 

— Specialitatea mea sunt unicornii, explică vânătorul 
zâmbind ruşinat. 

— Oh, bine. Primul vorbitor arăta asemenea cuiva care întot- 
deauna dorise să pună întrebarea. Credeam că sunt foarte greu 
de găsit în zilele noastre. 

— Aici ai dreptate. Şi nici unicorni nu prea mai vezi, spuse 
vânătorul de unicorni. 

Vimes avea impresia că, în toată viaţa lui, asta era singura 
sa glumă. 

— Da, bine. Vremurile sunt grele, zise tăios primul vorbitor. 

— Şi monștrii devin tot mai înfumuraţi, spuse altul. Am auzit 
de un tip, a ucis un monstru, în lac, nici o problemă, i-a scos 
mâna pe după uşă... 

— Pur encurajer les otre, zise unul dintre ascultători. 

— Aşa, şi ştii ce? Mămica lui a venit şi s-a plâns. Chiar 
mămica lui a venit a doua zi la sală şi a făcut plângere. O plân- 
gere. Ăsta-i respectul de care ai parte. 

— Întotdeauna femelele sunt cele mai rele, spuse alt vânător, 
posomorât. Am cunoscut odată o gorgonă saşie, oh, era îngro- 
zitoare. Îşi tot împietrea nasul. 

— De fiecare dată, fundurile noastre sunt în joc, zise intelec- 
tualul. Adică, aş vrea să am un dolar pentru fiecare cal pe care 
l-am mâncat de sub mine. 

— Aşa. Cincizeci de mii? Să şi-i bage undeva! 

— Da. 

— Corect. Zgârie-brânză. 

— Să mergem să bem ceva. 

— Corect. 

Dădură din cap în semn de aprobare îngâmfată şi plecară 
semeţi spre Toba Reparată, în afară de intelectual, care se funişă 
neliniştit înapoi la Vimes. 

— Ce fel de câine? întrebă el. 

— Poftim? spuse Vimes. 

— Am zis ce fel de câine? 

— Un terier micuţ cu păr sârmos, cred, spuse Vimes. 

Vânătorul se gândi o vreme la asta. 

— Nt, zise el în cele din urmă şi plecă în grabă după ceilalți. 

— Cred că are o mătuşă în Pseudopolis, strigă Vimes 
după el. 

Nu primi nici un răspuns. Căpitanul Gărzii ridică din umeri şi 
îşi continuă drumul prin mulţime spre palatul Patricianului... 


„„„unde Patricianul avea o după-amiază încărcată. 

— Domnilor! se răsti el. Chiar nu ştiu ce altceva se mai 
poate face! 

Capii oraşului reuniți murmurară între ei. 

— În astfel de momente, este tradiţional ca un erou să îşi facă 
apariția, zise preşedintele Breslei Asasinilor. Un spintecător de 
dragoni. Unde este, asta vreau eu să ştiu? De ce școlile noastre 
nu scot tineri cu meserii de care are nevoie societatea? 

— Cincizeci de mii de dolari nu pare prea mult, spuse 
preşedintele Consiliului de Administraţie al Breslei Hoţilor. 

— S-ar putea să nu fie mult pentru dumneata, dragul meu 
domn, dar atât îşi permite oraşul, zise Patricianul cu fermitate. 

— Dacă nu-şi poate permite mai mult, atunci nu cred că va 
mai fi multă vreme un oraş, spuse hoţul. 

— Şi cum rămâne cu comerțul? zise reprezentantul Bres- 
lei Neguţătorilor. Oamenii nu o să mai navigheze până aici cu 
un transport de alimente comestibile rare doar ca să şi-l vadă 
incinerat, nu? 

— Domnilor! Domnilor! Patricianul îşi ridică mâinile într-un 
fel împăciuitor. Mi se pare, continuă el, profitând de scurta 
pauză, că aici avem de-a face cu un fenomen strict magic. Aş 
dori să aud părerea prietenului nostru mai învăţat despre acest 
subiect. Ei? 

Cineva îi dădu un ghiont arhicancelarului Universităţii 
Nevăzute, care aţipise. 

— Ăă? Ce? zise vrăjitorul adus la realitate prin surprindere. 

— Ne întrebam, spuse Patricianul cu voce tare, ce aveţi de 
gând să faceţi cu acest dragon al dumneavoastră. 

Arhicancelarul era bătrân, dar o viaţă întreagă de 
supraviețuire în lumea competitivă a vrăjitoriei şi a politicilor 
bizantine ale Universităţii Nevăzute însemna că putea scorni o 
apărare argumentată într-o fracțiune de secundă. Nu rămâneai 

multă vreme arhicancelar dacă lăsai acest fel de remarcă 
nevinovată să treacă pe lângă tine. 

— Dragonul meu? zise el. 

— Este bine ştiut că marii dragoni au dispărut, spuse răstit 
Patricianul. Și, în plus, habitatul lor natural era, în mod clar, 
rural. Aşa că mie mi se pare că acesta trebuie să fie ma... 

— Cu tot respectul, lord Vetinari, zise arhicancelarul, adesea 
se susține că marii dragoni au dispărut, dar dovezile actuale, 
dacă îmi permiteţi îndrăzneala, tind să arunce o anume umbră de 
îndoială asupra acestei teorii. Cât despre habitat, ceea ce vedem 
aici este doar o schimbare de tipar comportamental, provocată 
de extinderea zonelor urbane în regiunile de la țară, ceea ce 
a determinat multe creaturi până acum rurale să adopte — nu, 
în multe cazuri să îmbrățişeze pozitiv — un mod de existență 
mai municipal, iar multe dintre ele prosperă mulțumită noilor 
oportunităţi ce li s-au deschis astfel. De exemplu, vulpile îmi 
dărâmă tot timpul tomberoanele. 

Zâmbi larg. Reuşise să o scoată la capăt fără să îşi angre- 
neze creierul. 

— Vrei să spui, zise încetişor asasinul, că aveam de a face cu 
primul dragon cerățenesc? 

— Asta-i evoluţia, spuse vrăjitorul fericit. Şi ar trebui să se 
descurce bine, adăugă el. Sunt multe locuri de cuibărire şi o 
rezervă de hrană mai mult decât satisfăcătoare. 

Tăcerea întâmpină această afirmație, până când neguţă- 
torul zise: 

— Ce mănâncă ei, exact? 

Hoţul ridică din umeri. 

— Parcă îmi aduc aminte poveşti despre fecioare înlănțuite 
de stânci, sugeră el. 

— Atunci, o să moară de foame pe aici, spuse asasinul. Sun- 
tem pe sol argilos. 

— Mai erau şi prădători, zise hoțul. Nu ştiu dacă e de ajutor... 

— Oricum, spuse şeful neguțătonilor, se pare că tot problema 
dumneavoastră este, lord Vetinari. 

Cinci minute mai târziu, Patricianul se plimba cu paşi mari 
dintr-o parte în alta a Biroului Dreptunghiular, spumegând. 

— Râdeau de mine, zise Patricianul. Mi-am dat seama. 

— Aţi propus o comisie de lucru? spuse Wonse. 

— Bineînţeles că da! De data asta nu a mers! Ştii, chiar mă 
gândesc să cresc banii de răsplată. 

— Nu cred că ar funcționa, domnule. Orice spintecător de 
monștri priceput ştie care este prețul pietei pentru asta. 

— Ha! Jumătate de regat, mormăi Patricianul. 

— Şi mâna fiicei dumneavoastră de soție, zise Wonse. 

— Bănuiesc că o mătuşă nu se acceptă? spuse Patricianul 
plin de speranță. 

— Tradiţia cere o fiică, lord Vetinari. 

Patricianul dădu din cap întristat. 

— Poate că putem să îl mituim, zise el cu voce tare. Dragonii 
sunt inteligenţi? 

— Cred că tradiţional cuvântul este „isteţ“, domnia ta, spuse 
Wonse. Înţeleg că au o preferinţă pentru aur. 

— Zău? Pe ce îl cheltuiesc? 

— Dorm pe el, Domnia Ta. 

— Ce, adică băgat într-o saltea? 

— Nu, domnule. Pe el. 

Patricianul răsuci acest fapt în minte. 

— Nu li se pare cam noduros? zise el. 

— Aşa îmi închipui, domnule. Nu cred că i-a întrebat 
cineva vreodată. 

— Hmm. Pot să vorbească? 

— Se pare că sunt buni la asta, Domnia Ta. 

— Aha. Interesant. 

Patricianul se gândea: dacă poate vorbi, poate negocia. Dacă 
poate negocia, atunci îl duc cu zăhărelul — sau cu lemnul, ori cu 
ce le place lor. 

— Şi se spune că sunt iuți la minte ca argintul viu, 
zise Wonse. 

Patricianul se lăsă pe spate în scaun. 

— Doar ca argintul? zise el. 

Se auzi sunet de voci înfundate pe coridorul de afară şi 
Vimes fu pofitit înăuntru. 

— Ah, căpitane, spuse Patricianul, ceva progrese? 

— Pardon, Domnia Voastră? zise Vimes, în timp ce ploia îi 
picura din mantie. 

— În direcţia prinderii acestui dragon, spuse Patricianul 
cu fermitate. 

— Pasărea de apă? zise Vimes. 

— Ştii foarte bine despre ce vorbesc, spuse Vetinari tăios. 

— Investigaţiile sunt în curs, zise Vimes automat. 

Patricianul pufni. 

— Tot ce ai de făcut este să îi găseşti bârlogul, spuse el. 
Odată ce ai bârlogul, ai şi dragonul. E evident. Jumătate de oraş 
pare să-l caute. 

— Dacă există un bârlog, zise Vimes. 

Wonse ridică iute privirea. 

— Ce te face să spui asta? 

— Dacă nu are bârlog, atunci unde stă ziua? spuse Patricianul. 

— Cercetările sunt în desfăşurare, zise Vimes. 

— Atunci desfăşoară-le cu celeritate. Şi găseşte bârlogul, 
spuse Patricianul cu acreală. 

— Da, să trăiţi. Permiteţi să plec, domnule? 

— Foarte bine. Dar aştept progrese până la noapte, ai înțeles? 

„De ce oare m-am întrebat dacă are într-adevăr un bâr- 
log? se gândi Vimes în timp ce ieşea la lumina zilei, în piaţa 
aglomerată. Pentru că nu a părut real, de aceea. Dacă nu e real, 
nu trebuie să facă nimic din ce ne aşteptăm. Cum să iasă dintr-o 
fundătură în care nu a intrat?“ 

Odată ce ai eliminat imposibilul, orice rămâne, oricât de 
improbabil, trebuie să fie adevărul. Problema se afla în a-ți da 
seama ce era imposibil, fireşte. Ăsta era secretul. 

Mai era şi incidentul curios cu urangutanul în timpul nopții... 


În timpul zilei, Biblioteca zumzăia de activitate. Vimes 
înainta prin ea cu timiditate. Strict vorbind, putea merge oriunde 
în oraş, dar Universitatea susținuse întotdeauna că se afla sub 

legea taumaturgică, iar lui i se părea că nu era înțelept să îşi facă 
duşmani de felul celor cu care erai norocos dacă sfârşeai având 
aceeaşi temperatură, nemaivorbind de aceeaşi formă. 

Îl găsi pe Bibliotecar aplecat peste biroul său. Primata îi 
aruncă o privire răbdătoare. 

— N-am găsit-o încă. Scuze, spuse Vimes. Cercetările continuă. 
Dar poți să mă ajuţi niţel. 

— Oook? 

— Bun, asta e o bibliotecă magică, da? Adică, aceste cărți 
sunt într-un fel inteligente, nu-i aşa? Prin urmare, mă gân- 
deam: pun rămășag că dacă intru aici noaptea, o să facă mare 
zarvă. Pentru că ele nu mă cunosc. Dar dacă m-ar cunoaşte, 
probabil că nu m-ar băga în seamă. Aşadar, cine a luat cartea 
ar trebui să fie vrăjitor, nu? Sau cineva care lucrează pentru 
Universitate, oricum. 

Bibliotecarul se uită iute în toate părțile, apoi îl apucă pe 
Vimes de mână şi îl conduse într-un loc retras dintre două raf- 
turi de cărţi. Doar atunci dădu aprobator din cap. 

— Cineva pe care ele îl cunosc? 

O ndicare din umeri, urmată de o altă mişcare din cap. 

— De asta ne-ai spus nouă, nu? 

— Oook. 

— Şi nu Consiliului Universităţii? 

— Oook. 

— Ai idee cine e? 

Bibliotecarul ridică din umeri, un gest în mod categoric 
expresiv pentru un trup care reprezenta, în linii mari, un sac 
atârnat între doi omoplaţi. 

— Ei, tot e ceva. Anunţă-mă dacă se mai întâmplă şi alte 
lucruri ciudate, da? Vimes se uită la şirurile de rafturi. Mai ciu- 
dat decât de obicei, adică. 

— Oook. 

— Mulţumesc. Este o plăcere să cunosc un cetăţean care 
consideră că este de datoria lui să sprijine Garda. 

Bibliotecarul îi dădu o banană. 

Vimes se simțea îmbărbătat într-un mod curios, în timp 
ce păşea iar pe străzile pline de viață ale oraşului. În mod clar 

detecta lucruri. Erau frânturi de lucruri, ca un puzzle. Nici una 
dintre ele nu avea nici un sens, dar cu toate dădeau indicaţii des- 
pre o imagine mai mare. Tot ce trebuia să facă era să găsească un 
colţ sau o margine... 

Era destul de sigur că nu era un vrăjitor, orice ar fi crezut 
Bibliotecarul. Nu un vrăjitor adevărat, cu normă întreagă. Chestia 
asta nu era genul lor. 

Și mai era, desigur, treaba cu bârlogul. Cel mai logic demers 
ar fi fost să aştepte până la noapte, să vadă dacă dragonul apărea 
şi să încerce să vadă unde. Asta însemna un loc înalt. Exista vreun 
mod de a detecta dragonii? Se uitase la detectoarele de dragoni 
ale lui Îmi-Tai-Singur-Beregata Dibbler, care erau formate doar 
dintr-o bucată de lemn pe un băț de metal. Când băţul se topea, 
însemna că ţi-ai găsit dragonul. Ca multe dintre dispozitivele lui 
Îmi-Tai-Singur-Beregata Dibbler, era complet eficient într-un fel 
special, fiind, în acelaşi timp, complet inutil. 

Trebuia să existe un fel mai bun de a găsi un dragon decât să 
aştepţi până rămâneai fără degete. 


Soarele care apunea se întindea pe linia orizontului ca un ou 
ochi moale. 

Acoperişurile Ankh-Morpork-ului erau împânzite cu o 
mulţime de garguie chiar şi în vremuri obişnuite, dar acum se 
materializaseră un număr înspăimântător de feţe cum nu se 
văzuseră vreodată în afara unei gravuri despre relele consumului 
de gin în rândurile claselor care nu cumpără gravuri. Multe dintre 
feţe erau ataşate unor trupuri care țineau o grămadă înfricoşătoare 
de arme simple ce fuseseră înmânate din generație în generație de 
secole, adesea cu ceva violență. 

Din poziția lui de pe acoperişul Casei Gărzii, Vimes îi vedea 
pe vrăjitori înşiraţi pe acoperișurile Universităţii şi mai vedea 
bandele de căutăton de grămezi de aur oportunişti aşteptând pe 
străzi, cu lopețile pregătite. Dacă dragonul chiar avea un pat pe 
undeva în oraş, atunci mâine avea să doarmă pe podea. 

De jos, se auzea strigătul lui Îmi-Tai-Singur-Beregata Dibbler 
sau al unuia dintre colegii lui, care vindea cârnaţi calzi. Vimes 
simți brusc un val de mândrie civică. Trebuie să fie un sâmbure 

bun la o populaţie care, atunci când se confruntă cu o catastrofă, 
se gândeşte să vândă cârnaţi participanţilor. 

Oraşul aştepta. Apărură câteva stele. 

Colon, Nobby şi Morcove erau şi ei pe acoperiş. Colon 
era bosumflat pentru că Vimes îi interzisese să îşi folosească 
arcul şi săgețile. 

Acestea nu erau încurajate de municipalitate, căci puterea şi 
distanţa la care bătea un arc lung puteau trimite o săgeată într-un 
trecător nevinovat aflat la o sută de metri distanță, nu în trecătorul 
inocent spre care se țintea. 

— Aşa e, zise Morcove, Legea Armelor cu Proiectile (Siguranța 
Publică), 1634. 

— Nu mai cita tot felul de chestii, se răsti Colon. Nu mai avem 
nici una dintre legile astea! Sunt lucruri vechi! Acum totul e mai 
cumiizice. Pragmatic. 

— Lege, nelege, spuse Vimes, eu îţi zic să îl iei de aici. 

— Dar, căpitane, eram maestru în aşa ceva! protestă Colon. 
Oricum, adăugă el arțăgos, şi alţii au. 

Asta era destul de adevărat. Acoperişurile din apropiere arătau 
ca nişte arici. Dacă lucrul ăla afurisit apărea, avea să creadă că 
zbura printr-un fel de şvaiţer din lemn. Aproape că ti-ar fi putut 
fi milă de el. 

— Am spus să îl iei de aici, zise Vimes. N-o să las gărzile să 
tragă în oameni. Aşa că du-l de aici. 

— Asta e foarte adevărat, spuse Morcove. Rostul nostru este să 
apărăm şi să servim, nu-i aşa, domnule căpitan? 

Vimes se uită pieziş la el. 

— Ăă, zise el. Mda. Da. Aşa e. 

Pe acoperişul casei ei de pe deal, Lady Ramkin potrivi un 
scaun pliant cam nepotrivit, aranjă telescopul, sticla cu cafea şi 
sendvișurile pe parapetul din faţa ei şi se aşeză în aşteptare. Pe 
genunchi, avea un carneţel. 

Trecu jumătate de oră. Ploi de săgeți întâmpinară un nor în 
trecere, câțiva lilieci ghinionişti şi luna care răsărea. 

— La naiba cu joaca asta de-a soldații, spuse Nobby în cele din 
urmă. S-a speriat. 

Sergentul Colon îşi cobori sulița. 

— Aşa se pare, recunoscu el. 

— Şi se face răcoare aici, sus, zise Morcove. 

Îl înghionti politicos pe căpitanul Vimes, care era sprijinit de 
horn şi se uita posac în gol. 

— Poate că ar trebui să coborâm, domnule? spuse el. Mulţi 
o fac. 

— Hmm? făcu Vimes fără a-și clinti capul. 

— S-ar putea să înceapă şi ploaia, spuse Morcove. 

Vimes nu zise nimic. De câteva minute se uitase la Turnul 
Artei, care era centrul Universităţii Nevăzute şi era cunoscut drept 
cea mai veche clădire din oraş. Cu siguranță, era cea mai înaltă. 
Timpul, vremea Şi reparaţiile de mântuială îi dăduseră o înfăţişare 
noduroasă, ca a unui copac care a văzut prea multe furtuni. 

Încerca să îşi aducă aminte forma lui. Aşa cum se întâmplă 
cu multe lucruri care sunt complet familiare, nu se uitase 
de-adevăratelea la el de ani de zile. Acum încerca să se convingă 
singur că pădurea de mici turle şi creneluri din vârful lui arăta în 
noaptea asta la fel ca ieri. 

Îi era cam greu. 

Fără a-și lua ochii de pe turn, îl apucă pe sergentul Colon de 
umăr şi îl întoarse încetişor în direcția potrivită. 

— Vezi ceva ciudat în vârful turnului? zise el. 

Colon privi fix o vreme, apoi râse neliniștit. 

— Ei, parcă ar sta un dragon pe el, nu? 

— Da. Asta credeam şi eu. 

— Doar, doar, doar că atunci când te uiţi cum trebuie, îți dai 
seama că este făcut din umbre, mănunchiuri de iederă şi altele. 
Adică, dacă mijeşti un ochi, arată ca două femei bătrâne și 
o roabă. 

Vimes încercă să privească astfel. 

— Nu, zise el. Tot ca un dragon arată. Unul uriaş. Parcă stă 
ghemuit şi se uită în jos. Uite, i se văd aripile strânse. 

— Mă iertați, domnule. E doar o turlă dărăpănată care creează 
acest efect. 

Se uitară la ea pentru o vreme. 

Apoi Vimes rosti: 

— Spune-mi, sergent — întreb din pură curiozitate —, ce crezi că 
provoacă efectul unei perechi de aripi uriaşe care se desfac? 

Colon înghiţi în sec. 

— Cred că este provocat de o pereche de aripi uriaşe, dom- 
nule, zise el. 

— Exact, sergent. 

Dragonul căzu. Nu era un picaj. Pur şi simplu se împinse din 
vârful turnului şi pe jumătate căzu, pe jumătate zbură drept în Jos, 
dispărând în spatele clădirilor Universității. 

Vimes se surprinse așteptând să audă bufnitura. 

lar apoi dragonul reapăru, mişcându-se ca o săgeată, 
mişcându-se ca o cometă, mişcându-se precum ceva care trans- 
formase, cumva, o prăbuşire de zece metri pe secundă într-o aba- 
tere în sus de neoprit. Pluti peste acoperișuri la o înălțime de ceva 
mai mult de un stat de om, părând şi mai îngrozitor din cauza 
zgomotului. Era ca şi cum aerul ar fi fost sfâşiat în două încet 
şi cu grijă. 

Membrii Gărzii se aruncară pe burtă. Vimes zări trăsăturile 
uriaşe, cam ca de cal, înainte de a pluti mai departe. 

— Nenorocitul dracului, zise Nobby de undeva din jgheaburi. 

Vimes se ținu şi mai ferm de horn şi se ridică în picioare. 

— Eşti în uniformă, caporal Nobbs, spuse el, vocea abia 
tremurându-i. 

— Scuze, căpitane. Nenorocitul dracului, să trăiţi! 

— Unde e sergentul Colon? 

— Aici jos, domnule. Se ţine de un burlan, să trăiţi! 

— Oh, pe toți zeii. Ajută-l să se urce, Morcove. 

— Mamă, zise Morcove, ia uite-l cum trece! 

Puteai să îți dai seama de locul în care se afla dragonul după 
ploaia de săgeți ce acoperea cerul şi după țipetele şi gâlgâiturile 
celor loviți din greşeală şi din ricoşeu. 

— Nici n-a bătut din aripi încă! strigă Morcove, încercând să 
stea pe horn. Uite-l cum trece! 

„Nu ar trebui să fie atât de mare, îşi zise Vimes, urmărind 
forma uriaşă făcând volute pe deasupra orașului. E la fel de 
lung ca strada!“ 


124 TERRY PRATCHETT 


Deasupra docurilor apăru un norişor de foc şi, pentru o clipă, 
creatura trecu prin fața lunii. Apoi, bătu din aripi, o dată, cu un 
sunet asemănător celui scos de pieile umede ale unor vite de rasă 
plesnite de o stâncă. 

Se întoarse într-un cerc strâns, bătu aerul de câteva ori pentru 
a căpăta viteză şi se întoarse. 

Când trecu pe deasupra Casei Gărzii, scuipă o coloană 
de flăcări albe. Țiglele de sub el nu doar se topiră, ci erupseră 
în picuri roşii, ca de lavă. Hornurile explodară și aruncară 
cărămizi pe stradă. 

Aripile întinse băteau aerul în timp ce creatura plutea pe 
deasupra clădirii arzânde, focul ţâşnind în jos spre ceea ce deveni 
rapid o grămadă incandescentă. Apoi, când tot ce mai rămase 
era o băltoacă întinsă de rocă topită cu dâre şi cu bule stranii în 
ea, dragonul se ridică dintr-o bătaie disprețuitoare de aripi şi se 
avântă departe, peste oraş. 


Lady Ramkin lăsă telescopul și clătină încetişor din cap. 

— Nu e bine, şopti ea. Nu e bine deloc. Nu ar trebui să fie în 
stare să facă aşa ceva. 

Ridică iar telescopul şi miji ochii, încercând să vadă ce anume 
ardea. Jos, în țarcunile lor lungi, micii dragoni urlau. 


În mod tradiţional, după trezirea din inconştienţa lipsită de 
evenimente şi fericită, întrebi: „Unde sunt?“ Probabil că face 
parte din inconştientul colectiv sau cam aşa ceva. 

Vimes rosti întrebarea. 

Tradiţia oferă mai multe opțiuni pentru a doua replică. Un 
punct-cheie în procesul de selecție îl reprezintă o inspecţie pentru 
a vedea dacă trupul are toate bucățele de care îşi aminteşte că le 
avea ieri. 

Vimes verifică. 

Apoi vine partea chinuitoare. Acum, când bulgărele 
conştiinţei începe să se rostogolească, oare va descoperi că se 
trezeşte într-un corp zăcând într-un şanţ cu ceva multiplu, subs- 
tantivul nu contează după un adjectiv ca „multiplu“, niciodată 
nu vine nimic după multiplu, sau este vorba despre cearşafuri 

scrobite, o mână liniştitoare şi o siluetă în alb, ca de om de afaceri, 
trăgând draperiile spre o nouă zi însorită? Oare se va fi sfârşit, nu 
mai ai nimic rău la care să te aştepţi, decât ceai slab, terci hrănitor 
şi plimbări scurte, întăritoare prin grădină și, probabil, o scurtă 
şi platonică poveste de dragoste cu un înger îngrijitor, sau totul a 
fost doar un moment de pierdere a cunoștinței şi vreun nenorocit 
cât malul este acum pe punctul de a trece la lucruri serioase cu 
partea mai groasă a unei cozi de târnăcop? Vor fi, vrea să ştie 
conştientul, struguri de vreun fel? 

În acest moment, este util un stimul extern. „Totul va fi bine“ 
este favorita, pe când „I-a luat cineva numărul?“ este, în mod 
clar, un semn rău; totuşi, ambele sunt mai bune decât „Voi: doi 
țineţi-i mâinile la spate“. 

De fapt, cineva spuse: 

— Domnule căpitan, aţi scăpat ca prin urechile acului. 

Senzaţiile de durere, care profitaseră de starea de inconştiență 
a lui Vimes pentru a-şi lua o pauză de țigară metaforică, se 
întoarseră în grabă. 

Vimes zise: 

— Aahhhh. 

Apoi deschise ochii. 

Exista un tavan. Acesta anula o anumită gamă de opțiuni 
neplăcute şi era foarte bine-venit. Privirea înceţoşată îl dezvălui 
însă şi pe caporalul Nobbs, ceea ce nu mai era chiar atât de 
bine-venit. Caporalul Nobbs nu dovedea nimic; puteai fi mort şi 
să vezi ceva precum caporalul Nobbs. 

Ankh-Morpork nu avea multe spitale. Toate Breslele îşi 
întreţineau propriile sanatorii şi existau câteva policlinici publice 
conduse de organizații religioase mai ciudate, cum ar fi Călugării 
Echilibrişti, dar, în mare, asistența medicală era inexistentă şi 
oamenii erau nevoiți să moară într-o manieră ineficientă, fără 
ajutorul doctorilor. Se credea, în general, că existenţa leacu- 
rilor încuraja delăsarea şi era, în orice caz, probabil împotriva 
cursului Naturii. 

— Am zis deja „Unde sunt?“, spuse Vimes slab. 

— Da. 

— Am primit vreun răspuns? 

— Nu ştiu unde e locul ăsta, căpitane. Îi aparţine unei tipe cu 
lovele. A zis să te aduc aici sus. 

Chiar dacă mintea lui Vimes părea să fie plină de marmeladă 
roz, el prinse totuşi cele două indicii şi le forţă să se alăture. 
Combinația de „lovele“ şi „aici sus“ însemna ceva. La fel şi 
mirosul chimic ciudat din cameră, care era mai tare chiar şi decât 
mirosurile obişnuite ale lui Nobby. 

— Nu vorbim despre Lady Ramkin, nu? spuse el precaut. 

— Aţi putea avea dreptate. O cucoană mare. Nebună după 
dragoni. Faţa de rozătoare a lui Nobby se desfăcu în cel mai ori- 
bil rânjet complice din câte văzuse Vimes vreodată. Sunteţi în 
patul ei, zise caporalul. 

Vimes se uită în jurul său, simțind primele acorduri ale unei 
spaime vagi. Pentru că acum, când putea să îşi concentreze privi- 
rea pe jumătate, vedea o anumită lipsă de ciorapi de burlac în jur. 
Plutea o urmă slabă de pudră de talc. 

— I-un fel de budoa, zise Nobby cu un aer de connaisseur. 

— Stai aşa, stai o clipă, spuse Vimes. Era un dragon. Chiar 
deasupra noastră... 

Memoria își reveni şi îl lovi ca un zombi supărat. 

— Sunteţi bine, căpitane? 

„„.ghearele, întinse, largi cât poate cuprinde un om; bubuitul 
şi tunetul aripilor, mai mari decât pânzele de corabie; mirosul 
substanţelor chimice, doar zeii ştiu de care... 

Fusese atât de aproape, încât îi văzuse solzii mici de pe pi- 
cioare şi scânteierea roşie din ochi. Nu erau nişte simpli ochi de 
reptilă. Erau ochi în care te puteai îneca. 

Și respiraţia, atât de fierbinte, că nu semăna deloc cu 
focul, ci cu ceva aproape solid, care nu ardea lucrurile, ci le 
făcea bucăţi... 

Pe de altă parte, el era aici şi în viaţă. Partea stângă şi-o 
simţea de parcă ar fi fost lovită cu o bară de fier, dar era, destul 
de sigur, în viață. 

— Ce s-a întâmplat? spuse el. 

— Tânărul Morcove a fost, zise Nobby. V-a apucat, pe 
dumneavoastră și pe sergent, şi a sărit de pe acoperiş chiar înainte 
să ne lovească. 

— Mă doare într-o parte. Cred că m-a atins, spuse Vimes. 

— Nu, cred că asta a fost când aţi lovit acoperişul privatei, zise 
Nobby. Și apoi v-aţi rostogolit și aţi lovit butoiul cu apă. 

— Şi Colon? E rănit? 

— Nu rănit. Nu Chiar rănit. A aterizat pe ceva mai moale. El, 
fiind atât de greu, a trecut prin acoperiş. Că veni vorba de un duș 
rapid de... 

— Şi pe urmă ce s-a întâmplat? 

— Ei, m-am asigurat că staţi confortabil şi apoi toată lumea a 
început să caute și să strige după sergent. Până când au descoperit 
unde era, fireşte, şi după aceea au stat pe loc şi au strigat. Și apoi 
a venit femeia asta în fugă, răcnind, zise Nobby. 

— Te referi la Lady Ramkin? spuse Vimes cu răceală. 

Acum coastele îl dureau magnific. 

— Da. Mare şi grasă, zise Nobby neimpresionat. Mamă, ce 
se pricepe să ia oamenii pe sus! „Oh, dragul şi sărmanul de el, 
trebuie să îl duceţi la mine acasă în clipa asta.“ Și aşa am făcut. 
E cel mai bun loc. În oraş toată lumea fuge de colo-colo ca puii 
fără cap. 

— A făcut stricăciuni mari? 

— Ei, după ce aţi fost dus la adăpost, vrăjitorii l-au lovit cu 
bile de foc. Nu i-a plăcut deloc. Parcă îl făcea şi mai puternic, şi 
mai furios. A dărâmat toată aripa Universității din Sensul Contrar 
Rotirilor de Disc. 

— ȘI... 

— Cam asta e, zău. A mai dat foc la câteva lucruri, şi apoi tre- 
buie să fi zburat de acolo prin perdeaua de fum. 

— N-a văzut nimeni unde s-a dus? 

— Dacă a văzut cineva, nu spune. Nobby se lăsă pe spate şi 
rânji. Dezgustător, zău, să trăiască într-o cameră ca asta. Are 
găleți de bani, zice sergentul, n-are treabă să trăiască în camere 
obişnuite. La ce bun să nu vrei să fii sărac, dacă bogaţii au voie 
să trăiască în camere obişnuite? Ar trebui să fie de marmură. Îşi 
trase nasul. Oricum, trebuia să mă duc să o aduc când vă trezeați. 
Îşi hrăneşte dragonii acum. Ce afurisiţi mici. E uimitor că i se 
permite să îi țină. 

— Cum adică? 

— Ștuți dumneavoastră, ce naşte din pisică şi aşa mai departe... 

Când Nobby ieşi târşâindu-și picioarele, Vimes se mai uită o 
dată prin cameră. Îi lipseau, într-adevăr, marmura şi frunzele de 
aur despre care Nobby credea că erau obligatorii pentru oame- 
nii cu o poziţie înaltă. Toată mobila era veche, iar tablourile, 
deşi erau neîndoielnic valoroase, arătau ca acel fel de tablouri 
care sunt atârnate pe pereţii dormitoarelor pentru că oamenii 
nu ştiu unde să le pună în altă parte. Mai erau și câteva acua- 
rele amatoriceşti cu dragoni. Una peste alta, arăta ca o cameră 
care este întotdeauna ocupată de o singură persoană şi care, pe 
nesimţite, se modelase în jurul ei în decursul anilor, ca un costum 
de haine cu tavan. 

În mod clar, era camera unei femei, însă una care, cu VOLOŞIE 
şi fără prosteală, îşi văzuse de viaţa ei în timp ce toate chestiile 
romanţioase şi siropoase se întâmplaseră altor oameni din alte 
părți şi care era foarte recunoscătoare că-și păstrase sănătatea. 

Hainele care se vedeau fuseseră alese raţional, pentru calități 
cum ar fi rezistența, probabil de o generație anterioară, după cum 
arătau, şi nu pentru a fi folosite ca artilerie uşoară în războiul din- 
tre sexe. Existau sticle şi borcane aranjate ordonat pe o măsuţă de 
toaletă, însă o anumită severitate a liniei sugera că pe etichetele lor 
stăteau scrise lucruri ca „Se aplică în fiecare noapte“, şi nu „Doar 
o picătură în spatele urechilor“. Ţi-ai fi putut închipui cu uşurinţă 
că ocupanta acestei camere dormise acolo toată viaţa şi fusese 
numită „fetița mea“ de către tatăl ei până la patruzeci de ani. 

Un capot albastru mare şi practic atârna pe spatele uşii. 
Vimes ştia, fără ca măcar să se uite, că trebuia să aibă un iepure 
brodat pe buzunar. 

Pe scurt, era camera unei femei care nu se aştepta ca un bărbat 
să-i vadă vreodată interiorul. 

Noptiera era plină de hârtii. Simţindu-se vinovat, dar făcând-o 
oricum, Vimes aruncă o privire. 

Dragonii erau tema. Erau scrisori de la Comitetul Expo- 
zițional al Clubului Caverna şi de la Liga Aruncătorilor de Flăcăn 
Prietenoși. Erau broşuri și anunţuri de la Adăpostul Rază de 
Soare pentru Dragonii Bolnavi — „Flăcănile sărmanului VINNY 
erau aproape stinse după cinci ani de folosire crudă ca lampă de 


GĂRZI! GĂRZI! 129 


benzină, dar acum...“. Şi erau cereri pentru donaţii, şi discuţii, 
şi lucruri care adunate formau o inimă atât de mare cât pentru 
întreaga lume sau, cel puţin, pentru acea parte din lume care avea 
aripi şi sufla foc. 

Dacă îți lăsai mintea să zăbovească prea mult asupra camere- 
lor de acest fel, puteai ajunge ciudat de trist şi plin de o compa- 
siune stranie şi difuză, care te-ar fi făcut să crezi că ar putea fi o 
idee bună să distrugi întreaga rasă umană Şi să o iei de la început, 
de la amibe. 

Lângă teancul de hârtii, era o carte. Vimes se suci dureros şi 
se uită la cotor. Pe el scria: Bolile dragonului, de Sybil Deidre 
Olgivanna Ramkin. 

Întoarse paginile tari cuprins de o fascinaţie îngrozită. Se 
deschideau spre o altă lume, una plină de probleme stupefiante. 
Țiglă în Gât. Berbec Negru. Plămân Uscat. Fior. Bălăngăneală, 
Vărsături, Bocet, Pietre. Era uimitor, se hotărî el după ce citi 
câteva pagini, că un dragon de mlaștină supravieţuia vreodată 
cât să apuce un al doilea răsărit de soare. Chiar şi a traversa o 
încăpere trebuia considerat un triumf biologic. 

De la ilustrațiile desenate cu migală își luă iute privirea. Nu 
poti să accepţi măruntaie la nesfârşit. 

Cineva ciocăni la ușă. 

— Pardon? Eşti îmbrăcat? bubui voios Lady Ramkin. 

— Ăăă.,. 

— Ţi-am adus ceva bun şi hrănitor. 

Cumva, Vimes îşi închipui că era supă. În schimb, era o farfu- 
rie plină cu şuncă, cartofi prăjiți şi ouă. Simţea cum i se panicau 
arterele doar uitându-se la ea. 

— Am făcut şi budincă de pâine, spuse Lady Ramkin cu o 
urmă de timiditate. De obicei, nu gătesc prea mult, doar pentru 
mine. Ştii cum e, te serveşti singur. 

Vimes se gândi la mesele de unde stătea el. Cumva, carnea 
era întotdeauna cenușie, cu tuburi misterioase în ea. 

— Ăăă, începu el, neobişnuit să se adreseze doamnelor din 
poziţia întins în paturile lor. Caporalul Nobby îmi spunea... 

— Dar ce omuleţ plin de culoare e Nobby! zise Lady Ramkin. 

Vimes nu era sigur că putea suporta asta. 

— Plin de culoare? spuse el slab. 

— Un adevărat personaj. Ne-am înţeles de minune! 

— V-aţi înţeles? 

— Oh, da! Ce bagaj uriaş de anecdote are! 

— Ah, da. Asta aşa e. 

Vimes fusese întotdeauna uimit cum Nobby se înţelegea, 
practic, cu toată lumea. Trebuie că, stabilise el, avea ceva de 
a face cu numitorul comun. În întreaga lume a matematicii nu 
putea exista numitor mai comun decât Nobby. 

— Aăă, zise el, iar apoi îşi dădu seama că nu putea părăsi 
această nouă și ciudată potecă, nu vi se pare că limbajul lui este 
cam, ăă, bogat? 

— Pipărat, îl corectă Lady Ramkin cu voioşie. Să-l fi auzit 
pe tatăl meu când era nervos. Oricum, am descoperit că avem 
multe în comun. Este o coincidenţă uimitoare, dar odată bunicul 
meu a pus ca bunicul lui Nobby să fie biciuit pentru staţionare cu 
intenție criminală. 

Asta trebuie să îi facă, practic, rude. Un alt junghi venit din 
partea lovită îl făcu să se strâmbe. 

— Ai nişte vânătăi urâte şi probabil că ţi-ai rupt o coastă sau 
două, spuse ea. Dacă te întorci, îți mai pun din asta. 

Lady Ramkin scoase la iveală un borcan cu unguent galben. 

Panica traversă faţa lui Vimes. Instinctiv, îşi ridică cearşafunile 
în jurul gâtului. 

— Nu te prosti, omule, zise ea. N-o să văd nimic din ce n-am 
mai văzut. Toate dosurile arată cam la fel. Doar că acelea pe 
care le văd de obicei au cozi. Acum întoarce-te pe burtă şi saltă 
cămaşa de noapte. Ştii, a fost a bunicului meu. 

Nu puteai să te opui acelui ton. Vimes se gândi să ceară ca 
Nobby să fie adus ca asistent, iar apoi se hotări că asta ar fi fost 
şi mai rău. 

Crema ardea ca gheaţa. 

— Ce este? 

— Tot felul de chestii. Va reduce vânătăile şi va ajuta la creşterea 
unor solzi sănătoşi. 

— Cum? 

— Scuze. Probabil nu solzi. Nu mai fi aşa de îngrijorat. Sunt 
aproape sigură de asta. Bine, am terminat. 

ÎI plesni peste fund. 

— Doamnă, sunt căpitanul Gărzii de Noapte, zise Vimes ştiind 
chiar în acelaşi timp că era o prostie. 

— Şi pe jumătate dezbrăcat în patul unei doamne, zise Lady 
Ramkin, neimpresionată. Acum ridică-te în capul oaselor şi bea-ți 
ceaiul. Trebuie să te facem bine şi puternic. 

Ochii lui Vimes se umplură de spaimă. 

— De ce? îngăimă el. 

Lady Ramkin băgă mâna în buzunarul jachete: murdare. 

— Noaptea trecută am luat nişte notițe, zise ea. Despre dragon. 

— Oh, dragonul. 

Vimes se relaxă puţin. În acest moment dragonul părea o 
variantă mult mai sigură. 

— Şi am făcut şi nişte deducții. Să ştii că e un animal tare ciu- 
dat. Nu ar trebui să se poată ridica în aer. 

— Aici aveţi dreptate. 

— Dacă are constituția dragonilor de mlaștină, ar trebui să aibă 
cam douăzeci de tone. Douăzeci de tone! E imposibil. Totul se 
reduce la proporţiile dintre greutate şi întinderea aripilor, vezi tu. 

— L-am văzut coborând de pe turn ca o rândunică. 

— Ştiu. Ar fi trebuit să îşi rupă aripile și să lase o gaură a 
naibii de mare în pământ, zise Lady Ramkin sigură pe sine. Nu 
poţi să te joci cu aerodinamica. Vezi tu, nu poţi să treci de la 
mare la mic și să o laşi aşa. Totul ţine de puterea mușchilor şi de 
suprafețele portante. 

— Știam eu că e ceva în neregulă, spuse Vimes, luminându-se 
la față. Şi flăcările. Nimeni nu scapă cu viaţă având aşa căldură 
înăuntrul lui. Cum reuşesc dragonii de mlaştină? 

— Oh, sunt doar chimicale, zise Lady Ramkin nepăsătoare. Ei 
doar distilează ceva inflamabil din ce mănâncă şi aprind flacăra 
chiar când iese de pe canale. De fapt n-au foc în ei, decât în cazul 
în care înghit în loc să sufle. 

— Şi atunci ce se întâmplă? 

— Strângi bucăţi de dragon din peisaj, zise Lady Ramkin cu 
voioşie. Mă tem că nu sunt niște ființe prea bine proiectate. 

Vimes asculta atent. 

N-ar fi supravieţuit deloc, dar mlaștinile lor natale erau izolate 
şi fără prădători. Nu că un dragon ar fi fost un prânz îndestulător, 
oricum — după ce dădeai la o parte pielea tare şi enormii muşchi 
pentru zbor, ce rămânea trebuie să fi fost ca şi cum ai fi muşcat 
dintr-o uzină chimică prost condusă. Nu era de mirare că drago- 
nii erau întotdeauna bolnavi. Se bazau pe probleme de stomac 
permanente pentru proviziile de combustibil. Cea mai mare 
parte din puterea creierului lor era folosită pentru controlarea 
complexităților digestiei lor, care putea distila combustibili capa- 
bili să producă flăcări din cele mai neaşteptate ingrediente. Puteau 
chiar să îşi rearanjeze peste noapte instalația internă pentru a face 
faţă proceselor dificile. Trăiau tot timpul pe o muchie de cuțit 
chimică. Un sughiţ nelalocul lui, şi deveneau parte din peisaj. 

Și când era vorba despre alegerea locurilor pentru cuibărit, 
femelele aveau tot atâta bun-simţ şi instinct matern cât o cărămidă. 

Vimes se întreba de ce oamenii îşi făcuseră atâtea griji din 
cauza dragonilor în vremurile de demult. Dacă se afla unul 
într-o peşteră de lângă tine, tot ce trebuia să faci era să aştepţi 
până când se autoaprindea, se arunca singur în aer sau murea de 
indigestie acută. 

— Chiar i-aţi studiat, nu? spuse el. 

— Cineva trebuia să o facă. 

— Dar cum e cu cei mari? 

— Vai, da. Sunt un mare mister, să ştii, zise ea, devenind 
foarte serioasă. 

— Da, aşa aţi zis. 

— Există legende, să ştii. Se pare că o specie de dragon a înce- 
put să crească tot mai mare, iar apoi... a dispărut. 

— A murit, adică? 

— Nu... au mai apărut, uneori. De undeva. Plini de energie şi 
de putere. Iar apoi, într-o zi, au încetat să mai apară. Îi aruncă lui 
Vimes o privire triumfătoare. Eu cred că au găsit un loc în care 
să fie cu adevărat. 

— Să fie cu adevărat ce? 

— Dragoni. Unde să îşi poată atinge cu adevărat potențialul. 
Vreo altă dimensiune sau pe acolo. Unde gravitația nu este prea 
puternică sau cam aşa ceva. 

— Am crezut, când l-am văzut, spuse Vimes, am crezut că nu 
poate exista ceva care zboară și are aşa solzi. 

Se uitară unul la altul. 

— Trebuie să îl găsim în bârlogul lui, zise Lady Ramkin. 

— Nu se apucă nici o afurisită de şopârlă zburătoare să dea foc 
oraşului meu, spuse Vimes. 

— Gândeşte-te numai la contribuția adusă la cunoştinţele des- 
pre dragoni, zise Lady Ramkin. 

— Ascultaţi, dacă dă cineva foc la oraşul ăsta, eu o să fiu ăla. 

— Este o ocazie unică. Sunt atât de multe întrebări... 

— Aici aveţi dreptate. O frază spusă de Morcove îi trecu prin 
minte. Ne poate ajuta în cercetările noastre, sugeră el. 

— Dar dimineaţă, zise Lady Ramkin cu fermitate. 

Expresia de hotărâre de pe chipul a lui Vimes se şterse. 

— Voi dormi jos, în bucătărie, spuse Lady Ramkin cu voioşie. 
De obicei am un pat de campanie pus acolo când este perioada de 
depunere a ouălor. Nu-ţi face griji în privinţa mea. 

— Sunteţi de mare ajutor, murmură Vimes. 

— L-am trimis pe Nobby în oraş să-i ajute pe ceilalți la 
pregătirea sediului, zise Lady Ramkin. 

Vimes uitase complet de Casa Gărzii. 

— Cred că a fost stricată rău clădirea, se aventură el. 

— Complet distrusă, spuse Lady Ramkin. A mai rămas 
doar o bucată de piatră topită. Aşa că vă dau un loc din Piaţa 
Pseudopolis!. 

— Scuze? 

— Oh, tata avea proprietăți prin tot oraşul, zise ea. Eu nu prea 
am ce să fac cu ele, serios. Aşa că i-am spus agentului meu să-i 
dea sergentului Colon cheile de la vechea casă din Piaţa Pseudo- 
polis. l-ar prinde bine să mai fie aerisită. 

— Dar zona aceea... adică, pe stradă sunt pietre de pavaj 
adevărate... doar chiria, adică, lordul Vetinari nu va... 


l În original, Pseudopolis Yard (n.red.) 

— Stai liniştit, spuse ea bătându-l prieteneşte pe spate. Acum, 
chiar ar trebui să tragi un pui de somn. 

Vimes se întinse în pat, cu mintea ca o râșniță. Piaţa Pseu- 
dopolis era pe partea dinspre Ankh a râului, într-un cartier cu 
o chirie destul de mare. Imaginea lui Nobby sau a sergentului 
Colon plimbându-se pe stradă ziua în amiaza mare probabil 
că avea să aibă același efect asupra zonei ca deschiderea unui 
spital de ciumați. 

Aţipi, plutind între stare de veghe şi un somn în care dragoni 
gigantici îl urmăreau fluturând borcănașe cu alifie... 

Și se trezi în zgomotele unei mulțimi. 


Lady Ramkin semeţindu-se era o privelişte pe care nu o uitai, 
deşi puteai încerca. Era ca şi cum ai fi văzut deriva continentelor 
în sens invers, cu diferite subcontinente şi insule adunându-se 
pentru a forma o protofemeie masivă şi mânioasă. 

Uşa ruptă a casei dragonilor atârna în balamale. Locata- 
rii, deja cu nervii întinşi ca o harpă aflată pe amfetamine, erau 
înnebuniţi. Mici norişori de fum se spărgeau de plăcile metalice 
în timp ce ei alergau prin țarcurile lor. 

— Ce înseamnă aceasta? zise ea. 

Dacă un Ramkin ar fi fost vreodată aplecat spre introspecție, 
ea ar fi recunoscut că nu era o replică prea originală. Dar se afla 
la îndemână. Îşi făcea treaba. Motivul pentru care clişeele devin 
clişee este că reprezintă ciocanele şi şurubelniţele din cutia de 
unelte a comunicării. 

Gloata umplu cadrul uşii sparte. Unii dintre ei agitau diferite 
instrumente ascuţite cu acele mişcări specifice răsculaților. 

— Hău, zise conducătorul. E dragonul, nu? 

Se auzi un cor de aprobări mormăite. 

— Ce este cu aceasta? spuse Lady Ramkin. 

— Hău. A ars oraşul. Nu zboară prea departe. Ai dragoni aici. 
Ar putea fi unul dintre ei, nu? 

— Da. 

— Corect. 

- QED.’ 

— Aşa că ce avem de gând este să-i omorâm pe toți. 

— Corect. 

— Da. 

— Pro bono publico. 

Pieptul lui Lady Ramkin se ridică şi se prăbuşi ca un 
imperiu. Întinse mâna şi apucă furca de rânit din cârligul ei 
de pe perete. 

— Încă un pas, vă avertizez, şi o să vă pară rău, spuse ea. 

Conducătorul se uită peste umărul ei la dragonii înnebuniţi. 

— Da? zise el cu răutate. Și ce o să faci, mă rog? 

Femeia deschise şi închise gura o dată sau de două ori 
răzgândindu-se cu privire la ce avea să spună. 

— Voi chema Garda! rosti ea în cele din urmă. 

Amenințarea nu avu însă efectul scontat. Lady Ramkin nu 
acordase niciodată prea mare atenţie acelor părți ale oraşului 
care nu aveau solzi. 

— Ei, ce păcat, zise conducătorul. Asta chiar e îngrijorător, 
ştii? Deja îmi tremură genunchii, zău aşa! 

Extrase un satâr lung de la curea. 

— Şi acum, dă-te la o parte, doamnă, pentru că... 

O limbă de foc verde ţâşni din spatele adăpostului, trecu la 
jumătate de metru pe deasupra capetelor celor din mulţime şi 
pârli o rozetă carbonizată în lemnăria de deasupra uşii. 

Apoi se auzi o voce care era un murmur mieros de pură 
ameninţare mortală. 

— Acesta este Lordul Bucurelu Colţfurios larnăuşoară al 
Patrulea, cel mai fierbinte dragon din oraş. Poate să îți ardă 
capul de pe umeri. 

Căpitanul Vimes ieşi şchiopătând din umbre. 

Un mic şi extrem de speriat dragon auriu era ţinut cu tărie 
sub un braţ. Cealaltă mână îl ţinea de coadă. 

Răsculaţii îl urmăreau, hipnotizați. 


! Unii răsculați pot fi destul de bine educați. 

— Știu la ce vă gândiţi, continuă Vimes, încetişor. Vă 
întrebaţi dacă după toată agitația asta mai are destule flăcări. Și, 
ştiţi, nici eu nu sunt prea sigur... 

Se aplecă înainte, ţintind printre urechile dragonului, iar 
vocea îi zbârnâi ca o lamă de cuțit: 

— Ceea ce trebuie să vă întrebaţi este: „Oare mă simt norocos? 

Răsculaţii se dădură în spate în timp ce Vimes înainta. 

— Ei? spuse el. Chiar vă simţiţi norocoşi? 

Pentru câteva clipe, singurul sunet fu cel al stomacu- 
lui Lordului Bucurelu Colţfurios Iarnăuşoară al Patrulea 
huruind ameninţțător în timp ce combustibilul clipocea în 
carnera cazanelor. 

— Uite, ăă, zise conducătorul, cu ochii aţintiți, ca hipnotizat, 
asupra capului dragonului, nu e nevoie de așa... 

— De fapt, s-ar putea să se hotărască să tragă de capul lui, 
spuse Vimes. Trebuie să o facă pentru a opri acumularea de 
gaze. Se acumulează când devin agitați. ŞI, ştii, cred că i-ați 
agitat destul. 

Conducătorul făcu ceea ce el spera a fi un gest uşor împăciuitor, 
dar, din nefericire, folosi mâna în care încă ținea cuțitul. 

— Aruncă-l, zise Vimes tăios, sau eşti mort. 

Cuţitul zăngăni pe lespezi. Avu loc o învălmăşeală în spatele 
mulţimii, căci un număr de oameni, metaforic vorbind, se aflau 
prea departe și nu ştiau ce se întâmpla. 

— Dar înainte ca voi, ceilalți buni cetăţeni, să vă împrăștiați 
şi să vă duceţi la treburile voastre, spuse Vimes cu subînţeles, 
vă sugerez să vă uitaţi cu atenţie la aceşti dragoni. E vreunul 
care are douăzeci de metri lungime? Aţi zice că e vreunul care 
are întinderea aripilor de douăzeci şi cinci de metri? Cât de fier- 
binte credeţi că e focul lor? 

— Nu ştiu, spuse conducătorul. 

Vimes ridică niţel capul dragonului. Conducătorul dădu 
ochii peste cap. 

— Nu ştiu, domnule, se corectă el. 

— Vrei să afli? 

Conducătorul scutură din cap. Dar reuşi să îşi găsească glasul. 

— Dar tu cine eşti? zise el. 

Vimes se îndreptă de spate. 

— Căpitanul Vimes, Garda Oraşului, spuse el. 

Vorbele fură întâmpinate de o tăcere aproape totală. Excepţia 
fu o voce voioasă, undeva în spatele mulţimii, care zise: 

— Tura de noapte, nu? 

Vimes se uită la cămaşa de noapte de pe el. În graba lui 
de a cobori din pat, îşi băgase iute picioarele într-o pereche de 
papuci de ai lui Lady Ramkin. Pentru prima dată, văzu că aveau 
pompoane roz. 

ŞI, în acest moment, Lordul Bucurelu Colţfurios larnăuşoară 
al Patrulea alese să râgâie. 

Nu fu un alt jet de flăcări furioase. Fu doar o minge slabă 
de foc, aproape invizibilă, care se rostogoli spre gloată şi pârli 
câteva sprâncene. Dar, în mod clar, făcu impresie. 

Vimes își veni minunat în simţiri. Nu se putea ca ei să fi 
observat scurtul său moment de groază pură. 

— Asta a fost doar ca să vă atrag atenţia, zise el fără să-şi 
mişte vreun muşchi pe faţă. Data viitoare va fi niţel mai Jos. 

— Ăă, spuse conducătorul. Ai dreptate. Nici o problemă. Ori- 
cum, tocmai plecam. Nu sunt dragoni mari aici, corect. Scuze 
pentru deranj. 

— Oh, nu, zise Lady Ramkin triumfătoare. Nu scăpaţi 
aşa de uşor! 

Se întinse spre un raft şi scoase la iveală o cutie de tablă. 
Avea o fantă în capac. Zăngănea. Pe o parte era explicaţia: 
„Adăpostul Rază de Soare pentru Dragomi Bolnavi“. 

Colecta inițială produse patru dolari şi treizeci şi unu de 
pence. După ce căpitanul Vimes gesticulă hotărât cu dragonul, 
apărură miraculos încă douăzeci şi cinci de dolari şi şaisprezece 
bănuți. Gloata spălă putina. 

— Oricum am scos un profit, spuse Vimes când rămaseră din 
nou singuri. 

— A fost tare curajos din partea ta! 

— Să sperăm că nu devine o obişnuinţă, zise Vimes punând 
cu blândeţe dragonul epuizat în țarc. 

Se simţea cam amețit. 

Încă o dată, era conştient de ochii care îl priveau fix. Se 
uită pieziş la fața lungă şi ascuţită a lui Bunbăiat Traistă 
Fulgdepiatră, care stătea într-o postură descrisă cel mai bine ca 
Ultimul Căţeluş din Magazin. 

Spre uimirea sa, se trezi că se întinde şi îl scarpină între 
urechi sau, cel puţin, între două chestii ascuţite de pe lateralele 
capului care ar fi trebuit să fie urechile. Dragonul răspunse cu 
un sunet ciudat care semăna cu un blocaj complicat la fabrica 
de bere. Îşi retrase mâna iute. 

— E în regulă, spuse Lady Ramkin. Îi huruie stomacul. Asta 
înseamnă că te place. 

Spre surprinderea lui, Vimes descoperi că îl flata acest lucru. 
Din câte îşi putea aduce aminte, nimeni sau nimic din viaţa lui 
nu considerase că el merita un râgâit. 

— Credeam că, ăă, vreţi să scăpaţi de el, zise Vimes. 

— Cred că voi fi nevoită, spuse ea. Ştii cum e, totuşi. Se uită 
la tine cu ochii lor mari şi plini de sentimente... 

Urmă o tăcere scurtă, reciprocă şi stânjenitoare. 

— Cum ar fi dacă aş... 

— Doar nu crezi că ţi-ar putea plăcea... 

Se opriră. 

— Măcar atâta lucru aş putea face, zise Lady Ramkin. 

— Dar deja ne-aţi dat noul sediu şi aşa mai departe! 

— Asta a fost doar datoria mea de bun cetățean, spuse Lady 
Ramkin. Te rog să îl accepți pe Bunbăiat ca... pe un prieten. 

Vimes simţea că era împins încetişor pe o scândură foarte 
îngustă peste un abis foarte adânc. 

— Nici măcar nu ştiu ce mănâncă, zise el. 

— Sunt omnivore, de fapt, spuse ea. Mănâncă orice în afară 
de metale şi de roci vulcanice. Nu poţi să fii mofturos când te 
dezvolți într-o mlaştină. 

— Dar nu trebuie scos la plimbare? Sau la zbor sau mai 
ştiu eu ce? 

— Se pare că în cea mai mare parte a timpului doarme. 
Scărpină urâţenia în vârful capului acoperit cu solzi. E cel mai 
relaxat dragon din câţi am crescut, trebuie să recunosc. 

— Dar cum rămâne cu, ăă, ştiţi? 

Vimes arătă spre furca de rânit. 

— Ei, în mare parte e doar gaz. Nu trebuie decât să-l ţii 
într-un loc bine aerisit. Nu ai covoare scumpe, nu? Cel mai bine 
e să nu-i laşi să te lingă pe față, dar pot fi dresați să îşi contro- 
leze flacăra. Sunt foarte utili pentru aprinderea focurilor. 

Bunbăiat Traistă Fulgdepiatră se încolăci în mijlocul unei 
rafale de zgomote ale instalaţiei sale interne. 

Au opt stomacuri, îşi aminti Vimes; desenele din carte 
fuseseră foarte detaliate. Şi mai are înăuntru multe alte 
chestii, cum ar fi tuburi de distilare fracționată şi seturi de 
alchimie nebunești. 

Nici un dragon de mlaştină nu ar fi putut teroriza vreodată 
un regat, decât din greșeală. Vimes se întreba câţi fuseseră 
omorâţi de eroi cutezători. Reprezenta o cruzime îngrozitoare 
să faci aşa ceva unor fiinţe al căror singur păcat era că se arun- 
cau singure în aer din neatenţie, lucru pe care nici un dragon nu 
apuca să-l transforme în obicei. Se cam înfuria când se gândea 
la asta. O rasă de..., de micimi, asta erau dragonii. Născuţi ca să 
piardă. Trăieşte iute, mori împrăștiat. Omnivore sau nu, lucrul 
cu care trăiau cu adevărat trebuia să fie nervii lor, înaintând 
prin viaţă rugători, temându-se de moarte de propriul sistem 
digestiv. Familia de-abia ce-şi revenise după explozia tatălui, 
şi vreun păcălici în armură se trezeşte să-şi croiască drum prin 
mlaștină pentru a vâri o sabie într-un sac de maţe care, oricum, 
era doar la un pas de autodistrugere. 

Hm. Ar fi interesant să vadă cum ar fi făcut față măreții 
ucigaşi de dragoni din trecut marelui dragon. Armura? Mai bine 
să nu o poarte. Oricum, ar fi fost acelaşi lucru și, cel puţin, fără 
armură cenuşa ta nu ar fi venit preambalată în propria folie. 

Se tot uită la micuțul malformat şi ideea care ciocănise pen- 
tru a-i atrage atenţia în ultimele minute reuşi, în cele din urmă, 
să intre. Toată lumea din Ankh-Morpork voia să găsească bârlo- 
gul dragonului. Sau cel puţin, voia să îl găsească gol. Bucăţelele 

de lemn pe un băț nu aveau să fie de ajutor, era sigur. Dar, cum 
se spunea, pune un hoț... ! 

— Un dragon îl poate mirosi pe altul? zise el. Adică, să 
ia urma? 


Dragă Mamă [scria Morcove] Ca să vezi o răsturnare de 
situație ca din Cărţi. Noaptea trecută dragonul a ars Sediul nos- 
tru şi Ce Să Vezi am primit unul mai bun, este întrun loc numit 
Piaţa Pseudopolis, vizavi de Operă. Sergentul Colon spune că 
neam Ajuns Şi i-a spus lui Nobby să nu încerce să vândă mobila. 
Să te Ajungi este o metaforă, care din câte aflu, este ca a Minţi 
dar mai decorativ. Sunt covoare adevărate pe care să scuipi. De 
două ori astăzi grupuri de oameni au încercat să caute în pivniţa 
de aici după dragon, e uimitor. Şi sapă în privatele oamenilor şi 
îşi bagă nasul prin poduri, e ca o Febră. Aşa că, oamenii nu mai 
au timp pentru altceva, și sergentul Colon zice când ieşi în Tură 
şi strigi Ora Doisprezece şi Totul E Bine în timp ce un dragon 
topeşte strada te simți cam Prost. 

Mam mutat de la Doamna Palm pentru că, aici sunt zeci de 
dormitoare. A fost trist şi miau făcut un tort dar cred că aşa e mai 
bine, deşi Doamna Palm nu mia luat niciodată chirie ceea ce e 
foarte frumos având în vedere că e o văduvă cu atât de multe 
fiice drăguțe pe care să le crească plus zestrea ecțetera. 

Mam mai împrietenit cu o primată care tot vine să vadă dacă 
lam găsit cartea. Nobby zice că e un prost plin de purici pen- 
tru că am câştigat de la el 18d jucând Schilodeştel pe Domnul 
Ceapă, care e un joc de noroc cu cărți pe care nu îl joc. lam spus 
lui Nobby despre Legile Jocurilor de Noroc (Reglementări) şi el 
a zis Beşi deaici, care cred că e o încălcare a Ordonanţelor pri- 
vind Decenţa din 1389 dar am hotărât să îmi folosesc Discreţia. 

Căpitanul Vimes e tot bolnav şi este îngrijit de o Lady. 
Nobby zice că e bine cunoscut că e Nebună, dar sergentul Colon 


! Fraza „Pune un hoț să prindă hoţul“ înlocuise deja (după proteste puternice 
ale Breslei Hoţilor) un proverb Ankh-Morporkian mai vechi și chintesențţial, 
care era „Pune o groapă adâncă, cu arcuri pe laturi, capcane, lame de cuțit roti- 
toare mişcate prin puterea apei, cioburi de sticlă şi scorpioni pentru a prinde 
un hoţ“. 

zice că e doar din cauză că trăieşte întro casă mare cu mulți dra- 

goni dar că e o Avere şi bine face căpitanul că îşi pune sacii în 

căruță. Nu înţeleg ce legătură are căruța cu asta. Azi dimineață 

am făcut o plimbare cu Reet şi iam arătat multe exemple intere- 

sante de fierărie care pot fi găsite în oraş. Ea a zis că a fost tare 

interesant. A zis că sunt mai diferit de toți cei pe care ia cunos- 

cut. Fiul tău iubitor, Morcove. X. 

P.S. Sper că Părăluţa e bine. 

Împături hârtia cu grijă şi o băgă în plic. 

— Apune soarele, spuse sergentul Colon. 

Morcove ridică privirea de la ceara pentru sigiliu. 

— Asta înseamnă că în curând va fi noapte, continuă 
Colon, cu exactitate. 

— Da, domnule sergent. 

Colon îşi lărgi gulerul cu degetul. Avea pielea impresionant 
de rozalie, rezultatul unei dimineţi întregi de frecare, dar oame- 
nii tot păstrau o distanță respectuoasă. 

Unii se nasc pentru a comanda. Unii obțin comanda. Alții 
primesc dreptul de a comanda ca pe o lovitură, iar sergentul era 
inclus acum în această categorie şi nu era prea fericit. 

În orice clipă, ştia, avea să fie nevoit să spună că era tim- 
pul să plece în patrulare. El nu voia să plece în patrulare. Voia 
să găsească o cămăruță drăguță într-un subsol pe undeva. Dar 
nobles oblij — dacă era la conducere, trebuia să o facă. 

Nu singurătatea actului de comandă îl supăra. Era 
a-fi-prăjit-de-viu a actului de comandă care îi făcea probleme. 

De asemenea, era destul de sigur că dacă nu veneau foarte 
repede cu ceva proaspăt despre dragon, Patricianul avea să fie 
nefericit. Şi când Patricianul era nefericit, devenea foarte demo- 
cratic. Găsea moduri complicate şi dureroase de a răspândi res- 
pectiva nefericire cât mai departe. Responsabilitatea, se gândea 
sergentul, era un lucru teribil. La fel era şi a fi torturat în mod 
onbil. Din câte putea înţelege, cele două fenomene se îndreptau 
cu viteză unul spre altul. 

ȘI, astfel, fu extrem de uşurat când o caleaşcă micuță trase 
în fața clădirii. Era foarte veche şi jerpelită. Pe uşă se găsea un 

blazon șters. Vopsit pe spate şi părând ceva mai nou, era micul 
mesaj: „Nechează dacă îţi plac dragonii“. 

Din ea, strâmbându-se când se dădu jos, ieşi căpitanul Vimes. 
În urma lui era femeia pe care sergentul o cunoştea drept Nebuna 
Sybil Ramkin. Şi, în cele din urmă, săltând ascultător la capătul 
lesei lui, era un mic... 

Sergentul era prea agitat pentru a mai acorda importanță unor 
amănunte cum ar fi dimensiunea. 

— Fir-aş să fiu! L-au prins! 

Nobby ridică privirea de la masa din colț unde eşua continuu 
să priceapă că este aproape imposibil să joci la cacealma cu un 
oponent care zâmbește tot timpul. Bibliotecarul profită de diver- 
siune pentru a se servi cu câteva cărți de la fundul pachetului. 

— Nu fi prost. E doar un dragon de mlaştină, zise Nobby. E în 
regulă, e Lady Sybil. O adevărată doamnă. 

Celelalte două gărzi se întoarseră şi se holbară la el. Asta o 
spunea Nobby. 

— Mai terminaţi cu asta, amândoi, zise el. De ce n-aş putea să 
recunosc o doamnă când o văd? Mi-a dat un ceai într-o ceșcuţă 
fină ca hârtia şi cu o linguriţă de argint în ea, spuse el, ca unul care 
şi-ar fi ridicat privirea pentru puţin timp peste bariera deosebirilor 
sociale. Și i-am dat-o înapoi, așa că nu vă mai uitaţi așa la mine! 

— Tu ce faci în serile tale libere? zise Colon. 

— Nu-i treaba ta. 

— Chiar i-ai dat linguniţa înapoi? spuse Morcove. 

— Da, la naiba! se înfierbântă Nobby. 

— Drepţi, băieţi, zise sergentul, inundat de uşurare. 

Ceilalţi doi intrară în cameră. Vimes le aruncă oamenilor lui 
privirea sa obişnuită de dispreț resemnat. 

— Trupa mea, mormăi el. 

— Straşnic grup de oameni, zise Lady Ramkin. Bravii soldați 
de rând, nu? 

— De rând, în orice caz, spuse Vimes. 

Lady Ramkin zâmbi încurajator. Asta duse la o agitație 
ciudată printre oameni. Sergentul Colon, prin intermediul a ceva 
strădanii, reuşi să îşi facă pieptul să iasă mai în față decât sto- 
macul. Morcove îşi îndreptă cocoaşa lui obişnuită. Nobby vibră 

de atitudine soldăţească, îşi aruncă mâinile pe lângă el, cu dege- 
tele înfipte drept înainte, cu pieptul de porumbel atât de umflat, 
încât picioarele erau în pericol să se ridice de la pământ. 

— Întotdeauna am crezut că putem dormi cu toţii mai în 
siguranţă în patul meu știind că aceşti oameni de ispravă ne 
păzesc, zise Lady Ramkin mergând alene în lungul șirului, ca un 
galion încărcat într-o briză uşoară. Si cine este acesta? 

Este dificil pentru un urangutan să stea drepţi. Corpul lui 
poate stăpâni ideea generală, dar pielea nu. Bibliotecarul îşi dădea 
toată silința, totuși, stând într-un fel de grămadă respectuoasă la 
capătul liniei şi păstrând un fel de salut complex pe care îl poţi 
obţine doar cu un braţ de un metru şi jumătate. 

— E-n haine civile, zise Nobby iute. Servicii Speciale Primate. 

— Foarte curajos. Într-adevăr, foarte curajos, spuse Lady Ram- 
kin. De când ești primată, omule? 

— Oook. 

— Bravo! Se întoarse către Vimes, care, în mod clar, se 
uita neîncrezător. Foarte bine pentru tine, zise ea. Minunat 
grup de oameni... 

— Oook. 

— ..„.antropoide, se corectă Lady Ramkin, aproape fără să 
întrerupă şuvoiul vorbelor. 

Pentru o clipă, trupele se simțiră ca şi cum s-ar fi întors de la 
cucerirea de unii singuri a unei provincii îndepărtate. Se simțeau, 
de fapt, nespus de fericiţi, ceea ce era aproape sigur aşa cum ar 
fi spus Lady Ramkin și ceea ce era cu certitudine la câteva litere 
ale alfabetului distanță de cum se simțeau ei de obicei. Chiar şi 
Bibliotecarul se simţea privilegiat şi, pentru prima dată, lăsase 
vorba „omule“ să treacă fără comentarii. 

Un picurat şi un miros chimic puternic îi făcură să se 
uite în jur. 

Bunbăiat Traistă Fulgdepiatră stătea ghemuit, cu un aer 
de inocenţă timidă, lângă ceea ce nu era atât o pată pe covor, 
cât o gaură în podea. Câteva firişoare de fum se ridicau din 
marginile ei. 

Lady Ramkin oftă. 

— Nu vă faceţi griji, doamnă, se oferi Nobby voios. O 
curăţăm imediat. 

— Mă tem că așa se poartă ei când sunt agitaţi, zise ea. 

— Aveţi un specimen frumos, doamnă, continuă Nobby, 
desfătându-se cu nou descoperita experiență a relațiilor sociale. 

— Nu e al meu, spuse ea. Acum îi aparţine căpitanului. Sau 
vouă tuturor, poate. Un fel de mascotă. Îl cheamă Bunbăiat 
Traistă Fulgdepiatră. 

Bunbăiat Traistă Fulgdepiatră suportă cu stoicism greutatea 
numelui şi mirosi un picior de masă. 

— Arată mai mult ca fratele meu, Errol, zise Nobby, jucând 
până la capăt cartea băieţaşului de oraş drăgălaș şi obraznic. Are 
acelaşi nas ascuţit, mă iertaţi, doamna mea. 

Vimes se uită la creatură, care îşi cerceta noul mediu şi ştia 
că era acum, irevocabil, un Errol. Micul dragon luă o mușcătură 
experimentală din masă, o mestecă timp de câteva minute, o 
scuipă, se încolăci şi adormi. 

— N-o să dea foc la nimic, nu? spuse sergentul neliniștit. 

— Nu cred. Nu pare să îşi fi dat seama încă pentru ce are 
instalația de foc, zise Lady Ramkin. 

— Nu poţi să-l înveţi nimic nou despre relaxare, totuşi, spuse 
Vimes. Oricum, oameni... 

— Oook. 

— Nu vorbeam cu tine, domnule. Ce caută aici? 

— Ăă, zise sergentul Colon iute. Eu, ăă... dumneavoastră fiind 
plecat şi tot restul şi noi fiind prea puţini... Morcove, aici de faţă, 
spune că totul e conform legii şi aşa mai departe... l-am pus să 
depună jurământul, domnule. Pe primată, adică. 

— Să depună jurământul că ce, sergent? 

— Ca agent special, domnule, zise Colon roşind. Ştiţi, dom- 
nule. Un fel de Gardă cetăţenească. 

Vimes ridică brațele. 

— Special? Ba e al naibii de unic! 

Bibliotecarul îi oferi lui Vimes un zâmbet larg. 

— Doar temporar, domnule. Pentru o durată, cum ar veni, 
spuse Colon rugător. Ne-ar prinde bine ajutorul, domnule, şi... 
ei, e singurul căruia pare să îi placă de noi... 

— Cred că e o idee înfricoșător de bună, zise Lady Ramkin. 
Bravo, pentru primată! 

Vimes ridică din umeri. Lumea era şi aşa destul de nebună, 
mai conta ceva în plus, acolo? 

— În regulă, spuse el. În regulă! Mă dau bătut. Fie! Dă-i o 
insignă, deşi al naibii să fiu dacă ştiu unde o s-o poarte! Bun! Da! 
De ce nu? 

— Sunteţi bine, domnule căpitan? zise Colon plin de îngrijorare. 

— Fie! Fie! Bun venit în noua Gardă! se răsti Vimes păşind 
şovăielnic prin cameră. Minunat! Până la urmă, suntem plătiți cât 
să ne-ajungă pentru o pungă de alune, nu, aşa că am putea foarte 
bine să angajăm şi o maimu... 

Palma sergentului se lipi cu respect peste gura lui Vimes. 

— Ăă, un singur lucru, căpitane, zise Colon poruncitor, ca 
răspuns la ochii uluiţi ai lui Vimes. Nu folosiți cuvântul cu „M“. 
I se pune imediat pata, domnule. Nu se poate abține, îşi pierde 
total controlul de sine. Ca o cârpă roşie pentru un cumi.izice, 
domnule. „Primată“ e bine, domnule, dar nu cuvântul cu „M“. 
Pentru că, domnule, când se înfurie, nu pleacă îmbufnat, dom- 
nule, dacă mă înţelegeți. Nu face nici o problemă în afară de asta, 
domnule. Bine? Doar nu spuneţi maimuţă. Ohlanaiba! 


Frații erau agitaţi. 

Îi auzise vorbind. Lucrurile se mişcau prea repede pen- 
tru ei. Crezuse că avea să-i conducă pas cu pas în adâncurile 
conspirației, fără să le ofere mai mult adevăr decât puteau duce 
creierele lor micuţe, dar tot îi supraestimase. Era nevoie de o 
mână fermă. Fermă, dar corectă. 

— Fraţilor, zise Marele Maestru Suprem, sunt Cătuşele 
Venidicităţii îmbunătățite cum se cuvine? 

— Ce? spuse Fratele Turn şovăitor. Oh. Cătuşele. Da. 
Îmbunătăţite. Bun. 

— Şi Lăstunii Îndrumării sunt despuiaţi cum se cuvine? 

Fratele Tencuitor tresări vinovat. 

— Eu? Ce? Oh. Bine, nici o problemă. Despuiaţi. Da. 

Marele Maestru Suprem se opri. 

— Fraților, zise el încetişor. Suntem atât de aproape. Doar 
încă o dată. Doar câteva ore. Încă o dată şi lumea e a noastră. 
Înţelegeți, Fraţilor? 

Fratele Tencuitor mişcă un picior. 

— Bine, spuse el, adică, fireşte. Da. N-avem de ce ne teme. 
Suntem cu tine o sută zece la sută... 

O să zică „doar că“, se gândi Marele Maestru Suprem. 

— ...doar că... 

— ...noi, adică noi toţi, ne-am simțit ciudat, zău, te simți atât 
de diferit, nu, după ce invoci dragonul, un fel de... 

— Curăţat, zise Fratele Tencuitor. 

— Da, cum a spus el, şi noi... bine, poate că e niţel cam 
riscant... 

— Ca şi cum din creier ţi-ar fi scoase chestii de către creaturi 
hidoase de Dincolo, zise Fratele Tencuitor. 

— Eu aş fi zis că e mai mult ca o durere de cap, spuse Fra- 
tele Turn neajutorat. Și ne întrebam, ştii, despre toate chestiile 
astea cu echilibrul cosmic şi restul, pentru că, ei, uite, ce a pățit 
sărmanul Budar. S-ar putea să fie un fel de judecată. Hm. 

— A fost doar un crocodil zgândănit ascuns într-un strat de 
flori, zise Marele Maestru Suprem. I s-ar fi putut întâmpla oricui. 
Vă înţeleg sentimentele, totuşi. 

— Da? spuse Fratele Turn. 

— Oh, da. Este firesc. Toţi marii vrăjitori se simt niţel 
stingheriţi înainte de a purcede la o operă mare ca asta. 

Fraţii se umflară în pene. „Marii vrăjitori. Ăştia suntem 
noi. Da.“ 

— Dar în câteva ore se va termina şi sunt sigur că regele vă va 
da o răsplată frumoasă. Viitorul va fi glorios. 

De obicei, asta era de ajuns. Nu părea să fie de ajuns 
şi acum. 

— Dar dragonul... începu Fratele Turn. 

— Nu va mai fi nici un dragon! Nu vom mai avea nevoie 
de el. Uite, zise Marele Maestru Suprem, e destul de simplu. 

Băiatul va avea o sabie minunată. Toată lumea ştie că regii au 
săbii minunate... 

— Aceasta ar fi sabia minunată despre care ne-ai tot povestit, 
nu? spuse Fratele Tencuitor. 

— Şi când va atinge dragonul, zise Marele Maestru Suprem, 
va fi... pam! 

— Da, aşa fac, spuse Fratele Portar. Unchiul meu i-a dat odată 
un șut unui dragon de mlaștină. L-a prins că îi mânca dovlecii. 
Afurisenia aia aproape că i-a mâncat piciorul. 

Marele Maestru Suprem oftă. Mai erau câteva ore, într-adevăr, 
iar apoi gata cu asta. Singurul lucru asupra căruia nu se hotărâse 
încă era dacă să îi lase de capul lor — cine i-ar fi crezut, până la 
urmă? — sau să trimită Garda să îi aresteze pentru că erau proşti în 
fază terminală. 

— Nu, zise el răbdător, adică dragonul va dispărea. O să îl 
trimitem înapoi. Gata cu dragonul. 

— Oamenii nu vor fi cam bănuitori? spuse Fratele Tencuitor. 
Nu se vor aştepta să vadă hălci de dragon peste tot? 

— Nu, zise triumfător Marele Maestru Suprem, pentru că 
o atingere cu Sabia Adevărului și a Dreptăţii va distruge total 
Sămânţa Răului! 

Fraţii se holbară. 

— Asta o să creadă ei, oricum, adăugă el. Putem oferi niţel 
praf în ochi mistic în acel moment. 

— Floare la ureche, praful mistic, spuse Fratele Degete. 

— Fără hălci, adică? zise Fratele Tencuitor, cam dezamăgit. 

Fratele Turn tuşi. 

— Nu ştiu dacă oamenii vor accepta asta, spuse el. Pare niţel 
cam prea curat, parcă. 

— Ascultă, se răsti Marele Maestru Suprem, o să accepte orice! 
O să vadă că se întâmplă! Oamenii vor fi aşa de nerăbdători să 
vadă că băiatul învinge, că nu se vor gândi prea mult la asta! Fiţi 
siguri! Acum... să începem... 

Se concentră. 

Da, era uşor. De fiecare dată, mai uşor. Simţea solzii, simți 
mânia dragonului când ajunse în Jocul unde se duc dragonii şi 
preluă controlul. 

Asta însemna putere şi era a lui. 


148 TERRY PRATCHETT 
kok k 


Sergentul Colon se strâmbă. 

— Au! 

— Nu fi plângăcios, spuse Lady Ramkin cu voioşie, strân- 
gând bandajul cu o iscusinţă bine exersată, transmisă prin multe 
generaţii de femei Ramkin. Abia dacă te-a atins. 

— Și îi pare foarte rău, zise Morcove tăios. Arată-i sergentului 
cât de rău îţi pare. Haide! 

— Oook, spuse Bibliotecarul sfios. 

— Nu-l lăsa să mă pupe! ţipă Colon. 

— Crezi că a apuca pe cineva de glezne şi a-l da cu capul de 
podea intră la Lovirea unui Ofiţer Superior? zise Morcove. 

— Eu nu depun plângere, spuse sergentul pe nerăsuflate. 

— Putem să trecem mai departe? zise Vimes nerăbdător. Vom 
vedea dacă Errol poate mirosi bârlogul dragonului. Lady Ramkin 
crede că merită încercat. 

— Adică să punem o gaură adâncă, cu arcuri pe laturi, capcane, 
lame de cuțit rotitoare mişcate de forța apei, cioburi de sticlă şi 
scorpioni pentru a prinde un hoț, domnule căpitan? spuse sergen- 
tul cu neîncredere. Au! 

— Da, nu vrem să pierdem mirosul, zise Lady Ramkin. Nu fi 
copil, sergent! 

— E o idee strălucitoare să îl folosim pe Errol, doamnă, dacă 
îmi permiteți îndrăzneala, spuse Nobby, în timp ce sergentul 
roşea sub bandajul său. 

Vimes nu era sigur cât timp avea să fie în stare să îl suporte pe 
Nobby, parvenitul social. 

Morcove nu zise nimic. Se împăca treptat cu faptul că proba- 
bil nu era pitic, dar sânge de pitic îi curgea prin vene în conformi- 
tate cu rezonanţa morfică, iar genele sale de împrumut îi spuneau 
că nimic nu avea să fie atât de simplu. A găsi o grămadă de aur, 
chiar şi când dragonul nu era acasă, părea destul de riscant. Ori- 
cum, era sigur că ar fi ştiut dacă ar fi fost vreuna prin preajmă. 
Prezenţa cantităților mari de aur întotdeauna îl făcea pe un pitic 
să îl mănânce palmele, iar ale lui nu îl mâncau deloc. 

— Începem de la zidul ăla din Umbre, spuse căpitanul. 

Sergentul Colon se uită dintr-o parte la Lady Ramkin 
şi descoperi că era imposibil să dea dovadă de laşitate în fața 
binefăcătoarei lor. Se mulțumi cu: 

— Este oare înţelept, domnule? 

— Desigur că nu. Dacă ar fi fost înţelept, noi nu am mai fi 
făcut parte din Gardă. 

— Da! Este extraordinar de palpitant, zise Lady Ramkin. 

— Oh, nu cred că ar trebui să veniți, doamnă... începu Vimes. 

— .. „Sybil, te rog... 

— „este o zonă cu o reputaţie foartă proastă, înţelegi. 

— Dar sunt sigură că voi fi perfect în siguranță cu oame- 
nii tăi, spuse ea. Sunt sigură că vagabonzii se topesc atunci 
când vă văd. 

Asta e de la dragoni, se gândi Vimes. Se topesc atunci când 
văd dragonii şi îşi lasă umbrele pe zid. De fiecare dată când i se 
părea că încetinea sau că își pierdea interesul, îşi amintea acele 
umbre și era ca şi cum lavă clocotită i s-ar fi scurs pe şira spinării. 
Astfel de lucruri n-ar fi trebuit să se petreacă. Nu în oraşul lui. 


De fapt, Umbre nu reprezenta o problemă. Mulți dintre 
locuitorii lui erau, oricum, plecaţi la vânătoare de grămezi de 
aur, iar cei care rămăseseră erau mai puţin dispuşi decât cei mai 
sus-menționaţi să se furişeze pe străduţe întunecate. În plus, cei 
mai raţionali dintre ei recunoşteau că Lady Ramkin, dacă ar fi 
fost atacată, probabil că le-ar fi spus să îşi tragă ciorapii Şi să nu 
se mai prostească, cu o voce atât de obișnuită să comande, încât 
probabil că toți s-ar fi trezit ascultând-o. 

Zidul încă nu fusese dărâmat şi încă mai purta fresca îngro- 
zitoare. Errol mirosi pe lângă el, se plimbă pe străduță o dată sau 
de două ori şi adormi. 

— N-a mers, zise sergentul Colon. 

— Bună idee, totuși, spuse Nobby loial. 

— Ar putea fi de la ploaie şi de la oamenii care au tot mers pe 
aici, cred, spuse Lady Ramkin. 

Vimes pescui dragonul de pe jos. Oricum, nu-şi prea făcuse 
speranţe. Doar că era mai bine să faci ceva decât nimic. 

— Mai bine ne-am întoarce, zise el. A apus soarele. 

Merseră înapoi în tăcere. „Dragonul a îmblânzit până şi car- 
tierul Umbre, se gândea Vimes. A pus stăpânire pe întregul oraş, 
Chiar şi când nu e aici. Din clipă în clipă, oamenii o să se apuce să 
lege fecioare de stânci.“ 

Un dragon este o metaforă a nenorocitei de existenţe umane. 
Și, de parcă asta nu ar fi fost destul de rău, mai e și o afurisită de 
chestie zburătoare, fierbinte şi mare. 

Scoase cheia noului sediu. În timp ce bâjbâia în broască, Errol 
se trezi şi începu să urle. 

— Nu acum, spuse Vimes. 

Îl înţepa într-o parte. Abia începuse noaptea şi el deja se 
simţea prea obosit. 

O ţiglă alunecă de pe acoperiş şi se sparse pe caldarâm 
lângă el. 

— Domnule căpitan, şuieră sergentul Colon. 

— Ce? 

— E pe acoperiş, căpitane. 

Ceva din vocea sergentului îl făcu atent pe Vimes. Nu era 
agitată. Nu era înspăimântată. Avea doar un ton de groază 
grea, întunecată. 

Ridică privirea. Errol începu să salte în sus şi în jos la 
subrațul lui. 

Dragonul — acel dragon — se uita în jos cu interes, peste 
streaşină. Faţa lui era mai mare decât un stat de om. Ochii săi 
aveau dimensiunea unor ochi foarte mari, colorați cu un roşu 
mocnit şi plini de o inteligenţă care nu avea nimic de a face cu 
fiinţele umane. Era mult mai veche, cel puțin. Era o inteligență 
care fusese deja scăldată în perfidie şi marinată în şiretenie pe 
când un grup de aproape-maimuţe se întrebau dacă a sta în două 
picioare reprezenta un pas bun în carieră. Nu era o inteligenţă care 
să aibă vreo legătură cu, sau chiar să înțeleagă, arta diplomației. 

Nu s-ar fi jucat cu tine, nici nu ti-ar fi spus ghicitori. Dar 
înţelegea totul despre aroganță, putere, cruzime şi, dacă ar fi 
reuşit, ţi-ar fi ars capul de pe umeri. Pentru că îi plăcea. 

Acum, era şi mai furios decât de obicei. Se simţea ceva în 
spatele ochilor săi. O minte slabă, minusculă, străină, plină de 
satisfacţie de sine. Era iritantă, ca o mâncărime la care nu poți să 

te scarpini. Îl punea să facă lucruri pe care nu voia să le facă... şi 
îl împiedica să facă lucruri pe care voia să le facă foarte mult. 

Acei ochi erau aţintiţi, în acest moment, asupra lui Errol, care 
era înnebunit. Vimes înţelese că tot ce stătea între el şi un milion 
de grade de căldură era palidul interes al dragonului față de moti- 
vul pentru care Vimes avea un dragon mai mic la subțioară. 

— Nu face mişcări bruște, se auzi glasul lui Lady Ramkin în 
spatele lui. Și nu arăta că ţi-e frică. Îşi dau seama întotdeauna 
când ţi-e frică. 

— Poţi să îmi mai oferi vreun sfat în acest moment? spuse 
Vimes încet, încercând să vorbească fără să îşi mişte buzele. 

— Fi, adesea merge să îl gâdili între urechi. 

— Oh, zise Vimes pierit. 

— Și un „nu“ tăios şi să le iei vasul cu mâncare. 

— Ah? 

— Şi să îi loveşti peste bot cu un ziar rulat; este ceea ce fac eu 
în cazuri extreme. 

În lumea disperată, luminos conturată şi înceată în care trăia 
acum Şi care părea să se învârtă în jurul nărilor brăzdate aflate la 
câțiva metri de el, Vimes deveni conștient de un şuierat ușor. 

Dragonul inspira adânc. | 

Aducţia de aer încetă. Vimes privi în bezna canalelor de 
flăcări şi se întrebă dacă avea să vadă ceva, dacă avea să fie o 
mică strălucire albă sau altceva, înainte ca uitarea arzătoare 
să îl mistuie. 

În momentul acela se auzi sunetul unui corn. 

Dragonul îşi înălță capul într-un fel zăpăcit şi scoase un zgo- 
mot care suna vag interogativ, fără a fi în vreun fel un cuvânt. 

Cornul se auzi iar. Sunetul părea să aibă un număr de ecouri 
care îşi trăiau propria viață. Semăna cu o provocare. Dacă nu 
era asta, atunci cel care sufla în corn avea să aibă în curând pro- 
bleme, deoarece dragonul îi aruncă o privire arzătoare lui Vimes, 
îşi desfăcu aripile enorme, sări greoi în aer şi, împotriva tuturor 
legilor aeronauticii, zbură încetişor în direcția sunetului. 

Nimic de pe lume nu ar fi trebuit să poată zbura aşa. Aripile 
loveau în sus şi în jos cu un zgomot ca al tunetului îmbuteliat, dar 
dragonul se mişca de parcă ar fi plutit alene prin aer. Dacă s-ar 

fi oprit din bătut, sugera mişcarea, doar ar fi încremenit locului. 
Plutea, nu zbura. Pentru ceva de dimensiunea unui hambar cu 
piele placată cu armură, era o performanţă excepțională. 

Trecu peste capetele lor ca o barjă, îndreptându-se către Piaţa 
Lunilor Sparte. 

— După el! strigă Lady Ramkin. 

— Nu e legal, să zboare aşa. Sunt destul de sigur că e ceva 
într-una dintre Legile Vrăjitoriei, zise Morcove scoțând carnețelul. 
Şi a stricat acoperişul. Ăsta tot adună infracţiuni, să ştiţi. 

— Sunteţi bine, domnule căpitan? spuse sergentul Colon. 

— M-am uitat în nările lui, zise căpitanul Vimes ca prin vis. 
Ochii i se concentrară asupra feţei îngrijorate a sergentului. Unde 
s-a dus? întrebă el. 

Colon arătă în lungul străzii. 

Vimes se uită urât la forma care dispărea peste acoperișuri. 

— După el! 


Cornul sună iar. 

Alţi oameni se îndreptau spre piaţă. Dragonul plutea înaintea 
lor ca un rechin îndreptându-se către o saltea gonflabilă rătăcită, 
dând încetişor din coadă dintr-o parte în alta. 

— S-a găsit vreun lunatic să se lupte cu el! zise Nobby. 

— Mă gândeam eu că o să încerce cineva, spuse Colon. 
Sărmanul de el o să fie copt în propria armură. 

Aceasta părea să fie opinia mulţimii care înconjura piaţa. 
Oamenii din Ankh-Morpork aveau o abordare directă, fără fiţe, 
a ceea ce însemna distracție Şi, deşi abia aşteptau să vadă un dra- 
gon răpus, s-ar fi mulţumit bucuroşi să vadă, în schimb, pe cineva 
fiind copt de viu în propria armură. Nu aveai în fiecare zi ocazia 
să vezi pe cineva copt de viu în propria armură. Ar fi fost ceva de 
care să îşi aducă aminte copiii. 

Vimes era zgâlţâit şi aruncat de colo, colo de mulțime în timp 
ce tot mai mulți oameni se revărsau în piaţa din spatele lor. 

Cornul scoase a treia provocare. 

— E un oboi, zise Colon cunoscător. Ca un tocsin, dar 
mai profund. 

— Eşti sigur? spuse Nobby. 

— Da. 

— Cred că e de la un bou cât doi. 

— Alune! Sfârli! Cârnați fierbinţi! se văicări o voce în spatele 
lor. Salutare, băieți! Salutare, căpitane Vimes! Aţi venit să vedeți 
moartea cu ochii, ha? Luaţi un cârnat. Din partea casei. 

— Ce se întâmplă, Beregată? zise Vimes agăţându-se de 
tava vânzătorului în timp ce şi mai mulți oameni se revărsau în 
jurul lor. 

— Un puşti a intrat călare în oraş şi zice că o să omoare dra- 
gonul, spuse Îmi-Tai-Singur-Beregata. Are o sabie magică, 
aşa zice. 

— Are şi piele magică? 

— Nu ai pic de romantism în suflet, căpitane, zise Beregată, 
luând o furculiță foarte fierbinte din minuscula tigaie de pe 
tava lui şi aplicând-o cu blândeţe pe fundul unei femei solide 
din față. 

— La o parte, doamnă, comerțul este viaţa oraşului, mulțumesc 
foarte mult. Fireşte, continuă el, corect ar fi să existe şi o fecioară 
înlănţuită de o stâncă. Doar că mătuşa a zis nu. Asta-i problema 
cu unii oameni. N-au sentimentul tradiției. Băiatul zice şi că e 
sugcesor de drept. 

Vimes scutură din cap. În mod clar, lumea din jurul lui o 
lua razna. | 

— M-ai pierdut aici, spuse el. 

— Sugcesor, zise Beregată răbdător. Ştii, sugcesor la tron. 

— Ce tron? 

— Tronul Ankh-ului. 

— Ce tron al Ankh-ului? 

— Ştii tu. Regi şi toate alea. Beregată păru să cadă pe gânduri. 
Aş vrea să ştiu cum naiba îl cheamă, zise el. Am făcut o comandă 
la olăria cu ridicata deschisă toată noaptea a lui Vulcanic Trolul 
pentru trei lăzi de căni aniversare şi o să fie mare chinuială să 
scriu toate numele după aceea. Să îţi rezerv vreo două, căpitane? 
Pentru tine, nouăzeci de bănuţi, şi îmi tai singur beregata. 

Vimes cedă şi îşi croi drum înapoi prin înghesuială, folo- 
sindu-l pe Morcove ca far. Subagentul se înălța deasupra 
mulțimii, iar restul trupelor se ancoraseră de el. 

— Totul a luat-o razna, strigă Vimes. Ce se petrece, Morcove? 

— E un băiat călare pe un cal în mijlocul pieţei, zise Mor- 
cove. Are o sabie strălucitoare. Nu pare să facă mare lucru 
deocamdată, totuşi. 

Vimes îşi croi drum până la adăpostul lu: Lady Ramkin. 

— Regi, gâfâi el. Ai Ankh-ului. Și tronuri. Există? 

— Ce? A, da. Erau într-o vreme, spuse Lady Ramkin. Cu sute 
de ani în urmă. De ce? 

— Un puşti zice că e moştenitorul tronului! 

— Aşa e, spuse Beregată, care îl urmase pe Vimes în speranța 
că i-ar fi ieşit o vânzare. A ţinut un discurs mare despre cum 
are de gând să omoare dragonul, să îi doboare pe uzurpatori şi 
să îndrepte toate nedreptăţile. Toată lumea a aclamat. Cârnați 
fierbinţi, doi la un dolar, făcuți din porc original, de ce nu iei unul 
pentru doamna? 

— Vreţi să spuneţi din carne de porc, domnule? zise Morcove 
îngrijorat, uitându-se la tuburile scânteietoare. 

— Într-un fel, într-un fel, spuse Beregată iute. Cu siguranţă, 
produse din porc adevărat. Porc onginal. 

— Toată lumea aclamă orice discurs în oraşul ăsta, mârâi 
Vimes. Nu înseamnă nimic! 

— Ia cârnaţi de porc, cinci la doi dolan! zise Beregată, care nu 
lăsa niciodată o conversaţie să stea în calea negoţului. Ar putea fi 
bună pentru afaceri, monarhia. Cârnaţi de porc! Cârnaţi de porc! 
La chiflă! Şi să mai şi îndrepte toate nedreptățile. Mie mi se pare 
o idee tare. Cu cepe! 

— Pot să vă ofer un cârnat fierbinte, doamnă? spuse Nobby. 

Lady Ramkin se uită la tava atârnată de gâtul lui Beregată. 
Mii de ani de bună-creştere îi săriră în ajutor şi nu se simți decât 
o mică urmă de oroare în glasul ei atunci când zise: 

— Vai, arată bine. Ce alimente minunate! 

— Sunt făcuţi de călugări pe vreun munte mistic? spu- 
se Morcove. 

Beregată se uită ciudat la el. 

— Nu, zise acesta răbdător, de porci. 

— Ce nedreptăţi? spuse Vimes iute. Haide, zi-mi. Ce nedreptăţi 
are de gând să îndrepte? 

— Păăăi, spuse Beregată, sunt, bine, taxele. Pentru început, 
asta e nedrept. 

Avu delicateţea să arate uşor ruşinat. Plata taxelor, în univer- 
sul lui Beregată, se întâmpla doar altor oameni. 

— Aşa-i, spuse o bătrână de lângă el. Și jgheabul de pe casa 
mea picură ceva de groază, iar proprietarul nu vrea să facă nimic. 
Asta e nedrept. 

— Şi chelia prematură, zise bărbatul din faţa ei. Şi asta 
e nedrept. 

Vimes căscă gura. 

— Ah. Regii pot vindeca asta, spuse un alt protomonarhist, pe 
un ton informat. 

— De fapt, spuse Beregată, scormonind în geantă, mi-a mai 
rămas o sticluţă din această alifie uluitoare care este făcută — se 
uită urât la Morcove — de nişte călugări străvechi care trăiesc 
pe un munte... 

— Şi nu sunt în stare să-ţi răspundă, să ştii, continuă monarhis- 
tul. Aşa îți dai seama că sunt regali. Sunt complet incapabili. Are 
legătură cu a fi grațios. 

— Ca să vezi, zise femeia cu jgheabul spart. 

— ŞI banii, spuse monarhistul, bucurându-se de atenție. Nu-i 
poartă cu ei. Aşa recunoşti întotdeauna un rege. 

— Ce? Nu sunt aşa grei, zise bărbatul al cărui păr rămas era 
împrăştiat pe creştetul capului ca rămăşiţele unei armate înfrânte. 
Fu pot să duc sute de dolari, fără probleme. 

— Probabil că ţi se slăbesc braţele, dacă eşti rege, spuse 
femeia cu înțelepciune. Probabil din cauză că flutură din mână 
tot timpul. 

— Întotdeauna am crezut, zise monarhistul, scoțând o pipă şi 
începând să o umple cu aerul gânditor al cuiva care urmează să 
țină o prelegere, că una dintre problemele majore la a fi rege este 
riscul ca fiica ta să se înțepe. 

Urmă o pauză de gândire. 

— Şi să adoarmă pentru o sută de ani, continuă monarhis- 
tul impasibil. 

— Ah, spuseră ceilalţi foarte uşurați. 

— Și mai e şi uzura boabelor de mazăre, adăugă el. 

— Ei, aşa ar trebui, zise femeia, nesigură. 

— Dacă trebuie să dormi pe ele tot timpul, spuse monarhistul. 

— Ca să nu mai vorbim de sutele de saltele. 

— Corect. 

— Chiar aşa? Cred că pot să-i fac rost de ele angro, zise 
Beregată. Se întoarse spre Vimes, care asculta toate acestea cu o 
expresie mohorâtă. Vezi, căpitane? Iar tu ai fi în Garda Regală, 
bănuiesc. Îţi pui nişte pene la coif. 

— Ah, defilările, spuse monarhistul, arătând cu pipa. Foarte 
importante. O grămadă de spectacole. 

— Ce, gratis? zise Beregată. 

— Eee-i, cred că o să trebuiască poate să plăteşti ramele!, 
spuse monarhistul. 

— Sunteţi toți nebuni! strigă Vimes. Nu ştiţi nimic despre el şi 
încă nu a învins! 

— E doar o formalitate, cred, zise femeia. 

— E un dragon care scuipă foc! ţipă Vimes amintindu-și de 
nările acelea. Iar el e doar un tip călare pe cal, pe toți zeii! 

Beregată îl împunse uşurel cu degetul în platoşă. 

— N-ai suflet, căpitane, spuse el. Când un străin vine în orașul 
aflat sub robia dragonului şi îl provoacă la luptă cu o sabie 
strălucitoare, eeeei, nu există decât un singur rezultat, nu? Pro- 
babil e destinul. 

— Robie? strigă Vimes. Robie? Hoţoman nenorocit, Beregată, 
mai ieri vindeai păpuşele cu dragoni! 

— Astea erau afaceri, căpitane. Nu trebuie să te agiți atât, spuse 
Beregată pe un ton plăcut. 

Vimes se întoarse la trupele lui cuprins de o mânie întunecată. 
Puteai să zici orice despre oamenii din Ankh-Morpork, în- 
totdeauna fuseseră foarte independenţi, necedând în faţa nimănui 
dreptul lor de a jefui, de a înşela, de a frauda şi de a omori în mod 
egal. Asta părea foarte corect, din punctul de vedere al lui Vimes. 
Nu era nici o diferenţă între cel mai bogat om şi cel mai sărac 
cerşetor, în afară de faptul că primul avea o grămadă de bani, 


l| Joc de cuvinte intraductibil. În limba engleză, spectacles înseamnă şi „spec- 
tacole“, şi „ochelari“. (n.tr.) 

mâncare, putere, haine frumoase şi era sănătos. Dar, cel puţin, 
nu era cu nimic mai bun. Doar mai bogat, mai gras, mai puternic, 
mai bine îmbrăcat şi mai sănătos. De sute de ani era aşa. 

— Și acum dau cu nasul de o mantie cu hermină şi se înmoaie 
cu toţii, mormăi el. 

Dragonul dădea roată pieţei încet şi precaut. Vimes îşi întinse 
gâtul pentru a vedea peste capetele celor din fața lui. 

În acelaşi fel în care diferite animale de pradă au silueta prăzii 
lor aproape programată în gene, era posibil ca forma cuiva călare 
şi ținând o sabie în mână să apese câteva butoane în creierul dra- 
gonului. Dădea dovadă de un interes puternic, dar grijuliu. 

În mulţime, Vimes ridică din umeri. 

— Nici măcar nu ştiam că suntem un regat. 

— Ei, n-am mai fost de secole, zise Lady Ramkin. Regii au fost 
goniţi, şi a fost o treabă foarte bună. Pot fi cam înspăimântător. 

— Dar tu eşti, bine, dintr-o familie siman... dintr-o familie de 
rang înalt, spuse el. Aș fi crezut că eşti moartă după regi. 

— Unii dintre ei erau nişte nătărăi fricoşi, să ştii, zise ea 
absentă. Aveau neveste peste tot şi le tăiau oamenilor capul, 
purtau războaie fără rost, mâncau cu cuțitul, aruncau peste umăr 
copane de pui pe jumătate mâncate, chestii din astea. Nu erau 
deloc felul nostru de oameni. 

Piaţa amuţi. Dragonul zburase uşurel în capătul opus şi 
aproape că stătea pe loc în aer, în afară de faptul că dădea încet 
din aripi. 

Vimes simţi ceva cățărându-se cu blândeţe pe spatele lui, iar 
apoi Errol i se aşeză pe umăr, ținându-se cu ghearele din spate. 
Aripile boante băteau în același ritm cu cele ale specimenului mai 
mare. Șuiera. Avea ochii aţintiți asupra uriaşului plutitor. 

Calul băiatului tropăi neliniștit pe lespezile pieţei când 
acesta cobori, flutură sabia şi se întoarse cu faţa la inamicul 
din depărtare. 

„În mod clar pare încrezător“, îşi spuse Vimes. Pe de altă 
parte, cum se poate ca abilitatea de a ucide dragoni să te mai facă 
potrivit pentru a fi rege în aceste vremuri? 

Cu siguranţă, era o sabie foarte strălucitoare. Trebuia să 
recunoşti asta. 

Iar acum era ora două în dimineața următoare. Şi totul era 
bine, în afară de ploaie. Burnița din nou. 

În multivers există unele oraşe care cred că ştiu cum să se 
distreze. Locuri ca New Orleans şi Rio socotesc că ştiu nu doar 
cum să chefuiască, ci şi cum să benchetuiască; dar, în comparație 
cu Ankh-Morpork dezlănţuit, acestea sunt un sătuc de provincie 
la ora 14 într-o după-amiază ploioasă de duminică. 

Artificiile bubuiau şi scânteiau în aerul jilav de deasupra 
noroiului tulbure al râului Ankh. Diferite animale domestice erau 
fripte pe străzi. Dansatorii făceau trenuleţul de la o casă la alta, 
adesea reuşind să ia pe parcurs orice ornamente slăbite. Se bea 
mult şi repede. Oameni care în circumstanţe obişnuite nu s-ar fi 
gândit să o facă acum strigau „Ura“. 

Vimes se furişa mohorât pe străzile înţesate, simțindu-se ca 
singura ceapă murată dintr-o salată de fructe. Le dăduse oameni- 
lor seara liberă. 

Nu se simţea deloc regalist. Nu credea să aibă ceva împotriva 
regilor şi a altora ca ei, dar priveliştea ankh-morporkienilor flu- 
turând steaguri era misterios de neliniştitoare. Asta era ceva ce 
făceau doar oamenii supuşi şi proşti, în alte țări. În plus, ideea de 
a avea panaş regal la pălărie îl revolta. Întotdeauna avusese ceva 
cu penele. Într-un fel, penele te, hm, te vindeau, spuneau oame- 
nilor că nu îţi aparţii. Şi s-ar fi simțit ca o afurisită de pasăre. Ar 
fi fost ultima picătură. 

Picioarele îl duseră înapoi la Yard. Până la urmă, unde să se 
ducă în altă parte? Camera lui era deprimantă, iar proprietăreasa 
se plânsese de găurile pe care, în ciuda amenințărilor, Errol le tot 
făcea în covor. Şi mirosul pe care îl avea Errol. Şi Vimes n-ar fi 
putut bea în această seară într-o tavernă fără a vedea lucruri care 
l-ar fi deranjat chiar mai mult decât cele pe care le vedea de obi- 
cei atunci când era beat. 

Era liniște şi pace, deşi sunetele sărbătorii din depărtare se 
auzeau pe fereastră. 

Errol se dădu jos de pe umărul lui şi începu să mănânce 
cărbunii din vatră. 

Vimes se lăsă pe spate şi îşi ridică picioarele. 

Ce zi! Și ce luptă! Eschivele, învârtitul sabiei, strigătele 
mulțimii, tânărul stând pe loc şi părând minuscul și neprotejat, 
dragonul care trăsese puternic aer în piept într-un fel care îi era 
acum foarte cunoscut lui Vimes... 

Şi care nu scuipase foc. Asta îl luase prin surprindere pe 
Vimes. Luase prin surprindere mulțimea. Cu siguranţă, îl 
luase prin surprindere şi pe dragon, care încercase să se uite 
cruciş la propriul nas şi se prinsese cu disperare cu ghearele 
de canalele de foc. Rămăsese surprins chiar până în momen- 
tul în care băiatul se strecurase pe sub o labă şi înfipsese sabia 
unde trebuia. 

lar apoi, o bubuitură ca de tunet. 

Te-ai fi aşteptat să mai rămână nişte bucățele de dragon, zău. 

Vimes trase o hârtiuţă spre el. Se uită la notițele pe care le 
făcuse ieri: 


Punct: Dragone greu, dar tot poate sbura binişore; 

Punct: Focul ie foarte fierbinte, dar iase dintro ființă vie; 

Punct: Dragonii dă mlaștină sânt ființe sărmane, dar aciastă 
formă monstruoasă ie măriață; 

Punct: Dă unde a venit nu ştie nimenea, nici unde să duce, 
nici unde stă între astea; 

Punct: Dă ce arde aşa curat? 


Trase tocul şi cerneala spre el şi, scriind încet şi rotund, adăugă: 
Punct: Poate fi un dragone distrus să nu mai rămâie nimică? 
Se gândi o vreme şi continuă: 


Punct: Dă ce a iexplodat şi nimeni nu la găsit, oricât 
sa căutatără? 


Neclară treabă. Lady Ramkin spunea că atunci când un dra- 
gon de mlaştină exploda, erau bucăţi peste tot. Iar ăsta fusese al 
naibii de mare. Bine, interiorul lui trebuie să fi fost un coşmar 

alchimic, dar cetăţenii Ankh-Morpork-ului tot ar fi trebuit să-și 
petreacă noaptea dând cu lopata bucăţile de dragon de pe străzi. 
Nimeni nu părea să se fi gândit la asta. Fumul violet era destul de 
impresionant, totuşi. 

Errol termină cărbunii şi trecu la vătraie. Până acum în 
această seară, mâncase trei pietre de pavaj, o clanță, ceva nei- 
dentificabil pe care îl găsise în şanţ şi, spre uluirea generală, trei 
dintre cârnaţii lui Îmi-Tai-Singur-Beregata făcuţi din organe de 
porc original. Scrâşnetul vătraiului care era înghițit se împletea 
cu răpăitul ploii în geamuri. 

Vimes se uită iar la hârtie şi adăugă: 


Punct: Cum poate să apară regii dân nimică? 


Nici măcar nu-l văzuse pe băiat de aproape. Părea des- 
tul de chipeş, nu chiar un mare gânditor, dar, în mod clar, avea 
acel fel de profil pe care nu te-ar fi deranjat să îl vezi bătut pe 
monede. Vezi tu, după ce omorâse dragonul, ar fi putut să fie 
şi un goblin saşiu, nu mai conta. Gloata îl purtase pe braţe la 
palatul Patricianului. 

Lordul Vetinari fusese închis în propriile beciuri. Se părea 
că nu se împotrivise prea mult. Doar le zâmbise tuturor și 
mersese liniştit. 

Ce coincidenţă fericită pentru oraş că, tocmai când avea 
nevoie de un cavaler care să omoare dragonul, apăruse un rege. 

Vimes răsuci în minte acest gând pentru o vreme. Apoi îl 
întoarse pe dos. Luă pana şi scrise: 


Punct: Cie noroc că, pentru un băiat care vrea să fie rege, 
ie un dragone dă ucis pentru aşi dovedi fără urme de îndoială 
bona fidea. 


Era mult mai bine decât semnele din naştere şi săbiile, asta 
era sigur. 
Se jucă o vreme cu pana, apoi mâzgăli: 

Punct: Dragonele nu a fostără un aparat mecanic, dar nici 
un vrăjitor nu are puterea să crieze o fiară de aşa mag. magin. 
magnita. Mărime. 

Punct: Dă ce, pă zei, nu a pututără scuipa foc? 

Punct: Dă unde a venit? 

Punct: Unde sa dus? 


Ploaia bătea mai tare în geam. Sunetele sărbătorii deveniră în 
mod clar mai înfundate, iar apoi se pierdură. Se auzea murmurul 
unui tunet. 

Vimes sublinie „dus“ de câteva ori. După ce se mai gândi, 
adăugă încă două semne de întrebare: ?? 

După ce se uită ceva vreme la efectul obținut, făcu hârtia ghe- 
motoc şi o aruncă în vatră, unde fu prinsă şi înghițită de Errol. 

Avusese loc o infracțiune. Simţuri pe care Vimes nu ştia că 
le avea, simţuri străvechi de polițist, îi ridicau părul pe ceafă şi îi 
spuneau că avusese loc o infracţiune. Era probabil o infracțiune 
atât de ciudată, încât nu apărea nicăieri în cartea lui Morcove, dar 
tot fusese comisă. O mână de crime la înaltă temperatură era doar 
începutul. Avea el să o descopere şi să îi dea un nume. 

Apoi se ridică în picioare, îşi luă mantaua de ploaie din piele 
de după uşă şi ieşi în oraşul fără de manta. 


Aici se duc dragonii. 

Zac... 

Nici morţi, nici adormiţi. Nici aşteptând, deoarece aşteptarea 
implică speranță. Cuvântul pe care îl căutăm aici este probabil... 

„.„Jurioşi. 

Îşi amintea senzaţia aerului adevărat pe sub aripi, plăcerea 
pură a flăcărilor. Avusese deasupra cerul liber şi o lume 
interesantă dedesubt, plină de fiinţe stranii care fugeau. Existenţa 
avea altă textură acolo. O textură mai bună. 

Și tocmai când începea să se bucure de ea, fusese schilo- 
dit, împiedicat să scuipe flăcări şi gonit înapoi, ca un mamifer 
canin blănos. 

Lumea îi fusese luată. 


162 TERRY PRATCHETT 


În sinapsele reptiliene ale minţii dragonului prindea viață 
părerea că, probabil, ar fi putut să ia lumea înapoi. Fusese invo- 
cat şi, cu dispreţ, izgonit înapoi. Dar poate că exista o urmă, un 
miros, un fir care să-l ducă spre cer... 

Poate că exista chiar o cărare de gândire... 

Îşi amintea o minte. Glasul ţâfnos, atât de plin de propria sa 
importanță minusculă, o minte aproape precum cea a dragonului, 
doar că la o scală mult redusă. 

Aha. 

Îşi întinse aripile. 


Lady Ramkin îşi făcea o ceaşcă de cacao şi asculta apa gâl- 
gâind în burlanele de afară. 

Îşi scoase pantofii de dans mult urâţi, despre care până şi 
ea era gata să accepte că erau ca două canoe roz. Însă nobles 
oblij, după cum ar fi spus micuțul sergent amuzant şi, ca ulti- 
mul reprezentant al uneia dintre cele mai vechi familii din 
Ankh-Morpork, trebuise să meargă la balul victoriei pentru a da 
dovadă de bunăvoință. 

Lordul Vetinari rareori dădea balun. Exista un cântec îndrăgit 
despre asta, de fapt. Dar acum aveau să fie baluri tot timpul. 

Nu suporta balurile. Căci bucuria dansului nici nu se com- 
para cu a râni după dragoni. Ştiai unde te aflai când râneai după 
dragoni. Nu ajungeai înfierbântat şi roz şi nu trebuia să mănânci 
lucruri prostești pe bețe sau să porți o rochie care te făcea să arăţi 
ca un nor plin de heruvimi. Micilor dragoni nu le păsa nici cât 
negru sub unghie cum arătai, atât timp cât ţineai în mâini un 
bol cu mâncare. 

Ciudat, zău. Întotdeauna crezuse că dura săptămâni, luni, să 
organizezi un bal. Invitaţii, decoraţii, cârnaţi pe stâlpi, amestec 
îngrozitor de carne de pui pentru a fi îndesat în acele buzunare 
de aluat. Dar totul fusese făcut în câteva ore, ca şi cum cineva 
s-ar fi aşteptat la asta. Unul dintre miracolele caselor de comenzi, 
evident. Chiar dansase cu, din lipsa altui cuvânt mai bun, noul 
rege, care îi spusese nişte vorbe politicoase deşi acestea fuseseră 
cam înfundate. 

Și mâine era o încoronare. Ai fi zis că durează luni întregi să 
o pui la punct. 

Încă medita la acestea în timp ce amesteca masa de noapte a 
dragonilor, formată din ţiţei şi turbă, garnisite cu flori de sulf. Nu 
se obosi să îşi schimbe rochia de bal, ci îşi trase şorțul greu peste 
ea, puse mănuşile şi coiful, lăsă vizeta peste faţă şi fugi, ţinând 
bine gălețile cu hrană, prin ploaia puternică până la şopron. 

Ştiu de îndată ce deschise uşa. În mod normal, sosirea 
mâncării ar fi fost întâmpinată cu strigăte, şuierături şi scurte 
răbufniri de flăcăni. 

Dragonii, fiecare în ţarcul lui, stăteau atenți şi tăcuţi, 
uitându-se fix prin acoperiş. 

Era cam înspăimântător. Lovi găleţile una de alta. 

— Nu trebuie să vă fie frică, dargonul mare şi rău a plecat! 
spuse ea cu voioșşie. Băgaţi-vă boturile aici, băieţi şi fete! 

Unul sau doi dintre ei îi aruncară o scurtă privire şi se 
întoarseră la... 

Ce anume? Nu păreau să fie speriați. Doar foarte, foarte 
atenţi. Era ca o veghe. Aşteptau să se întâmple ceva. 

Tunetul se auzi din nou. 

Câteva minute mai târziu, ea mergea prin oraşul jilav. 


Există cântece care nu se cântă niciodată când eşti treaz. Nel- 
lie Dean e unul. La fel şi orice cântec care începe cu „Pe când 
mergeam. ..“. În zona din jurul Ankh-Morpork-ului, preferatul 
este Un toiag de vrăjitor are o măciulie în vârf. 

Trupele erau bete. Cel puţin, două dintre cele trei trupe erau 
bete. Morcove fusese convins să încerce nişte bere cu limonadă, 
dar nu-i plăcuse prea mult. Nici nu ştia toate cuvintele, iar pe 
multe dintre cele pe care le ştia nu le înţelegea. 

— Oh, pricep, spuse el în cele din urmă. E un fel de joc de 
cuvinte umoristic, nu? 

— Ştii, zise Colon cu nostalgie, uitându-se în ceţurile tot 
mai dese care se adunau dinspre Ankh, în momente ca ăsta aş 
vrea ca bătrânul... 

— Nu ai voie să spui, zise Nobby clătinându-se niţel. Ai fost 
de acord, nu spunem nimic, nu are rost să vorbim despre asta. 

— Era cântecul lui preferat, spuse Colon cu tristeţe. Era un 
tenor bun. 

— Ei, dom” sergent... 

— Era un om drept, Gaskin al nostru, zise Colon. 

— N-am fi putut face nimic, zise Nobby morocănos. 

— Am fi putut, spuse Colon. Am fi putut alerga mai repede. 

— Ce s-a întâmplat, deci? întrebă Morcove. 

— A murit, zise Nobby. În hegzerciţiul funcţiunii. 

— l-am spus, zise Colon, luând o duşcă din sticla pe care o 
aduseseră pentru a le ţine companie pe parcursul nopţii. l-am 
spus. la-o mai încet, i-am zis. Ai să-ţi faci vreo poznă, i-am zis. 
Nu ştiu ce l-a apucat, să alerge înainte așa. 

— Eu dau vina pe Breasla Hoţilor, spuse Nobby. Să laşi pe 
stradă aşa oameni... 

— Era un tip pe care l-am văzut într-o noapte că dădea o spar- 
gere, zise Colon nefericit. Chiar în faţa noastră! Şi căpitanul 
Vimes a spus „Haide“ şi am fugit, doar că ideea este că nu ar 
trebui să alergi prea repede, înţelegi. Altfel s-ar putea să îl prinzi. 
Să prinzi oameni duce la tot felul de probleme... 

— Nu le place, zise Nobby. 

Urmară un bubuit de tunet şi o rafală de ploaie. 

— Nu le place, aprobă Colon. Dar Gaskin a uitat, a dat colțul 
şi, ei bine, tipul avea câțiva prieteni care aşteptau... 

— Inima a fost, spuse Nobby. 

— Bun. Oricum. Şi acolo a rămas, zise Colon. Căpitanul 
Vimes a fost foarte supărat din cauza asta. N-ar trebui să fugi 
repede când eşti în Gardă, băiete, spuse el cu solemnitate. Poţi să 
fii o gardă rapidă sau una bătrână, dar nu poți să fii o gardă rapidă 
şi bătrână. Sărmanul Gaskin... 

— Nu trebuia să fie aşa, zise Morcove. 

Colon luă o duşcă din sticlă. 

— Ei bine, este, spuse el. 

Ploaia îi plesnea coiful şi îi picura pe față. 

— Dar n-ar fi trebuit să fie, zise Morcove sec. 

— Dar este, spuse Colon. 


k k k 

Altcineva din oraş se simţea, de asemenea, neliniştit. Era 
Bibliotecarul. 

Sergentul Colon îi dăduse o insignă. Bibliotecarul o tot întor- 
cea în mâinile lui mari şi blânde, morfolind-o cu dinţii. 

Nu din cauză că oraşul avea brusc un rege. Urangutanii sunt 
tradiționalişti şi nu poţi să ai parte de mai multă tradiție decât 
cu un rege. Dar le plac şi lucrurile curate, iar lucrurile nu erau 
curate. Sau, mai degrabă, erau prea curate. Adevărul şi realitatea 
nu erau niciodată aşa de curate. Moștenitorii neaşteptaţi la tro- 
nuri străvechi nu cresc în copaci, iar el ştia foarte bine asta, doar 
crescuse într-unul. 

În plus, nimeni nu-i căuta cartea. Cam asta însemnau 
prioritățile umane. 

Cartea reprezenta răspunsul. Era sigur de asta. Ei, exista o 
cale de a afla ce se găsea în carte. Era o cale periculoasă, dar 
Bibliotecarul mergea toată ziua pe căi periculoase. 

În tăcerea Bibliotecii adormite, îşi deschise biroul şi scoase 
din cele mai adânci cotloane ale lui o mică lampă construită 
cu grijă pentru a nu avea nici o flacără deschisă. Nu puteai fi 
niciodată destul de precaut cu atâta hârtie în Jur... 

Mai luă o punguţă cu alune şi, după ce se gândi niţel, un ghem 
mare de sfoară. Tăie cu dinţii o bucată de sfoară şi o folosi pentru 
a-şi lega insigna în jurul gâtului, ca pe un talisman. Apoi legă 
un capăt al ghemului de birou şi, după un moment de contem- 
plare, porni sprijinit în pumni printre rafturi, desfăşurând sfoara 
în urma lui. 

Cunoaştere egal putere... 

Sfoara era importantă. După o vreme, Bibliotecarul se opri. 
Îşi concentră toate puterile bibliotecăreșşti. 

Putere egal energie... 

Oamenii erau proşti, uneori. Credeau că Biblioteca repre- 
zenta un loc periculos din cauza cărților magice, ceea ce era 
destul de adevărat, dar ceea ce o făcea cu adevărat unul dintre 
cele mai periculoase locuri din câte existau era simplul fapt că 
era o bibliotecă. 

Energie egal materie... 

Intră pe un bulevard de rafturi care părea să aibă câţiva metri 
lungime şi merse pe el iute vreme de jumătate de oră. 

Materie egal masă. 

lar masa distorsionează spaţiul. Îl distorsionează într-un 
spațiu-L polifractal. 

Deci, deşi sistemul Dewey are părțile lui bune, atunci când 
începi să cauţi ceva în cutele multidimensionale ale spaţiului-L, 
ceea ce îţi trebuie cu adevărat este un ghem de sfoară. 


Acum ploaia cădea din greu. Scânteia pe lespezile Pieței 
Lunilor Sparte, murdărite ici şi colo de steguleţe rupte, dra- 
pele, cioburi de sticlă şi câte o cină regurgitată. Încă mai erau 
destule tunete şi un miros verde, proaspăt în aer. Câteva fu- 
ioare de ceaţă dinspre Ankh pluteau peste pietre. În curând avea 
să răsară soarele. 

Paşii lui Vimes răsunau jilav printre clădirile din jur în timp 
ce el traversa piața. Băiatul stătuse aici. Se uită prin fâşiile de 
ceaţă la clădirile care îl înconjurau, orientându-se. Deci dragonul 
plutise — păşi înainte — aici. 

— Şi, zise Vimes, aici a fost ucis. 

Se scotoci în buzunare. Erau tot felul de lucruri acolo — 
chei, căpeţele de sfoară, dopuri. Atinse cu degetele o bucăţică 
de cretă. 

Îngenunche. Errol sări de pe umărul său şi plecă legănat să 
cerceteze rămăşiţele sărbătorii. Întotdeauna mirosea orice lucru 
înainte de a-l mânca, observă Vimes. Se mira un pic de ce o mai 
făcea, pentru că oricum îl mânca de fiecare dată. 

Capul lui fusese cam pe, ia să vedem, aici. 

Merse cu spatele, trăgând creta peste pietre, înaintând încet 
prin piaţa udă şi goală ca un credincios străvechi trasând un labi- 
rint. Aici o aripă, curbându-se către o coadă care se întindea până 
aici, schimbă mâinile, acum mergi spre aripa cealaltă... 

Când termină merse în centrul conturului şi își trecu palmele 
peste pietre. Îşi dădu seama că se aştepta niţel să fie calde. 

Sigur trebuia să fie ceva aici. Ceva, ei bine, nu ştia, ceva 
unsoare sau altceva, nişte bucăţi de dragon prăjite. 

Errol începu să mănânce o sticlă spartă, plin de încântare. 

— Ştii ce cred? spuse Vimes. Cred că s-a dus undeva. 

Tunetul se rostogoli iar peste oraş. 

— Bine, bine, mormăi Vimes. Era doar un gând. Nu era 
aşa dramatic. 

Errol se opri în mijlocul ronţăitului. 

Foarte încet, ca şi cum ar fi fost montat pe rulmenţi bine unşi 
şi foarte fini, capul dragonului se întoarse pentru a privi în sus. 

Se uita atent la o bucată de văzduh gol. Nu puteai să spui mai 
multe despre asta. 

Vimes se înfioră pe sub mantie. Era o prostie. 

Errol începu să tremure. 

— E doar ploaia, zise Vimes. Haide, termină-ţi sticla. 
Bună sticlă. 

Din gura dragonului ieşi un sunet slab, trist şi îngrijorat. 

— Să îţi arăt, spuse Vimes. 

Se uită în jur şi zări unul dintre cârnații lui Beregată, azvârlit 
de un petrecăreț care se hotărâse că niciodată nu avea să fie atât 
de flămând. ÎI luă. 

— Uite, zise el şi îl aruncă în sus. 

Era sigur, în timp ce îi urmărea traiectoria, că ar fi trebuit să 
cadă înapoi pe pământ. Nu ar fi trebuit să dispară, ca şi cum l-ar 
fi introdus frumos într-un tunel în cer. lar tunelul n-ar fi trebuit 
să se uite la el. 

Un fulger violet puternic ţâşni din văzduhul gol şi lovi casele 
din partea mai apropiată a pieţei, alergând iute pe ziduri câţiva 
metri înainte de a se stinge cu o repeziciune care aproape nega 
că avusese loc. 

Apoi erupse iar, de data aceasta lovind zidul dinspre mar- 
gine. Acolo unde lovi, lumina se sparse într-o reţea de tentacule 
căutătoare care se întinseră pe pietre. 

A treia încercare se duse în sus, formând o coloană actinică, 
se înălță în cele din urmă la cincisprezece sau douăzeci de metri 
în aer, păru să se stabilizeze şi începu să se învârtă încet. 


Vimes simți că era nevoie de un comentariu. Zise: 
— Ahhh. 

În timp ce lumina se învârtea, trimitea raze subțiri şi în 
zigzag care tremurau pe acoperișuri, uneori coborând, alteori 
întorcându-se, căutând. 

Errol fugi pe spatele lui Vimes într-o agitație de gheare şi se 
prinse cu putere de umărul lui. Durerea îngrozitoare îi aminti lui 
Vimes că ar fi trebuit să facă ceva. Era momentul să țipe iar? 
Încercă alt „Ahhh“. Nu, probabil că nu. 

Aerul începu să miroasă a cositor încins. 

Trăsura lui Lady Ramkin intră huruind în piaţă, făcând 
un zgomot ca o roată de ruletă şi gonind drept spre Vimes, 
oprindu-se cu un derapaj care o proiectă trepidând într-un semi- 
cerc şi care îi obligă pe cai fie să se întoarcă în partea cealaltă, fie 
să îşi împleticească picioarele. O fantomă furioasă purtând piele 
întărită, mănuşi, coroniţă şi treizeci de metri de tul roz şi jilav se 
aplecă spre el şi ţipă: 

— Haide, idiot afurisit! 

O mănușşă îl prinse de sub umărul care nu se împotrivi şi îl 
ridică pe capră. 

— Şi nu mai ţipa! comandă fantoma, concentrând generaţii 
întregi de autoritate în patru cuvinte. 

Un alt strigăt îndemnă la galop caii care stăteau uluiți. 

Trăsura se depărtă sărind pe lespezi. Un tentacul cercetător 
de lumină pâlpâitoare mângâie o clipă hăţurile, apoi îşi 
pierdu interesul. 

— Să înţeleg că n-ai idee ce se întâmplă? strigă Vimes, peste 
pârâitul focului care se rotea. 

— Nici cea mai mică! 

Liniile târâtoare se întindeau ca o pânză de păianjen prin tot 
oraşul, devenind tot mai slabe pe măsură ce se depărtau. Vimes 
şi le închipui furişându-se prin ferestre şi strecurându-se pe 
sub uşi. 

— Parcă ar căuta ceva! strigă el. 

— Atunci a o-ntinde înainte să găsească e o idee prima-ntâi, nu? 

O limbă de foc lovi întunecatul Turn al Artei, alunecă orbește 
în jos pe laturile lui acoperite de iederă şi dispăru prin cupola 
Bibliotecii Universității Nevăzute. 

Celelalte linii se stinseră. 

Lady Ramkin opri trăsura în partea opusă a pieţei. 

— Pentru ce intră în Bibliotecă? zise ea încruntându-se. 

— Poate vrea să caute ceva? 

— Nu fi prost, spuse ea. Acolo nu e decât o grămadă de cărți. 
Ce ar vrea un trăsnet să citească? 

— Ceva foarte scurt? 

— Cred că ai putea încerca să fii mai de ajutor. 

Linia de lumină explodă într-un arc între cupola Bibliotecii 
şi centrul pieței şi rămase în aer, o bandă strălucitoare de câțiva 
metri lungime. 

Apoi, într-o rafală bruscă, deveni o sferă de foc care crescu 
iute până când cuprinse aproape toată piaţa, dispăru dintr-odată şi 
lăsă noaptea plină de umbre violete şi răsunătoare. 

Și piaţa plină de un dragon. 


Cine ar fi crezut? Atât de multă putere, atât de la îndemână. 
Dragonul simţea magia scurgându-se în el, reînnoindu-l dintr-o 
clipă în alta, în ciuda tuturor legilor plictisitoare ale fizicii. Asta 
nu era hrana proastă care îi fusese oferită înainte. Asta era ches- 
tia adevărată. Nu existau limite pentru ce ar fi putut face cu aşa 
o putere. 

Dar, mai întâi, trebuia să transmită complimente anumi- 
tor oameni... 

Adulmecă aerul răsăritului. Căuta mirosul minţilor. 

Dragonii nobili nu au prieteni. Cel mai aproape de această 
noțiune este un duşman încă în viaţă. 


Aerul deveni nemișcat, atât de nemişcat, că aproape auzeai 
căderea uşoară a firelor de praf. Bibliotecarul se legănă sprijinit 
în pumni printre rafturile nesfârşite de cărți. Cupola Bibliotecii 
era încă deasupra capului, cum fusese dintotdeauna, de altfel. 

Bibliotecarului i se părea destul de logic că, de vreme ce acolo 
unde rafturile erau la exterior existau culoare, atunci ar fi trebuit 
să există alte culoare în spațiul dintre cărţi, create din unduiri 
cuantice produse de simpla greutate a cuvintelor. Cu siguranţă 
veneau niște sunete ciudate din partea cealaltă a unor rafturi, iar 

Bibliotecarul ştia că dacă scotea uşurel o carte sau două, ar fi tras 
cu ochiul în biblioteci diferite de sub ceruri diferite. 

Cărţile deformează timpul şi spaţiul. Un motiv pentru care 
proprietarii antemenționatelor anticariate înghesuite şi neregulate 
par întotdeauna să fie cam nepământeni este faptul că mulţi dintre 
ei chiar sunt, rătăciți în această lume după ce o cotiseră greşit în 
propriile prăvălii de pe lumi unde este considerată o practică de 
afaceri recomandată să porți papuci de pâslă tot timpul şi să îţi 
deschizi magazinul doar când ai chef. Rătăceşti în spaţiul-L pe 
propriul risc. 

Totuşi, bibliotecarii foarte vechi, după ce au înfăptuit vreun 
act îndrăzneţ de bibliotecăreală, sunt acceptați într-un ordin secret 
şi sunt învăţaţi artele brute ale supravieţuirii dincolo de Rafturile 
Cunoscute. Bibliotecarul era destul de iscusit în toate dintre aces- 
tea, dar ceea ce încerca acum nu i-ar fi adus doar izgonirea din 
Ordin, ci, probabil, chiar şi din viață. 

Toate bibliotecile de peste tot sunt conectate în spaţiul-L. 
Toate bibliotecile. De peste tot. Iar Bibliotecarul, navigând după 
semnul de carte săpat în rafturi de exploratori din trecut, navigând 
după miros, navigând chiar după șoaptele de sirenă ale nostalgiei, 
se îndrepta hotărât spre una foarte specială. 

Exista o consolare. Dacă greşea, nu avea să ştie niciodată. 


Cumva, dragonul era mai rău la sol. În aer, era doar un lucru 
natural, grațios chiar şi când încerca să te ardă până nu mai 
rămâneau decât cizmele din tine. La sol, devenea pur şi simplu 
un animal al naibii de mare. 

Capul imens se profila pe fundalul cenuşiu al răsăritului, 
întorcându-se încetişor. 

Lady Ramkin şi Vimes se uitau cu băgare de seamă din spatele 
jgheabului de apă. Vimes îşi pusese palma peste botul lui Errol. 
Micuţul dragon scâncea ca un căţeluş bătut şi se zbătea să scape. 

— E o bestie magnifică, zise Lady Ramkin în ceea ce ea, pro- 
babil, credea a fi o şoaptă. 

— Chiar mi-aş dori să nu mai tot repeţi asta, spuse Vimes. 

Se auzi un scrâşnet atunci când dragonul păşi peste pietre. 

— Ştiam că nu a fost omorât, mârâi Vimes. Nu au existat 
bucăţi. A fost prea curat totul. A fost trimis undeva printr-un fel 
de magie, pun rămăşag. Uită-te la el. E al naibii de imposibil! Are 
nevoie de magie pentru a rămâne în viață! 

— Ce vrei să spui? zise Lady Ramkin, fără să îşi desprindă 
privirea de pe laturile lui blindate. 

Ce voia să spună? Ce voia să spună? Se gândi iute. 

— Pur şi simplu, fizic nu e posibil, asta voiam să spun, zise 
el. Nimic atât de greu nu ar trebuii să fie în stare să zboare sau să 
sufle foc aşa. i-am zis. 

— Dar mie mi se pare destul de real, adică, te-ai aştepta ca o 
creatură magică să fie, mă rog, străvezie. 

— Oh, este real. E foarte real, spuse Vimes amar. Dar dacă 
presupunem că are nevoie de magie aşa cum noi avem nevoie, 
cum avem nevoie de... lumină? Sau de hrană. 

— E un taumivor, adică? 

— Eu doar cred că mănâncă magie, atâta tot, zise Vimes care 
nu avea o educaţie clasică. Adică, toţi aceşti mici dragoni de 
mlaştină, întotdeauna în pragul dispariției, dacă într-o zi, în timpu- 
rile preistorice, unii dintre ei au aflat cum să folosească magia? 

— Odată era destulă magie naturală în jur, spuse Lady 
Ramkin gânditoare. 

— Poftim, atunci. Până la urmă, fiinţele folosesc aerul şi apa. 
Adică, dacă există o resursă naturală, ceva o va folosi, nu? Atunci 
nu ar mai fi vorba despre digestie proastă, greutate, mărimea ari- 
pii ŞI aşa mai departe, pentru că magia s-ar ocupa de asta. Uau! 

„Dar ţi-ar trebui o grămadă“, se gândi el. Nu era sigur cât de 
multă magie ţi-ar fi trebuit pentru a schimba lumea destul cât să 
ajungă tone de carcasă blindată să zboare pe cer ca o rândunică, 
dar ar fi băgat mâna în foc că o grămadă. 

Toate furtunile acelea neautorizate. Cineva hrănise dragonul. 

Se uită la forma Bibliotecii de cărți magice a Universităţii 
Nevăzute, cea mai mare acumulare de putere magică distilată de 
pe Lumea Disc. 

lar acum dragonul învățase să se hrănească singur. 

Deveni teribil de conştient că Lady Ramkin se pusese în 
mișcare ŞI, spre groaza lui, văzu că păşea spre dragon, cu bărbia 
scoasă în față ca o nicovală. 

— Ce naiba faci? şopti el tare. 

— Dacă se trage din dragonii de mlaştină, atunci probabil că 
eu îl pot controla, răspunse ea. Trebuie să îi priveşti în ochi şi 
să foloseşti un ton care nu lasă loc de întors. Nu se pot împo- 
trivi unei voci umane aspre. Nu au voinţă, să ştii. Sunt doar 
nişte papă-lapte. 

Spre ruşinea lui, Vimes îşi dădu seama că picioarele sale nu 
aveau de gând să aibă nimic de a face cu o goană nebună pentru a 
o târî înapoi. Mândriei lui nu îi plăcea asta, dar trupul argumentă 
că nu mândria avea o şansă destul de mare să fie spoită într-un 
strat subțire pe cea mai apropiată clădire. Cu urechile roşii de 
ruşine, o auzi pe femeie spunând: 

— Ce băiat rău! 

Ecourile acelei replici aspre răsunară prin toată piața. 

„Oh, zei, se gândi el, aşa se dresează un dragon? Îi arăţi bucata 
topită de pe podea şi îl ameninți că îl bagi cu nasul în ea?“ 

Riscă să tragă cu ochiul peste jgheabul de apă. 

Capul dragonului se rotea încet, ca un braţ de macara. Îi 
era cam greu să o vadă clar, ea aflându-se chiar sub el. Vimes 
văzu ochii mari şi roşii îngustându-se când creatura încercă să 
privească cruciş în lungul propriului bot. Părea zăpăcit. Vimes 
nu era surprins. 

— Şezi! urlă Lady Ramkin pe un ton atât de greu de neurmat, 
încât Vimes simţi că picioarele i se înmoaie involuntar. Bravo, 
băiatu”! Cred că am o bucată de cărbune pe undeva... 

Îşi pipăi buzunarele. 

Privitul în ochi. Asta era important. Ea chiar n-ar fi trebuit, se 
gândi Vimes, să se uite în altă parte nici măcar pentru o clipă. 

Dragonul ridică alene o labă şi o ţintui la pământ. 

Când Vimes se ridică pe jumătate, îngrozit, Errol îi scăpă 
din strânsoare şi trecu de jgheab dintr-un singur salt. Traversă 
piaţa țopăind, într-o serie de arcuri făcute prin bătaia aripi- 
lor, cu gura căscată, scoțând râgâituri şuierătoare, încercând să 
scuipe flăcări. 

I se răspunse cu o limbă de foc alb-albastru care topi o fâşie 
de piatră bolborosindă de câţiva metri lungime, dar care nu reuşi 
să îşi lovească atacatorul. Era greu să îl nimereşti pentru că, des- 
tul de clar, nici măcar Errol nu ştia unde avea să fie la un anu- 
mit moment al traseului său, sau în ce direcţie, în sus sau în jos, 
avea să o ia în zborul său atât de ciudat. Singura lui speranţă în 
acest moment rezida în mişcare continuă, iar el sărea şi se rotea 
între rafalele tot mai furioase de flăcări ca o particulă browniană 
speriată, dar hotărâtă. 

Marele dragon se ridică pe labele din spate cu sunetul a zeci 
de lanţuri de ancoră aruncate într-un colţ şi încercă să îşi lovească 
torționarul în aer. 

În acea clipă picioarele lui Vimes se dădură bătute şi se 
hotărâră că şi-ar fi putut permite să fie picioare eroice pentru o 
vreme. Traversă în fugă spațiul care îi despărțea, cu sabia pregătită 
pentru ce i-o fi fost de folos, o apucă pe Lady Ramkin de un braţ 
şi de materialul rochiei de bal zdrenţuite și o aruncă pe umăr. 

Parcurse câţiva metri înainte să-şi dea seama de decizia 
sa nefericită. 

Icni prelung. Vertebrele şi genunchii încercau să se unească 
într-o singură bucată. Stele verzi şi violet îi apăreau şi îi dispăreau 
din faţa ochilor. În plus, ceva necunoscut, dar, se pare, făcut din 
os de balenă, îl împungea tăios în ceafă. 

Mai reuşi câţiva paşi doar din inerție, ştiind că atunci când 
avea să se oprească urma să fie complet strivit. Ramkinii nu 
se înmulțeau pentru frumuseţe, se înmulţeau pentru soliditate 
sănătoasă şi pentru oase mari şi deveniseră foarte buni la asta în 
decursul secolelor. 

Un şuvoi de foc palid lovi lespezile la câțiva metri depărtare. 

După aceea, avea să se întrebe dacă doar îşi închipuise că 
săltase câţiva centimetri în aer şi parcursese distanța până la 
jgheabul de apă într-o fugă respectabilă. Poate că, in extremis, 
toată lumea învăţa acel fel de mişcare instantanee care era a doua 
natură pentru Nobby. Oricum, jgheabul de apă se afla acum în 
spatele lui, iar Lady Ramkin era în braţele sale sau, cel puţin, îi 
țintuia braţele la pământ. Reuşi să şi le elibereze şi încercă să o 
maseze pentru a o readuce în simţiri. Ce făceai oare după aceea? 

Nu părea să fie rănită. Îşi amintea ceva despre a desface hainele 
unei persoane, dar în cazul lui Lady Ramkin ar fi putut fi pericu- 
los fără unelte speciale. 

Ea rezolvă însă problema, apucându-se de marginea jgheabu- 
lui şi ridicându-se în picioare. 

— Bine, zise ea, papucul te aşteaptă... Ochii i se îndreptară 
spre Vimes pentru prima dată. Ce naiba se petrece... începu ea, 
apoi zări scena de dincolo de umărul lui. 

— Oh, fir-ar, spuse ea. Scuză-mi klatchiana. 

Errol rămânea fără energie. Aripile boante chiar erau incapa- 
bile de zbor, iar el rămânea în aer doar dând nebunește din ele, ca 
un pui de găină. Labele mari ale dragonului şfichiuiau aerul. Una 
dintre ele nimeri o fântână din piaţă şi o demolă. 

Următoarea îl pocni bine pe Errol. 

Acesta zbură peste capul lui Vimes într-o linie dreaptă, în sus, 
lovi un acoperiş din spatele lui şi alunecă pe el. 

— Trebuie să-l prinzi! strigă Lady Ramkin. Trebuie! E vital! 

Vimes se holbă la ea, apoi plonjă înainte când trupul în formă 
de pară al lui Errol se prelinse peste marginea acoperişului şi 
căzu. Era surprinzător de greu. 

— Slavă Cerului, spuse Lady Ramkin, ridicându-se ane- 
voie în picioare. Explodează atât de uşor, să ştii. Ar fi putut fi 
foarte periculos. 

Îşi aduseră aminte de celălalt dragon. Nu era de felul celor 
care explodează. Era de felul celor care omoară oameni. Se 
întoarseră, încet. 

Creatura se înălță deasupra lor, adulmecă, iar apoi, ca şi cum 
ei nu ar fi avut nici o importanţă, se întoarse. Sări greoi în aer şi, 
cu o bătaie înceată din aripi, părăsi alene piața, ridicându-se în 
cețurile care pluteau deasupra oraşului. 

Acum Vimes era mai îngrijorat de dragonul cel mic, aflat în 
mâinile lui. Stomacul acestuia bolborosea alarmant. Îşi dorea să 
fi dat mai multă atenţie cărții despre dragoni. Oare un zgomot 
al stomacului ca acesta era un semn că era gata să explodeze 
sau era punctul în care trebuia să fii atent la momentul în care 
bolborositul se oprea? 

— Trebuie să-l urmărim! zise Lady Ramkin. Ce s-a 
întâmplat cu trăsura? 

Vimes dădu din mână şovăielnic în direcţia în care, din câte 
îşi dădea seama, fugiseră caii speriați. 

Errol strănută un nor de gaze calde care mirosea mai urât 
decât ceva ce a fost zidit într-o pivniţă, bătu slăbit aerul cu labele, 
îl linse pe Vimes pe faţă cu o limbă ca o răzătoare de brânză fier- 
binte, se dădu jos cu forţa din braţele lui şi o-ntinse. 

— Unde se duce? bubui Lady Ramkin apărând din ceţuri 
trăgând caii după ea. Ei nu voiau să vină, potcoavele lor scoteau 
scântei, dar duceau o luptă deja pierdută. 

— Tot mai încearcă să-l provoace! spuse Vimes. Ai zice că s-ar 
da bătut, nu? 

— Se luptă ca turbaţi, zise Lady Ramkin în timp ce se suia pe 
capră. Vezi tu, e vorba de a-ţi face oponentul să explodeze. 

— Credeam că, în Natură, animalul înfrânt doar se răstoarnă 
pe spate în semn de supunere și cu asta se termină, spuse Vimes, 
în timp ce tropăiau după dragonul de mlaştină dispărut. 

— N-ar merge cu dragonii, zise Lady Ramkin. Dacă vreo 
creatură e atât proastă cât să se răstoarne pe spate, o spinteci. Aşa 
privesc ei lucrurile. Sunt aproape umani, zău! 


Norii se adunaseră grei deasupra Ankh-Morpork-ului. 
Deasupra lor, razele aurii ale soarelui Lumii Disc se desfăşu- 
rau încetişor. 

Dragonul scânteia în lumina răsăritului în timp ce călca aerul 
cu bucurie, făcând răsuciri şi rostogoliri imposibile, doar din 
plăcere. Apoi îşi aminti ce avea de făcut în acea zi. 

Avuseseră cutezanța să îl invoce... 

Sub el, trupele rătăceau dintr-o parte în alta pe Strada Zeilor 
Mărunti. În ciuda ceţii dese, începea să se aglomereze. 

— Cum le zice la chestiile alea, ca nişte scări, dar mai subțiri? 
spuse sergentul Colon. 

— Scări mobile, zise Morcove. 

— Sunt o grămadă, spuse Nobby. 

Se apropie încetişor de una şi îi dădu un şut. 

— Hei! 

O siluetă cobori anevoie, pe jumătate acoperită de un 
şirag de steaguri. 

— Ce se-ntâmplă? zise Nobby. 

Purtătorul de steaguri îl măsură din cap până în picioare. 

— Cine vrea să ştie, guguştiucule? spuse el. 

— Scuze, noi vrem, zise Morcove ivindu-se din ceaţă 
ca un aisberg. 

Omul rânji slab. 

— Ei, e încoronarea, nu? spuse el. Trebuie să pregătim străzile 
pentru încoronare. Trebuie să atârnăm steagurile. Să scoatem 
vechile fanioane, nu? 

Nobby aruncă o căutătură pizmaşă zorzoanelor din care 
picura apa. 

— Mie nu mi se par vechi, zise el. Par noi. Ce-s chestiile alea 
grase şi fleşcăite de pe scut? 

— Aceştia sunt hipopotamii regali ai Ankh-ului, spuse omul cu 
mândrie. Amintesc de nobila noastră moştenire. 

— Şi de când avem noi o moştenire nobilă? zise Nobby. 

— De ieri, fireşte. 

— Nu poţi să ai o moştenire într-o zi, spuse Morcove. Trebuie 
să dureze mult timp. 

— Dacă nu avem una, zise sergentul Colon, pun rămășag că 
o să avem una în curând. Nevastă-mea mi-a lăsat un bileţel pe 
tema asta. Atâţia ani de convieţuire, şi s-a dovedit a fi monarhistă. 
Lovi cu piciorul în caldarâm, sălbatic. Se speteşte omul treizeci 
de ani să pună o bucăţică de carne pe masă, şi ea nu vorbeşte 
decât de un băieţaş care ajunge să fie şi el rege pentru o treabă de 
cinci minute. Știţi ce am avut azi-noapte la ceai? Sendvişuri cu 
grăsime de vită! 

Acestea nu primiră răspunsul aşteptat de la cei doi burlaci. 

— Mamă! exclamă Nobby. 

— Grăsime de vită adevărată? spuse Morcove. Din aceea cu 
bucățele crocante deasupra? Şi pete strălucitoare de untură? 

— Nici nu-mi mai aduc aminte când m-am ocupat ultima dată 
de crusta de la un castron de grăsime, medită Nobby, transpor- 
tat într-un rai gastronomic. Cu un pic de sare şi piper, ai o masă 
demnă de un re... 

— Nici să nu te gândeşti să zici, îl avertiză Colon. 

— Partea cea mai bună este când înfigi cuțitul şi spargi 
grăsimea şi toată chestia aia maronie și aurie bolboroseşte, spuse 
Morcove ca prin vis. Un moment ca ăsta face cât un re... 

— Taci! Taci! strigă Colon. Sunteţi pur şi simplu... Ce naiba 
a fost asta? 

Simțiră tirajul invers apărut din senin, văzură ceața de deasu- 
pra lor strângându-se în fuioare care se sparseră de zidunile casei. 
O rafală de aer mai rece bătu pe stradă şi apoi dispăru. 

— Parcă ar fi plutit ceva pe deasupra, pe undeva pe acolo, pe 
sus, zise sergentul. Încremeni. Doar nu credeţi că... 

— L-am văzut omorât, nu? spuse Nobby poruncitor. 

— L-am văzut dispărând, zise Morcove. 

Se uitară unul la altul, singuri şi uzi pe strada învăluită în 
ceață. Putea să fie orice acolo sus. Imaginaţia popula aerul umed 
şi rece cu apariții îngrozitoare. Și mai rău era că ştiau că Natura 
s-ar fi descurcat chiar mai bine. 

— Nu, spuse Colon. Probabil că a fost doar... vreo pasăre 
mare de apă. Sau altceva. 

— N-ar trebui să facem ceva? zise Morcove. 

— Da, spuse Nobby. Ar trebui să plecăm repede. Adu-ţi 
aminte de Gaskin. 

— Poate e alt dragon, zise Morcove. Ar trebui să-i avertizăm 
pe oameni şi... 

— Nu, spuse sergentul Colon cu vehemență, pentru că: 
A, nu ne-ar crede, şi Be, acum avem un rege. E treaba lui, 
asta cu dragonii. 

— Aşa-i, zise Nobby. Probabil că ar fi tare mânios. Dragonii 
sunt probabil, ştii, animale regale. Precum cerbi. Probabil că ți-ar 
smulge tridliniile din tine doar dacă te-ai gândi să omori unul, 
atunci când e regele prin preajmă. 

— Te face să fii bucuros că eşti om obişnuit, spuse Colon. 

— De rând, îl corectă Nobby. 

— Asta nu e o atitudine prea civică... începu Morcove. 


! Tridlinii: Un ritual religios scurt şi fără rost îndeplinit zilnic de Sfinții Dervişi 
Legănători din Otherz, conform Dicționarului cuvintelor care te fac să plângi. 

Errol îl întrerupse. 

Micuţul dragon venea la trap pe mijlocul străzii, cu ciotul 
de coadă ridicat, cu ochii aţintiţi pe norii de deasupra lui. Trecu 
drept pe lângă trupe fără să le dea vreo atenţie. 

— Ce l-a apucat? zise Nobby. 

Un huruit din spate introduse în scenă trăsura lui Lady 
Ramkin. 

— Oameni? spuse Vimes şovăielnic, încercând să se uite 
prin ceaţă. 

— Clar, zise Colon. 

— Aţi văzut un dragon trecând pe aici? În afară de Errol? 

— Ei, ăă, spuse sergentul, uitându-se la ceilalți doi. Într-un 
fel, să trăiţi! Posibil. S-ar putea să fi fost. 

— Atunci nu mai staţi acolo ca nişte tăntălăi, zise Lady Ram- 
kin. Intraţi. E o grămadă de loc înăuntru! 

Era. Când fusese construită, trăsura reprezentase probabil 
o minunăţie, numai pluş, fireturi de aur şi draperii cu ciucuri. 
Timpul, neglijenţa şi smulgerea banchetelor pentru a permite 
folosirea ei frecventă la transportarea dragonilor la spectacole 
îşi spuseseră cuvântul, dar tot mai mirosea a privilegiu, stil şi, 
fireşte, a dragoni. 

— Ce crezi că faci? spuse Colon în timp ce înaintau huruind 
prin ceață. 

— Dau din mână, zise Nobby, făcând semne graţioase spre 
vălătucii din jurul lor. 

— Dezgustătoare chestie, zău aşa, medită sergentul Colon. 
Oameni care merg în trăsuri ca asta când alții n-au un acoperiş 
deasupra capului. 

— E trăsura lui Lady Ramkin, spuse Nobby. E de treabă. 

— Ei, da, dar cum rămâne cu străbunii ei, ha? Nu te alegi cu 
case mari şi caleşti fără să loveşti niţel feţele săracilor. 

— Eşti supărat pentru că domniţa ta şi-a brodat coroane pe 
rufărie, zise Nobby. 

— N-are nici o legătură, spuse sergentul Colon cu indignare. 
Întotdeauna am fost foarte ferm în privinţa drepturilor omului. 

— Şi ale piticului, zise Morcove. 

— Da, aşa e, spuse sergentul nesigur. Dar toată treaba asta cu 
regi şi lorzi e împotriva demnităţii umane de bază. Ne naştem 
egali. Mi se face scârbă. 

— Nu te-am auzit niciodată vorbind aşa, Frederick, zise Nobby. 

— Pentru tine sunt domnul sergent Colon, Nobby. 

— Scuze, domnule sergent. 

Ceaţa se îndesea pentru a deveni un adevărat gumbo! de 
toamnă în Ankh-Morpork. Vimes se uita anevoie prin ea, 
în timp ce picăturile de apă munceau din greu pentru a-l uda 
până la piele. 

— Abia dacă îl zăresc, spuse el. Întoarce la stânga aici. 

— Ai vreo idee pe unde suntem? zise Lady Ramkin. 

— Undeva prin cartierul de afaceri, spuse Vimes scurt. 

Înaintarea lui Errol încetinea un pic. Se tot uita în sus 
şi scâncea. 

— Nu văd nimic deasupra noastră prin toată ceața asta, zise 
Vimes. Mă întreb dacă... 

Ceaţa, de parcă ar fi înţeles, se aprinse. Se deschise în fața 
lor ca o crizantemă şi scoase un fel de urlet. 

— Oh, nu, gemu Vimes. Nu din nou. 


— Cupele Integrităţii sunt bine şi cu adevărat umplute? 
intonă Fratele Turn. 

— Da, umplute-ochi. 

— Apele Lumii, sunt ele Abjurate? 

— Da, abjurate de tot. 

— Au fost Demonii Infinitului legaţi cu multe lanţuri? 

— La naiba, spuse Fratele Tencuitor, tot timpul mai e 
câte ceva. 

Fratele Turn se pleoşti. 


! Ca o supă de mazăre?, doar că mult mai groasă, mai dubioasă şi cu lucruri în 
ea despre care probabil nu ai vrea să ştii. 

2 Pea-soup (supă de mazăre) este o expresie idiomatică pentru ceața deasă. 
Se referă la o anumită ceaţă gălbuie provocată de arderea lignitului, frecventă 
în orașele britanice, mai ales în Londra, până la adoptarea Actului pentru Aer 
Curat, în 1956. (n.tr.) 

— Măcar o dată ar fi drăguţ dacă am putea face bine anticele 
şi atemporalele ritualuri, nu? Ai face bine să te ocupi de asta. 

— N-ar fi mai rapid, Frate Turn, dacă aş face-o de două ori 
data viitoare? zise Fratele Tencuitor. 

Fratele Turn se gândi niţel la asta, fără tragere de inimă. 
Părea logic. 

— Bine, spuse el. Acum vino înapoi cu ceilalți. Ẹi ar trebui să 
mi te adresezi cu Mare Maestru Suprem Interimar, s-a-nţeles? 

Aceasta nu fu întâmpinată cu ceea ce el considera a fi o 
primire corectă şi demnă printre frați. 

— Nimeni nu ne-a spus că tu ai fi Mare Maestru Suprem 
Interimar, mormăi Fratele Portar. 

— Păi, asta-i tot ce ştiţi voi pentru că eu chiar sunt pentru 
că Marele Maestru Suprem m-a rugat să deschid eu Loja, el 
fiind reținut cu munca pentru încoronare, zise Fratele Turn de 
sus. Dacă nici asta nu mă face Mare Maestru Suprem Interimar, 
atunci aş vrea să ştiu şi eu ce naiba mă face, da? 

— Nu înţeleg de ce, mormăi Fratele Portar. Nu trebuie să ai 
un titlu din ăsta măreț. Ți s-ar putea spune ceva ca, ei bine... 
Supraveghetor de Ritualuri. 

— Da, spuse Fratele Tencuitor. Nu înţeleg de ce ar trebui să 
îți dai aere. Nici măcar n-ai fost învăţat misterele antice şi mis- 
terioase de către călugări sau altceva. 

— Mai şi stăm şi aşteptăm de ore întregi, zise Fratele Portar. 
Nu e drept. Credeam că vom fi recompensaţi... 

Fratele Turn își dădu seama că pierdea controlul. Apelă 
la diplomaţie. 

— Sunt sigur că Marele Maestru Suprem ni se va alătura 
curând, spuse el. Să nu stricăm totul acum, da? Băieți? Aranja- 
rea luptei cu dragonul şi tot restul, am făcut totul ca lumea, asta 
a fost ceva, nu? Am trecut prin multe, corect? Merită să mai 
aşteptăm niţel, da? 

Siluetele îmbrăcate în robe şi cu feţele acoperite de glugi se 
foiră în semn de aprobare, fără tragere de inimă. 

— În regulă. 

— Destul de corect. 

— Da. 

— DESIGUR. 

— Bine. 

— Dacă zici tu. 

Fratele Turn începu să îşi dea seama că era ceva în neregulă, 
dar nu prea putea spune ce. 

— Hm, zise el. Fraților? 

Fraţii se mişcară neliniștiți. Ceva în încăpere făcea să li se 
strepezească dinţii. Ceva ca un fel de atmosferă. 

— Fraţilor, repetă Fratele Turn încercând să se impună, sun- 
tem cu toții aici, nu? 

Se auzi un cor îngrijorat de aprobări. 

— Fireşte că suntem. 

— Ce s-a întâmplat? 

— Da! 

— DA. 

— Da. 

Iată, din nou, o nepotrivire subtilă a lucrurilor pe care nu 
puteai să îţi pui degetul pentru că degetului îi era prea frică. 
Dar gândurile tulburate ale Fratelui Turn fură întrerupte de un 
zgrepțănat pe acoperiş. Câteva bucățele de tencuială căzură în 
interiorul cercului. 

— Fraţilor? repetă Fratele Turn neliniștit. 

Acum era unul dintre acele sunete surde, o tăcere lungă şi 
zumzăitoare de concentrare extremă şi, poate, inspirația unor 
plămâni de mărimea unor căpiţe. Ultimii şobolani ai încrederii 
de sine a Fratelui Turn părăsiră nava eşuată a curajului. 

— Frate Portar, dacă ai putea deschide intrarea groazei... 
rosti el cu voce tremurată. 

Şi apoi se făcu lumină. 

Nu a fost durere. Nu a fost vreme. 

Moartea goneşte multe lucruri, mai ales când soseşte la o 
temperatură suficient de mare cât să evapore fierul şi, printre 
ele, sunt iluziile tale. Rămășițele nemuritoare ale Fratelui Turn 
văzură dragonul zburând în ceaţă, iar apoi se uitară în jos la 
băltoaca în curs de întărire formată din piatră, metal şi dife- 
rite elemente de bază care erau tot ce mai rămăsese din sediul 
secret. Şi din ocupanţii lui, îşi dădu el seama în acel fel calm 

care face parte din a fi mort. Trăieşti o viaţă întreagă şi sfârşeşti 
sub forma unei pete care se învârtejeşte ca laptele într-o ceaşcă 
de cafea. Oricare ar fi fost jocurile zeilor, le jucau într-un mod 
al naibii de misterios. 

Privi la silueta cu glugă de lângă el. 

— N-am vrut niciodată asta, zise el slab. Serios. Fără 
supărare. Am vrut doar ce ni se cuvenea. 

O mână scheletică îl bătu pe umăr, nu fără blândeţe. 

— FELICITĂRI, spuse Moartea. 


În afară de. Marele Maestru Suprem, singurul Frate Desluşit 
care nu fusese de față la venirea dragonului era Fratele Degete. 
Fusese trimis după nişte pizza. Fratele Degete era întotdeauna 
cel trimis după mâncare. leşeau mai ieftin aşa. Nu se obosise 
niciodată să deprindă arta de a plăti pentru lucruri. 

Când gărzile dădură năvală imediat în spatele lui Errol, Fra- 
tele Degete stătea cu un vraf de cutii de carton în braţe şi cu 
gura căscată. 

Unde ar fi trebuit să fie intrarea groazei, era acum un petic 
topit şi fierbinte de diverse substanţe. 

— Oh, vai, spuse Lady Ramkin. 

Vimes se lăsă să alunece din trăsură şi îl bătu pe Fratele 
Degete pe umăr. 

— Scuzaţi-mă, domnule, zise el, aţi văzut din întâmplare ce... 

Când Fratele Degete se întoarse spre el, avea o față ca a unui 
om care a fost purtat în zbor peste intrarea în iad. Tot deschidea 
şi închidea gura, dar nu ieşea nici o vorbă. 

Vimes încercă iar. Groaza îngheţată din expresia Fratelui 
Degete îl ajungea şi pe el. 

— Dacă sunteţi destul de bun să mă însoţiţi la Yard, zise 
Vimes. Am motive să cred că dumneavoastră... 

Ezită. Nu era pe deplin sigur ce avea motive să creadă. Dar 
omul era, în mod clar, vinovat. Îţi dădeai seama doar dacă te 
uitai la el. Poate nu vinovat de ceva anume. Doar vinovat, în 
linii mari. 

— Mmmmmmuh, spuse Fratele Degete. 

Sergentul Colon ridică uşurel capacul cutiei de deasupra. 

— Ce părere ai, sergent? zise Vimes făcând un pas în spate. 

— Hm. Pare că e Picantă klatchiană cu anşoa, să trăiţi, spuse 
Colon cunoscător. 

— Adică despre om, zise Vimes plictisit. 

— Nnnnn, spuse Fratele Degete. 

Colon trase cu ochiul pe sub glugă. 

— Oh. Îl ştiu, domnule, zise el. Bengy „Pas-uşor“ Boggis, 
domnule. E capo de gaşcă în Breasla Hoţilor. Îl ştiu de demult, 
domnule. Un pişicher afurisit. Lucra la Universitate. 

— Ce, ca vrăjitor? spuse Vimes. 

— Om bun la toate, domnule. Grădinărit, tâmplărie şi altele. 

— Oh. Chiar așa? 

— Nu putem face nimic pentru sărmanul om? zise 
Lady Ramkin. 

Nobby luă iute poziţie de drepți. 

— Pot să îi dau eu un şut în boaşe pentru dumneavoastră, 
dacă doriți, doamnă. 

— Dddrrr, spuse Fratele Degete începând să tremure necon- 
trolat în timp ce Lady Ramkin surâdea stingherit, cu tăria ca de 
fier a unei doamne bine-crescute care este hotărâtă să nu arate 
că înțelesese ceea ce tocmai 1 se spusese. 

— Voi doi, puneţi-l în trăsură, zise Vimes. Dacă nu vă 
deranjează, Lady Ramkin... 

— ...Sybil... îl corectă Lady Ramkin. 

Vimes roşi şi continuă. 

— ...S-ar putea să fie o idee bună să îl ducem înăuntru. 
Acuzaţi-l de furtul unei cărți, şi anume, Invocarea dragonilor. 

— Imediat, să trăiţi, spuse sergentul Colon. Şi pizza se 
răceşte. Ştiţi cât de rea se face brânza când se răceşte. 

— Și fără lovituri, avertiză Vimes. Nici măcar unde nu se 
vede. Morcove, tu vii cu mine. 

— Dddrrraa, interveni Fratele Degete. 

— Şi ia-l pe Errol, adăugă Vimes. O ia razna aici. E un 
drăcuşor curajos, trebuie să recunosc. 

— Minunat, dacă stai să te gândeşti, zise Colon. 

Errol patrula încolo şi încoace prin faţa clădirii distruse, 
scâncind. 

— Uită-te la el, spuse Vimes. Abia aşteaptă să se încaiere. 

Se trezi că privirea îi era atrasă, parcă de nişte sfori, în sus 
spre norii de ceaţă agitați. 

„E pe acolo pe undeva“, se gândi el. 

— Ce facem acum, domnule? întrebă Morcove în timp ce 
trăsura se depărta huruind. 

— Nu eşti neliniștit, nu? zise Vimes. 

— Nu, să trăiţi! 

Felul în care o spuse mişcă ceva în mintea lui Vimes. 

— Nu, zise el, nu eşti, nu-i aşa? Cred că faptul că ai fost cres- 
cut de pitici e de vină. Nu ai pic de imaginaţie. 

— Sunt sigur că fac tot ce pot, domnule, spuse Morcove hotărât. 

— Tot mai trimiti toată solda acasă, mamei? 

— Da, să trăiţi! 

— Eşti un băiat bun. 

— Da, să trăiţi! Deci, ce facem, domnule căpitan Vimes? 
repetă Morcove. 

Vimes se uită în jur. Merse câţiva paşi exasperaţi, fără 
țintă. Îşi desfăcu larg braţele, iar apoi şi le lăsă să cadă 
lovind pulpele. 

— De unde să ştiu eu? Avertizăm oamenii, cred. Am face 
bine să mergem la palatul Patricianului. Şi apoi... 

Se auzeau paşi prin ceaţă. Vimes se încordă, puse degetul la 
buze şi îl trase pe Morcove la adăpostul unei intrări. 

O siluetă apăru din ceaţă. 

„Încă unul dintre ei, se gândi Vimes. Ei, nu există nici o 
lege despre purtatul de robe negre şi de glugi adânci. Ar putea fi 
zeci de motive perfect inocente pentru care această persoană să 
poarte o robă lungă şi neagră şi o glugă adâncă şi să stea în fața 
unei case topite la răsărit. 

Poate că ar trebui să îi cer să numească măcar unul.“ 

leşi la iveală. 

— Mă scuzaţi, domnule... începu el. 

Gluga se întoarse spre el. Se auzi şuieratul unei respiraţii. 

— Mă întrebam dacă aţi putea... După el, subagent! 

Silueta avea un avans bun. Goni pe stradă şi ajunse la 
colț înainte ca Vimes să fi parcurs jumătate din distanţă. 

Coti derapând, la timp ca să vadă o formă dispărând 
într-o fundătură. 

Vimes îşi dădu seama că fugea de unul singur. Se opri 
gâfâind, se uită în urmă şi-l văzu pe Morcove apărând la trap 
mărunt pe după colţ. 

— Ce s-a întâmplat? şuieră el. 

— Sergentul Colon a spus că nu trebuie să fug, zise Morcove. 

Vimes se uită la el nelămurit. Apoi lumina înţelegerii se lăsă 
încet asupra lui. 

— Oh, spuse el. Ăăă, înţeleg. Nu cred că a vrut să zică în 
orice situaţie, băiete. Se uită fix în spate, prin ceață. Nu că am 
avea prea multe şanse pe ceața asta şi pe străzile astea. 

— S-ar putea să fi fost doar un trecător nevinovat, domnule, 
zise Morcove. 

— Ce, în Ankh-Morpork? 

— Da, să trăiţi! 

— Ar fi trebuit să punem mâna pe el, atunci, doar pentru 
valoarea dată de raritate, spuse Vimes. 

Îl bătu pe Morcove pe umăr. 

— Haide. Ar fi bine să ajungem la palatul Patricianului. 

— Palatul Regelui, îl corectă Morcove. 

— Ce? zise Vimes, cursul gândurilor fiindu-i temporar deviat. 

— Este palatul Regelui, acum, spuse Morcove. 

Vimes se uită pieziş la subagent. Râse scurt, fără veselie. 

— Da, aşa e, cedă el. Regele nostru ucigaş de dragoni. Bravo 
lui! Oftă. N-o să le placă asta. 


Nu le plăcu. Nici unuia dintre ei. 

Prima problemă a fost Garda Palatului. 

Vimes nu îi avusese niciodată la inimă. Nici ei nu îl 
avuseseră vreodată la inimă pe e/. Bine, poate că trupele erau 
doar la un pas de a fi nişte infractori mărunți, dar, în opinia 
profesională a lui Vimes, Garda Palatului din acele timpuri era 
la un pas de a fi cea mai răufăcătoare scursură din câte produ- 
sese orașul. Un pas mai în jos. Ar fi trebuit să se reformeze niţel 
înainte de a putea fi măcar luată în calcul pentru includerea în 
lista Celor Zece Cel Ma: Puțin Doriţi. 

Erau duri. Erau tari. Nu erau adunaţi de prin şanţuri, erau 
ce găseşti încă lipit de şanţ atunci când măturătorii de şanţuri 
vor fi cedat epuizați. Fuseseră extrem de bine plătiți de Patri- 
cian şi, probabil, erau extrem de bine plătiţi de altcineva acum, 
deoarece când Vimes ajunse la porţi, doi dintre ei încetară să 
se mai sprijine de ziduri şi se îndreptară, păstrând, totuşi, nive- 
lul potrivit de aplecare de umeri psihologică pentru a provoca 
jignire maximă. 

— Căpitanul Vimes, spuse Vimes privind drept înainte. La 
rege. Este de cea mai mare importanţă. 

— Da? Ei, ar fi bine să fie, zise o gardă. Căpitanul Slimes!, 
ai spus? 

— Vimes, zise Vimes neutru. Cu Ve. 

Unul dintre soldaţi îi făcu semn din cap tovarăşului său. 

— Vimes, spuse el. Cu Ve. 

— Ca să vezi, zise cealaltă gardă. 

— Este foarte urgent, spuse Vimes păstrând o expresie împietntă. 

Încercă să înainteze. 

Prima gardă făcu un pas în lateral şi îl lovi iute în piept. 

— Nimeni nu merge nicăieri, zise el. Ordinele regelui, înţelegi? 
Aşa că poți să te târăşti înapoi în gaura ta, căpitane Vimes cu Ve. 

Nu vorbele îl făcură pe Vimes să se hotărască. Ci felul în care 
celălalt bărbat chicotea. 

— La o parte, spuse el. 

Soldatul se aplecă în față. 

— Şi cine o să mă facă — bătu în coiful lui Vimes —, curcane? 

Există momente când este o adevărată plăcere să arunci 
bomba imediat. 

— Subagent Morcove, vreau să-i arestezi pe acești oameni, 
zise Vimes. 

Morcove salută. 

— Imediat, să trăiţi, spuse el, se întoarse şi plecă în trap vioi 
înapoi pe unde veniseră. 

— Hei! strigă Vimes în timp ce băiatul dispărea pe după colţ. 


! În limba engleză, slime înseamnă „mâzgă“, „noroi“. (n.tr.) 

— Aşa îmi place, zise prima gardă, sprijinindu-se în suliță. 
Ăsta e un tânăr cu iniţiativă. Un băiat isteţ. Nu vrea să rămână 
aici să fie tras de urechi. E un tânăr care va ajunge departe, dacă 
are ceva minte. 

— Foarte multă minte, spuse cealaltă gardă. 

Rezemă sulița de zid. 

— Voi, ăştia din Gardă, mă faceţi să vărs, zise el pe un ton 
colocvial. Frecaţi menta tot timpul, fără să faceţi nimic ca lumea. 
Vă tot dați mari de parcă aţi însemna ceva. Aşa că eu şi Clarence 
o să îţi arătăm ce înseamnă cu adevărat să fii de gardă, nu-i aşa? 

„I-aş cam putea face față unuia dintre ei, se gândi Vimes în 
timp ce se dădea câţiva paşi în spate. Dacă se uită în altă parte, 
cel puţin.“ 

Clarence sprijini sulița de poartă şi scuipă în palme. 

Se auzi un vaiet lung, înspăimântător. Vimes îşi dădu seama 
cu uimire că nu venea de la el. 

Morcove apăru de după colţ alergând de mama focului. În 
fiecare mână avea câte un topor de pădurar. 

Sandalele lui uriașe lipăiau pe pietrele pavajului pe când se 
apropia în viteză, accelerând tot timpul. Și tot timpul era acest 
țipăt — diidahdiidahdiidah —, precum ceva prins într-o capcană 
pe fundul unui canion cu multiple ecouri. 

Cele două gărzi împietriră pe loc uluite. 

— Eu m-aş feri, dacă aş fi în locul vostru, spuse Vimes de la 
nivelul solului. 
aer scoțând un sunet ca un stol de potârnichi. Unul lovi poarta 
palatului, îngropându-se pe jumătate în lemnăne. Celălalt lovi 
coada primului şi o despică. Apoi sosi Morcove. 

Vimes se duse să şadă o vreme pe o bancă din apropiere şi îşi 
rulă o țigară. 

În cele din urmă, zise: 

— Cred că e de ajuns, subagent. Cred că acum sunt de acord 
să se predea. 

— Da, să trăiţi! De ce sunt acuzaţi, domnule? spuse Morcove 
ținând câte un corp inert în fiecare mână. 

— Atac asupra unui ofiţer al Gărzii în exercițiul funcțiunii şi... 
oh, da. Împotrivire la arestare. 

— Subsecţiunea (iii) din Legea Ordinii Publice din 1457? 
zise Morcove. 

— Da, spuse Vimes solemn. Da. Da, cred că da. 

— Dar nu s-au împotrivit foarte mult, domnule, observă 
Morcove. 

— EI, tentativă de împotrivire la arestare. Eu i-aş lăsa lângă zid 
până ne întoarcem. Nu cred că vor dori să plece undeva. 

— Imediat, să trăiţi! 

— Ai grijă, nu-i răni, zise Vimes. Nu trebuie să răneşti 
prizonierii. 

— Aşa e, să trăiţi, zise Morcove conştiincios. Odată Reținuți, 
prizonierii au Drepturi, domnule. Aşa spune în Legea Demnităţii 
Omului (Drepturi Civile) din 1341. Îi tot spun caporalului Nobbs. 
Au Drepturi, îi zic. Asta înseamnă că nu-i Loveşti când sunt Jos. 

— Foarte bine spus, agent. 

Morcove se uită în jos. 

— Aveţi dreptul să nu spuneţi nimic, zise el. Aveţi dreptul să nu 
vă răniţi când cădeţi pe trepte în drum spre celule. Aveţi dreptul să 
nu săriţi de la ferestre înalte. Nu trebuie să spuneţi nimic, vedeţi 
voi, dar orice spuneţi, ei bine, trebuie să notez şi ar putea fi folo- 
sit ca dovadă. Scoase carneţelul şi linse creionul. Se aplecă mai 
mult. Pardon? zise el. Se uită la Vimes. Cum se scrie „geamăt“? 

— G-I-A-M-Ă-T, cred. 

— Foarte bine, domnule. 

— Oh, şi, agent, încă ceva. 

— Da, să trăiţi? 

— Pentru ce topoarele? 

— Erau înarmaţi, domnule. Le-am luat de la fierarul de 
pe Strada Pieței, domnule. I-am zis că vă duceţi mai târziu 
să îi plătiţi. 

— Şi țipătul? zise Vimes slab. 

— Un cântec de luptă al piticilor, domnule, spuse Morcove 
cu mândrie. 

— E un țipăt bun, zise Vimes alegându-şi cuvintele cu 
grijă. Dar ţi-aş fi recunoscător dacă data viitoare m-ai anunța 
înainte, bine? 

— Cu siguranţă, domnule. 

— În scris, cred. 


Bibliotecarul se legăna mai departe. Înainta încet, pentru că 
existau lucruri pe care nu era dornic să le întâlnească. Fiinţele 
evoluează pentru a umple fiecare ungher din mediu, iar unele 
dintre cele din imensitatea prăfuită a spațiului-L era mai bine să 
fie evitate. Erau mult mai neobişnuite decât ființele neobişnuite. 

De obicei, era prevenit dacă urmărea cu atenţie crabii-scăriță 
care păşteau inofensivi în praf. Când erau speriați, venea vremea 
să se ascundă. De câteva ori fu nevoit să se lipească de rafturi 
în timp ce un tezaurus se prăvălea bubuind pe lângă el. Aşteptă 
răbdător cât timp o turmă de creaturi trecu, păscând conţinutul 
cărților îndrăgite şi lăsând în urmă volumaşe subțiri de critică 
literară. Şi mai erau şi alte lucruri, lucruri de care se depărta în 
grabă şi la care încerca să nu se uite cu atenție... 

Şi trebuia să eviţi clişeele cu orice preţ. 

Îşi termină ultimele alune în vârful unei scări mobile, care 
muşca absentă din rafturile de sus. 

Teritoriul îi dădea, în mod clar, o senzaţie familiară sau, cel 
puţin, avea sentimentul că, în cele din urmă, avea să fie ceva 
familiar. Timpul avea alt sens în spaţiul-L. 

Frau rafturi ale căror contururi i se părea că le cunoaşte. 
Titlurile cărților, deşi tot imposibil de citit, aveau o urmă chinui- 
toare de lizibilitate. Chiar și aerul închis avea un miros despre 
care credea că îl cunoştea. 

Îşi târî picioarele iute pe un coridor lateral, coti pe după un colţ 
şi, doar cu o urmă de dezorientare, intră în acel set de dimensiuni 
pe care oamenii, pentru că nu ştiu altceva, le consideră normale. 

Îi era foarte cald, iar blana i se ridică măciucă pe corp atunci 
când energia temporală se descărcă treptat. 

Era în beznă. 

Întinse un braţ şi cercetă cotoarele cărţilor de lângă el. Ah. 
Acum ştia unde era. 

Era acasă. 

Era acasă în urmă cu o săptămână. 

Era important să nu lase urme. Dar asta nu reprezenta o 
problemă. Se cățără pe latura celui mai apropiat raft de cărți și, la 
lumina stelelor care intra prin cupolă, înaintă grăbit. 


Lupine Wonse ridică o privire urâtă, cu ochii roşii, din 
grămada de hârtii de pe birou. Nimeni din oraș nu ştia nimic des- 
pre încoronări. Trebuia să inventeze din mers. Ar fi trebuit să fie 
multe lucruri cu care să fluturi, asta ştia. 

— Da? zise el brusc. 

- Ăă, un anume căpitan Vimes vrea să vă vorbească, 
spuse lacheul. 

— Vimes din Gardă? 

— Da, domnule. Zice că e de cea mai mare importanță. 

Wonse se uită pe lista cu celelalte lucruri de cea mai mare 
importanță. Încoronarea regelui, pentru început. Preoţii supremi 
a cincizeci şi trei de religii îşi disputau onoarea. Avea să fie o 
îngrămădeală. Iar apoi, mai erau şi bijuteriile coroanei. 

Sau, mai degrabă, nu erau bijuteriile coroanei. Cândva, în 
generaţiile anterioare, bijuteriile coroanei dispăruseră. Un bijutier 
de pe Strada Meşteşugarilor Iscusiţi făcea tot ce putea în timpul 
disponibil, cu sticlă şi poleială. 

Vimes putea aştepta. 

— Spune-i să vină în altă zi, rosti Wonse. 

— Ce bine că ne-ai primit, spuse Vimes apărând în cadrul uşii. 

Wonse se uită urât la el. 

— Dacă tot erai aici... zise el. 

Vimes îşi trânti coiful pe biroul lui Wonse cu ceea ce secreta- 
rul consideră a fi un gest jignitor şi se aşeză. 

— Ja loc, spuse Wonse. 

— Ai mâncat de dimineaţă? zise Vimes. 

— Acum chiar... începu Wonse. 

— Stai liniştit, spuse Vimes voios. Agentul Morcove o să se 
ducă să vadă ce e pe la bucătărie. Băiatul ăsta o să îl conducă. 

După ce plecară, Wonse se aplecă peste teancurile de hârtii. 

— Ar fi bine, zise el, să fie un motiv foarte bun pentru... 

— S-a întors dragonul, spuse Vimes. 

Wonse se holbă la el o vreme. 

Vimes se holbă la rândul său. 

Lui Wonse îi reveniră simțirile din colţurile prin care 
fuseseră aruncate. 

— Al băut, nu? zise el. 

— Nu. Dragonul s-a întors. 

— Acum, uite... începu Wonse. 

— L-am văzut, zise Vimes sec. 

— Un dragon? Eşti sigur? 

Vimes se aplecă peste birou. 

— Nu! M-aş fi putut înşela, la naiba! strigă el. Ar fi putut fi alt- 
ceva cu gheare afurisit de mari, aripi uriaşe şi respirație fierbinte, 
arzătoare! Trebuie să fie grămezi de astfel de lucruri! 

— Dar am văzut cu toţii cum a fost omorât! spuse Wonse. 

— Nu ştiu ce am văzut noi! zise Vimes. Dar ştiu ce am 
văzut eu! 

Se dădu în spate, tremurând. Dintr-odată, se simţea 
extrem de obosit. 

— Oricum, spuse el pe un ton mai normal. A făcut supă dintr-o 
casă de pe Strada Nespălată. Ca şi în celelalte cazuri. 

— A scăpat vreunul dintre ei? 

Vimes îşi prinse capul în palme. Se întrebă de când nu mai 
dormise, un somn cum se cuvine, din cele cu cearşafuri. Sau de 
când nu mai mâncase, că veni vorba. Să fi fost noaptea trecută 
sau cu o noapte în urmă? Oare, dacă se gândea bine, dormise 
vreodată în viaţa lui? Se părea că nu. Braţele lui Morfeu îşi 
suflecaseră mânecile şi îi trăgeau nişte pumni creierului mic, dar 
părţi din el ripostau. „Vreunul dintre e1...?* 

— Vreunul dintre cine? zise el. 

— Oamenii din casă, fireşte, spuse Wonse. Bănuiesc că erau 
oameni înăuntru. Noaptea, adică. 

— Oh? Oh. Da. Nu era o casă normală. Cred că era un fel de 
societate secretă, reuşi Vimes să rostească. 

Ceva se declanşa în mintea lui, dar era prea obosit să 
cerceteze ce anume. 

— Magică, vrei să zici? 

— Nu ştiu, spuse Vimes. S-ar putea. Tipi cu robe. 

„O să îmi spună că am exagerat, îşi zise el. Şi ar avea dreptate.“ 

— Uite, spuse Wonse cu blândeţe. Oamenii care se joacă de-a 
magia şi nu ştiu cum să o controleze, ei bine, se pot arunca în 
aer ŞI... 

— Să se arunce în aer? 

— Şi tu ai avut nişte zile agitate, zise Wonse liniştitor. Dacă aş 
fi doborât şi aproape ars de viu de un dragon, cred şi eu că l-aş 
vedea tot timpul. 

Vimes se holbă la el cu gura căscată. Nu se putea gândi la 
nimic ce să zică. Orice fel de elastic întins și înnodat îl făcuse să 
se mişte în aceste ultime câteva zile, acum se pleoştise de tot. 

— Nu crezi că ai cam exagerat? spuse Wonse. 

„Ah, se gândi Vimes. Ce bine.“ 

Se prăbuşi în faţă. 


Bibliotecarul se aplecă precaut peste vârful raftului de cărți şi 
întinse un braţ prin beznă. 

Iat-o. 

Unghiile lui groase apucară cotorul cărții, o traseră uşurel de 
pe raft şi o ridicară. Înălță lampa cu grijă. 

Nici o îndoială. Invocarea dragonilor. Singurul exemplar, 
prima ediţie, uşor jerpelită şi bine arsă de dragoni. 

Puse lampa lângă el şi începu să citească prima pagină. 


— Mmm? zise Vimes, trezindu-se. 

— V-am adus o ceaşcă de ceai, domnule căpitan, spuse sergen- 
tul Colon. Şi un sfârl. 

Vimes se uită la el fără nici o expresie. 

— Aţi dormit, sări în ajutor sergentul Colon. Eraţi terminat 
când v-a adus Morcove. 

Vimes se uită în jur la decorul de-acum familiar al secției. 

— Oh, spuse el. 

— Eu şi Nobby am făcut ceva detectiveală, zise Colon. 
Ştiţi casa care a fost topită? Ei bine, nu stă nimeni acolo. Sunt 
doar camere de închiriat. Aşa că am aflat cine le închiria. E un 
îngrijitor care se duce în fiecare noapte să strângă scaunele şi 

să încuie. Nici nu-i venea să creadă că a fost arsă. Ştiţi cum 
sunt îngrijitorii. 

Făcu un pas în spate, aşteptând aplauze. 

— Bravo, spuse Vimes conştiincios, înmuind sfârlul în ceai. 

— Sunt trei societăţi care o folosesc, zise Colon. Îşi scoase 
carneţelul. Şi anume, Societatea pentru Aprecierea Artei Fru- 
moase din Ankh-Morpork, hm, hm, Clubul de Cântece şi Dansuri 
Populare din Morpork şi Frăția Desluşită a Nopţii de Catran. 

— De ce „hm, hm“? spuse Vimes. 

— Ei, ştiţi dumneavoastră. Artă Frumoasă. Sunt doar bărbaţi 
care pictează femei îmbrăcate nud. De tot, explică sergentul 
Colon connaisseur-ul. Mi-a zis îngrijitorul. Unii dintre ei nici nu 
au vopsea pe pensule, să ştiţi. Ruşinos! 

„Trebuie să fie un milion de poveşti în oraşul ăsta, se 
gândi Vimes. De ce trebuie eu să le ascult întotdeauna pe 
cele ca asta?** 

— Când se întâlnesc? zise el. 

— Lunea, la 7.30, intrare zece bănuți, spuse Colon cu prompti- 
tudine. Cât despre cei cu dansurile populare... ei bine, nu-i nimic 
cu ei. Ştiţi cum vă întrebaţi întotdeauna ce face caporalul Nobbs 
în serile libere? 

Faţa lui Colon se desfăcu într-un rânjet ca o felie de pepene. 

— Nu! zise Vimes nevenindu-i să creadă. Nu Nobby? 

— Da! spuse Colon încântat de rezultat. 

— Ce, ţopăie cu clopoței pe el şi-şi flutură batista în aer? 

— Zice că e important să păstrăm vechile tradiţii, spuse Colon. 

— Nobby? Domnul Bombeuri-de-oţel-în-vintre, Verificam- 
doar-clanţa-și-s-a-deschis-singură? 

— Da! Ciudată lume, nu? A fost foarte ruşinat de asta. 

— Doamne, zise Vimes. 

— Se dovedeşte că niciodată nu poţi să-ţi dai seama, spuse 
Colon. Oricum, îngrijitorul a zis că Frăția Desluşită lasă tot tim- 
pul dezordine. Urme de cretă şterse pe podea, a zis. Şi nu pun 
niciodată scaunele la locul lor şi nici nu spală samovarul. S-au 
întâlnit mult în ultima vreme, a zis el. Pictorii de femei la nud au 
fost nevoiţi să se întâlnească în altă parte săptămâna trecută. 

— Ce ai făcut cu suspectul nostru? spuse Vimes. 

— Ăla? Oh, a tulit-o, căpitane, zise sergentul părând jenat. 

— De ce? Nu părea în stare să fugă nicăieri. 

— Păi, când ne-am întors aici, l-am pus lângă foc şi l-am înve- 
lit pentru că tot tremura, spuse sergentul Colon în timp ce Vimes 
îşi încheia armura. 

— Sper că nu i-aţi mâncat pizza. 

— Errol a mâncat-o. Ştiţi, brânza, se duce... 

— Continuă. 

— Păi, zise Colon stânjenit, tot tremura, într-un fel, şi gemea 
despre dragoni ŞI aşa mai departe. Ne-a părut rău de el, să vă spun 
drept. Şi, deodată, sare şi fuge pe uşă fără nici un motiv. 

Vimes aruncă o privire la fața mare, deschisă şi nesinceră 
a sergentului. 

— Fără motiv? întrebă el. 

— Păi, ne-am hotărât să luăm o îmbucătură, aşa că l-am trimis 
pe Nobby la brutărie, vedeţi, şi, ei bine, ne-am gândit că şi prizo- 
nierul ar trebui să capete ceva de mâncare... 

— Da? zise Vimes încurajator. 

— Păi, când Nobby l-a întrebat dacă vrea să-i prăjim sfârlul, 
a țipat şi a tulit-o. 

— Pur şi simplu? spuse Vimes. Nu l-aţi ameninţat în nici 
un fel? 

— Direct, domnule căpitan. E un mister, dacă mă întrebaţi. Tot 
zicea ceva despre cineva numit Mare Maestru Suprem. 

- Hmm... 

Vimes aruncă o privire pe geam. Ceaţa cenușie învăluia 
lumea în lumină slabă. 

— Ce oră e? spuse căpitanul. 

— Cinci, domnule. 

— Bun. Păi, înainte să se întunece... 

Colon tuşi. 

— Dimineaţa, domnule. Este mâine, domnule. 

— M-ai lăsat să dorm toată ziua? 

— Nu m-a lăsat inima să vă trezesc, domnule. N-a fost nici 
o activitate a dragonului, dacă la asta vă gândeaţi. Totul a fost 
foarte liniştit, de fapt. 

Vimes se uită urât la el şi deschise precipitat fereastra. 

Ceaţa se scurse înăuntru, într-o cascadă cu irizări gălbui. 

— Credem că trebuie să fi zburat, zise glasul lui Colon din 
spatele lui. 

Vimes se uită ţintă la norii grei, umflați. 

— Să sperăm că se înseninează pentru încoronare, continuă 
Colon pe un ton îngrijorat. Sunteţi bine, domnule? 

„Nu a zburat, se gândi Vimes. De ce să fi zburat? Nu-i putem 
face rău şi are tot ce vrea aici. E acolo sus, undeva.“ 

— Sunteţi bine, domnule? repetă Colon. 

„Trebuie să fie acolo sus, undeva, în ceaţă. Sunt tot felul de 
turnuri și chestii.“ 

— La ce oră este încoronarea, sergent? spuse Vimes. 

— La amiază, domnule. Şi domnul Wonse a trimis un mesaj 
că să purtați armura dumneavoastră cea mai bună printre 
conducătorii orăşeneşti, domnule. 

— Oh, da? 

— Şi sergentul Hummock şi garda de zi vor străjui 
drumul, domnule. 

— Cu ce? zise Vimes absent, privind cerul. 

— Scuze, domnule? 

Vimes miji ochii pentru a vedea mai bine acoperișul. 

— Hmm? spuse el. 

— Ziceam că vor străjui drumul, domnule, spuse sergen- 
tul Colon. 

— Este acolo sus, sergent, zise Vimes. Practic pot să-l miros. 

— Da, să trăiţi, spuse Colon supus. 

— Se gândeşte ce să facă acum. 

— Da, să trăiţi? 

— Nu sunt lipsiţi de inteligenţă, să ştii. Doar că nu gândesc 
ca nol. 

— Da, să trăiţi! 

— Aşa că, la naiba cu străjuirea drumului. Vreau ca voi trei să 
fiți pe acoperișuri, s-a "nţeles? 

— Da, să tră... ce? 

— Pe acoperișuri. Sus. Când trece la acţiune, vreau ca noi să 
fim primii care ştim. 

Colon încercă să arate prin expresia feţei că el nu voia. 

— Credeţi că este o idee bună, domnule? se aventură 
sergentul. 

Vimes îl privi inexpresiv. 

— Da, sergent, cred. E a mea, spuse el cu răceală. Acum du-te 
şi ocupă-te de asta. 

Când rămase singur, Vimes se spălă şi se bărbieri cu apă rece, 
iar apoi scotoci prin cufărul său de campanie până când dezgropă 
platoşa de paradă şi mantia roşie. Ei bine, mantia fusese roşie 
odată, şi mai era, ici şi colo, deşi cea mai mare parte din ea 
semăna cu o mică plasă folosită cu mare succes la prinsul molii- 
lor. Mai exista şi un coif, lăsat sfidător fără panaş, de pe care 
frunza de aur groasă cât o moleculă se desprinsese de mult. 

Se apucase să facă economii pentru o mantie nouă, cândva. 
Oare ce se întâmplase cu banii? 

Nu era nimeni în sala gărzilor. Errol era întins în sfărâmăturile 
celei de a patra lădiţe de fructe pe care Nobby o căpătase pentru 
el. Restul fuseseră cu toate mâncate sau se dizolvaseră. 

În tăcerea fierbinte, huruitul neîncetat al stomacului său părea 
deosebit de puternic. Din când în când, scâncea. 

Vimes îl scărpină şovăielnic în spatele urechilor. 

— Ce-i cu tine, băiete? zise el. 

Uşa scârțâi. Morcove intră, îl văzu pe Vimes aplecat peste 
cutia distrusă şi salută. 

— Suntem cam îngrijoraţi din cauza lui, căpitane, interveni el. 
Nu şi-a mâncat cărbunii. Doar zace acolo zvâcnind şi scâncind 
tot timpul. Doar nu credeți că a pățit ceva, nu? 

— Se poate, spuse Vimes. Dar a fi în neregulă este destul de 
normal pentru un dragon. Întotdeauna trec peste asta. Într-un fel 
sau altul. 

Errol îl privi îndurerat și închise iar ochii. Vimes îi trase 
bucăţica de pătură peste el. 

Se auzi un chițăit. Pipăi pe lângă corpul tremurător al drago- 
nului, scoase un hipopotam din cauciuc, se zgâi la el surprins şi 
apoi îl strânse de probă o dată sau de două ori. 

— M-am gândit că să aibă şi el cu ce să se joace, zise Morcove 
uşor ruşinat. 

— I-ai cumpărat o jucărioară? 

— Da, domnule. 

— Ce gând bun. 

Vimes spera ca Morcove să nu fi observat mingea pufoasă 
băgată în spatele cutiei. Fusese destul de scumpă. 

Îi lăsă pe cei doi să-şi vadă de-ale lor şi păşi în lumea de afară. 

Pe străzi erau şi mai multe steaguri acum. Oamenii începuseră 
să ocupe bulevardele principale, chiar dacă pentru asta trebuiau 
să aştepte ore bune. Tabloul era în continuare unul deprimant. 

Măcar o dată avea şi el o poftă, una pentru care ar fi fost 
nevoie de mai mult de o băutură sau două ca să o satisfacă. Merse 
agale spre Casa Costiţelor a lui Harga, un obicei de ani întregi, 
şi avu o altă surpriză neplăcută. De obicei, singurele decorațiuni 
interioare se aflau pe vesta lui Sham Harga, iar mâncarea era ceva 
bun şi solid pentru o dimineaţă friguroasă, numai calorii, proteine 
şi grăsime şi, poate, o vitamină plângând încetişor într-un colţ 
pentru că era singură. Acum, ghirlande din hârtie făcute cu atenţie 
împânzeau încăperea, iar el era confruntat cu un meniu colorat în 
care cuvintele „Încoronaţiune“ și „Regal“ se strecuraseră insidios 
în fiecare rând strâmb ortografiat. 

Vimes arătă îngrijorat cu degetul înspre meniu. 

— Ce-i asta? spuse el. 

Harga se uită. Erau singuri în birtul cu pereți unsuroşi. 

— Zice „La solicitare regală“, căpitane, spuse el cu mândrie. 

— Ce înseamnă? 

Harga se scărpină în cap cu un polonic. 

— Ce înseamnă este că, zise el, dacă regele vine aici, o 
să-i placă. 

— Atunci ai ceva de mâncare pentru mine care nu e prea aris- 
tocratic? spuse Vimes acru şi se hotări pentru o plebee pâine 
prăjită şi pentru o proletară friptură atât de în sânge, că încă o mai 
puteai auzi zbierând. 

Vimes mâncă la tejghea. 

Un zgomot slab de frecare îi tulbură gândurile. 

— Ce faci? zise el. 

Vinovat, Harga ridică privirea de la treaba lui din spatele 
tejghelei. 

— Nimic, căpitane, spuse el. 

Încercă să ascundă dovada în spatele său când Vimes se uită 
urât peste lemnul mușcat de cuțite. 

— Haide, Sham. Mie poți să-mi arăţi. 

Fără tragere de inimă, mâinile grase ale lui Harga apărură 
la vedere. 

— Doar frecam grăsimea veche de pe tigaie, mormăi el. 

— Văd. Şi de când ne cunoaştem noi, Sham? zise Vimes cu o 
blândeţe îngrozitoare. 

— De ani întregi, căpitane, spuse Harga. Ai venit aproape în 
fiecare zi aici, regulat. Unul dintre cei mai buni clienți. 

Vimes se întinse peste tejghea până când nasul lui fu la acelaşi 
nivel cu chestia rozalie şi moale din mijlocul feţei lu: Harga. 

— ŞI în tot acest timp, ai schimbat vreodată grăsimea? întrebă el. 

Harga încercă să se dea înapoi. 

—Păl... 

— Mi-a fost ca un prieten, grăsimea asta veche, zise Vimes. 
Sunt bucățele mici şi negre înăuntru pe care am ajuns să le cunosc 
şi să le iubesc. E o masă ea singură. ŞI ai curăţat și cana de cafea, 
nu? Îmi dau seama. Cafeaua asta e cea mai dragoste-în-canoe! 
din câte am băut. Ailaltă avea aromă. 

— Păi, am crezut că era vremea... 

— De ce? 

Harga lăsă tigaia să-i scape dintre degetele grăsulii. 

— Păi, am crezut că dacă se întâmplă să intre regele... 

— Sunteţi toţi nebuni! 

— Dar, căpitane... 

Degetul acuzator al lui Vimes se înfipse adânc în faldurile 
vestei scumpe a lui Harga. 

— Nici măcar nu ştii cum îl cheamă pe nenorocitul ăsta! 
strigă el. 

Harga se replie. 


! Referinţă la poanta unei glume vechi: 
— Care este asemănarea dintre berea americană şi a face dragoste într-o canoe? 
— Amândouă sunt prea aproape de apă! (n.tr.). 

— Ba ştiu, căpitane, se bâlbâi. Sigur că ştiu. Am văzut pe 
decoraţii şi toate cele. Îl cheamă Rex Vivat. 

Foarte uşor, clătinând din cap disperat, plângând în sinea 
lui pentru servilismul fundamental al umanităţii, Vimes îi 
dădu drumul. 


În alt timp și spaţiu, Bibliotecarul termină de citit. Ajunsese 
la capătul textului. Nu la sfârşitul cărții — mai era destul din carte. 
Fusese arsă dincolo de limita lzibilităţii, totuşi. 

Nu că ultimele câteva pagini nearse erau prea uşor de citit. 
Autorului îi tremurase mâna, scrisese repede şi făcuse o grămadă 
de purcei. Dar Bibliotecarul se luptase cu multe texte înfiorătoare 
dintr-unele dintre cele mai rele cărți legate vreodată, cuvinte care 
încercau să te citească ele pe tine în timp ce le parcurgeai, cuvinte 
care se zvârcoleau pe pagină. Cel puţin acestea nu erau astfel de 
cuvinte. Acestea erau doar cuvintele unui om speriat de moarte. 
Un om scriind un avertisment îngrozitor. 

O pagină ceva mai în spate de secțiunea arsă era cea care 
îl atrase atenţia Bibliotecarului. Se aşeză şi se uită fix la ea 
o vreme. 

Apoi se uită fix în beznă. 

Fra bezna /ui. Dormea pe undeva pe acolo. Undeva, acolo, un 
hoţ se îndrepta spre acest loc pentru a fura această carte. Şi apoi 
cineva avea să citească această carte, să citească aceste cuvinte 
ŞI să o facă. 

Îl mâncau palmele. 

Tot ce avea de făcut era să ascundă cartea sau să se arunce în 
capul hoţului şi să i-l deşurubeze de pe umeri. 

Se uită din nou fix în beznă... 

Dar asta ar însemna să intervină în cursul istoriei. Lucruri 
oribile s-ar fi putut întâmpla. Bibliotecarul ştia totul despre asta, 
era o parte din ceea ce trebuia să ştii înainte de a fi acceptat în 
spațiul-L. Văzuse imagini în cărți antice. Timpul se putea bifurca, 
precum o pereche de pantaloni. Puteai ajunge în cracul nepotrivit, 
trăind o viaţă care se întâmpla, de fapt, în celălalt crac, vorbind 
cu oameni care nu erau din cracul tău, te loveai de pereți care nu 

mai erau acolo. Viaţa putea fi oribilă în perechea de pantaloni 
nepotrivită a Timpului. 

În plus, era împotriva regulilor Bibliotecii.! Bibliotecarii 
Spaţiului şi Timpului reuniți ar fi avut, cu siguranţă, ceva de 
spus dacă el ar fi început să se joace cu cauzalitatea. 

Închise cartea cu grijă şi o vâri la loc în raft. Apoi se legănă 
uşurel din raft în raft până când ajunse la ieşire. Pentru o clipă, 
se opri şi se uită la trupul lui adormit. Poate că se întreba dacă 
să se trezească, să aibă o mică discuţie cu sine însuşi, să îşi 
spună că are prieteni şi că nu trebuie să îşi facă griji. Dacă aşa 
stăteau lucrurile, cu siguranţă se hotărâse să nu o facă. Puteai să 
dai de o grămadă de belele în felul ăsta. 

În schimb, se strecură pe ușă, şi se furişă prin umbre, şi îl 
urmări pe hoțul cu fața acoperită când ieşi cu cartea strânsă la 
piept, şi aşteptă în ploaie lângă intrarea groazei până când Frăția 
Desluşită se întâlni şi, când ultimul plecă, îl urmă până acasă şi 
murmură pentru sine într-o surprindere antropoidă. .. 

După care fugi înapoi la Biblioteca lui şi la căile înşelătoare 
ale spaţiului-L. 


Până la mijlocul dimineții străzile erau înțesate, Vimes îl 
pedepsise pe Nobby cu solda pe o zi pentru că fluturase un 
steguleţ şi un aer de mohorâre ghimpată se lăsase peste Yard, ca 
un nor mare şi negru cu scânteieri de fulgere în el. 

— S-ajungi într-un loc înalt, mormăi Nobby. Foarte 
simplu de zis. 

— Abia aşteptam să străjuiesc drumul, spuse Colon. Aş fi 
avut o privelişte bună. 

— Noaptea trecută vorbeai despre privilegii şi drepturile 
omului, zise Nobby acuzator. 

— Ei bine, unul dintre privilegiile şi drepturile acestui om 
este să aibă o privelişte bună, spuse sergentul. Atâta zic şi eu. 


l Cele trei reguli ale Bibliotecarilor Spaţiului și Timpului sunt: 1) Linişte; 
2) Cărţile trebuie înapoiate până la termenul-limită afișat; 3) Nu interveniţi în 
lanțul cauzalității. 

— Niciodată nu l-am văzut pe căpitan atât de supărat, 
spuse Nobby. Îmi plăcea mai mult când se ţinea de băutură. 
Cred că... 

— Ştii, cred că Errol chiar e bolnav, zise Morcove. 

Se întoarseră spre coşul de fructe. 

— E foarte fierbinte. Şi are pielea foarte lucioasă. 

— Care e temperatura potrivită pentru un dragon? spuse Colon. 

— Da. Cum o iei? zise Nobby. 

— Cred că ar trebui să o rugăm pe Lady Ramkin să se uite la 
el, spuse Morcove. Ea ştie despre chestiile astea. 

— Nu, sigur se pregăteşte pentru încoronare. N-ar trebui să o 
deranjăm, zise Colon. Întinse mâna spre flancurile tremurătoare 
ale lui Errol. Am avut un câine care... Ahh! Nu e fierbinte, 
dă în clocot! 

— l-am dat multă apă, dar nu se atinge de ea. Ce faci cu 
ceainicul, Nobby? 

Nobby se uită inocent. 

— Păi, m-am gândit că mai bine am face o ceaşcă de ceai 
înainte de a ieşi. E păcat să iroseşti... 

— Ia-l de pe el! 


Sosi amiaza. Ceaţa nu se ridică, dar se subție întru câtva, 
pentru a face loc unui abur galben pal acolo unde ar fi trebuit 
să fie soarele. 

Deşi trecerea anilor transformase postul de căpitan al 
Gărzii în ceva cam ponosit, Vimes tot mai avea dreptul la un 
loc pe podium la ocaziile oficiale. Totuşi, căzuse în ierarhia 
socială, astfel încât acum era pe rândul cel mai de jos al tribu- 
nei şubrede, între maestrul Frăției Cerşetorilor şi şeful Bres- 
lei Profesorilor. Nu-l deranja asta. Orice era mai bine decât să 
stea în rândul de sus, printre Asasini, Hoţi, Neguţători şi toate 
celelalte chestii care se ridicaseră ca sămânţa rea la suprafaţa 
societății. Niciodată nu ştia despre ce să vorbească. Oricum, 
profesorul era o companie liniştită, căci nu făcea mare lucru în 
afară de a-şi încleşta şi a-şi descleşta pumnii din când în când 
ŞI de a se smiorcăi. 


202 TERRY PRATCHETT 


— Ai păţit ceva la gât, căpitane? spuse politicos şeful 
cerşetorilor, în timp ce aşteptau caleştile. 

— Ce? zise Vimes neatent. 

— Te tot uiţi în sus, spuse cerşetorul. 

— Hmm? Oh. Nu. Nimic, zise Vimes. 

Cerşetorul îşi strânse mantia de catifea în jurul său. 

— N-ai putea oare să-mi dai — se opri, calculând o sumă 
potrivită cu statutul lui — cam trei sute de dolari pentru un ban- 
chet cetățenesc cu douăsprezece feluri de mâncare? 

— Nu. 

— Asta e. Asta e, spuse afabil şeful cerşetorilor. 

Suspină. Nu era o treabă bună să fii cerşetor-şef. Diferen- 
țialele îţi făceau buzunarul gros. Cerşetorii de rând câştigau des- 
tul de bine din mărunţiş, dar oamenii aveau tendinţa să se uite 
în cealaltă parte atunci când le cereai un conac cu şaisprezece 
camere pentru o noapte. 

Vimes continuă să studieze văzduhul. 

Pe podium, marele preot al lui Io cel Orb, care cu o noapte 
în urmă, prin intermediul unei discuţii ecumenice complicate 
ŞI, în cele din urmă, al unei bâte ghintuite, îşi câștigase drep- 
tul de a-l încorona pe rege, îşi vedea de pregătirile sale. Lângă 
micul altar de sacrificiu portabil un țap legat îşi mesteca liniştit 
rumegătura şi, probabil, se gândea în căprească: „Ce țap noro- 
cos sunt eu, să am parte de aşa o privelişte bună a ceremoniei. 
Voi avea ce să povestesc copiilor.“ 

Vimes cercetă contururile neclare ale clădirilor aflate cel 
mai aproape. 

Urale din depărtare sugerau că procesiunea era pe drum. 

În jurul podiumului se organiză o mică învălmășeală când 
Lupine Wonse zon o mână de servitori pentru a derula pe trepte 
un covor roşu. 

În partea opusă a pieţei, printre reprezentanţii aristocrației 
şterse a Ankh-Morpork-ului, faţa lui Lady Ramkin se îndre- 
ptă în sus. 

În jurul tronului, care fusese construit în grabă din lemn şi 
din foiţă de aur, câţiva preoţi mai mici, unii dintre ei cu răni 
uşoare la cap, îşi ocupară iute poziţiile. 

Vimes se foi pe scaun, conştient de sunetul propriilor bătăi 
ale inimii, şi scrută pâcla de peste râu. 
...ŞI văzu aripile. 


Dragă Mamă, Dragă Tată [scria Morcove, în timp ce se uita 
conştiincios în ceață] Ei bine, oraşul este Pe Cale pentru înco- 
ronare, ceea ce este mai complicat decât acasă şi acum sunt de 
serviciu şi Ziua. E păcat pentru că, aveam de gând să privesc 
încoronarea cu Reet, dar nu se face să mă plâng. Trebuie să plec 
acum pentru că aşteptăm în orice clipă un dragon, deși nu există 
de adevăratelea. Fiul vostru iubitor, Morcove. 

P.S. Mai ştiţi ceva de Părăluţa? 


— Idiotule! 

— Scuze, spuse Vimes. Scuze. 

Oamenii se cățărau înapoi la locurile lor, mulţi dintre ei 
aruncându-i priviri mânioase. Wonse era alb la față de furie. 

— Cum de ai putut să fii atât de prost? se dezlănţui el. 

Vimes se uită fix la propriile unghii. 

— Am crezut că am văzut... începu el. 

— Era un corb! Ştii ce-i ăla corb? Sunt cu sutele în oraş! 

— În ceaţă, vedeţi, mărimea n-a fost uşor de... mormăi Vimes. 

— Şi sărmanul maestru Greetling, ar fi trebuit să ştii ce i se 
întâmplă de la zgomotele puternice! 

Fusese nevoie ca şeful Breslei Profesorilor să fie purtat de 
acolo pe braţe de nişte oameni de treabă. 

— Să strigi aşa! continuă Wonse. 

— Uite, am spus că îmi pare rău! A fost o greşeală nein- 
tenționată! 

— A trebuit să opresc procesiunea și toate cele! 

Vimes nu spuse nimic. Simţea aţintiți asupra lui sute de ochi 
amuzaţi sau acuzatori. 

— Păi, mormăi el, mai bine m-aș întoarce la Yard... 

Wonse miji ochii. 

— Nu, se răsti el. Dar poţi să te duci acasă, dacă vrei. Sau 
oriunde ai chef. Dă-mi insigna! 

— Ha? 

Wonse întinse mâna. 

— Insigna, repetă el. 

— Insigna mea? 

— Asta am spus. Vreau să te feresc de probleme. 

Vimes se uită la el uluit. 

— Dar e insigna mea! 

— Şi o să mi-o dai mie, zise Wonse ameninţător. Din 
ordinul regelui. 

— Cum adică? Nici măcar nu ştie! 

Vimes auzi bocetul din propriul glas. 

Wonse se încruntă. 

— Dar o să ştie, spuse el. Şi nu cred că se va obosi măcar să 
numească vreun succesor. 

Încetişor, Vimes îşi desfăcu discul coclit din cupru, îl cântări 
în palmă, iar apoi i-l aruncă lui Wonse fără o vorbă. 

Pentru o clipă, se gândi să se apere, dar ceva în el se revoltă. 
Se întoarse şi păşi mândru prin mulţime. 

Deci asta era. 

Atât de simplu. După jumătate de viaţă de serviciu. Gata cu 
Garda Oraşului. Hm. Vimes lovi cu piciorul în caldarâm. Acum 
o să fie vreun fel de Gardă Regală. 

Şi coifurile alea afurisite, cu pene. 

Ei bine, se săturase. Oricum nu era o viaţă bună în Gardă. 
Nu te întâlneai cu oamenii în cele mai fericite momente ale lor. 
Sigur erau sute de alte lucruri pe care le putea face şi, dacă 
se gândea destul, probabil că şi-ar fi putut aminti de unele 
dintre ele. 

Piaţa Pseudopolis nu se afla pe drumul procesiunii şi, când 
intră împleticit în sediul Gărzii, auzi uralele din depărtare, de 
dincolo de acoperişuri. În partea cealaltă a oraşului, gongurile 
templului erau bătute. 

„Acum sună gongurile, se gândi Vimes, dar curând vor... 
vor... nu vor suna gongurile.“ Nu prea era un aforism, dar mai 
putea lucra la el. Avea timp acum. 

Vimes observă dezordinea. 

Lui Errol îi revenise apetitul. Mâncase cea mai mare parte 
din masă, grilajul, coşul de cărbuni, câteva lămpi şi hipopotamul 

de cauciuc chițăitor. Acum stătea întins iar în cutia lui, cu pielea 
zvâcnind, scâncind în somn. 
— Bună dezordine ai mai făcut, spuse Vimes enigmatic. 
Totuşi, cel puţin nu el avea să fie obligat să strângă. 
Deschise sertarul de la birou. 
Cineva se înfruptase şi de acolo. Mai rămăseseră doar 
câteva cioburi de sticlă. 


Sergentul Colon se săltă pe parapetul din jurul Templului 
Zeilor Mărunţi. Era prea bătrân pentru aşa ceva. Se înrolase 
pentru sunatul din clopot, nu ca să-şi facă veacul prin locuri 
înalte aşteptând să-l găsească dragonii. 

Îşi recăpătă suflarea şi se zgâi prin ceaţă. 

— Mai e cineva uman aici sus? şopti el. 

Glasul lui Morcove sună slab şi fără nuanţe în aerul amorțit. 

— Aici sunt, domnule sergent, zise el. 

— Verificam să văd dacă mai eşti aici, spuse Colon. 

— Tot aici sunt, domnule sergent, zise Morcove supus. 

Colon i se alătură. 

— Verificam dacă n-ai fost mâncat, spuse el încercând 
să rânjească. 

— N-am fost mâncat, zise Morcove. 

— Oh, spuse Colon. Bun, atunci. 

Bătu darabana cu degetele pe piatra umedă, simțind că tre- 
buia să îşi facă poziția absolut clară. 

— Doar verificam, repetă el. E de datoria mea, vezi tu. Să 
umblu, cumva. Nu că mi-e frică să stau pe acoperişuri de unul 
singur, înţelegi. E deasă ceața aici, nu? 

— Da, domnule sergent. 

— Totul e în regulă? 

Vocea înfundată a lui Nobby se furişă prin aerul dens, 
urmată iute de proprietarul ei. 

— Da, domnule caporal, zise Morcove. 

— Ce cauţi aici? întrebă Colon. 

— Veneam şi eu să verific dacă subagentul Morcove e în 
ordine, spuse Nobby inocent. Tu ce căutai, domnule sergent? 

— Suntem cu toţii bine, zise Morcove zâmbind. Asta e 
bine, nu? 

Cei doi subofiţeri se foiră neliniştiţi şi evitară să se uite 
unul la altul. Se părea că era un drum lung până la posturile lor, 
peste acoperișurile umede, cuprinse de nori şi, mai presus de 
orice, expuse. 

Colon luă o hotărâre executivă. 

— La naiba cu asta, spuse el şi găsi o bucată căzută de statuie 
pe care să stea. 

Nobby se sprijini de parapet şi scoase un chiştoc jilav din 
scrumiera de nedescris din spatele urechii sale. 

— Se aude procesiunea trecând, observă el. 

Colon îşi umplu pipa şi aprinse un chibrit pe piatra de 
lângă el. 

— Dacă dragonul ăla e viu, zise el suflând un norişor de fum 
şi transformând o mică porțiune de ceaţă în smog, atunci tre- 
buie să se fi dus naibii departe de aici, vă spun eu. Un oraş nu-i 
locul potrivit pentru un dragon, adăugă el pe tonul cuiva care 
se descurcă de minune în a se convinge singur. S-a dus undeva 
unde sunt locuri înalte şi multă mâncare, ascultați la mine. 

— Undeva cum ar fi oraşul? spuse Morcove. 

— Gura, ziseră ceilalți doi la unison. 

— Azvârle-ne chibritele, domnule sergent, spuse Nobby. 

Colon aruncă legătura de lucifen răi cu capete galbene peste 
plăcile de plumb ale acoperişului. Nobby aprinse unul, care se 
stinse imediat. Fâşii de ceață plutiră pe lângă el. 

— Se-nteţeşte vântul, observă el. 

— Bun. Nu suport ceața asta, zise Colon. Ce spuneam? 

— Spuneai că dragonul trebuie să fie la mare distanţă, 
răspunse Nobby. 

— Oh. Da. Păi, e logic, nu? Adică, eu nu aş mai sta pe aici 
dacă aş putea zbura. Dacă aş putea zbura, n-aş sta pe un acoperiş 
pe o statuie veche şi urâtă. Dacă aş putea zbura, aş... 

— Ce statuie? zise Nobby cu ţigara la jumătatea distanţei 
spre gură. 

— Asta, spuse Colon pocnind piatra. Şi nu încerca să mă 
sperii, Nobby. Ştii că sunt sute de statui vechi şi demodate pe 
Zeii Mărunţi. 

— Nu, nu ştiu, zise Nobby. Ce ştiu e că au fost toate date 
jos luna trecută când au refăcut acoperişul. E doar acoperişul 
şi cupola şi gata. Trebuie să dai atenţie la lucrurile astea mici, 
adăugă el, când faci detectiveală. 

În tăcerea jilavă care urmă, sergentul Colon se uită la baza 
pietrei pe care stătea. Avea un capăt ascuţit, şi un model solzos, 
şi un fel de aspect indefinibil de coadă. Apoi o urmări în lun- 
gime în sus, prin ceața care se risipea rapid. 

Pe Cupola Zeilor Mărunţi, dragonul îşi înălță capul, căscă 
şi îşi desfăcu aripile. 

Desfacerea aripilor nu era o operaţie simplă. Părea să dureze 
ceva timp, cât complexa maşinărie biologică de coaste şi de 
cute luneca în lături. Apoi, cu aripile întinse, dragonul căscă, 

„făcu câţiva paşi spre marginea acoperișului şi se lansă în aer. 

După o vreme, o mână apăru peste marginea parapetului. 
Bâjbâi o clipă până când reuşi să se prindă ca lumea. 

Se auzi un geamăt. Morcove se săltă înapoi pe acoperiş 
Şi îi trase după el pe ceilalți doi. Se întinseră pe plăcile de 
plumb, gâfâind. Morcove observă felul în care labele drago- 
nului săpaseră crestături în metal. Nu puteai să nu observi 
astfel de lucruri. 

— N-ar, gâfâi el, n-ar trebui să-i avertizăm pe ceilalți? 

Colon se trase în față până când se putu uita peste oraş. 

— Nu cred că trebuie să ne obosim, zise el. Cred că o să 
afle în curând. 


Marele preot al lui Io cel Orb se bâlbâia. Din câte putuse 
afla, niciodată nu mai avusese loc o ceremonie de încoronare 
oficială în Ankh-Morpork. Vechii regi se descurcaseră destul 
de bine cu ceva în genul: „Reuşit-am să luăm coroana, aş zice, 
şi omori-vom orice fiu de cățea care încearcă să o ia înapoi, pe 
lordul Harry“. Înainte de toate, asta era cam scurt. Petrecuse 
multă vreme încropind ceva mai lung şi mai potrivit spiritului 
vremurilor, iar acum îi era cam greu să îşi amintească. 

De asemenea, era descumpănit de tap, care îl urmărea cu un 
interes credincios. 

— Continuă! şuieră Wonse din locul său din spatele tronului. 

— Toate la timpul lor, şuieră drept răspuns marele preot. Asta 
e o încoronare, te anunţ. Ai putea încerca să arăţi ceva respect. 

— Bineînţeles că arăt respect! Acum continuă... 

Se auzi un strigăt, în dreapta. Wonse scrută mulțimea 
cu privirea. 

— Este femeia Ramkin, spuse el. Ce pune la cale? 

Oamenii din jurul ei sporovăiau agitați acum. Degetele 
arătau toate în aceeaşi direcţie, ca o mică pădure retezată. 
Se auziră unul sau două ţipete, iar apoi mulţimea se mişcă 
precum un talaz. 

Wonse se uită în lungul Străzii Zeilor Mărunți. 

Nu era un corb acolo. Nu de data asta. 


Dragonul zbura încetişor, doar la câţiva metri deasupra 
pământului, aripile fâlfâind grațios prin aer. 

Steagurile care înțesau strada erau prinse şi rupte de parcă nu 
ar fi fost mai mult decât nişte pânze de păianjen, adunându-se pe 
plăcile de pe spinarea creaturii şi fluturând în lungul cozii ei. 

Zbura cu capul şi cu gâtul complet întinse, ca şi cum corpul 
uriaş ar fi fost tras ca o barjă. Oamenii de pe stradă țipau şi 
se băteau între ei pentru adăpostul intrărilor. Nu le dădu nici 
o atenţie. 

Ar fi trebuit să vină urlând, dar singurele sunete erau fâşâitul 
aripilor şi ruperea drapelelor. 

Ar fi trebuit să vină urlând. Nu aşa, nu încet în mod 
intenționat, dând groazei timp să se învechească precum vinul. 
Ar fi trebuit să vină amenințător. Nu promiţător. 

Ar fi trebuit să vină urlând, nu zburând uşurel, acompaniat 
de fluturatul steagurilor vesele. 


Vimes deschise celălalt sertar al biroului şi se uită la 
hârţoage, câte mai erau. De fapt, nu erau prea multe înăuntru 
pe care să le poată numi ale lui. O bucăţică de pungă de zahăr îi 
aminti că acum era dator şase bănuţi la Pisicuţa cu Ceai. 

Ciudat. Nu era încă furios. Avea să fie mai târziu, fireşte. 
Până diseară avea să fie furios. Beat şi furios. Dar nu încă. Nu 
încă. Deocamdată ideea nu se sedimentase în zaţul minţii şi ştia 
că făcea totul doar ca pe o măsură de amânare a gândirii. 

Errol se agită greoi în cutia lui, înălță capul şi scânci. 

— Ce s-a întâmplat, băiatu'? zise Vimes aplecându-se. Te 
doare stomacul? 

Pielea micuţului dragon se mişca de parcă înăuntru s-ar fi 
desfăşurat o ditamai industria grea. Nimic din Bolile dragonului 
nu pomenea despre asta. Din stomacul umflat veneau zgomote 
ca un război îndepărtat şi complicat într-o zonă seismică. 

În mod sigur, asta nu era bine. Sybil Ramkin zicea că tre- 
buie să acorzi mare atenţie dietei unui dragon, pentru că până şi 
cel mai mic deranjament stomacal ar fi decorat pereţii şi tavanul 
cu bucățele de piele solzoasă. Dar în ultimele câteva zile... ei 
bine, avusese parte de pizza rece, şi de scrumul de la chiştoacele 
oribile ale lui Nobby, şi, una peste alta, Errol mâncase mai 
mult sau mai puţin ce îi plăcuse. Ceea ce era aproape orice, 
judecând după aspectul încăperii. Nemaivorbind de conţinutul 
sertarului de jos. 

— Nu ne-am îngrijit de tine prea bine, nu? spuse Vimes. 
Te-am tratat ca pe un câine, zău. 

Se întrebă ce efect aveau asupra digestiei hipopotamii de 
cauciuc chițăitori. 

Încet, Vimes îşi dădu seama că uralele din depărtare 
deveniseră țipete. 

Se uită şovăielnic la Errol, iar apoi zâmbi cu un zâmbet 
incredibil de rău şi se ndică. 

Se auzeau sunetele panicii şi ale gloatei fugind. 

Îşi puse coiful jerpelit pe cap şi îl bătu voios. Apoi, murmu- 
rând un cântecel trăsnit, ieşi agale din clădire. 

Errol rămase aproape nemișcat pentru o vreme, iar apoi, 
foarte anevoie, pe jumătate se cățără, pe jumătate se rostogoli 
din cutie. Mesaje stranii veneau din partea voluminoasă a creie- 
rului său, care controla sistemul digestiv. Cerea anumite lucruri 
cărora el nu le putea da nume. Din fericire, era în stare să le des- 
crie în cel mai mic amănunt receptorilor complicaţi din nările 


210 TERRY PRATCHETT 


sale enorme. Acestea fremătară, supunând aerul din încăpere 
unei cercetări detaliate. Capul i se întoarse, măsurând din ochi. 

Se târî pe podea şi începu să mănânce, foarte încântat, cutia 
cu lustru pentru armură a lui Morcove. 


Oamenii se revărsau pe lângă Vimes în timp ce el mergea 
agale pe Strada Zeilor Mărunţți. Fumul se ridica în aer din Piaţa 
Lunilor Sparte. 

Dragonul se lăfăia în centrul ei, pe ceea ce mai rămăsese 
din podiumul pentru încoronare. Avea o expresie de satisfacție 
de sine. 

Nu se zărea nici urmă de tron ori de ocupantul său, deşi era 
posibil ca o cercetare criminalistică sofisticată a grămăjoarei 
de cărbune dintre lemnele distruse şi fumegânde să ofere 
un indiciu. 

Vimes se prinse de o fântână ornamentală pentru a se ţine pe 
picioare în timp ce mulțimea gonea înnebunită pe lângă el. Fie- 
care stradă de ieşire din piaţă era plină de trupuri care se luptau. 
Nu erau zgomotoşi, observă Vimes. Oamenii nu îşi mai iroseau 
energia cu țipetele. Era doar o hotărâre solidă, mortală, de a fi în 
altă parte. 

Dragonul îşi întinse aripile şi bătu din ele somptuos. Oame- 
nii din spatele mulțimii văzură în asta un semnal pentru a se 
cățăra în cârca celor din faţa lor şi a fugi din cap în cap spre a se 
pune la adăpost. 

În câteva clipe, piaţa se goli, mai puţin proştii şi cei uluiţi în 
fază terminală. Chiar şi cei grav călcaţi în picioare se târau sprin- 
teni către cele mai apropiate ieşiri. 

Vimes se uită în jurul lui. Văzu o grămadă de steaguri 
căzute, dintre care unele erau mâncate de un tap bătrâior căruia 
nu-i venea a crede cât de norocos era. În depărtare, îl zări pe 
Îmi-Tai-Singur-Beregata, în genunchi, încercând să-şi recupereze 
conţinutul tăvii. 

Lângă Vimes, un copil mic flutură şovăielnic un steguleţ şi 
strigă „Ura“. 

Apoi totul amuțţi. 

Vimes se aplecă. 

— Cred că ar trebui să te duci acasă, zise el. 

Copilul se uită în sus la el, printre gene. 

— Eşti din Gardă? spuse el. 

— Nu, zise Vimes. Şi da. 

— Ce s-a întâmplat cu regele, gardistule? 

— Ăă. Cred că a plecat să se odihnească, zise Vimes. 

— Mătuşica spune că nu ar trebui să vorbesc cu gardiştii, 
zise copilul. 

— Atunci nu crezi că ar fi o idee bună să te duci acasă şi să în 
spui cât de ascultător ai fost? rosti Vimes. 

— Mătuşica zice că dacă nu sunt cuminte, mă suie pe acoperiş 
şi cheamă dragonul, spuse copilul pe un ton dezinvolt. Mătuşica 
zice că te mănâncă de tot începând de la picioare, ca să vezi 
ce se întâmplă. 

— De ce nu te duci tu acasă să îi zici mătuşicii tale că se poartă 
după cele mai bune tradiţii de educare a copiilor din Ankh-Mor- 
pork? spuse Vimes. Haide. Fugi! 

— Îţi zdrobeşte toate oasele, zise copilul fericit. Şi când 
ajunge la cap... 

— Uite, e acolo sus! strigă Vimes. Dragonul uriaş care te 
zdrobeşte. Acum du-te acasă! 

Copilul se uită la chestia care stătea pe podiumul stricat. 

— Nu l-am văzut zdrobind pe nimeni încă, se plânse el. 

— Tai-o sau îţi dau un dos de palmă, spuse Vimes. 

Asta păru să fie de ajuns. Copilul dădu din cap în 
semn de înţelegere. 

— Bine. Pot să mai strig „ura“? 

— Dacă vrei, zise Vimes. 

— Ura! 

Cam asta era cu menţinerea ordinii publice, se gândi Vimes. 
Trase iar cu ochiul din spatele fântânii. 

O voce imediat deasupra lui bubui: 

— Spune ce vrei, eu tot jur că e un specimen magnific. 

Privirea lui Vimes călători până când ajunse la buza vasului 
de sus al fântânii. 

— Ai observat, zise Lady Sybil Ramkin, sprijinindu-se de 
o statuie erodată pentru a se ridica şi sărind în fața lui, cum de 

fiecare dată când ne întâlnim, apare un dragon? Îi oferi un zâmbet 
larg. E ca şi cum ai avea propria melodie. Sau aşa ceva. 

— Stă pur şi simplu acolo, spuse Vimes iute. Se uită în jur. Ca 
şi cum ar aştepta să se întâmple ceva. 

Dragonul clipi cu o răbdare jurasică. 

Drumurile de ieşire din piaţă erau pline cu oameni. „Ăsta e 
instinctul de Ankh-Morpork, se gândi Vimes. Fugi, apoi te opreşti 
şi vezi dacă o să se întâmple ceva interesant celorlalți.“ 

În sfărâmăturile de lângă laba din faţă a dragonului se văzu 
o mişcare, iar marele preot al lui Io cel Orb se ridică în picioare 
împleticindu-se, praful şi aşchiile scurgându-i-se de pe robă. Încă 
mai ținea într-o mână erzaţul de coroană. 

Vimes îl urmări pe bătrân privind în sus la o pereche de ochi 
roşii, scânteietori, aflaţi la câțiva metri distanță. 

— Dragonii pot citi gândurile? şopti Vimes. 

— Știu sigur că ai mei înţeleg orice le spun, şuieră Lady Ram- 
kin. Oh, nu! Nebunul ăsta bătrân îi dă coroana! 

— Dar nu e oare o mişcare deşteaptă? zise Vimes. Dragonilor 
le place aurul. E ca şi cum i-ai arunca un băț unui câine, nu? 

— Oh, vai, spuse Sybil Ramkin. S-ar putea să nu, să ştii. Dra- 
gonii au guri aşa de sensibile. 

Uriaşul dragon clipi la cerculeţul de aur. Apoi, cu foarte mare 
delicateţe, întinse o gheară lungă de un metru şi pescui obiectul 
dintre degetele tremurătoare ale preotului. 

— Cum adică sensibile? zise Vimes, urmărind cum gheara se 
îndrepta spre faţa lungă, ca de cal. 

— Au un simţ al gustului nemaipomenit. Sunt atât de, ei bine, 
orientaţi chimic. 

— Adică poate simţi gustul aurului? şopti Vimes privind cum 
coroana era linsă cu grijă. 

— Oh, desigur. Şi mirosul. 

Vimes se întrebă care erau şansele ca această coroană să fie 
făcută din aur. Nu mari, se hotărî el. Foiţă de aur peste cupru, 
probabil. Destul pentru a păcăli fiinţele umane. Iar apoi se întrebă 
ce reacţie ar fi avut cineva dacă i s-ar fi oferit zahăr care, odată ce 
puneai trei lingurite în cafea, s-ar fi dovedit a fi sare. 

Dragonul îşi îndepărtă gheara din dreptul gurii cu o mişcare 
grațioasă şi îl pocni pe marele preot, care tocmai pleca pe furiş, 
o lovitură ce îl aruncă mult în aer. Când acesta ajunse urlând în 
vârful arcului traiectoriei, gura uriaşă se poziţionă şi... 

— Mamă! zise Lady Ramkin. 

— Ce temperatură are! spuse Vimes. Adică, n-a mai rămas 
nimic! Doar un firişor de fum! 

Între sfărâmături avu loc o nouă mişcare. O altă siluetă se 
ridică în picioare şi se sprijini ameţită de o stinghie ruptă. 

Era Lupine Wonse, acoperit de cenuşă. 

Vimes îl urmări privind în sus la o pereche de nări cât capa- 
cele de canal de mari. 

Wonse o luă la goană. Vimes se întrebă cum era să fugi de aşa 
ceva, aşteptându-te în fiecare clipă ca şira spinării tale să atingă, 
pentru foarte puţin timp, o temperatură undeva dincolo de punc- 
tul de vaporizare al fierului. Putea ghici. 

Wonse reuşi să parcurgă jumătate din piață înainte ca drago- 
nul să se repeadă înainte cu o agilitate surprinzătoare pentru un 
astfel de gabarit şi să îl înhaţe. Gheara îşi continuă mişcarea în 
sus până când silueta care se zbătea ajunse la câțiva metri în fața 
ochilor dragonului. 

Acesta păru să îl cerceteze o vreme, întorcându-l într-o parte 
şi în alta. Apoi, mişcându-se pe cele trei labe libere şi dând din 
când în când din aripi pentru a-şi menţine echilibrul, traversă 
piaţa îndreptându-se către... Către ceea ce odată fusese palatul 
Patricianului. Către ceea ce odată fusese şi palatul Regelui. 

Ignoră spectatorii speriaţi care se lipeau în tăcere de ziduri. 
Poarta cu arcadă fu împinsă în lături cu o uşurinţă deprimantă. 
Uşile, la rândul lor, înalte, legate în fier şi solide, rezistară în mod 
surprinzător zece secunde înainte de a se prăbuşi într-o grămadă 
de cenuşă scânteietoare. 

Dragonul păşi înăuntru. 

Lady Ramkin se întoarse uluită. Vimes începuse să râdă. 

Avea o urmă de nebunie în el şi lacrimi în ochi, dar tot râs 
era. Vimes râse şi iar râse, până când alunecă uşurel pe marginea 
fântânii cu picioarele desfăcute în faţa lui. 

— Ura, ura, ura! chicoti el, aproape înecându-se. 

— Ce vrei să zici? întrebă Lady Ramkin. 

— Scoateţi mai multe steaguri! Sunaţi din talgere, frigeţi tocsi- 
nul! L-am încoronat! Avem un rege până la urmă. Hip-hip-ura! 

— Ai băut? se răsti ea. 

— Nu încă! râse Vimes pe înfundate. Nu încă! Dar o să beau! 

Continuă să râdă, ştiind că atunci când avea să se oprească, 
depresia întunecată avea să cadă peste el ca un sufleu de plumb. 
Dar vedea viitorul întinzându-se înaintea lui... 

„.„până la urmă, era în mod clar nobil. Şi nu avea la el bani, şi 
nu putea răspunde când îi vorbeai. Cu siguranţă putea face ceva 
pentru cartierele sărace. Cum ar fi să le ardă din temelii. 

„Chiar o vom face, se gândi el. Aşa e în Ankh-Morpork. Dacă 
nu poți să îl învingi sau să îl corupi, pretinzi că a fost ideea ta de 
la bun început.“ 

Vivat Draco. 

Îşi dădu seama că apăruse iar copilaşul. Flutură uşurel steagul 
spre el şi zise: 

— Acum pot să strig din nou „ura“? 

— De ce nu, spuse Vimes. Toată lumea o s-o facă. 

Din palat se auzeau zgomotele înfundate ale unui complex 
comportament distructiv... 


Errol trase cu gura o mătură de-a lungul podelei şi, scâncind 
de efort, o ridică în picioare. După mult mai multe scâncete şi 
câteva încercări eşuate, reuşi să-i sprijine capătul între perete şi 
vasul mare cu petrol de lampă. 

Se opri pentru o clipă, suflând ca o foale, şi împinse. 

Vasul rezistă o clipă, se clătină înainte şi înapoi o dată sau de 
două ori, se răsturnă şi se sparse pe lespezi. Petrolul brut, foarte 
prost rafinat, se întinse într-o băltoacă neagră. 

Nările uriaşe ale lui Errol zvâcniră. Undeva, în adâncul minţii 
sale, sinapse necunoscute țăcăneau ca tastele de telegraf. Bucăți 
mari de informaţie se scurseră pe legătura nervoasă spre nasul 
lui, purtând informaţii inexplicabile despre legături triple, alcanili 
şi izomerism geometric. Totuși, aproape toate ratară părticica din 
creierul lui Errol care era folosită pentru a fi Errol. 

Tot ce ştia el era că, dintr-odată, îi era foarte, foarte sete. 

Ceva important se petrecea în palat. Din când în când, se 
auzea prăbuşirea unei podele sau bubuitura unui tavan căzând... 

În temnita lui plină de şobolani, în spatele unei uşi cu mai 
multe lacăte decât o reţea principală de canalizare, Patricianul 
Ankh-Morpork-ului se întinse pe spate şi zâmbi în beznă. 


Afară, focurile sclipeau în lumina apusului. 

Ankh-Morpork sărbătorea. Nimeni nu era prea sigur de ce, 
dar se stârniseră pentru o sărbătoare în această noapte, butoaielor 
li se dăduse cep, viţeii fuseseră puşi la frigare, fuseseră emise 
câte o pălărie din hârtie şi o cană de sărbătoare per copil şi ar fi 
fost păcat să irosească toate aceste eforturi. Oricum, fusese o zi 
foarte interesantă, iar oamenii din Ankh-Morpork puneau mare 
preț pe distracție. 

— Din câte înţeleg eu, zise unul dintre petrecăreți, aflat la 
jumătatea unei bucăţi uriaşe şi unsuroase de carne pe jumătate 
crudă, un dragon pe post de rege s-ar putea să nu fie o idee rea. 
Dacă stai să te gândeşti, adică. 

— În mod clar, a părut tare grațios, spuse femeia din dreapta lui, 
ca şi cum ar fi încercat ideea. Într-un fel, ei bine, elegant. Drăguţ 
şi isteţ. Deloc neglijent. Şi destul de mândru. Se uită cu reproş la 
unii dintre petrecăreții mai tineri aflați mai departe la masă. Pro- 
blema cu oamenii de astăzi este că nu mai sunt mândri. 

— Şi mai e şi politica externă, fireşte, zise un al treilea, ser- 
vindu-se cu o coastă. Dacă stai să te gândeşti la asta. 

— Cum adică? 

— Diplomaţia, spuse sec mâncătorul de coaste. 

Se gândiră la asta. Apoi putură fi văzuţi întorcând ideea 
pe dos şi gândindu-se la ea din partea cealaltă, într-o încercare 
politicoasă de a înțelege despre ce naiba vorbea el. 

— Nu ştiu, zise încet expertul monarhist, adică, un dragon are, 
în mare, cam două feluri de a negocia. Nu? Adică, ori te prăjeşte 
de viu, ori nu. Corectează-mă dacă greşesc, adăugă el. 

— La asta mă şi gândeam. Adică, să spunem că vine amba- 
sadorul din Klatch, ştii cât de aroganţi sunt ăştia, să spunem că 

zice: vrem asta, vrem aia şi vrem ailaltă. Bun, spuse el zâm- 
bindu-le, noi zicem tacă-ţi fleanca dacă nu vrei să te duci acasă 
într-un borcan. 

Încercară această idee să vadă dacă li se potrivea mental. 
Avea ceva aparte. 

— Ăştia din Klatch au o flotă mare, zise monarhistul 
şovăielnic. S-ar putea să fie niţel cam riscant să prăjeşti diplomați. 
Dacă oamenii văd o grămadă de cărbune întorcându-se cu barca, 
au tendinţa să se cam uite chiorâş. 

— Ah, atunci spunem: Hei, domnule klatchian, nu place 
la tine, şopârla mare de pe cer arde cocioaba de la tine al 
naibii de repejor. 

— Chiar putem să zicem asta? 

— De ce nu? Și apoi spunem trimite mult tribut iute-iute. 

— Niciodată nu mi-a plăcut de klatchieni, zise femeia cu fer- 
mitate. Ce chestii mănâncă! E dezgustător. Şi bolborosesc tot 
timpul în păsăreasca aia a lor păgână... 

În umbră, un chibrit se aprinse. 

Vimes făcu palmele căuş în jurul flăcării, trase din tutu- 
nul împuţit, aruncă băţul de chibrit în şanţ şi plecă gârbovit pe 
străduţa presărată cu băltoace. 

Dacă exista ceva care îl deprima mai rău decât propriul 
cinism, era faptul că de cele mai multe ori nu era la fel de cinic 
precum viaţa însăşi. 

„Ne înţelegem bine cu ceilalți de secole întregi, se gândi el. 
A te înţelege bine a fost, practic, toată politica noastră externă. 
Acum am impresia că tocmai am auzit cum am declarat război 
unei civilizaţii străvechi cu care ne-am înţeles întotdeauna, mai 
mult sau mai puţin, chiar dacă membrii ei vorbesc ciudat. Și după 
asta, lumii. Mai rău, probabil că vom câştiga.“ 


Gânduri asemănătoare, deşi cu o perspectivă diferită, tre- 
ceau prin minţile conducătorilor cetăţeneşti ai Ankh-Mor- 
pork-ului atunci când, în dimineaţa următoare, fiecare primi câte 
o scurtă notă cerându-le să fie la palat pentru un prânz de lucru, 
prin ordin. 

Nu spunea din ordinul cui. Sau, observară ei, prânzul cui. 


GĂRZI! GĂRZI! 217 


Acum, se adunaseră în anticameră. 

Şi avuseseră loc schimbări. Acesta nu fusese niciodată ceea 
ce ai fi putut numi un loc select. Patricianul considerase în- 
totdeauna că dacă îi făceai pe oameni să se simtă confortabil, 
aceştia ar fi vrut să mai rămână. Mobila fusese formată din câteva 
scaune foarte vechi şi, pe pereţi, portrete ale foştilor conducători 
ai oraşului ţinând pergamente şi alte lucruri. 

Scaunele erau tot acolo. Portretele, nu. Sau, mai degrabă, 
pânzele rupte şi pătate erau adunate într-un colţ, dar ramele 
aurite dispăruseră. 

Consilierii încercau să nu îşi încrucişeze privirile şi şedeau 
bătând cu degetele pe genunchi. 

În cele din urmă, doi servitori cu un aer îngrijorat deschiseră 
uşile spre sala principală. Lupine Wonse trecu printre ele 
împleticindu-se. 

Cei mai mulți dintre consilieri stătuseră treji toată noaptea 
oricum, încercând să înjghebeze un fel de principii politice față 
de dragoni, dar Wonse arăta de parcă n-ar fi dormit de ani întregi. 
Faţa lui avea culoarea unei cârpe de vase fermentate. Nefiind 
niciodată deosebit de bine îmbrăcat, acum arăta precum ceva ieşit 
dintr-o piramidă. 

— Ah, rosti el. Bun. Sunteţi toţi aici? Atunci, dacă doriţi, poftiți 
pe aici, domnilor. 

— Ăă, zise hoțul-şef, nota pomenea despre prânz? 

— Da? spuse Wonse. 

— Cu un dragon? 

— Mamă, doar nu crezi că o să te mănânce, nu? zise Wonse. 
Ce idee! 

— Nici nu mi-a trecut prin cap, spuse hoţul-şef, uşurarea 
ţâşnindu-i pe urechi ca aburul. Ce idee! Ha-ha! 

— Ha-ha, zise neguțătorul-șef. 

— Ho-ho, spuse asasinul-şef. Ce idee! 

— Nu, bănuiesc că sunteţi toți prea încordaţi, zise Wonse. 
Ha-ha. 

— Ha-ha. 

— A-ha-ha. 

— Ho-ho. 

Temperatura cobori cu câteva grade. 

— Deci, sunteţi buni să poftiți pe aici? 

Sala mare se schimbase. Pentru început, era mult mai mare. 
Câţiva pereţi fuseseră dărâmați în camerele alăturate, iar tava- 
nul şi câteva etaje din încăperile superioare fuseseră îndepărtate 
în întregime. Podeaua era acoperită de sfărâmături, în afară de 
mijlocul încăperii, unde zăcea o grămadă de aur... 

Sau, mă rog, de, auriu. Arăta de parcă cineva ar fi curăţat 
palatul de orice strălucea sau scânteia. Erau rame de tablouri, şi 
firul de aur din tapiserii, şi argint şi, din loc în loc, câte o piatră 
prețioasă. De asemenea, erau supierele din bucătărie, sfeşnicele, 
tigăile de încălzit, bucăţi de oglindă. Chestii schpitoare. 

Totuşi consilierii nu erau în situația să dea multă atenţie aces- 
tor lucruri, din cauza a ceea ce atârna deasupra capetelor lor. 

Arăta precum cel mai mare și mai prost rulat trabuc din uni- 
vers, dacă ăl mai mare şi mai prost rulat trabuc din univers ar 
fi avut obiceiul să stea spânzurat cu capul în jos. Două labe se 
profilau slab pe tavan, agăţate de căpriorii întunecați. 

La jumătatea drumului dintre grămada strălucitoare şi intrare, 
fusese aşternută o măsuţă. Consilierii observară fără mare sur- 
prindere că obişnuita argintărie veche lipsea. Erau farfurii din 
porțelan şi tacâmuri care arătau ca şi cum ar fi fost cioplite foarte 
recent din bucățele de lemn. Wonse luă loc în capul mesei şi le 
făcu semn servitorilor. 

— Vă rog să vă aşezaţi, domnilor, spuse el. Îmi cer iertare 
că lucrurile sunt niţel... diferite, dar regele speră că veţi trece 
cu vederea situația până când lucrurile vor putea fi organizate 
mai potrivit. 

— Re... ăăă, zise neguţătorul-şef. 

— Regele, repetă Wonse. 

Vocea îi sună ca şi cum s-ar fi aflat la un pas de nebunie. 

— Oh. Regele. Da, spuse neguțătorul. 

De unde şedea, vedea bine chestia mare şi atârnată. Părea să 
fie ceva mişcare acolo, un tremur al pliurilor care o înfăşurau. 

— Să trăiască, zic eu, adăugă el iute. 

Primul fel fu supă cu găluşte. Wonse nu se atinse de ea. Res- 
tul mâncară într-o tăcere îngrozită, întreruptă doar de clinchetul 
palid al lemnului pe porțelan. 

— Sunt câteva probleme de decizie în privinţa cărora regele 
crede că ar fi bine-venit consimțământul dumneavoastră, zise 
Wonse în cele din urmă. O simplă formalitate, fireşte, şi îmi pare 
rău să vă deranjez cu asemenea detalii fără importanţă. 

Ghemul uriaş de pliuri păru să se legene în adierea vântului. 

— Nici o problemă, chițăi hoţul-şef. 

— Cu mărinimie, regele doreşte să se afle, spuse Wonse, că ar fi 
încântat să primească daruri de încoronare de la populație. Nimic 
complicat, fireşte. Doar orice metale sau pietre preţioase pe care 
oamenii le-ar putea avea prin preajmă şi la care ar putea renunţa 
cu uşurinţă. Trebuie să subliniez, apropo, că acest lucru nu este 
în nici un Chip obligatoriu. Asemenea generozitate pe care el are 
încredere să o aştepte ar trebui să fie un act complet voluntar. 

Asasinul-şef se uită trist la inelele de pe degetele sale şi 
suspină. Neguţătorul-şef deja îşi desfăcea resemnat lanţul ono- 
rific aurit de la gât. 

— Vai, domnilor! zise Wonse. Ce neaşteptat! 

— Ăă, spuse arhicancelarul Universităţii Nevăzute. Vei fi... 
adică, sunt sigur că regele este conştient că, în mod tradițional, 
Universitatea este scutită de toate taxele şi impozitele oraşului... 

Îşi înghiţi un căscat. Vrăjitorii îşi petrecuseră toată noaptea 
îndreptând cele mai bune vrăji ale lor împotriva dragonului. Era 
ca şi cum te-ai fi bătut cu ceața. 

— Dragă domnule, acesta nu este un impozit, protestă Wonse. 
Sper că nimic din ce am spus nu vă va face să vă aşteptaţi la aşa 
ceva. Oh, nu! Nu. Orice tribut trebuie să fie, după cum am zis, 
complet voluntar. Sper că este absolut clar. 

— Limpede, zise asasinul-şef, uitându-se urât la bătrânul 
vrăjitor. Şi aceste tributuri complet voluntare pe care le vom 
face, se duc...? 

— În grămadă. 

—A. | 

— Deşi sunt convins că populaţia oraşului va fi într-adevăr 
foarte generoasă odată ce va înţelege pe deplin situaţia, zise 
neguțătorul-șef, sunt sigur că regele va înțelege că există foarte 
puţin aur în Ankh-Morpork? 

— Bună idee, spuse Wonse. Totuşi, regele intenționează să 
abordeze o politică externă dinamică şi viguroasă care ar trebui 
să remedieze problemele. 

— Ah, ziseră consilierii în cor, ceva mai entuziasmați de 
data aceasta. 

— De exemplu, continuă Wonse, regele consideră că inte- 
resele noastre legitime în Quirm, Sto Lat, Pseudopolis şi Tsort 
au fost serios compromise în ultimele secole. Această problemă 
va fi corectată cu rapiditate şi, domnilor, pot să vă asigur că se 
vor revărsa comori în oraş de la cei nerăbdători să se bucure de 
protecția regelui. 

Asasinul-şef aruncă o privire spre grămadă. În mintea lui se 
formă o idee foarte clară despre unde aveau să sfârşească acele 
comori. Trebuia să admiri felul în care dragonii ştiau cum să 
tapeze de bani. Era, practic, uman din acest punct de vedere. 

— Oh, spuse el. 

— Desigur, probabil că vor fi alte achiziţii în domeniul tere- 
nurilor, al proprietăţii şi aşa mai departe, iar regele doreşte să 
se înţeleagă pe deplin că loialii consilieri privaţi vor fi răsplătiți 
din belşug. 

— Şi, ăă, zise asasinul-şef, care începea să aibă impresia că 
înțelegea bine natura proceselor mentale ale regelui, fără îndoială 
că, ăă... 

— Consilierii privaţi, spuse Wonse. 

— Fără îndoială că vor răspunde cu şi mai mare generozitate 
în privinţa, să zicem, comorii? 

— Sunt sigur că astfel de consideraţii nu i-au trecut regelui 
prin minte, zise Wonse, dar este foarte bine punctat. 

— Credeam că i-ar fi trecut. 

Următorul fel de mâncare fu grăsime de porc, fasole 
şi cartofi făinoşi. Şi mai multă, nu putură ei să nu observe, 
mâncare de îngrăşat. 

Wonse bău un pahar cu apă. 

— Ceea ce ne conduce la o altă chestiune ceva mai delicată 
pe care sunt sigur că domni umblaţi şi deschişi la minte ca 
dumneavoastră nu vor avea nici o problemă să o accepte, 
spuse el. 

Mâna care ţinea paharul începu să tremure. 

— Sper că va fi, de asemenea, înţeleasă de către populaţie, 
mai ales de vreme ce regele va fi, neîndoielnic, în stare să contri- 
buie în multe feluri la bunăstarea şi la apărarea oraşului. De 
exemplu, sunt sigur că oamenii vor dormi mult mai liniștiți în 
paturile lor ştiind că dra... regele îi protejează neobosit de rele. 
Pot exista, totuşi, străvechi şi ridicole... prejudecăţi... care vor 
fi eradicate doar prin muncă neîncetată... din partea tuturor 
oamenilor de bună-credinţă. 

Se opri şi se uită la ei. Mai târziu, asasinul-şef avea să afirme 
că privise în ochii multor oameni care, evident, erau foarte 
aproape de moarte, dar că nu privise niciodată în ochi care, atât 
de clar şi de inconfundabil, se uitau înapoi la el din străfundunle 
iadului. Spera ca niciodată, avea să spună el să nu mai fie nevoit 
să se uite în astfel de ochi. 

— Mă refer, spuse Wonse, fiecare cuvânt ieşind încetişor 
la suprafață ca bulele în nisipurile mişcătoare, la problema... 
dietei... regelui. 

Se lăsă o linişte îngrozitoare. Auziră foşnetul slab al aripilor 
din spatele lor, iar umbrele din colțurile sălii deveniră mai întu- 
necate şi păreau să se apropie. 

— Dieta, zise hoţul-şef cu voce spartă. 

— Da, spuse Wonse. 

Vocea lui era aproape un chițăit. Sudoarea i se prelingea pe 
faţă. Asasinul-şef auzise odată cuvântul „rictus“ şi se întreba când 
îl puteai folosi corect pentru a descrie expresia cuiva, iar acum 
află. Asta devenise figura lui Wonse; era rictusul înfricoşător al 
cuiva care încearcă să nu audă vorbele pe care le rostește chiar 
gura lui. 

— Noi, ăă, ne gândeam, zise asasinul-şef cu foarte mare grijă, 
că dra... regele, ei bine, trebuie să-şi fi rezolvat problema de unul 
singur, în decursul săptămânilor. 

— Ah, dar lucruri proaste, să ştiţi. Lucruri proaste. Animale 
rătăcite şi altele, spuse Wonse, holbându-se din răsputeri la masă. 
Evident, ca rege, astfel de încropeli nu mai sunt potrivite. 

Tăcerea crescu şi căpătă textură. Consilierii se gândeau pro- 
fund, mai ales la masa pe care tocmai o mâncaseră. Sosirea unui 
tort uriaş cu frişcă nu făcu decât să le alerteze mințile. 

— Ăă, zise negustorul-şef, cât de des îi este foame regelui? 

— Tot timpul, spuse Wonse, dar mănâncă doar o dată pe lună. 
Este un adevărat prilej de sărbătoare. 

— Fireşte, zise neguţătorul-şef. Ar trebui să fie. 

— Şi, ăă, spuse asasinul-şef, când a fost ultima dată când 
regele a, ăă, mâncat? 

— Îmi pare rău să o spun, dar nu a mâncat cum se cuvine de 
când a venit aici, zise Wonse. 

— Oh. 

— Trebuie să înţelegeţi, spuse Wonse, jucându-se disperat 
cu tacâmurile lui de lemn, că simpla pândire a oamenilor ca un 
asasin de rând... 

— Scuză-mă... începu asasinul-şef. 

— Un criminal de rând, adică... nu există nici 0... satisfacție 
în asta. Întreaga esență a hrănirii regelui este că ar trebui să fie, ei 
bine... un act de comuniune între rege şi supușii lui. Este, poate, 
o alegorie vie. Reafirmarea legăturilor strânse între coroană şi 
comunitate, adăugă el. 

— Natura exactă a acestei mese... începu hoțul-şef aproape 
înecându-se cu vorbele. Discutăm despre tinere fecioare aici? 

— O pură prejudecată, zise Wonse. Vârsta este lipsită de 
importanță. Starea civilă este, fireşte, un argument. Şi clasa 
socială. Are o legătură cu aroma, cred. 

Se aplecă înainte, iar acum vocea îi era plină de suferință, 
rugătoare şi, simțiră ei, cu adevărat a lui pentru prima dată. 

— Vă rog să vă gândiţi la asta! şuieră Wonse. Până la urmă, 
e doar una pe lună! Pentru atât de multe în schimb! Familiile 
oamenilor utili regelui, consilierii privaţi ca voi, nici nu vor fi 
luate în calcul, fireşte. Şi dacă te gândeşti la toate variantele... 

Nu se gândiră la toate variantele. Era de ajuns să se gândească 
doar la una dintre ele. 

Liniştea torcea la ei în timp ce Wonse vorbea. Îşi evitau privi- 
rea unul altuia, de teama a ce ar fi putut vedea oglindit acolo. Fie- 
care se gândea: „Sigur unul dintre ceilalţi va spune ceva curând, 

va protesta, iar atunci eu o să murmur o aprobare, fără să zic, de 
fapt, nimic. Nu sunt atât de prost, dar clar o să murmur foarte 
ferm, pentru ca toți ceilalţi să nu se îndoiască de dezaprobarea 
mea puternică, pentru că în astfel de momente toți oamenii buni 
se simt îndemnați să se ridice aproape în picioare şi să se facă 
aproape auziti...“ 

Dar nimeni nu spuse nimic. „Ce laşi“, se gândi fiecare 
dintre ei. 

Și nimeni nu se atinse de budincă sau de bucăţile de ciocolată 
groase cât cărămizile, servite după aceea. Doar ascultară cuprinși 
de oroare, mâhniţi şi roşii la față în timp ce glasul lui Wonse 
îi dădea înainte, iar când fură concediaţi încercară să plece cât 
mai separat posibil, astfel încât să nu fie nevoiţi să vorbească 
între ei. 

În afară de neguțătorul-şef, de fapt. Acesta se trezi părăsind 
palatul împreună cu asasinul-şef şi mergeau unul lângă altul, cu 
minţile copleșşite de gânduri. Neguțătorul-şef încerca să privească 
partea bună; era unul dintre aceia care organizează concerte 
atunci când lucrurile merg foarte rău. 

— Ei, ei, zise el. Deci acum suntem consilieri privaţi. 
Ca să vezi! 

— Hmm, spuse asasinul. 

— Oare care e diferenţa între consilierii obişnuiţi şi consilierii 
privaţi? se întrebă neguțătorul cu voce tare. 

Asasinul se încruntă la el. 

— Cred, zise el, că e pentru că trebuie să mănânci mult rahat. 

Îşi îndreptă din nou privirea cruntă spre picioare. Ceea ce 
îl tot frământa erau ultimele cuvinte ale lui Wonse, atunci când 
îi strânsese secretarului mâna moale. Se întreba dacă le auzise 
şi altcineva. Improbabil... fuseseră mai mult o formă decât un 
sunet. Wonse doar îşi mișcase buzele în jurul lor în timp ce se uita 
fix la fața bronzată de lună a asasinului. 

„Ajută. Mă.“ 

Asasinul se înfioră. De ce el? Din câte înţelegea, exista un 
singur fel de ajutor pe care era calificat să îl ofere şi foarte puţini 
oameni îl ceruseră vreodată pentru ei înşişi. De fapt, de obicei 
plăteau mari sume de bani pentru a le fi dat ca un cadou-surpriză 

altor oameni. Se întrebă ce i se întâmpla oare lui Wonse, încât să 
facă orice variantă să pară mai bună... 


Wonse şedea singur în sala întunecată şi distrusă. Aşteptând. 

Ar fi putut încerca să fugă. Dar l-ar fi găsit din nou. Întot- 
deauna putea să îl găsească. Îi mirosea mintea. 

Sau l-ar fi ars. Asta era mai rău. Ca pe cei din frăţie. Poate 
că a fost o moarte instantanee, arăta ca o moarte instantanee, 
dar Wonse stătea treaz noaptea întrebându-se dacă acele ultime 
microsecunde se întindeau cumva într-o eternitate încinsă la alb, 
subiectivă, fiecare părticică din trupul tău fiind o simplă pată de 
plasmă, iar tu, acolo, viu în mijlocul a toate... 

Nu pe tine, nu te-aş arde pe tine. 

Nu era telepatie. Din câte înţelesese Wonse întotdeauna, tele- 
patia era ca a auzi o voce în cap. 

Asta era ca a auzi o voce în trup. Întregul său sistem nervos 
zbârnâia la sunetul ei, ca un arc. 

Ridică-te. 

Wonse zvâcni în picioare, răsturnând scaunul şi lovindu-se cu 
picioarele de masă. Când acea voce vorbea, el avea atât control 
asupra trupului său cât are apa asupra gravitaţiei. 

Vino. 

Wonse se împletici pe podea. 

Aripile se desfăcură încet, foşnind din când în când, până 
când umplură sala dintr-o parte în alta. Vârful uneia sparse o 
fereastră şi ieşi, în aerul după-amiezii. 

Încetişor, senzual, dragonul îşi întinse gâtul şi căscă. Când 
termină, îşi întoarse capul până când ajunse la câţiva centimetri 
în fața lui Wonse. 

Ce înseamnă voluntar? 

— Ăăă, înseamnă să faci ceva din proprie iniţiativă, zise Wonse. 

Dar nu au inițiativă proprie! Îmi măresc grămada sau îi 
fac scrum! 

Wonse înghiți în sec. 

— Da, spuse el, dar tu nu trebuie să... 

Urletul de furie tăcut îl făcu să se învârtească pe loc. 

Nu există nimic ce nu trebuie eu să fac! 


GĂRZI! GĂRZI! 225 


— Nu, nu, nu! chiţăi Wonse prinzându-şi capul în mâini. Nu 
asta am vrut să spun! Crede-mă! Aşa e mai bine, asta e tot! Mai 
bine şi mai sigur! 

Nimeni nu mă poate înfrânge! 

— Cu siguranţă aşa este... 

Nimeni nu mă poate controla! 

Wonse îşi ridică mâinile cu degetele desfăcute, într-un 
mod împăciuitor. 

— Desigur, desigur, spuse el. Dar sunt căi şi căi, ştii. Căi şi căi. 
Toate urletele şi flăcările alea, vezi tu, nu ai nevoie de ele... 

Maimuţă proastă! Cum altfel pot să-i fac să mă asculte? 

Wonse îşi duse mâinile la spate. 

— O să o facă din proprie inițiativă, zise el. Şi, în timp, vor 
ajunge să creadă că a fost ideea lor. Va fi o tradiție. Crede-mă. 
Noi, oamenii, suntem creaturi adaptabile. 

Dragonul îl privi lung, fără expresie. 

— De fapt, spuse Wonse încercând să nu îi tremure vocea, în 
curând, dacă cineva va veni şi le va zice că un rege-dragon e o 
idee proastă, o să îl omoare ei singuri. 

Dragonul clipi. 

Pentru prima dată din cât îşi putea aminti Wonse, părea 
nesigur. 

— Cunosc oamenii, vezi tu, spuse Wonse, simplu. 

Dragonul continua să îl fixeze cu privirea. 

Dacă minți... gândi el în cele din urmă. 

— Ștu că nu pot. Nu pe tine. 

Și chiar aşa se poartă? 

— Oh, da. Tot timpul. Este o trăsătură umană de bază. 

Wonse ştia că dragonul îi putea citi cel puţin etajele supe- 
rioare ale minții. Acestea rezonau într-o armonie teribilă. Şi vedea 
gândurile uriaşe din spatele ochilor aflați dinaintea lui. 

Dragonul era îngrozit. 

— Îmi pare rău, spuse Wonse pierit. Aşa suntem noi. Are 
legătură cu supraviețuirea, cred. 

Nu vor fi războinici puternici trimişi să mă omoare? gândi 
dragonul, aproape plângător. 

— Nu cred. 

Nici eroi? 

— Nu mai sunt. Costă prea mult. 

Dar o să mănânc oameni! 

Wonse scânci. 

Simţi trăirile dragonului scormonind prin mintea lui, încer- 
când să găsească un indiciu pentru a înțelege. Pe jumătate simţi, 
pe jumătate văzu pâlpâirea de imagini la întâmplare, ale dragoni- 
lor, ale epocii mitice a reptilelor şi — iar aici simţi uluirea sinceră a 
dragonului — ale unora dintre zonele mai puţin onorabile ale isto- 
riei omenirii, care însemnau cea mai mare parte din ea. Şi, după 
uluire, veni furia. Practic, nu exista nimic din ce ar fi putut face 
dragonul oamenilor pe care ei să nu îl fi încercat, mai devreme 
sau mai târziu, unul pe altul, adesea cu entuziasm. 

Aveţi neruşinarea să fiți mofturoşi, îi gândi el lui Wonse. Dar 
noi eram dragoni. Noi trebuia să fim cruzi, şireți, fără inimă şi 
oribili. Dar atât îți pot spune, maimuţă — faţa uriaşă se apropie şi 
mai mult, aşa încât Wonse se uita în adâncurile fără fund ale ochi- 
lor lui —, niciodată nu ne-am ars, nu ne-am torturat şi nu ne-am 
sfâşiat între noi şi să îi spunem apoi moralitate. 

Dragonul îşi întinse iar aripile, o dată sau de două ori, iar 
apoi se lăsă să cadă greoi pe adunătura țipătoare de obiecte vag 
preţioase. Ghearele scormoniră în grămadă. Rânji batjocoritor. 

Nici măcar o şopârlă cu trei picioare nu ar aduna grămada 
asta, gândi el. 

— Vor fi lucruri mai bune, şopti Wonse, ușurat temporar de 
schimbarea subiectului. 

Ar fi bine să fie. 

— Pot... — Wonse ezită — pot să îți pun o întrebare? 

Întreabă. 

— Nu ai nevoie să mănânci oameni, nu? Cred că asta este 
singura problemă din punctul de vedere al oamenilor, vezi tu, 
adăugă el, vocea transformându-se într-o bolboroseală. Comoara 
şi restul, astea nu trebuie să fie o problemă, dar dacă este doar 
vorba de, ei bine, de proteine, atunci poate că un intelect aşa 
puternic ca al tău a înțeles că ceva mai puţin controversat, ca de 
exemplu o vacă, ar putea... 

Dragonul suflă o pală orizontală de foc care calcină 
peretele opus. 

Nevoie? Nevoie? urlă el, când zgomotul pieri. Îmi 
vorbeşti mie de nevoie? Nu este tradiția ca floarea cea mai 
aleasă a feminității să fie trimisă la dragon pentru a asigura 
pacea şi prosperitatea? 

— Dar, vezi, întotdeauna am fost moderat de paşnici şi 
potrivit de prosperi... 

VREI CA ACEASTĂ STARE DE FAPT SĂ CONTINUE? 

Forța gândului îl făcu pe Wonse să cadă în genunchi. 

— Fireşte, îngăimă el. 

Dragonul îşi întinse ghearele alene. 

Atunci nevoia nu este a mea, e a ta, gândi el. 

Acum dispari din ochii mei. 

Wonse se clătină când el îi părăsi mintea. 

Dragonul alunecă pe grămada la preț redus, sări pe marginea 
uneia dintre ferestrele mari ale sălii şi sparse vitraliul cu capul. 
Fragmente multicolore ale unui părinte al oraşului se prăbuşiră în 
grămada de sfărâmături de dedesubt. 

Gâtul lung se întinse în aerul înserării şi se întoarse ca un ac 
de busolă. Luminile se aprindeau prin tot oraşul. Sunetul a un 
milion de oameni trăind scotea un zumzet profund, înfundat. 

Dragonul respiră adânc, plin de bucurie. 

Apoi îşi ridică restul trupului peste margine, îndepărtă 
rămăşiţele cadrului ferestrei cu umerii şi săltă în văzduh. 


— Ce este? zise Nobby. 

Era destul de rotund, cu o textură ca de lemn, şi când îl loveai 
scotea un sunet ca o riglă plesnită peste marginea catedrei. 

Sergentul Colon îl lovi iar cu palma. 

— Mă dau bătut, spuse el. 

Cu mândrie, Morcove îl ridică din ambalajul jerpelit. 

— Este un tort, zise el vârând ambele mâini sub acel lucru şi 
ridicându-l cu ceva greutate. De la mama mea. 

Reuși să îl pună pe masă fără să îşi prindă degetele sub el. 

— E de mâncare? spuse Nobby. A făcut luni întregi până aici. 
Ai crede că s-a uscat. 

— Oh, este făcut după o reţetă specială a piticilor, zise Mor- 
cove. Torturile piticilor nu se usucă. 

Sergentul Colon mai ciocăni o dată iute cu degetele în el. 

— Cred că nu, acceptă el. 

— Este incredibil de hrănitor, spuse Morcove. Practic, e ferme- 
cat. Secretul este transmis de la pitic la pitic de secole. O bucăţică 
din asta şi nu mai vrei nimic de mâncare toată ziua. 

— Nici măcar vânat? spuse Colon. 

— Un pitic poate merge sute de kilometri cu un tort ca ăsta în 
traistă, continuă Morcove. 

— Pun pariu că poate, zise Colon încruntat. Pun pariu că tot 
timpul se gândeşte: „La naiba, sper să pot găsi altceva de mân- 
care repede, altfel iar am parte de tortul ăla afurisit“. 

Morcove, pentru care cuvântul ironie însemna ceva în 
legătură cu metalul!, îşi ridică sulița şi, după câteva ricoşeuri 
impresionante, reuşi să taie tortul în aproximativ patru felu. 

— Gata, spuse el voios. Câte una pentru fiecare dintre noi şi 
una pentru căpitan. Îşi dădu seama ce zisese. Oh. Scuze. 

— Da, spuse Colon sec. 

Rămaseră în tăcere pentru o clipă. 

— Îmi plăcea de el, zise Morcove. Îmi pare rău că a plecat. 

Urmă o altă tăcere, foarte asemănătoare cu cea de dinainte, 
dar încă mai profundă şi mai brăzdată de deprimare. 

— Cred că tu vei fi făcut căpitan acum, spuse Morcove. 

Colon tresări. 

— Eu? Nu vreau să fiu căpitan! Nu pot să gândesc atât. Nu 
merită să te gândeşti atât doar pentru nouă dolari pe lună în plus. 

Bătu darabana cu degetele pe masă. 

— Atât primea? zise Nobby. Credeam că ofiţerii se 
scaldă în bani. 

— Nouă dolari pe lună, spuse Colon. Am văzut listele de plată 
odată. Nouă dolari pe lună și doi dolari indemnizație de panaş. 
Doar că niciodată nu a luat indemnizaţia. Ciudat, zău! 

— Nu era genul cu panaş, zise Nobby. 


! Joc de cuvinte intraductibil. În limba engleză, iron înseamnă „fier“, iar irony, 
„ironie“. (n.tr.) 

— Ai dreptate, spuse Colon. Problema la căpitan, vezi tu, am 
citit odată o carte... ştii că avem toţi alcool în corp... un fel de 
alcool natural? Chiar dacă nu pui gura pe nici o picătură în viața 
ta, corpul tot îl face într-un fel... dar căpitanul Vimes, vezi tu, 
este unul dintre acei oameni al căror corp nu îl face natural. Cum 
ar fi, s-a născut cu două pahare mai puţin decât e normal. 

— Mamă, zise Morcove. 

— Da... Deci, când e treaz, e chiar treaz. Aţiretaeb, aşa îi 
spune. Ştii cum te simți când te trezeşti dacă ai băut toată noap- 
tea, Nobby? Ei, el se simte aşa tot timpul. 

— Sărmanul nenorocit, zise Nobby. Nu mi-am dat seama 
niciodată. Nu-i de mirare că e tot timpul aşa de posomorât! 

— Așa că încearcă în permanenţă să recupereze, vezi tu. Doar 
că nu nimereşte tot timpul doza potrivită. Şi, fireşte — Colon îi 
aruncă o privire lui Morcove —, a fost dezamăgit de o femeie. Nu 
uita, cam orice îl dezamăgeşte. 

— Deci noi ce facem acum, domnule sergent? spuse Nobby. 

— Și crezi că l-ar deranja dacă i-am mânca bucata de tort? zise 
Morcove cu regret. Ar fi păcat să o lăsăm să se învechească. 

Colon ridică din umeri. 

Bărbaţii mai în vârstă rămaseră cuprinși de o tăcere nefericită 
în timp ce Morcove îşi maceră drum prin tort ca un concasor de 
piatră cu rotor cu cupe într-o carieră de calcar. Chiar dacă ar fi 
fost cel mai pufos dintre sufleuri, ei tot nu ar fi avut poftă. 

Se gândeau la viața fără căpitan. Avea să fie mohorâtă, chiar 
şi fără dragoni. Puteai să spui orice despre căpitanul Vimes, dar 
avea stil. Era un stil cinic şi cu negru sub unghii, dar el îl avea şi 
ei nu. Ştia să citească vorbe lungi şi să facă adunări. Chiar şi asta 
însemna stil, într-un fel. Şi când se îmbăta, o făcea cu stil. 

Încercaseră să lungească minutele, să păcălească timpul. Dar 
noaptea venise. 

Nu aveau nici o speranță. 

Venise vremea ieşitului pe străzi. 

Era ora şase. ȘI totul nu era bine. 

— Mi-e dor şi de Errol, zise Morcove. 

— Era al căpitanului, zău, spuse Nobby. Oricum, Lady Ram- 
kin ştie cum să aibă grijă de el. 


230 TERRY PRATCHETT 


— Nu că am fi putut lăsa lucruri la îndemâna lui, zise Colon. 
Adică, până şi gazul de lampă. A băut chiar şi gazul de lampă. 

— Şi naftalină, spuse Nobby. O cutie întreagă. De ce ar vrea 
cineva să mănânce naftalină? Şi ceainicul. Şi zahăr. Era înnebunit 
după zahăr. 

— Era drăguţ, totuşi, zise Morcove. Prietenos. 

— Oh, bineînţeles, spuse Colon. Dar nu e bine, zău, un animal 
de companie cu care trebuie să sari după câte o masă de fiecare 
dată când sughite. 

— O să îmi lipsească mutrişoara lui, zise Morcove. 

Nobby îşi suflă nasul, zgomotos. 

Îi răspunse o bubuitură în ușă. Colon tresări. Morcove se 
duse şi deschise. 

Doi dintre membrii Gărzii Palatului aşteptau cu nerăbdare 
arogantă. Se dădură înapoi când îl văzură pe Morcove, care tre- 
bui să se aplece niţel pentru a vedea pe sub pragul de sus; veştile 
rele, precum subagentul Morcove, circulă repede. 

— V-am adus o proclamaţie, spuse unul din ei. Trebuie să... 

— Ce-i cu vopseaua proaspătă de pe platoşa ta? întrebă 
Morcove politicos. Nobby şi sergentul trăgeau cu ochiul din 
spatele lui. 

— E un dragon, zise cel mai tânăr dintre soldaţi. 

— Dragonul, îl corectă superiorul lui. 

— Hei, eu te ştiu pe tine, spuse Nobby. Eşti Tigvă Matoon. 
Locuiai pe Strada Tocătoriei. Mama ta făcea bomboane de tuse, 
da, şi a căzut în amestec şi a murit. N-am luat niciodată bom- 
boane de tuse, dar mă gândesc la mama ta. 

— Salut, Nobby, zise soldatul fără entuziasm. 

— Fac rămăşag că mama ta ar fi mândră de tine, ai un dragon 
pe vestă, spuse Nobby pe un ton amabil. 

Garda îi aruncă o privire alcătuită din ură şi din jenă. 

— Şi mai ai şi pene noi la pălărie, adăugă Nobby drăguţ. 

— Asta de aici este o proclamaţie pe care vi se comandă să 
o citiți, zise garda cu voce puternică. Şi să o puneţi la răscruci. 
E ordin. 

— Al cui? spuse Nobby. 

Sergentul Colon apucă pergamentul într-o mână ca o şuncă. 

— Ținând seama că, citi el încet, urmărind scrisul cu un 
deget şovăielnic, îi face plă-ă-ce-re De-Er-Aa-Ge... dragonului, 
Re-li... regele regilor şi Aa-Be-Ess-Oo-Le — sudoarea i se aduna 
în broboane pe stânca lată şi rozalie a frunţii — absolut, adică, 
Ce-Oo-En-De-Uu-Ce-Aă-Te-Oo-Er, conducător al... 

Se cufundă într-o chinuită tăcere academică, vârful degetului 
sărindu-i încetişor în josul pergamentului. 

— Nu, zise el în cele din urmă. Nu e corect, nu? Doar n-o să 
mănânce pe cineva? 

— Să consume, spuse soldatul mai în vârstă. 

— Face parte din contractul... contractul social, zise însoțitorul 
lui, băţos. Un preţ mic, sunt sigur că veţi fi de acord, pentru 
siguranţa şi protecţia oraşului. 

— De ce? spuse Nobby. Niciodată n-am avut un duşman pe 
care să nu-l putem mitui sau corupe. 

— Până acum, zise Colon întunecat. 

— Te prinzi repede, spuse garda. Aşa că o să o transmiteţi. 
Morţi-copți. 

Morcove se uită peste umărul lui Colon. 

— Ce e o virgină? zise el. 

— O fată nemăritată, spuse Colon iute. 

— Ce, ca prietena mea Reet? zise Morcove îngrozit. 

— Ei nu, spuse Colon. 

— Nu e măritată, să ştii. Nici una dintre fetele doamnei Palm 
nu e măritată. 

— Ei, da, zise Colon. 

— Ei, bine, spuse Morcove cu un aer decisiv. N-o să acceptăm 
așa ceva, sper. 

— Oamenii nu o să suporte asta, zise Colon. Ascultaţi 
la mine. 

Gărzile se dădură înapoi, în afara razei de acţiune a mâniei 
crescânde a lui Morcove. 

— N-au decât să facă ce vor, spuse soldatul mai în vârstă. Dar 
dacă nu o proclamați, îi puteți explica situaţia Maiestăţii Sale. 

Plecară iute. 

Nobby ţâşni pe stradă. 

— Dragon pe vestă! strigă el. Dacă bătrâna ta mamă ar şti des- 
pre asta, s-ar răsuci în vana ei, să umbli cu un dragon pe vestă! 

Colon se duse înapoi la masă şi întinse pergamentul. 

— Proastă afacere, mormăi el. 

- Deja a omorât oameni, spuse Morcove. Încălcând 
şaisprezece Legi separate ale Consiliului. 

— Ei, da. Dar asta a fost doar, ştii, în agitația a toate cele, zise 
Colon. Nu că nu a fost rău, adică, dar oameni care să participe, 
să ofere o fetişcană şi să stea și să se uite ca şi cum totul e legal şi 
cum se cuvine, asta e mult mai rău. 

— Cred că totul depinde de punctul tău de vedere, spuse 
Nobby gânditor. 

— Cum adică? 

— Ei, din punctul de vedere al cuiva care e ars de viu, probabil 
că nu înseamnă prea mult, zise Nobby filosofic. 

— Oamenii nu vor accepta, cum am spus, zise Colon ignorând 
acestea. Vei vedea. O să meargă la palat şi ce o să mai facă dra- 
gonul atunci, ha? 

— O să-i ardă pe toți, zise Nobby prompt. 

Colon păru zăpăcit. 

— N-ar face asta, nu? spuse el. 

— Nu văd ce l-ar împiedica, tu vezi? zise Nobby. Aruncă 
o privire spre uşă. Era un băiat bun, puştiul ăla. Făcea comi- 
sioane pentru bunicul meu. Cine ar fi crezut, să umble cu un 
dragon pe piept... 

— Ce o să facem, domnule sergent? spuse Morcove. 

— Nu vreau să fiu ars de viu, zise Colon. Nevastă-mea mi-ar 
face viaţa un iad. Așa că eu cred că trebuie să, cumi:izice, să o 
proclamăm. Dar stai liniştit, băiete, spuse el, bătându-l pe Mor- 
cove pe un braț musculos şi repetând, de parcă nici el nu prea ar 
fi crezut de prima dată, nu se va ajunge la asta. Oamenii nu vor 
accepta niciodată. 


Lady Ramkin îşi trecu mâinile peste trupul lui Errol. 
— Să fiu a naibii dacă ştiu ce se petrece acolo, zise ea. 
Micuţul dragon încercă să o lingă pe față. 

— Ce a mâncat în ultima vreme? 

— Ultimul lucru, cred, a fost un ceainic, spuse Vimes. 

— Un ceainic de ce? 

— Nu. Un ceainic. O chestie neagră cu mâner şi cioc. L-a 
mirosit o grămadă, apoi l-a mâncat. 

Errol zâmbi slab la ei și râgâi. Amândoi se feriră. 

— Oh, şi pe urmă l-am găsit mâncând cenuşă din vatră, 
continuă Vimes, când își ridicară capetele peste parapet. 

Se aplecară iar peste buncărul fortificat care era unul dintre 
țarcurile pentru bolnavi ale lui Lady Ramkin. Trebuia să fie for- 
tificat. De obicei, unul dintre primele lucruri pe care le făcea un 
dragon bolnav era să-şi piardă controlul proceselor digestive. 

— Nu pare chiar bolnav, zise ea. Doar gras. 

— Scânceşte mult. Şi se cam văd chestii care i se mişcă pe 
sub piele. Ştii ce cred? Ştii că spuneai că își pot rearanja sis- 
temul digestiv? 

— Oh, da. Toate stomacurile şi pocnitorile pancreatice pot fi 
îmbinate în diferite feluri, înţelegi. Pentru a profita... 

— De orice pot găsi pentru a face flăcări, zise Vimes. Da. Cred 
că încearcă să facă un fel de flacără foarte fierbinte. Vrea să îl 
provoace pe dragonul mare. De fiecare dată când iese la aer, stă 
pe loc şi scânceşte. 

— Şi nu explodează? 

— Nu, din câte am observat. Adică, sunt sigur că dacă o făcea, 
am fi băgat de seamă. 

— Şi mănâncă fără discernământ? 

— E greu de spus sigur. Doar miroase orice și haleşte cea mai 
mare parte a lucrurilor. Zece litri de gaz de lampă, de exemplu. 
Oricum, nu-l pot lăsa acolo. Nu putem să avem grijă de el ca 
lumea. În plus, acum nu mai trebuie să aflăm unde e dragonul, 
adăugă el cu amărăciune. 

— Cred că te porți cam copilăreşte cu treaba asta, zise ea, 
conducându-l înapoi în casă. 

— Copilăreşte? Am fost dat afară în faţa atâtor oameni! 

— Da, dar a fost o neînțelegere, sunt sigură. 

— Eu nu am înţeles greşit! 

— Ei, cred că eşti doar supărat pentru că eşti neputincios. 

Lui Vimes îi ieşiră ochii din cap. 

— Ceee? spuse el. 

— Împotriva dragonului, continuă Lady Ramkin cam 
nepăsătoare. Nu poți să faci nimic în privinţa lui. 

— Eu cred că oraşul ăsta afurisit şi dragonul se cam merită 
unul pe altul, zise Vimes. 

— Oamenii sunt speriați. Nu te poţi aştepta la multe de la 
oameni când sunt aşa de speriați. 

Îl atinse uşurel pe braţ. Era ca şi cum ai fi urmărit un 
robot industrial fiind mânuit cu măiestrie pentru a prinde 
gingaş un ou. 

— Nu toți sunt aşa curajoşi ca tine, adăugă ea cu timiditate. 

— Eu? 

— Săptămâna trecută. Când i-ai oprit să îmi omoare dragonii. 

— Oh, aia. Ăla nu a fost curaj. Oricum, au fost doar oameni. 
Cu oamenii e mai simplu. Un lucru îți zic, nu mă mai uit în nasul 
dragonului. Mă trezesc ziua gândindu-mă la asta. 

— Oh! Ea păru că se dezumflă. Ei, dacă eşti sigur... Am mulţi 
prieteni, să ştii. Dacă ai nevoie de vreun ajutor, nu trebuie decât să 
spui. Ducele din Sto Helit caută un căpitan de gărzi, sunt sigură. 
O să îţi scriu o recomandare. O să îți placă de ei, sunt un cuplu de 
tineri foarte drăguți. 

— Nu ştiu sigur ce voi face acum, zise Vimes mai morocănos 
decât intenționase. Mă gândesc la una sau două oferte. 

— Ei, fireşte. Sunt sigură că tu ştii cel mai bine. 

Vimes dădu aprobator din cap. 

Lady Ramkin îşi tot sucea batista în mâini. 

— Păi, bine, spuse ea. 

— Bun, zise el. 

— Eu, hm, bănuiesc că vrei să pleci, atunci. 

— Da, cred că ar trebui să plec. 

Urmă o pauză. Apoi amândoi vorbiră deodată. 

— A fost foarte... 

— Aş vrea să zic... 

— Scuze. 

— Scuze. 

— Nu, spuneai ceva. 

— Nu, scuze, ce ziceai? 

— Oh. Vimes şovăi. O să plec, atunci. 

— Oh. Da. Lady Ramkin schiţă un surâs. Nu poți să laşi toate 
acele oferte să aştepte, nu? spuse ea. 

Îi întinse o mână. Vimes o strânse grijuliu. 

— Plec, atunci, zise el. 

— Te rog să mai treci pe aici, spuse Lady Ramkin cu ceva 
mai multă răceală. Dacă eşti prin zonă. Şi așa mai departe. Sunt 
sigură că lui Errol i-ar plăcea să te vadă. 

— Da. Bun. La revedere, atunci. 

— La revedere, căpitane Vimes. 

leşi împleticindu-se pe uşă şi merse grăbit pe poteca 
întunecată, năpădită de frunziş. Îi simţea privirea în ceafă în timp 
ce se îndepărta sau, cel puţin, îşi spunea că o simţea. 

„Sigur stă în uşă, blocând aproape toată lumina. Urmă- 
rindu-mă. Dar nu o să mă uit în urmă, se gândi el. Ar fi o mare 
prostie, adică, e o persoană drăguță, are mult bun-simţ şi o perso- 
nalitate enormă, dar zău... 

Nu o să mă uit în urmă, chiar dacă stă acolo până când ajung 
la capătul străzii. Uneori trebuie să fii crud ca să fii bun.“ 

Aşa că atunci când auzi ușa închizându-se, el fiind doar la 
jumătatea aleii, se simţi dintr-odată foarte, foarte furios, ca şi cum 
ar fi fost jefuit. 

Rămase nemișcat, îşi strânse şi îşi desfăcu pumnii în beznă. 
Nu mai era căpitanul Vimes, ceea ce însemna că putea face 
lucruri pe care odată nici nu visa să le facă. Poate că ar fi putut 
merge să spargă nişte ferestre. 

Nu, n-ar avea nici un rost. Voia mai mult de atât. Să scape de 
afurisitul de dragon, să îşi recapete slujba, să pună mâna pe cel 
care era în spatele tuturor acestora, să uite de el măcar o dată şi să 
lovească pe cineva până la epuizare... 

Se uită în gol. Dedesubt, orașul era o masă de fum şi de abur. 
Nu se gândea la asta, totuși. 

Se gândea la un om fugind. Şi, mai departe în cețurile amețite 
ale vieţii sale, la un băiat alergând pentru a ţine pasul. 

Și, pentru sine, spuse: 

— A scăpat vreunul dintre ei? 


XX x 

Sergentul Colon termină proclamația şi se uită la mulți- 
mea ostilă. 

— Nu daţi vina pe mine, zise el. Eu doar citesc lucrurile astea. 
Nu eu le scriu. 

— E un sacrificiu uman, asta e, spuse cineva. 

— Nu-i nimic rău la un sacrificiu uman, zise un preot. 

— Ah, per seu, spuse iute primul vorbitor. Pentru motive reli- 
gioase bune. Şi folosind infractori condamnaţi şi aşa mai depar- 
te.! Dar asta e diferit de a arunca pe cineva unui dragon doar 
pentru că lui încă îi e cam foame. 

— Aşa vă vreau! zise sergentul Colon. 

— Taxele sunt una, dar a mânca oameni e altceva. 

— Bine zis! 

— Dacă spunem toţi că nu vom accepta, ce poate să 
facă dragonul? 

Nobby deschise gura. Colon puse o palmă peste ea şi ridică 
triumfător un pumn în aer. 

— Asta am vrut întotdeauna să zic, spuse el. Oamenii uniți 
nu pot fi aprinşi! 

Se auziră urale inegale. 

— Stai aşa niţel, zise încet un omuleţ. Din câte ştiu, dragonul 
e bun doar la un lucru. Zboară prin oraş dând foc la oameni. Nu 
sunt sigur că ceea ce se propune îl va opri să facă asta. 

— Da, dar dacă protestăm cu toții... spuse primul vorbitor cu 
glasul tremurând de nesiguranţă. 

— Nu poate să ardă pe toată lumea, zise Colon. Se hotărî 
să îşi joace iar noul atu şi adăugă, mândru: Oamenii uniţi nu 
pot fi aprinşi! 

De data aceasta se auziră ceva mai puţine urale. Oamenii îşi 
păstrau energia pentru a-şi face griji. 


1 Un număr de religii din Ankh-Morpork încă practicau sacrificiul uman, în 
afară de faptul că nu mai aveau nevoie de nici o practică, pentru că ajunseseră 
atât de bune la asta. Legea oraşului spunea că trebuiau să fie folosiți doar infrac- 
tori condamnaţi, dar asta era în regulă deoarece în cele mai multe dintre religii 
a refuza să te oferi voluntar pentru sacrificiu reprezenta un delict care putea 
atrage pedeapsa cu moartea. 

— Nu sunt prea sigur că înţeleg de ce nu. De ce nu poate să 
ardă pe toată lumea şi să zboare în alt oraş? 

— Pentru că... 

— Grămada, spuse Colon. Are nevoie de oameni care să îi 
aducă bogății. 

— Da. 

— Ei, poate, dar cât de mulţi, exact? 

— Ce? 

— Cât de mulţi oameni? Din tot oraşul, adică. Poate că 
nu va trebui să ardă întreg oraşul, doar unele părticele. Știm 
care părticele? 

— Uite, ştii ce deja devine aiurea, zise primul vorbitor. 
Dacă nu ne uităm decât la probleme tot timpul, nu mai facem 
nimic niciodată. 

— Dar merită să judeci bine lucrurile mai întâi, asta-i tot ce 
spun. Cum ar fi: ce se întâmplă chiar dacă batem dragonul? 

— Oh, haide! zise sergentul Colon. 

— Nu, serios. Care e alternativa? 

— O ființă umană, pentru început! 

— Cum vrei, spuse omuleţul înțepat. Dar cred că o victimă 
pe lună este destul de bine în comparaţie cu unii dintre 
conducătorii pe care i-am avut. Îşi mai aduce aminte cineva de 
Nersh Lunaticul? Sau de lordul Smince Chicotitorul şi de ale lui 
Temniţe Râzi-de-te-Prăpădeşti? 

Se auzi un număr de mormăituri de felul „are dreptate“. 

— Dar au fost detronaţi! zise Colon. 

— Nu, n-au fost. Au fost asasinați. 

— Acelaşi lucru, spuse Colon. Adică, nimeni nu o să asa- 
sineze dragonul. Ar fi nevoie de mai mult decât o noapte 
întunecată şi un cuţit ascuţit ca să scapi de el, ştiu asta. 

„Înţeleg ce vrea să spună căpitanul, se gândi el. Nu-i de 
mirare că întotdeauna bea ceva după ce se gândeşte la lucruri. 
Întotdeauna ne înfrângem singuri înainte ca măcar să începem. 
Dă oricărui om din Ankh-Morpork un băț mare şi o să ajungă să 
se pocnească până crapă.“ 

— Uite ce, enervant mic, cu caş la gură, zise primul vorbi- 
tor apucându-l pe micuţ de guler şi strângându-şi mâna liberă 

într-un pumn, întâmplarea face că am trei fete şi din întâm- 
plare nu vreau ca nici una dintre ele să fie mâncată, mulţumesc 
foarte mult. 

— Da, şi oamenii uniţi... nu vor... fi... 

Vocea lui Colon şovăi. Îşi dădu seama că restul mulţimii se 
uita în sus. 

„Arătarea, se gândi el, în timp ce raţiunea începea să-i 
părăsească fiinţa. Cred că are labe de flanelă.“ 

Dragonul îşi schimbă pozița pe creasta celei mai apropiate 
case, bătu din aripi o dată sau de două ori, căscă, iar apoi îşi 
întinse gâtul în stradă. 

Bărbatul binecuvântat cu fete rămase, cu pumnii ridicaţi, 
în centrul unui cerc de pietre goale care se mărea rapid. 
Omuleţul se smulse din strânsoarea lui împietrită şi o zbughi la 
adăpostul umbrelor. 

Dintr-odată însă, păru că nici un om pe lume nu era atât de 
singur şi de fără prieteni. 

— Înţeleg, spuse el încetişor. 

Se încruntă la reptila curioasă. De fapt, nu părea deosebit de 
bătăioasă. Se uita la el cu ceva ce aducea a interes. 

— Nu-mi pasă! strigă el, glasul răsunându-i din zid în 
zid în acea tăcere. Te sfidăm! Dacă mă omori, mai bine ne 
omori pe toți! 

Avură loc nişte mişcări neliniştite de picioare în acele părți 
ale mulţimii care nu împărtăşeau opinia că acest lucru era 
absolut axiomatic. 

— Putem să ne împotrivim, să ştii! mârâi omul. Nu-i aşa, oameni 
buni? Care era sloganul despre a fi uniți, domnule sergent? 

— Ăăă, zise Colon simțind cum şira spinării i se transforma 
în gheaţă. 

— Te avertizez, dragonule, spiritul uman este... 

Nu aveau să afle niciodată cum era sau, cel puţin, cum 
considera el că era, deşi probabil în orele întunecate ale unei 
nopţi nedormite unii dintre ei se poate să îşi fi amintit eveni- 
mentele ce urmaseră şi să îşi fi format o părere destul de bună și 
de chinuitoare, şi anume că unul dintre lucrurile uitate uneori în 
privinţa spiritului uman este că, deşi se dovedeşte, în condiţiile 

potrivite, nobil, brav şi minunat, de asemenea, atunci când îl 
reduci la esenţă, este doar uman. 

Flacăra dragonului îl nimeri drept în piept. Pentru o clipă, fu 
vizibil ca un contur încins la alb înainte ca rămăşiţele negre şi 
curate să plutească uşurel într-o mică băltoacă de pietre topite. 

Flacăra dispăru. 

Oamenii din mulţime rămaseră ca nişte statui, neștiind ce 
anume ar fi atras mai degrabă atenţia, a sta pe loc sau a fugi. 

Dragonul se uită în jos, curios să vadă ce aveau să facă. 

Lui Colon i se păru că, fiind singurul oficial al obşti prezent, 
era datoria lui să preia conducerea situaţiei. Îşi drese glasul. 

— Bun, atunci, spuse el, încercând să nu-şi facă auzit chițăitul 
de spaimă. Vă rog să plecaţi, doamnelor şi domnilor. Mergeţi 
mai departe, acum. Degajaţi. Fiţi înţelegători, vă rog. 

Îşi flutură braţele într-un gest şovăielnic de autoritate în timp 
ce oamenii plecau neliniștiţi. Cu coada ochiului, văzu flăcări 
roşii dincolo de acoperişuri şi scântei înălțându-se pe cer. 

— Nu aveţi case unde să vă duceţi? cârâi el. 


Bibliotecarul ieşi sprijinit în pumni în Biblioteca de aici şi de 
acum. Fiecare fir de păr de pe corpul lui era zbârlit de mânie. 

Deschise uşa şi ieşi legănându-se în oraşul lovit. 

Cineva, acolo, era pe punctul de a afla că cel mai urât 
coşmar al lui era un Bibliotecar scos din sărite. 

Cu insignă. 


Dragonul plutea alene înainte și înapoi pe deasupra oraşului 
învăluit în noapte, abia bătând din aripi. Nu avea nevoie. 
Curenţii de aer cald îl susțineau. 

Erau focuri peste tot în Ankh-Morpork. Atât de multe lanțuri 
umane se formaseră între râu şi diferitele clădiri în flăcări, încât 
găleţile erau trimise în direcţii greşite şi deturnate. Nu că ai fi 
avut neapărat nevoie de o găleată ca să iei din apele tulburi ale 
râului Ankh — o plasă era de ajuns. 

În aval, echipe de oameni murdari de fum munceau 
nebuneşte pentru a închide uriaşele porţi corodate de sub 
Podul de Alamă. Erau ultima apărare împotriva focului din 

Ankh-Morpork, căci atunci Ankh-ul nu ar mai fi avut pe unde 
să iasă şi treptat, mâlos, ar fi umplut spaţiul dintre ziduri. Un 
om s-ar fi putut sufoca sub el. 

Muncitorii de la pod erau cei care nu se simțeau în stare sau 
nu voiau să fugă. Mulţi alții se înghesuiau pe porțile oraşului şi 
ieşeau pe câmpurile reci, învăluite în ceaţă. 

Dar nu pentru mult timp. Dragonul, răsucindu-se şi întor- 
cându-se grațios pe deasupra distrugerii, pluti peste ziduri. 
După câteva secunde, gărzile văzură un foc actinic străpungând 
ceața. Valul de oameni se scurse înapoi, cu dragonul plutind pe 
deasupra lor ca un câine ciobănesc. Focurile oraşului greu lovit 
străluceau roşiatic pe dosul aripilor sale. 

— Ai vreo sugestie despre ce să facem acum, domnule ser- 
gent? zise Nobby. 

Colon nu răspunse. „Îmi doresc să fi fost căpitanul Vimes 
aici, se gândi el. Nici el n-ar fi ştiut ce să facă, dar are un voca- 
bular mult mai bun cu care să rămână fără cuvinte.“ 

Unele dintre focuri se stinseră atunci când apele crescânde 
şi încurcătura zăpăcită de lanţuri de găleți îşi făcură treaba. Dra- 
gonul nu părea dispus să mai aprindă altele. Îşi demonstrase 
punctul de vedere. 

— Mă întreb cine va fi, spuse Nobby. 

— Ce? zise Morcove. 

— Sacrificiul, adică. 

— Domnul sergent spunea că oamenii nu o să accepte, zise 
Morcove cu stoicism. 

— Da, bine. Ia-o aşa: dacă le spui oamenilor ce vreți, să vă 
ardă casa cu tot cu voi sau să fie mâncată vreo fată pe care pro- 
babil că nici n-o cunoaşteţi, ei bine, s-ar putea să cadă niţel pe 
gânduri. Natura umană, vezi tu. 

— Sunt sigur că va apărea la timp un erou, zise Mor- 
cove. Cu vreun fel de armă sau ceva. O lovitură în punctul 
lui vulnerabil. 

Se aşternu o linişte specifică unor urechi care brusc 
ascultă cu atenţie. 

— Ce-i aia? spuse Nobby. 

— Un punct. Unde e vulnerabil. Bunicul obişnuia să îmi 
spună poveşti. Loveşte un dragon la vulnerabile, zicea el, şi 
l-ai omorât. 

— Adică să-l loveşti în cumiizice? spuse Nobby, plin 
de interes. 

— Nu ştiu. Cred că da. Deşi, Nobby, ţi-am mai zis că nu e 
corect să... 

— Şi cam pe unde vine punctul ăsta? 

— Oh, e un loc diferit la fiecare dragon. Aştepţi până când 
zboară pe deasupra ta şi atunci spui — uite punctul vulnerabil, şi 
îl omori, zise Morcove. Cam aşa ceva. 

Sergentul Colon privea în gol, fără expresie. 

— Hmm, spuse Nobby. 

Priviră panorama panicii generale pentru o vreme. Apoi ser- 
gentul Colon zise: 

— Eşti sigur despre vulnerabile? 

— Da. Oh, da. 

— Mi-aş fi dorit să nu fi, băiete. 

Se uitară iar la oraşul îngrozit. 

— Ştii, spuse Nobby, tot timpul îmi povesteşti cum obişnuiai 
să câştigi premii pentru arcaşi în armată, sergent. Zicea! că ai 
o săgeată norocoasă, întotdeauna aveai grijă să îţi iei înapoi 
săgeata norocoasă, ziceai că... 

— Bine! Bine! Dar asta nu e acelaşi lucru, nu? Oricum, eu nu 
sunt un erou. De ce ar trebui să o fac eu? 

— Căpitanul Vimes ne plăteşte treizeci de dolari pe lună, 
spuse Morcove. 

— Da, zise Nobby rânjind, și ftu primeşti încă cinci dolari 
pentru indemnizaţie de responsabilitate. 

— Dar căpitanul Vimes nu mai e, spuse Colon distrus. 

Morcove se uită sever la el. 

— Sunt sigur, zise Morcove, că dacă ar fi aici, ar fi 
primul care... 

Colon îi făcu semn să tacă. 

— Foarte bine, spuse el. Dar dacă dau greș? 

— Uită-te la partea bună, zise Nobby. Probabil că nici nu vei 
şti că ai dat greş. 

Expresia sergentului Colon se transformă într-un rânjet dis- 
perat, plin de răutate. 

— Noi nu vom şti, adică, spuse el. 

— Ce? 

— Dacă voi credeți că o să stau singur-singurel pe vreun 
acoperiş, mai gândiţi-vă o dată. Vă ordon să mă însoţiţi. 
Oricum, adăugă el, şi voi primiţi un dolar indemnizaţie 
de responsabilitate. 

Faţa lui Nobby se schimonosi de spaimă. 

— Ba nu! cârâi el. Căpitanul Vimes a zis că mă penalizează 
pe cinci ani pentru că sunt o ruşine a speciei! 

— Ei, s-ar putea să-i primeşti înapoi. Oricum, tu ştii totul 
despre vulnerabile. Te-am văzut cum te baţi. 

Morcove salută vioi. 

— Permiteţi să mă ofer voluntar, să trăiţi, spuse el. Iar eu 
primesc doar douăzeci de dolari soldă de ucenic şi nici nu-mi 
pasă, să trăiţi! 

Sergentul Colon îşi drese glasul. Apoi îşi îndreptă platoşa. 
Era una dintre acelea cu mușchi pectorali impresionant de uimi- 
tori lucraţi pe ea. Pieptul şi stomacul 1 se potriveau în ea în 
acelaşi fel în care jeleul se potriveşte într-o formă. 

Ce ar fi făcut căpitanul Vimes acum? Ei bine, ar fi băut ceva. 
Dar dacă n-ar fi băut, ce ar fi făcut? 

— Ceea ce ne trebuie, zise el rar, este un plan. 

Asta suna bine. Doar fraza în sine făcea toţi banii. Dacă 
aveai un plan, erai pe jumătate gata. 

Și deja i se părea că auzea uralele mulțimii. Erau aliniați 
pe străzi, aruncau cu flori, iar pe el îl purtau triumfal prin 
oraşul recunoscător. 

Partea proastă era, bănuia sergentul, că îl purtau într-o urnă. 


Lupine Wonse mergea încet pe coridoarele răcoroase care 
duceau la dormitorul Patricianului. Nu fusese niciodată un 
apartament somptuos şi nu avea prea multe în afară de un pat 
îngust şi de câteva dulapuri obosite. Arăta şi mai rău acum, fără 
un perete. Dacă mergeai în somn noaptea, puteai păşi drept în 
caverna întinsă care era Sala Mare. 

Chiar şi aşa, închise uşa după el pentru a obţine un senti- 
ment de intimitate. Apoi, cu grijă şi cu multe priviri neliniştite 
aruncate spațiului larg din față, îngenunche în centrul podelei şi 
desfăcu o scândură. 

O robă neagră şi lungă fu trasă afară. Apoi Wonse băgă 
mâna mai adânc în spaţiul dintre scânduri şi scormoni. Scor- 
moni şi mai adânc. După care se întinse, băgă ambele mâini în 
deschizătură şi pipăi cu disperare. 

O carte pluti prin cameră şi îl pocni în ceafă. 

— Căutai asta, nu? zise Vimes. 

leşi din umbră. 

Wonse era în genunchi, căscând şi închizând gura 
ca un peşte. 

„Oare ce o să spună? se gândi Vimes. O să fie: «Știu cum 
pare», sau o să fie: «Cum ai intrat aici?» ori poate o să fie: 
«Ascultă, pot să explic totul». Acum mi-aş dori să am un dra- 
gon încărcat în mâini.“ 

Wonse zise: 

— Bine. Eşti isteţ că ai ghicit. 

„Fireşte, întotdeauna mai există o variantă“, adăugă Vimes. 

— Sub podele, spuse el cu voce tare. Primul loc în care ar 
căuta cineva. E cam prostesc. 

— Ştiu. Cred că nu s-a gândit că ar căuta cineva, zise Wonse 
ridicându-se şi scuturându-se de praf. 

— Pardon? spuse Vimes politicos. 

— Vetinari. Ştii cum îi plăcea lui să facă planuri şi chestii. 
A fost implicat în majoritatea comploturilor împotriva lui, aşa 
conducea el lucrurile. Îi plăcea. Evident, el l-a chemat şi nu l-a 
putut controla. E ceva chiar mai şiret decât era el. 

— Și tu ce făceai? zise Vimes. 

— M-am întrebat dacă ar fi posibil să inversez vraja. Sau poate 
să chem alt dragon. Atunci s-ar bate. 

— Un fel de echilibru al terorii, adică? spuse Vimes. 

— Ar merita încercat, zise Wonse cu sinceritate. Se apropie 
câțiva paşi. Uite, despre slujba ta. Știu că eram amândoi cam 
nervoși atunci, aşa că, desigur, dacă o vrei înapoi nu va fi nici 
o prob... 

— Trebuie să fi fost îngrozitor, spuse Vimes. Închipuieşte-ţi ce 
trebuie să-i fi trecut prin minte. L-a chemat, apoi a descoperit că 
nu era doar un fel de unealtă, ci un lucru real, cu o minte proprie. 
O minte ca a lui, dar fără frâne. Ştii, aş putea să pariez că la înce- 
put chiar a crezut că făcea ceva bun. Trebuie să fi fost nebun. Mai 
devreme sau mai târziu, oricum. 

— Da, zise Wonse răguşit. Trebuie să fi fost îngrozitor. 

— Pe toţi zeii, tare mi-ar plăcea să pun mâna pe el. Toţi anii 
ăştia l-am cunoscut şi nu mi-am dat seama niciodată... 

Wonse nu spuse nimic. 

— Fugi, zise Vimes uşurel. 

— Ce? 

— Fugi. Vreau să te văd fugind. 

— Nu înţe... 

— Am văzut pe cineva fugind în noaptea în care dragonul a 
ars casa aia. Îmi aduc aminte că atunci m-am gândit că se mişca 
într-un fel ciudat, parcă ţopăia într-un fel. Şi zilele trecute te-am 
văzut fugind de dragon. Ar fi putut fi aceeaşi persoană, m-am 
gândit. Sărind, aproape. Precum cineva ce fuge ca să țină pasul. 
A scăpat vreunul dintre ei, Wonse? 

Wonse flutură o mână într-un fel despre care se poate să fi 
considerat că era nepăsător. 

— Am observat că acum dormi aici, zise Vimes. Cred că rege- 
lui îi place să te aibă la îndemână, nu? 

— N-ai nici o dovadă, şopti Wonse. 

— Fireşte, n-am. Felul în care fuge cineva. Tonul zelos al vocii. 
Asta-i tot. Dar nu contează, nu? Pentru că nu ar conta nici dacă aş 
avea o dovadă, spuse Vimes. Nu am cui să i-o arăt. Şi tu nu poți 
să-mi dai slujba înapoi. 

— Ba pot! zise Wonse. Pot, şi nu trebuie să fii doar căpitan... 

— Nu poţi să-mi dai slujba înapoi, repetă Vimes. Nu a fost 
niciodată a ta ca să mi-o iei. Nu am fost niciodată ofiţer al 
oraşului sau al regelui, ori ofiţer al Patricianului. Am fost ofiţer al 
legii. S-ar putea să fi fost coruptă şi sucită, dar a fost lege, într-un 
fel. Acum nu mai există nici o lege în afară de: „O să fu ars de viu 
dacă nu-ţi păzeşti fundul“. Unde-i locul meu aici? 

Wonse țâşni înainte şi îl apucă de mână. 

— Dar poți să mă ajuţi! spuse el. S-ar putea să fie o cale să dis- 
trugem dragonul, înţelegi, sau cel puțin îi putem ajuta pe oameni, 
să canalizăm lucrurile pentru a repara ce este mai rău, să găsim 
cumva un punct comun... 

Lovitura lui Vimes îl nimeni pe Wonse în obraz şi îl făcu să se 
învârtească pe loc. 

— Dragonul este aici, se răsti Vimes. Nu poţi să-l canalizezi, 
să-l convingi sau să negociezi cu el. Nu există armistițiu cu dra- 
gonii. Tu l-ai adus aici şi am rămas cu el pe cap, nenorocitule! 

Wonse îşi cobori mâna de la semnul palid, acolo unde îl 
atinsese lovitura. 

— Ce ai de gând să faci? zise el. 

Vimes nu ştia. Se gândise la zeci de căi în care ar fi putut-o 
lua, dar singura cu adevărat potrivită era să îl omoare pe Wonse. 
Și, faţă în față, nu era în stare să o facă. 

— Asta e problema cu oamenii ca tine, spuse Wonse ridi- 
cându-se. Întotdeauna sunteţi împotriva oricărei încercări de 
îmbunătățire a umanităţii, dar niciodată nu aveţi un plan cum se 
cuvine. Gărzi! Gărzi! 

Rânji sălbatic la Vimes. 

— Nu te aşteptai, nu? zise el. Încă mai avem gărzi aici, să ştii. 
Nu atât de multe, fireşte. Nu mulţi oameni vor să vină înăuntru. 

Se auziră paşi pe coridorul de lângă încăpere şi patru gărzi 
intrată, cu săbiile scoase. 

— Eu nu m-aş împotrivi dacă aș fi în locul tău, continuă 
Wonse. Sunt oameni disperaţi şi agitaţi. Dar foarte bine plătiți. 

Vimes nu spuse nimic. Wonse era un lăudăros. Întotdeauna 
aveai o şansă cu lăudăroşii. Vechiul Patrician nu fusese niciodată 
un lăudăros, asta puteai afirma despre el. Dacă voia să mori, nu-ţi 
auzeau nimic urechlie despre asta. 

Ce trebuia să faci cu lăudăroşii era să joci după reguli. 

— N-o să scapi niciodată pentru asta, zise el. 

— Ai dreptate. Ai perfectă dreptate. Dar niciodată înseamnă 
mult timp, spuse Wonse. Aruncaţi-l în temniţa specială. Şi apoi 
ocupați-vă de cealaltă mică sarcină. 

— Ăă, zise conducătorul gărzilor şi ezită. 

— Ce s-a întâmplat, omule? 

— Vreți, ăă, să-l atacăm? spuse soldatul nefericit. 

Oricât de grele de cap ar fi fost gărzile palatului, erau la fel de 
conştiente de convenții ca oricine altcineva şi când gărzile sunt 
chemate pentru a se ocupa de un singur om în condiţii înfierbân- 
tate, nu este un moment bun pentru ele. „Nenorocitul sigur o să 
fie eroic“, se gândea el. Acest soldat nu dorea un viitor în care să 
fie mort. 

— Fireşte, idiotule! 

— Dar, ăă, e doar unul singur, zise căpitanul gărzii. 

— Şi zâmbeşte, spuse un om din spatele lui. 

— Probabil are de gând să se legene de candelabru, zise unul 
dintre colegii lui. Şi să răstoarne masa cu piciorul şi altele. 

— Nici măcar nu e înarmat! ţipă Wonse. 

— Ăştia-s cei mai răi, spuse una dintre gărzi, cu un profund 
spirit filosofic. Vedeţi dumneavoastră, sar şi apucă una dintre 
săbiile ornamentale din spatele scutului de deasupra şemineului. 

— Da, zise un altul, bănuitor. Şi apoi aruncă un scaun în tine. 

— Nu e nici un şemineu! Nu e nici o sabie! E doar el! Acum, 
luaţi-l! strigă Wonse. 

Două dintre gărzi îl apucară timid pe Vimes de umeri. 

— Nu o să faci nimic eroic, da? şopti una dintre ele. 

— N-aş şti de unde să încep, zise el. 

— Oh. Bine. 

În timp ce Vimes era dus de acolo, îl auzi pe Wonse izbucnind 
într-un hohot nebunesc de râs. Întotdeauna fac aşa, lăudăroşii. 

Dar Wonse avea dreptate într-o privință. Vimes nu avea un plan. 
Nu se gândise mult la ce avea să se întâmple. Fusese un prost, îşi 
spuse el, să creadă că dintr-o singură confruntare se termina totul. 

Se mai întreba şi care era cealaltă sarcină. 

Gărzile nu ziseră nimic, doar priveau fix în faţă şi îl conduseră 
înainte, prin sala distrusă şi printre sfărâmăturile altui coridor, 
către o uşă amenințătoare. O deschiseră, îl aruncară înăuntru 
şi plecară. 

Și nimeni, absolut nimeni, nu observă obiectul subțire, ca o 
frunză, care pluti uşurel din umbra acoperişului, rostogolindu-se 

iar şi iar în aer, ca o sămânță de paltin, înainte de a ateriza în 
zorzoanele din grămadă. 
Era o coajă de alună. 


Tăcerea fu cea care o trezi pe Lady Ramkin. Dormitorul ei 
dădea spre ţarcurile dragonilor şi femeia era obişnuită să doarmă 
în murmurul foşnetului de solzi, al câte unui urlet al unui dragon 
care sufla flăcări în somn şi al țipătului femelelor gravide. Lipsa 
oricărui sunet era ca un ceas deşteptător. 

Plânsese un pic înainte de a adormi, dar nu mult, pentru că nu 
avea rost să fii sentimentală şi să îți dai în petic. Aprinse lampa, 
îşi trase cizmele de cauciuc, apucă băţul care ar fi putut repre- 
zenta singurul bastion între ea şi teoretica pierdere a virtuţii şi 
se grăbi prin casa întunecată. Când traversă gazonul umed avu o 
vagă impresie că se întâmpla ceva în oraș, dar ignoră acest lucru 
ca nemeritând deocamdată să se gândească la el. Dragonii erau 
mai importanți. 

Deschise uşa. 

Bun, erau încă înăuntru. Putoarea cunoscută a dragonilor 
de mlaștină, jumătate mâl de iaz, jumătate explozii chimice, se 
revărsă în aerul nopții. 

Fiecare dragon se legăna pe picioarele din spate în centrul 
țarcului său, cu gâtul arcuit, uitându-se țintă la acoperiş, cu o 
intensitate feroce. 

— Oh, zise ea. Iar zboară pe deasupra, nu? Se dă mare. Stați 
liniştiţi, copii! Mama e aici. 

Puse lampa pe un raft înalt şi bocăni spre țarcul lui Errol. 

— Ei, băiete, începu ea, şi se opri. 

Errol stătea întins pe o parte. Un firişor subțire de fum cenuşiu 
îi plutea din gură, iar stomacul i se umfla și i se strângea ca o 
foale. Şi pielea de la gât în jos era de un alb aproape imaculat. 

— Cred că dacă o să rescriu vreodată Bolile, vei primi un întreg 
capitol doar pentru tine, spuse ea încetişor şi deschise poarta 
țarcului. Ia să vedem dacă temperatura aia afurisită a scăzut, da? 

Se întinse pentru a-l mângâia pe piele şi tresări. Îşi trase iute 
mâna şi privi băşicile care i se formau pe buricele degetelor. 

Errol era atât de rece, că frigea. 

În timp ce se uita la el, micile semne rotunde pe care căldura 
mâinii ei le topise se acopereau cu aer înghețat. 

Lady Ramkin se lăsă pe vine. 

— Ce fel de dragon ești tu...? începu ea. 

Se auzi sunetul îndepărtat al unei bătăi în uşa din faţă a 
casei. Ezită o clipă, apoi stinse lampa, se strecură anevoie 
în lungul ţarcurilor şi trase într-o parte bucata de sac care 
acoperea fereastra. 

Lumina slabă a răsănitului îi arătă silueta unei gărzi în pragul 
casei ei, panașul de la coif fluturând în adierea vântului. 

Îşi muşcă buza panicată, se grăbi înapoi la ușă, traversă peluza 
în goană şi plonjă în casă, urcând treptele câte trei. 

— Ce prostie, ce prostie, mormăi ea dându-și seama că lampa 
rămăsese Jos. 

Dar nu era timp pentru asta. Până când se ducea să o ia, Vimes 
ar fi putut pleca. 

Descurcându-se în întuneric după pipăit şi amintiri, îşi găsi 
cea mai bună perucă şi şi-o înfipse pe cap. Undeva, printre alifii 
şi leacuri pentru dragoni, pe măsuţa ei de toaletă era ceva numit, 
din câte îşi aducea aminte, „Roua Nopţii“ sau un alt astfel de 
nume nepotrivit, un cadou primit cândva de la un nepot neatent. 
Încercă mai multe sticluţe înainte de a găsi ceva ce, după miros, 
părea a fi cea potrivită. Chiar şi pentru un nas care îşi închisese 
de mult cea mai mare parte a aparatului senzorial în faţa puterii 
copleşitoare a dragonilor, tot părea, ei bine, mai potent decât îşi 
amintea ea. Dar se părea că bărbaţilor le plăcea aşa ceva. Sau aşa 
auzise ea. O mare prostie, zău! Îşi trase partea de sus a cămăşii 
de noapte dintr-odată mult prea cuviincioase într-o poziţie care, 
spera ea, dezvăluia fără să expună, şi se grăbi înapoi pe scări. 

Se opri în faţa uşii, inspiră adânc, apăsă clanţa şi își dădu 
seama, chiar în timp ce deschidea ușa, că ar fi trebuit să se 
descalţe de cizmele de cauciuc... 

— Ei, căpitane, zise ea seducător, asta chiar e o... cine naiba 
eşti tu? 

Șeful Gărzii Palatului se dădu câțiva paşi înapoi şi, pentru că 
era de la ţară, făcu o serie semne pe ascuns pentru a goni răul. 
În mod clar, semnele nu funcționară. Când deschise iar ochii, 

creatura era tot acolo, tot plină de mânie, tot duhnind a ceva 
greţos şi fermentat, tot încoronată cu o claie sucită de bucle, tot 
ivindu-se din spatele unui piept tremurător care îl făcea să i se 
usuce cerul gurii... 

Auzise despre astfel de lucruri. Harpii le zicea. Ce făcuse cu 
Lady Ramkin? 

Priveliştea cizmelor de cauciuc îl zăpăcea, totuşi. Legendelor 
despre harpii le lipseau referinţele la cizmele de cauciuc. 

— Toarnă, amice, bubui Lady Ramkin, trăgându-și cămașa de 
noapte la un nivel mai respectabil. Nu mai sta acolo bătând din 
buze. Ce vrei? 

— Lady Sybil Ramkin? spuse soldatul, nu pe tonul politicos 
al cuiva care caută o simplă confirmare, ci pe cel neîncrezător 
al cuiva căruia i se pare foarte greu să creadă că răspunsul ar 
putea fi „da“. 

— Foloseşte-ţi ochii, tinere! Cine crezi că sunt? 

Soldatul se adună. 

— Doar că am o chemare pentru Lady Sybil Ramkin, 
spuse el nesigur. 

Fi îi tremură vocea. 

— Cum adică, o chemare? 

— Vedeţi dumneavoastră, să vă prezentați la palat. 

— Nu îmi pot închipui de ce este necesar la această oră 
matinală, zise ea și se pregăti să trântească uşa. 

Aceasta nu se închise, totuşi, din cauza vârfului de sabie înfipt 
în ea în ultima clipă. 

— Dacă nu veniţi, spuse garda, mi s-a ordonat să iau măsuri. 

Uşa se dădu brusc de perete şi faţa ei se lipi de a lui, aproape 
leşinându-l cu mirosul de petale de trandafir putrezite. 

— Dacă tu crezi că o să mă atingi pe mine... începu ea. 

Privirea soldatului se abătu iute într-o parte, doar pentru o 
clipă, spre ţarcunile dragonilor. Sybil Ramkin păli. 

— N-ai îndrăzni! şuieră ea. 

El înghiţi în sec. Oricât de înspărmântătoare ar fi fost, era 
doar un om. Nu putea decât să îţi rupă capul, metaforic vorbind. 
Existau, îşi spuse el, lucruri mult mai rele decât Lady Ramkin 

deşi, trebuia să recunoască, nu se aflau la zece centimetri de nasul 
lui în acea clipă. 

— Să iau măsuri, repetă el cârâind. 

Ea se îndreptă de spate şi se uită la şirul de gărzi dinapoia lui. 

— Înţeleg, zise ea cu răceală. Aşa stă treaba, da? Șase dintre 
voi pentru a aduce o biată femeie. Foarte bine. Îmi veţi permite, 
fireşte, să mă duc să îmi iau o haină. E cam răcoare. 

Trânti uşa. 

Gărzile palatului tropăiră pe loc de frig şi încercară să nu se 
uite una la alta. Evident, nu ăsta era felul în care arestai oameni. 
Acestora nu li se permitea să te lase să aştepţi la uşă, nu aşa ar fi 
trebuit să funcţioneze lucrurile. Pe de altă parte, singura variantă 
era să se ducă înăuntru şi să o târască afară, şi nu era una care să 
atragă entuziasmul vreunuia dintre ei. În plus, căpitanul gărzii nu 
era sigur că avea destui oameni pentru a o târî pe Lady Ramkin 
undeva, oriunde. Ai fi avut nevoie de mii şi mii, cu butuci pe care 
să o pună. 

Uşa se deschise iar cu un scârţâit, dezvăluind doar bezna 
întunecoasă din sala dinăuntru. 

— Bun, soldaţi... spuse căpitanul, neliniştit. 

Lady Ramkin apăru. El reuşi să zărească scurt, neclar, cum 
aceasta dădu năvală pe uşă urlând şi ar fi putut fi ultimul lucru pe 
care şi l-ar fi amintit dacă o gardă nu ar fi avut prezenţa de spirit 
să îi pună piedică în timp ce ea se năpustea pe trepte. Femeia 
zbură în faţă, înjurând, se înfipse în gazonul netuns, se lovi cu 
capul de o statuie sfărâmată a unui Ramkin străvechi şi alunecă 
pe burtă până se opri. 

Paloşul mare pe care îl agitase deasupra capului ateriză lângă 
ea, drept în sus şi vibră pentru o vreme. 

Când mişcarea încetă, una dintre gărzi se furişă cu precauţie 
şi verifică lama cu degetul. 

— La naiba, zise el. Şi dragonul vrea să o mănânce pe ea? 

— Se potriveşte descrierii, spuse căpitanul. Trebuie să fie 
doamna cea mai nobilă din tot oraşul. Nu ştiu despre partea cu 
fecioria, adăugă el, şi în acest moment nu am de gând să fac 
speculaţii. Să se ducă cineva să aducă o căruţă. 

Îşi pipăi urechea, care fusese atinsă de vârful sabiei. Nu era, 
din fire, un om rău, dar în acest moment cu siguranţă ar fi preferat 
grosimea pielii unui dragon între el şi Sybil Ramkin când ea avea 
să se trezească. 

— Nu trebuia să îi omorâm dragonii, domnule? zise altă gardă. 
Parcă domnul Wonse a spus ceva despre a omori toți dragonii. 

— Asta era doar o ameninţare pe care trebuia să o folosim, 
spuse căpitanul. 

Fruntea soldatului se încreți. 

— Sunteţi sigur, domnule? Credeam... 

Căpitanul se săturase. Harpii care ţipă şi paloşe care scot un 
sunet ca mătasea ruptă în aer pe lângă organele lui îi distruseseră 
puternic capacitatea de a înțelege punctul de vedere al celui de 
lângă el. 

— Oh, credeai, nu? mârâi el. Eşti gânditor, nu? Crezi că ai fi 
potrivit pentru alt post, atunci? Garda oraşului, poate? E plin de 
gânditori acolo, să ştii. 

Se auzi un chicotit neplăcut venind de la restul gărzilor. 

— Dacă ai fi gândit, adăugă căpitanul cu sarcasm, te-ai fi gân- 
dit că regele nu o să vrea ca alţi dragoni să moară, nu? Probabil că 
sunt rude îndepărtate sau aşa ceva, adică, nu ar vrea să umblăm 
noi să-l omorâm semenii, nu? 

— Ei bine, domnule, oamenii ar vrea, să trăiţi, zise 
îmbufnat soldatul. 

— Ah, bine, spuse căpitanul. Asta e altceva. Se bătu pe o parte 
a coifului, cu subînţeles. Asta pentru că noi suntem inteligenți. 


Vimes ateriză în paie jilave şi în beznă de catran, deşi 
după o vreme ochii i se obişnuiră cu întunericul şi putu desluşi 
pereţii beciului. 

Nu fusese construit pentru a se trăi elegant acolo. Era, în 
mare, doar un spaţiu care conţinea toţi stâlpii şi toate arcadele 
care susțineau palatul. În capătul opus, un mic grilaj pe perete 
lăsa să intre doar o idee de lumină murdară, la mâna a doua. 

Mai exista o gaură pătrată în podea. Închisă şi ea. Barele 
erau cam ruginite, totuşi. Lui Vimes îi trecu prin minte că, pro- 
babil, le-ar fi putut scoate în cele din urmă, iar apoi nu ar mai fi 

trebuit decât să slăbească suficient cât să treacă printr-o gaură de 
douăzeci de centimetri. 

Ceea ce beciul nu conținea erau şobolanii, scorpioni, gân- 
dacii sau şerpii. Odată conținuse şerpi, era adevărat, pentru că 
sandalele lui Vimes zdrobeau mici schelete albe şi lungi. 

Se strecură pe lângă un perete umed, întrebându-se de 
unde venea sunetul ritmic de frecare. Merse pe după un stâlp 
scund şi află. 

Patricianul se bărbierea, uitându-se într-o bucăţică de oglindă 
sprijinită de stâlp pentru a prinde lumină. Nu, îşi dădu seama 
Vimes, nu sprijinită. Ținută, de fapt. De un şobolan. Era un 
şobolan mare, cu ochi roşii. 

Patricianul îi făcu semn din cap, fără a părea surprins. 

— Oh, zise el. Vimes, nu? Am auzit că urma să vii aici jos. 
Excelent. Ai face bine să le spui celor de la bucătărie — şi aici 
Vimes îşi dădu seama că omul vorbea cu şobolanul — că vom fi 
doi la prânz. Vrei o bere, Vimes? 

— Ce? zise Vimes. 

— Cred că ai vrea. La nimereală, totuşi, mă tem. Poporul lui 
Skrp e destul de isteţ, dar pare să nu prea înţeleagă atunci când 
vine vorba de etichetele de pe sticle. 

Lordul Vetinari îşi tamponă faţa cu un prosop şi îl aruncă pe 
podea. O mogâldeaţă cenuşie țâşni din umbră şi îl târî prin grila- 
jul din podea. 

Apoi spuse: 

— Foarte bine, Skrp. Poți pleca. 

Șobolanul zvâcni din mustăţi la el, sprijini oglinda de perete 
şi plecă bătând mărunt din lăbuţe. 

— Sunteţi servit de șobolani? zise Vimes. 

— Mă ajută, să ştii. Nu sunt cu adevărat eficienţi, mă tem. 
Labele sunt de vină. 

— Dar, dar, dar, spuse Vimes. Cum, adică? 

— Bănuiesc că poporul lui Skrp are tunele care se întind în 
Universitate, continuă lordul Vetinari. Deşi cred că au fost destul 
de isteţi de la bun început. 

Cel puţin Vimes înţelegea partea asta. Era bine ştiut că 
radiațiile taumice afectau animalele care trăiau în preajma 

campusului Universităţii Nevăzute, uneori îmboldindu-le să 
devină corespondente miniaturale ale civilizaţiei umane şi chiar 
transformându-le pe unele în specii complet noi şi specializate, 
cum ar fi molia de cărţi de calibrul 303 şi peştele-de-zid. Și, după 
cum spunea omul, şobolanii erau oricum destul de isteți de la 
bun început. 

— Dar vă ajută? zise Vimes. 

— Reciproc. Este reciproc. Plată pentru serviciile oferite, ai 
putea spune, zise Patricianul, aşezându-se pe ceea ce Vimes nu 
putu să nu observe că era o pernuţă de catifea. 

Pe un raft jos, pentru a fi la îndemână, se aflau un carneţel şi 
un şir ordonat de cărți. 

— Cum îi puteţi ajuta pe şobolani, domnule? spuse el pierit. 

— Cu sfaturi. Îi sfătuiesc, să ştii. Patricianul se lăsă pe spate. 
Asta este problema cu oamenii ca Wonse, zise el. Niciodată nu 
ştiu când să se oprească. Şobolani, şerpi şi scorpioni. Era un 
adevărat balamuc aici când am ajuns. Și şobolanii o duceau cel 
mai prost. 

Vimes se gândi că începea să înțeleagă. 

— Adică i-ați dresat într-un fel, spuse el. 

— Sfătuit. Sfătuit. Cred că e un talent al meu, zise Vetinari 
cu modestie. 

Vimes se întrebă cum se făcea. Oare şobolanii se aliau cu 
scorpionii împotriva şerpilor şi apoi, când şerpii erau bătuți, îi 
invitau pe scorpioni la o masă mare de sărbătoare şi îi mâncau? 
Sau anumiţi scorpioni erau plătiţi cu mari cantităţi de... oh, 
oare ce mâncau scorpionii pentru a se furişa noaptea la anumiți 
conducători ai şerpilor şi a-i înțepa? 

Îşi aduse aminte că auzise odată despre un om care, închis 
într-o celulă ani întregi, dresase păsărele şi îşi crease un fel de 
libertate. Şi se gândi la marinarii bătrâni, rupți de mare din cauza 
vârstei înaintate şi a infirmităţii, care îşi petreceau zilele făcând 
corăbii mari în sticle mici. 

Apoi se gândi la Patrician, jefuit de oraşul său, șezând 
cu picioarele încrucişate pe podeaua cenuşie din temniţa 
slab luminată şi recreându-l în jurul său, încurajând la scală 
miniaturală toate micile rivalități, lupte pentru putere şi facțiuni. 

Se gândi la el ca la o statuie sobră, amenințătoare printre pietrele 
de pavaj însuflețite cu umbre furişate şi moarte politică bruscă. 
Probabil că fusese mai uşor decât să conducă Ankh-ul, care avea 
paraziți mai mari, ce nu erau nevoiţi să folosească ambele mâini 
pentru a ţine un cuțit. 

Se auzi un clinchet lângă scurgere. Şase şobolani apărură, 
târând ceva înfăşurat într-o pânză. Traseră pachetul peste grilaj 
şi, cu mare efort, îl ridicară la picioarele Patricianului. Acesta se 
aplecă şi desfăcu nodul. 

— Se pare că avem brânză, copane de pui, ţelină, o bucată 
de pâine cam uscată şi o sticlă bună de... oh, o sticlă bună de 
Foarte Faimosul Sos Maro al lui Merckle şi Stingbat. Bere, am 
spus, Skrp. 

Conducătorul şobolanilor fremătă din bot la el. 

— Îmi pare rău pentru asta, Vimes. Nu ştiu să citească, înţelegi. 
Se pare că nu pot pricepe conceptul. Dar sunt foarte buni la ascul- 
tat. Îmi aduc toate veştile. 

— Văd că vă simţiţi foarte confortabil aici, zise Vimes cu 
glas slab. 

— Niciodată să nu construieşti o temniţă în care nu ai fi fericit 
să-ți petreci tu însuţi noaptea, spuse Patricianul punând mâncarea 
pe pânză. Lumea ar fi un loc mai fericit dacă mai mulți oameni 
ar ţine minte asta. 

— Cu toţii am crezut că aţi construit tunele secrete şi altele 
asemenea, zise Vimes. 

— Nu-mi dau seama de ce, spuse Patricianul. Ar trebui să fugi 
neîncetat. E atât de ineficient. Pe când aici sunt în centrul lucru- 
rilor. Sper că înţelegi asta, Vimes. Niciodată să nu ai încredere 
într-un conducător care se bazează pe tunele, buncăre şi căi de 
scăpare. Sunt şanse să nu pună suflet în ceea ce face. 

— Oh. 

„E într-un beci în propriul palat, cu un lunatic turbat la condu- 
cere deasupra şi cu un dragon arzând oraşul, şi el crede că a adus 
lumea unde a vrut el. Trebuie să aibă legătură cu posturile înalte. 
Altitudinea îi înnebuneşte pe oameni.“ 

— Nu, hm, nu vă deranjează dacă arunc o privire în jur? 
zise Nimes. 

— Eşti liber, spuse Patricianul. 

Vimes păşi în lungul temniţei şi verifică uşa. Era bine ferecată 
şi zăvorâtă, iar încuietoarea era masivă. 

Apoi ciocăni pereţii în locurile care ar fi putut fi goale. Nu 
încăpea îndoială că era un beci bine clădit. Era acel fel de beci 
în care te-ai fi simţit bine să bagi infractori periculoși. Fireşte, 
în astfel de circumstanţe, ai fi preferat să nu existe trape, tunele 
ascunse sau căi secrete de scăpare. 

Dar acestea nu erau acele circumstanţe. Uimitor ce puteau 
face simțului perspectivei câţiva metri de rocă dură. 

— Gărzile vin aici? întrebă el. 

— Niciodată, zise Patricianul fluturând un copan. Nu se obo- 
sesc să mă hrănească, vezi tu. Ideea este că trebuie să putrezeşti. 
De fapt, zise el, până de curând obişnuiam să mă duc la uşă şi să 
gem un pic din când în când, doar ca să-i fac fericiți. 

— Desigur vor veni să verifice, totuşi? spuse Vimes plin 
de speranță. 

— Oh, nu cred că ar trebui să tolerăm aşa ceva, zise Patricianul. 

— Cum o să preveniţi asta? 

Lordul Vetinari îl privi îndurerat. 

— Dragul meu Vimes, spuse el, credeam că eşti un om cu spi- 
rit de observație. Te-ai uitat la uşă? 

— Fireşte că da, zise Vimes şi adăugă: domnule. E al 
naibii de masivă. 

— Poate că ar trebui să te mai uiţi o dată? 

Vimes îl privi nedumerit, iar apoi traversă apăsat podeaua 
şi se uită ţintă la uşă. Era una din îndrăgita varietate cunoscută 
sub numele de intrarea groazei, numai zăbrele, zăvoare, ţepi din 
metal şi balamale mari. Indiferent cât de mult se uita la ea, nu 
devenea mai puţin masivă. Încuietoarea era una dintre acele afu- 
risenii făcute de pitici care ar fi durat ani întregi să fie spartă. Una 
peste alta, dacă trebuia să ai un simbol pentru ceva complet de 
neclintit, uşa era omul tău. 

Patricianul apăru lângă el într-o tăcere care făcea să îţi stea 
inima în loc. 

— Vezi tu, spuse el, întotdeauna se întâmplă, nu-i aşa, ca 
atunci când un oraş este cucerit prin tulburări civile violente, 


256 TERRY PRATCHETT 


conducătorul actual să fie aruncat în temniță. Pentru un anumit tip 
de minte, acest lucru este mai satisfăcător decât simpla execuţie. 

— Fi, bine, dar nu înțeleg... începu Vimes. 

— Şi te uiţi la această uşă şi ceea ce vezi este o uşă de celulă 
foarte puternică, da? 

— Fireşte. Nu trebuie decât să te uiţi la zăvoare şi... 

— Ştii, chiar sunt mulţumit, zise lordul Vetinari încetişor. 

Vimes se holbă la uşă până când îl durură sprâncenele. Iar 
apoi, aşa cum modelele întâmplătoare dintr-un nor, fără a se 
schimba în nici un fel, devin brusc un cap de cal sau o navă cu 
pânze, văzu lucrul la care se uitase tot timpul. 

Un sentiment de admirație înspăimântătoare îl copleşi. 

Se întrebă cum era în mintea Patricianului. Rece şi strălucitor, 
se gândi el, numai oţel albastru, și țurțuri, şi mici rotiţe țăcănind 
ca un ceas uriaş. Acel fel de minte care s-ar gândi cu atenție la 
propria prăbuşire şi ar transforma-o într-un avantaj. 

Era o uşă de temniţă perfect normală, dar totul depindea de 
simțul perspectivei. 

În acest beci Patricianul putea ţine lumea la distanță. 

Tot ce era pe dinafară era încuietoarea. 

Toate zăvoarele şi gratiile erau pe dinăuntru. 


Trupele se căţărau stângace pe acoperișurile ude în timp 
ce soarele evapora ceața dimineţii. Nu că astăzi avea să fie aer 
curat — fuioare lipicioase de fum şi de abur vechi învăluiau oraşul 
şi umpleau atmosfera cu mirosul trist al cenușii jilave. 

— Unde suntem? zise Morcove ajutându-i pe ceilalţi să se suie 
pe o pasarelă alunecoasă. 

Sergentul Colon se uită în jur la pădurea de hornuri. 

— Suntem chiar deasupra distilerie: de whisky a lui Jimkin 
lubitorul-de-Urşi, spuse el. Pe o linie direct între palat şi piaţă. 
Sigur zboară pe aici. 

Nobby se uită melancolic peste marginea clădirii. 

— Am fost înăuntru odată, zise el. Am verificat uşa într-o 
noapte întunecată şi s-a deschis în mâna mea. 

— În cele din urmă, bănuiesc, spuse Colon acru. 

— Ei bine, a trebuit să intru, nu, să verific dacă se petrecea 
vreo ticăloşie. Un loc uimitor. Numai ţevi şi chestii. Şi ce miros! 

— „Fiecare sticlă este învechită până la şapte minute“, cită 
Colon. „la o picătură-nainte să ieşi“, zice pe etichetă. Şi aşa e. 
Am luat o picătură o dată şi am ieşit toată ziua. 

Îngenunche şi desfăcu pachetul lung învelit în pânză de 
sac pe care îl tot mânuise, cu mare greutate, în timpul cățărării. 
Din acesta ieşi la iveală un model străvechi de arc lung şi o 
tolbă cu săgeți. 

Ridică arcul uşurel, reverenţios, ŞI îşi trecu degetele dolofane 
peste el. 

— Ştiţi, spuse el încetişor, eram al naibii de bun cu ăsta, când 
eram băiat. Căpitanul ar fi trebuit să mă lase să încerc acum 
câteva nopți. 

— Ne tot zici asta, spuse Nobby lipsit de empatie. 

— Ei bine, câștigam premii. Sergentul desfăcu o coardă nouă, 
o înfăşură la unul dintre capetele arcului, se ridică în picioare, 
apăsă, gemu niţel... Hm. Morcove? zise el, cu răsuflarea un 
pic tăiată. 

— Da, dom’ sergent? 

”— Ştii să pui coarda la arc? 

Morcove apucă arcul, îl strânse cu uşurinţă şi trecu celălalt 
capăt al corzii la locul lui. 

— E un început bun, dom’ sergent, spuse Nobby. 

— Nu fi sarcastic, Nobby! Nu-i vorba de putere, ageri- 
mea ochiului şi siguranța mâinii contează. Acum, dă-mi o 
săgeată. Nu aia! 

Degetele lui Nobby înghețară în mijlocul acţiunii de a apuca. 

— Aia e săgeata mea norocoasă! bolborosi Colon. Nici unul 
dintre voi nu are voie să se atingă de săgeata mea norocoasă! 

— Mie mi se pare că arată ca orice altă afurisită de săgeată, 
dom” sergent, zise Nobby blajin. 

— Pe asta o s-o folosesc pentru cumîizice, cup de gras, spuse 
Colon. Nu m-a trădat niciodată, săgeata mea norocoasă. Loveşte 
orice în care trag cu ea. Abia dacă trebuie să țintesc. Dacă drago- 
nul are vulnerabile, săgeata asta o să le găsească. 

Alese o săgeată care arăta identic, dar care era, probabil, mai 
puţin norocoasă, şi o puse în arc. Apoi privi acoperişurile din jur 
cu ochi cercetători. 

— Mai bine mi-aş intra în mână, mormăi el. Fireşte, odată ce 
înveţi, nu mai uiţi, e ca mersul pe... mersul pe... mersul pe ceva 
ce nu uiţi niciodată că eşti în stare să mergi pe el. 

Trase coarda spre ureche şi gemu. 

— Bun, şuieră el, în timp ce mâna îi tremura de încordare 
ca o rămurică în bătaia vântului. Vedeţi acoperişul Breslei 
Asasinilor de acolo? 

Ei se uitară anevoie prin aerul murdar. 

— Bun, atunci, zise Colon. Şi vedeţi girueta de pe el? 
O vedeţi? 

Morcove aruncă o privire la vârful săgeţii. Tremura înainte şi 
înapoi într-o serie de optun. 

— E departe, dom” sergent, spuse Nobby cu neîncredere. 

— Nu mă luaţi pe mine în seamă, voi staţi cu ochii pe giruetă, 
gemu sergentul. 

Dădură din cap. Girueta era în forma unui om cu o mantie 
mare, furişându-se; pumnalul întins era întotdeauna întors pentru 
a străpunge vântul. De la această distanță, totuşi, era minuscul. 

— Bun, gâfâi Colon. Acum, vedeţi ochiul omului? 

— Oh, haida-de, zise Nobby.. 

— Taci, taci, taci! gemu Colon. Îl vedeţi, am spus! 

— Cred că eu pot să îl văd, zise Morcove cu loialitate. 

— Bine. Bine, spuse sergentul legănându-se înainte şi înapoi. 
Bine. Bun băiat. Aşa. Acum staţi cu ochii pe el, da? 

Gemu şi slobozi săgeata. 

Câteva lucruri se întâmplară atât de repede, încât va fi nevoie 
să fie amintite în proză cadru cu cadru. Probabil primul fu coarda 
arcului care plesni partea interioară moale a încheieturii mâinii 
lui Colon, făcându-l să ţipe și să scape arcul. Acest lucru nu avu 
nici un efect asupra traiectoriei săgeţii, care deja zbura drept spre 
un gargui de pe acoperişul de peste stradă. Îl lovi în ureche, sări, 
ricoşă dintr-un zid aflat la doi metri distanță şi se îndreptă înapoi 
spre Colon, cu o viteză ceva mai mare, se pare, trecând pe lângă 
urechea lui cu un zbârnâit mătăsos. 

Dispăru în direcția zidurilor oraşului. 

După o vreme, Nobby tuşi şi se uită la Morcove cu o curio- 
zitate inocentă. 

— Cam cât de mari, zise el, sunt vulnerabilele unui dragon, 
în general? 

— Oh, poate să fie un punct foarte mic, spuse Morcove 
îndatoritor. 

— Mă cam temeam de asta, zise Nobby. Se duse la marginea 
acoperişului şi arătă în jos. E un iaz chiar aici, spuse el. E folosit 
pentru răcit apa din alambicuri. Cred că e destul de adânc, aşa că 
după ce sergentul trage în dragon, putem să sărim în el. Ce zici? 

— Oh, dar nu trebuie să facem asta, spuse Morcove. Pentru că 
săgeata norocoasă a sergentului va fi lovit locul şi dragonul va fi 
mort, aşa că nu trebuie să ne facem griji de nimic. 

— Sigur, sigur, zise Nobby iute, uitându-se la fața încruntată 
a lui Colon. Dar dacă e nevoie, ştii, dacă există o şansă la un 
milion să rateze — nu spun că o să o facă, nu uita, dar trebuie să te 
gândeşti la toate posibilitățile —, dacă, dintr-un ghinion incredibil, 
nu prea reuşeşte să lovească vulnerabilele la fix, atunci dragonul 
o să îşi iasă din sărite, aşa, şi probabil ar fi o idee bună să nu te afli 
aici. Exagerez, ştiu. Poţi să-mi spui că sunt sperios. Zic şi eu. 

Sergentul Colon îşi aranjă înțepat armura. 

— Când ai cea mai mare nevoie, spuse el, şansele de unu la un 
milion se ivesc întotdeauna. E un lucru binecunoscut. 

— Sergentul are dreptate, Nobby, zise Morcove credincios. Ştii 
că atunci când nu există decât o şansă care ar putea funcționa — ei 
bine, atunci merge. Altfel nu ar exista — îşi cobori tonul vocii —, 
adică, e logic, nu ar exista... ei bine, zeii nu ar permite să fie 
altfel. Nu ar face-o. 

Ca unul, cei trei se întoarseră şi se uitară prin aerul întune- 
cat către miezul Lumii Disc, la mii de leghe depărtare. Acum 
aerul era cenuşiu din cauza fumului vechi şi a fâşiilor de ceaţă, 
dar, într-o zi senină, era posibil să vezi Cori Celesti, casa zeilor. 
Locaţia casei zeilor, oricum. Trăiau în Dunmanifestin, Valhalla 
tencuită, unde zeii se confruntau cu eternitatea înzestrați cu acel 
tip de minte care nu ştie niciodată ce să facă pentru a-şi petrece 
o după-amiază ploioasă. Jucau jocuri cu destinele oamenilor, se 

spunea. Exact ce fel de joc credeau ei că joacă în acele momente 
nu ştia nimeni. 

Dar, fireşte, existau reguli. Toată lumea ştia că exis- 
tau reguli. Trebuia doar să spere din tot sufletul că şi zeii 
cunoşteau regulile. 

— Trebuie să meargă, mormăi Colon. O să-mi folosesc săgeata 
norocoasă. Ai dreptate. Ultimele şanse fără de speranță trebuie să 
meargă. Altfel, nimic nu mai are sens. La fel de bine, ai putea să 
nu fii în viaţă. 

Nobby se uită iar în jos, la iaz. După o clipă de şovăială, 
Colon i se alătură. Aveau feţele gânditoare ale celor care văzuseră 
multe lucruri şi care ştiau că, deşi te puteai baza, fireşte, pe eroi, 
pe regi şi, în ultimă instanţă, pe zei, chiar puteai să te bazezi pe 
gravitație şi pe apa adâncă. 

— Nu că o să avem nevoie, zise Morcove virtuos. 

— Nu cu săgeata ta norocoasă, spuse Nobby. 

— Aşa e. Dar, din curiozitate, cât de jos crezi că e? zise Colon. 

— Vreo zece metri, cred. Cam pe acolo. 

— Zece metri. Colon dădu încetişor din cap. Aşa aş spune şi 
eu. Şi e adânc, nu? 

— Foarte adânc, din câte am auzit. 

— Te cred pe cuvânt. Pare cam noroios. Nu mi-ar plăcea să fiu 
nevoit să sar în el. 

Morcove îl pocni voios pe spate, aproape azvârlindu-l peste 
margine, ŞI zise: 

— Ce-i, dom’ sergent? Vrei să trăieşti o veşnicie? 

— Nu ştiu. Mai întreabă-mă peste cinci sute de ani. 

— Bună treabă că avem săgeata norocoasă, atunci! 
spuse Morcove. 

— Hmm? zise Colon, care părea a fi într-o lume proprie, 
una nefericită. 

— Adică, e o treabă bună că avem o ultimă şansă disperată de 
unu la un milion pe care să ne bazăm, altfel chiar am fi în bucluc! 

— Oh, da, spuse Nobby cu tristeţe. Ce noroc pe capul nostru. 


Patricianul se lăsă pe spate. Doi şobolani îi târâră o pernă 
sub cap. 

— Lucrurile merg cam rău afară, din câte înțeleg, zise el. 

— Da, spuse Vimes cu amărăciune. Aveţi dreptate. Sunteţi 
omul cel mai în siguranță din oraş. 

Vâri un alt cuțit într-o crăpătură dintre pietre şi se lăsă pe el cu 
grijă, în timp ce lordul Vetinari îl urmărea cu interes. Reuşise să se 
ridice la doi metri de la podea şi să ajungă la nivelul zăbrelelor. 

Acum începea să macine mortarul din jurul barelor. 

Patricianul îl privi o vreme, apoi luă o carte de pe răftulețul de 
lângă el. Cum şobolanii nu puteau citi, biblioteca pe care reuşise 
să o încropească era cam barocă, dar el nu era omul care să 
ignore cunoştinţele noi. Îşi găsi semnul între paginile volumului 
Croşetatul pe parcursul timpului şi Citi câteva pagini. 

După o vreme, consideră necesar să scuture câteva fărâme de 
mortar de pe carte şi ridică privirea. 

— Ai ceva succes? întrebă el politicos. 

Vimes scrâşni din dinți şi continuă să sape. Dincolo de micul 
grilaj era o curte murdară, doar puţin mai luminoasă decât celula. 
Într-un colţ era o grămadă de gunoi, dar în acel moment părea 
foarte atractivă. Mai atractivă decât beciul, oricum. Un gunoi 
cinstit era de preferat felului în care mergea Ankh-Morpork zilele 
acelea. Probabil era alegoric sau cam aşa ceva. 

Lovi, lovi, lovi. Lama cuţitului vibra şi zbârnâia în mâna lui. 


Bibliotecarul se scărpina la subțiori, gânditor. Se confrunta cu 
propriile probleme. 

Venise aici plin de mânie împotriva hoţilor de cărți și încă 
mai fierbea. Dar avusese gândul rebel că, deşi infracțiunile împo- 
triva cărților erau cele mai rele, răzbunarea ar fi trebuit, poate, să 
fie amânată. 

Îşi dădu seama că, deşi fireşte lui îi era totuna ce alegeau 
oamenii să îşi facă unii altora, existau anumite activităţi care ar 
fi trebuit să fie restrânse în cazul în care făptaşii deveneau prea 
încrezători şi începeau să facă astfel de lucruri şi cărților. 

Bibliotecarul se uită iar îndelung la insigna lui și o ciuguli 
niţel în speranța optimistă că devenise comestibilă. Fără îndoială, 
avea o datorie față de căpitan. 

Căpitanul fusese întotdeauna bun cu el. Și căpitanul avea şi 
el o insignă. 

Da. 

Sunt momente când o primată trebuie să fie bărbată şi să 
treacă la acţiune... 

Urangutanul salută complicat şi plecă legănându-se 
prin beznă. 


Soarele se ridică şi mai mult, plutind prin cețuri şi prin fumul 
vechi ca un balon pierdut. 

Trupele şedeau la umbra unui coş, aşteptând şi omorându-şi 
timpul fiecare în felul său. Nobby sonda gânditor conţinutul unei 
nări, Morcove scria o scrisoare acasă, iar sergentul Colon îşi 
făcea griji. 

După o vreme, îşi schimbă greutatea pe celălalt picior, 
neliniştit, şi zise: 

— M-am gândit la o problemă. 

— Care-i, dom” sergent? spuse Morcove. 

Sergentul Colon părea răvăşit. 

— Păăăii, dacă nu e o şansă de unu la un milion? zise el. 

Nobby se holbă la sergent. 

— Cum adică? spuse el. 

— Ei, în regulă, ultimele şanse disperate de unu la un milion 
merg întotdeauna, bun, nici o problemă, dar... ei, e cam, cumili- 
zice, specific, adică, nu e? 

— Mie-mi spui? zise Nobby. 

— Dacă e doar o şansă de unu la o mie? spuse Colon, 
în chinuri. 

— Ce? zise Nobby. 

— A auzit cineva să reuşească o încercare de unu la o mie? 

Morcove ridică privirea. 

— Nu fi prost, dom” sergent, spuse el. N-a văzut nimeni 
niciodată o încercare de unu la o mie care să iasă. Şansele sunt 
de — îşi mişcă buzele — milioane la unu. 

— Da. Milioane, aprobă Nobby. 

— Deci merge doar dacă e o şansă de unu la un milion, 
zise sergentul. 

— Cred că aşa e, spuse Nobby. 

— Deci 999 943, de exemplu... începu Colon. 

Morcove clătină din cap. 

— N-ar avea nici o speranţă. Nimeni n-a spus vreodată: „E o 
şansă de unu la 999 943, dar s-ar putea să meargă“. 

Se uitară la oraş cufundaţi în tăcerea provocată de calculul 
mental feroce. 

— S-ar putea să avem o problemă aici, zise Colon în cele 
din urmă. 

Morcove începu să mâzgălească furios. Când fu întrebat, 
explică pe larg despre cum afli aria suprafeţei unui dragon şi 
apoi încercă să estimeze şansele ca o săgeată să nimerească 
un punct. 

— Țintită, nu uita, spuse sergentul Colon. Eu fintesc. 

Nobby tuşi. 

— În cazul ăsta, trebuie să fie o şansă mai mică decât unu la 
un milion, zise Morcove. Ar putea fi unu la o sută. Dacă dra- 
gonul zboară încet şi dacă e un punct mare, ar putea fi practic 
o certitudine. 

Buzele lui Colon formară fraza „Este o certitudine, dar s-ar 
putea să meargă“. Clătină din cap. 

— Nu, spuse el. 

— Deci ce avem de făcut, zise rar Nobby, este să ajus- 
tăm şansele... 


Obţinuse o gaură mică în mortarul de lângă bara din mijloc. 
Nu era mult, Vimes o ştia, dar reprezenta un început. 

— Nu ai nevoie de ajutor, din întâmplare? spuse Patnicianul. 

— Nu. 

— Cum doreşti. 

Mortarul era pe jumătate mâncat, dar barele fuseseră 
înfipte adânc în piatră. Sub crusta de rugină mai era încă des- 
tul fier. Era o muncă de durată, dar îți dădea ceva de făcut şi 
cerea o binecuvântată absenţă a gândirii. Nu i-o puteau lua. 
Era o provocare bună, curată; ştiai că dacă tot ciopleai, aveai să 
învingi în final. 

„În final“ era problema. În final, Marele A'Tuin avea să 
ajungă la capătul universului. În final, stelele aveau să se stingă. 
În final, Nobby s-ar putea să facă o baie, deşi asta probabil că ar 
fi implicat o regândire radicală a naturii Timpului. 

Continuă să sape în mortar, iar apoi se opri când ceva mic şi 
palid căzu afară, destul de încet. 

— O coajă de alună? zise el. 

Faţa Bibliotecarului, înconjurată de fălcile ca nişte paraşute 
ale capului urangutanului, apăru răsturnată în deschizătura 
blocată şi îi oferi un rânjet care nu era mai puţin îngrozitor pentru 
că era pe dos. 

— Oook? 

Urangutanul cobori de pe zid, apucă două bare şi trase. 
Muşchii i se mişcară înainte şi înapoi pe pieptul ca un butoi într-o 
pavană complexă a efortului. Gura plină de dinți galbeni se căscă 
în semn de concentrare tăcută. 

Se auziră două sunete slabe atunci când barele cedară şi se 
desprinseră. Primata le aruncă în lături şi se întinse prin gaură. 
Apoi cele mai lungi braţe ale legii îl apucară pe Vimes cel uluit 
de subțiori şi îl traseră dintr-o singură mişcare. 


Trupele îşi cercetau munca. 

— Bun, zise Nobby. Acum, care sunt şansele ca un om stând 
într-un picior cu pălăria pusă invers şi cu o batistă în gură să 
nimerească vulnerabilele unui dragon? 

— Mmmh, spuse Colon. 

— E o şansă destul de slabă, zise Morcove. Cred că batista e 
cam în plus, totuşi. 

Colon scuipă. 

— Hotărâţi-vă, spuse el. Îmi amorţeşte piciorul. 


Vimes se ridică de pe pietrele unsuroase şi se holbă la Biblio- 
tecar. Trăia ceva ce pentru mulți oameni fusese un şoc, de obi- 
cei în circumstanţe mult mai neplăcute, cum ar fi o încăierare 
începută la Toba Reparată când primata voia un pic de linişte şi 
pace să se bucure de o halbă, care o fi fost aceasta: va fi arătând 
Bibliotecarul ca un sac de cartofi plin, dar era plin cu muşchi. 

— A fost uimitor, fu tot ce reuşi el să spună. 

Se uită la barele sucite și simţi că i se întunecă mintea. Apucă 
metalul îndoit. 

— Nu cumva ştii unde e Wonse, nu? adăugă el. 

— Eeek! Bibliotecarul îi vâri sub nas o bucată de pergament 
jerpelită. Eeek! 

Vimes citi cuvintele. 


A dorit... şi anume... la venirea amiezii... o fecioară pură, 
dar de viță aleasă... legătură între conducător şi condus... 


— În oraşul meu! mârâi el. În oraşul meu nenorocit! 

Îl apucă pe Bibliotecar de părul de pe piept şi îl ridică la 
înălțimea ochilor. 

— Ce oră e? strigă el. 

— Oook! 

Un braţ lung, cu păr roşiatic, se desfăcu în sus. Privirea lui 
Vimes urmări degetul care arăta. Soarele semăna, în mod clar, cu 
un corp ceresc care se afla aproape în vârful orbitei sale şi aștepta 
o lungă alunecare leneşă spre aşternuturile apusului.... 

— La naiba, n-o să accept aşa ceva, înţelegi? strigă Vimes 
scuturând primata. 

— Oook, observă Bibliotecarul răbdător. 

— Ce? Oh. Scuze! 

Vimes cobori primata, care, cu înţelepciune, nu comentă pen- 
tru că un om atât de furios, încât să ridice un urangutan de o sută 
cincizeci de kilograme fără să îşi dea seama este un om care are 
prea multe pe cap. 

Acum se uita prin curte. 

— E vreo ieşire de aici? zise el. Fără căţărat pe ziduri, adică. 

Nu aşteptă un răspuns, ci alergă pe lângă pereţi până când 
ajunse la o uşă îngustă şi murdară, pe care o deschise cu o lovitură 
de picior. Oricum, nu fusese încuiată, dar el tot o lovise. Biblio- 
tecarul îl urmă, legănându-se în pumni. 

Bucătăria de pe partea cealaltă a uşii era aproape părăsită, 
angajaţii pierzându-și în cele din urmă răbdarea şi hotărându-se 
că toți bucătarii prudenţi se abțineau să muncească într-un local 

în care exista o gură mai mare decât statura lor. Două gărzi ale 
palatului savurau un prânz rece. 

— Acum, spuse Vimes când ei se ridicară pe jumătate, nu 
vreau să fiu nevoit să... 

Nu părură să vrea să asculte. Unul din ei se întinse după 
o arbaletă. 

— Oh, la naiba! 

Vimes luă un cuțit de bucătar de pe un butuc de alături 
şi îl aruncă. 

Există o artă în aruncarea cuțitelor şi, chiar şi atunci, ai nevoie 
de felul potrivit de cuțit. Altfel face doar ce va fi făcut şi acesta, 
adică ratează complet. 

Garda cu arbaleta se aplecă într-o parte, se îndreptă şi desco- 
peri că o unghie violetă îi bloca mecanismul de tragere. Biblio- 
tecarul îl pocni chiar în creștetul coifului. 

Cealaltă gardă se făcu mică, dând nebunește din mâini. 

— Nununu! strigă el. E o neînțelegere! Ce ziceai că nu vrei să 
fii nevoit să faci? Ce maimuţă drăguță! 

— Oh, vai, zise Vimes. Greşit! 

Ignoră ţipetele îngrozite şi scotoci prin gunoaiele din 
bucătărie până când găsi un satâr. Nu se simţise niciodată prea în 
largul lui cu săbiile, dar un satâr era altceva. Un satâr avea greu- 
tate. Avea un scop. O sabie se putea să aibă ceva nobil, doar dacă 
nu era cea care aparținea, de exemplu, lui Nobby, care se baza pe 
rugină pentru a rămâne într-o singură bucată, dar ceea ce definea 
un satâr era abilitatea uriaşă de a tăia lucrurile. 

Părăsi lecţia de biologie — aceea că nici o maimuţă nu este 
capabilă să zgâlțâie pe cineva în sus şi în jos ţinându-l de glezne —, 
găsi o ușă potrivită şi ieşi repede pe ea. Aceasta îl scoase iar afară, 
în zona mare acoperită cu pietre care înconjura palatul. Acum se 
putea orienta, acum putea... 

Se auzi o bubuitură în aer, deasupra lui. O pală de vânt bătu 
în jos, dărâmându-l. 

Regele Ankh-Morpork-ului, cu aripile întinse, pluti pe cer şi 
se aşeză pentru o clipă pe poarta palatului, ghearele săpând cica- 
trici lungi în piatră când îşi recăpătă echilibrul. Soarele străluci 

pe spatele lui arcuit când îşi întinse gâtul, suflă un val leneş de 
flăcări ŞI țâşni iar în aer. 

Vimes scoase un sunet animalic — clasa, mamifer — din 
adâncul gâtului şi fugi pe străzile pustii. 


Tăcerea umplea casa străveche a Ramkinilor. Uşa de la intrare 
se legăna în balamale, lăsând să pătrundă adierea obişnuită, prost 
crescută care rătăcea prin încăperile părăsite, căscând gura după 
praful de pe mobile. Urcă scările şi trecu prin uşa de la dormitorul 
lui Sybil Ramkin, zăngănind sticlele de pe măsuţa de toaletă şi 
răsfoind paginile Bolilor dragonului. 

Un cititor foarte rapid ar fi putut afla simptomele pentru toate 
bolile, de la Abatere de Pinten la Zigzag în Gât. 

Şi jos, în şopronul scund, cald şi urât mirositor care adăpostea 
dragonii de mlaştină, se părea că Errol le căpătase pe toate. Acum 
şedea în centrul ţarcului său, legănându-se şi gemând încetişor. 
Fum alb îi izvora uşor din urechi şi plutea spre podea. De undeva 
din stomacul lui umflat se auzeau complicate zgomote hidraulice 
explozive, ca şi cum echipe de gnomi disperaţi ar fi încercat să 
treacă un apeduct printr-o stâncă, pe furtună. 

Nările i se umflară, răsfrângându-se mai mult sau mai puțin 
din proprie inițiativă. 

Ceilalţi dragoni îşi întinseră gâturile peste pereții țarcului, 
urmărindu-l cu atenţie. 

Se auzi un alt vuiet gastric din depărtare. Errol se 
mişcă îndurerat. 

Dragonii schimbară priviri între ei. Apoi, unul câte unul, se 
așezară cu grijă pe podea şi îşi puseră labele peste ochi. 


Nobby înclină capul într-o parte. 

— Arată promiţător, spuse el pe un ton critic. S-ar putea să 
fim pe aproape. Cred că şansele ca un om cu cenuşă pe față, cu 
limba scoasă, stând într-un picior şi cântând Cântecul ariciului 
să nimerească vreodată vulnerabilele unui dragon ar fi de... tu 
ce zici, Morcove? 

— Unu la un milion, cred, spuse Morcove cu sinceritate. 

Colon îi privi circumspect. 

— Ascultaţi, băieţi, zise el, doar nu râdeţi de mine, nu? 

Morcove se uită în jos la piaţa de sub ei. 

— Oh, la naiba, spuse el uşurel. 

— Ce face? zise Colon iute, uitându-se în jur. 

— Leagă o femeie de o stâncă! 

Oamenii priviră peste parapet. Mulțimea uriaşă şi tăcută care 
înconjura piața privea şi ea, la o siluetă albă care se zbătea între 
şase gărzi ale palatului. 

— Mă întreb de unde au luat stânca, spuse Colon. Aici suntem 
pe teren argilos, să ştiţi. 

— Bună tipă de legat, oricine ar fi, zise Nobby aprobator, în 
timp ce unul dintre soldaţi se întoarse crăcănat şi se prăbuşi. Uite 
un băiat care nu o să ştie ce să facă seara câteva săptămâni de 
acum încolo. Tipa are un genunchi drept ascuţit rău de tot. 

— O cunoaştem? spuse Colon. 

Morcove miji ochii. 

— E Lady Ramkin! zise el, căscând gura. 

— Nu se poate! 

— Are dreptate. În cămașă de noapte, spuse Nobby. 

— Nenorociţii! Colon înhăţă arcul şi bâjbâ: după o săgeată. Le 
dau eu vulnerabile! O doamnă de treabă ca ea, e o ruşine! 

— Ăă, zise Morcove care aruncase o privire peste umăr. 
Domnule sergent? 

— La asta se ajunge, mormăi Colon. Femeile de treabă nu 
mai pot să meargă pe stradă fără teama că vor fi mâncate! Bine, 
nenorociţilor, sunteţi... sunteţi geografie... 

— Domnule sergent! repetă Morcove poruncitor. 

— E istorie, nu geografie, spuse Nobby. Aşa se zice. Istorie. 
„Eşti istorie“, aşa spui. 

— Bine, nu contează, se răsti Colon. Să vedem cum... 

— Domnule sergent! 

Nobby se uita şi el în spate. 

— Oh, la naiba, zise el. 

— Nu se poate să ratez, mormăi Colon intind. 

— Domnule sergent! 

— Tăceţi, amândoi, nu mă pot concentra dacă tot țipaţi... 

— Domnule sergent, vine! 


GĂRZI! GĂRZI! 269 


kx k xk 


Dragonul acceleră. 

Acoperişurile bete din Ankh-Morpork deveneau neclare 
în timp ce trecea pe deasupra lor, cu aripile vâjâind prin aer. 
Îşi întinse gâtul drept înainte, flăcările pilot ale nărilor sale se 
revărsară în urma lui, sunetul zborului său se întinse pe cer. 


Lui Colon îi tremurau mâinile. Dragonul părea să îi țintească 
beregata şi se mişca prea repede, mult prea repede... 

— Asta e! spuse Morcove. Aruncă o privire către Miez, în 
caz că vreunii dintre zei ar fi uitat pentru ce existau, şi adăugă, 
vorbind rar şi clar: E o şansă de unu la un milion, dar s-ar 
putea să meargă! 

— Trage, la naiba! ţipă Nobby. 

— Îmi aleg locul, băiete, îmi aleg locul, rosti Colon tremurat. 
Stati liniştiţi, băieți, v-am zis că asta e săgeata mea norocoasă. 
E o săgeată de prima clasă, o am de când eram puşti, ați fi uimiţi 
de lucrurile în care am tras cu ea, staţi liniștiți. 

Se opri, când coşmarul se abătu asupra lui pe aripile groazei. 

— Auzi, Morcove? spuse el moale. 

— Da, dom’ sergent? 

- Bunicul tău ţi-a spus vreodată cum arată un punct 
vulnerabil? 

lar apoi dragonul nu se mai apropia, era acolo, trecând la 
câţiva metri pe deasupra capului, un mozaic curgător de solzi şi 
de zgomot, acoperind tot cerul. 

Colon trase. 

Priviră cum săgeata se înălța drept în sus. 


Vimes pe jumătate alerga, pe jumătate se împleticea pe pie- 
trele umede, fără suflare şi fără răgaz. 

„Nu se poate să fie aşa, se gândea el înnebunit. Eroul e în- 
totdeauna pe fugă, dar întotdeauna ajunge în ultima clipă. Doar 
că ultima clipă era probabil în urmă cu cinci minute. 

lar eu nu sunt erou. Sunt sleit, am nevoie de ceva de băut şi 
primesc un pumn de dolari pe lună fără indemnizaţie de panaş. 

Asta nu e soldă de erou. Eroii primesc regate şi prințese şi fac 
sport regulat, iar când zâmbesc, lumina scânteiază pe dinţii lor, 
ding. Nenorociţii.“ 

Transpiraţia îi înțepa ochii. Valul de adrenalină care îl purtase 
afară din palat se terminase, iar acum îşi lua plata inevitabilă. 

Se opri poticnindu-se şi se prinse de un zid pentru a rămâne 
în picioare în timp ce căsca gura după aer. Și astfel văzu siluetele 
de pe acoperiş. 

„Oh, nu! se gândi el. Nici ei nu sunt eroi! Cu ce-or fi crezând 
că se joacă?“ 


Era o şansă de unu la un milion. Şi cine ar fi putut spune 
că, undeva în milioanele de alte universuri posibile, n-ar fi 
putut merge? 

Era un lucru care chiar le plăcea zeilor. Dar Şansa, care 
uneori poate fi mai puternică şi decât zeii, are 999 999 de 
voturi decisive. 

În acest univers, de exemplu, săgeata ricoşă dintr-un solz şi 
dispăru zbârnâind. 

Colon se zgâi la coada ascuţită a dragonului trecând pe 
deasupra. 

— N-a... nimerit... îngăimă el. Dar nu se putea să nu 
nimerească! Se holbă cu ochii înroșşiţi la ceilalți doi. Era o 
nenorocită de ultimă şansă disperată de unu la un afurisit 
de milion! 

Dragonul îşi întoarse aripile, îşi roti trupul uriaş pe un pivot 
de aer şi se abătu asupra acoperişului. 

Morcove îl apucă pe Nobby pe după mijloc şi puse o mână 
pe umărul lui Colon. 

Sergentul plângea de mânie şi de frustrare. 

— O nenorocită de ultimă şansă disperată de unu la un neno- 
rocit de milion! 

— Dom” sergent... 

Dragonul scuipă foc. 

Era o dâră de plasmă minunat controlată. Trecu prin acoperiş 
ca prin unt. 

Trecu prin scări. 

Pârâi prin lemnele antice şi le făcu să se răsucească precum 
hârtia. Reteză ţevile. 

Îşi croi drum prin fiecare podea ca pumnul unui zeu furios şi, 
în final, ajunse la marele vas din cupru care conţinea cinci mii de 
litri de băutură spirtoasă ca whisky-ul învechit, proaspăt făcută. 

Îl arse şi pe acesta. 

Din fericire, şansele ca vreun suflet să supravieţuiască explo- 
ziei care urmă erau exact de unu la un milion. 


Mingea de foc înflori ca o... ei bine, ca o floare. O floare 
portocalie uriaşă, cu dungi galbene. Luă cu ea acoperişul şi îl 
înfăşură în jurul dragonului uluit, ridicându-l în aer într-un nor 
agitat de scânduri rupte şi de bucățele de ţeavă. 

Mulțimea privi năucită cum explozia superfierbinte îl aruncă 
în aer şi abia dacă îl observă pe Vimes care îşi croia drum, 
şuierând şi plângând, prin îngrămădeala de trupuri. 

Se strecură pe lângă un şir de gărzi ale palatului şi se 
târî cât de repede putu pe dale. Nimeni nu îi dădea mare 
atenție deocamdată. 

Se opri. 

Nu era o stâncă, pentru că Ankh-Morpork fusese durat pe 
argilă. Era doar o rămăşiţă uriaşă de zidărie, probabil veche de mii 
de ani, de undeva din fundaţiile oraşului. Ankh-Morpork era atât 
de vechi acum, încât era construit, în mare, pe Ankh-Morpork. 

O târâse în centrul pieţei, iar Lady Ramkin fusese înlănțuită 
de ea. Părea să poarte o cămaşă de noapte şi cizme de cauciuc 
uriaşe. După cum arăta, se luptase, iar Vimes simţi un scurt 
junghi de compasiune pentru cei care fuseseră implicaţi. Ea îl 
privi cu furie nesecată. 

— Tu! 

— Tu! 

El flutură uşor satârul. 

— Căpitane Vimes, zise ea tăios, îmi vei face pe plac să nu mai 
fluturi chestia aia şi vei începe să o pui la treabă! 

Vimes nu asculta. 

— Treizeci de dolari pe lună! mormăi el. Pentru asta au murit! 
Treizeci de dolari! Şi i-am reţinut o parte lui Nobby. Trebuia, nu? 
Adică, omul putea face să ruginească şi un pepene! 

— Căpitane Vimes! 

El se concentră la satâr. 

— Oh, spuse el. Da. Bun! 

Era un satâr bun din oţel, iar lanţurile erau din fier mai vechi 
şi cam ruginit. Izbi, aruncând scântei din zidărie. 

Mulțimea urmărea în tăcere, dar câteva gărzi ale palatului se 
grăbiră spre el. 

— Ce naiba crezi că faci? spuse una dintre ele, care nu avea 
prea multă imaginație. 

— Ce naiba crezi tu că faci? mârâi Vimes ridicând privirea. 

Se holbară la el. 

— Ce? 

Vimes lovi din nou lanţurile. Câteva zale căzură pe jos 
cu un clinchet. 

— Bun, tu ai vrut-o... începu una dintre gărzi. 

Cotul lui Vimes îl nimeri sub coaste şi, înainte să se 
prăbușească, piciorul lui Vimes pocni sălbatic în rotulele celui- 
lalt, aducându-i bărbia în jos, gata pentru o altă lovitură cu 
celălalt cot. 

— Bun, zise Vimes absent. 

Îşi masă cotul. Era în agonie. 

Trecu satârul în cealaltă mână şi lovi iar în lanţuri, vag 
conştient că şi mai multe gărzi veneau în grabă, dar cu acel fel 
special de fugă pe care o aveau gărzile. O ştia prea bine. Era o 
fugă care spunea suntem doisprezece, lasă să ajungă altcineva 
primul. Spunea pare gata să omoare, nimeni nu mă plăteşte să fiu 
omorât, poate dacă fug destul de încet o să scape... 

Nu are rost să strici o zi bună prinzând pe cineva. 

Lady Ramkin se eliberă. Urale slabe porniră şi începură să 
crească în volum. Chiar şi în actuala stare de spirit, oamenilor din 
Ankh-Morpork le plăcea întotdeauna un spectacol. 

Apucă o bucată bună de lanţ şi o înfăşură în jurul unui 
pumn dolofan. 

— Unele dintre gărzile alea nu ştiu cum să se poarte... 
începu ea. 

— Nu-i vreme, nu-i vreme, zise Vimes apucând-o de braţ. 

Era ca şi cum ai fi încercat să târăşti un munte. 

Uralele se opriră, brusc. 

În spatele lui Vimes se auzea un sunet. Nu era, neapărat, un 
zgomot puternic. Avea doar o calitate de transmisie surprinzător 
de neplăcută. Reprezenta țăcănitul a patru seturi de gheare atin- 
gând dalele în acelaşi timp. 

Vimes privi în jur, apoi în sus. 

Cenușa se prinsese pe pielea dragonului. Câteva bucăți de 
lemn carbonizat se înfipseseră ici şi colo şi mocneau încă. Magni- 
ficii solzi de bronz erau brăzdaţi cu negru. 

Îşi cobori capul până când Vimes ajunse la câţiva metri 
depărtare de ochii săi şi încercă să se concentreze asupra lui. 

„Probabil că nu are rost să fug, îşi spuse Vimes. Nu că aş avea 
energie, oricum.“ 

Simţi mâna lui Lady Ramkin prinzând-o pe a lui. 

— Tare bine făcut, spuse ea. Aproape a mers. 


Sfărâmături carbonizate şi în flăcări căzură în jurul distilerie. 
Iazul era o mlaştină de rămăşiţe acoperită cu un strat de cenuşă. 
Din ea, plin de nămol, apăru sergentul Colon. 

Se târî spre mal și se trase pe el, ca o formă de viaţă marină 
extrem de nerăbdătoare să reia toată chestia cu evoluţia dintr-o 
singură mişcare. 

Nobby era deja acolo, răşchirat ca o broască, şiroind de apă. 

— Tu eşti, Nobby? 

— Eu sunt, domnule sergent. 

— Mă bucur pentru asta, Nobby, spuse Colon cu zel. 

— Îmi doresc să nu fi fost eu, domnule sergent. 

Colon îşi vărsă apa din coif şi apoi se opri. 

— Dar tânărul Morcove? zise el. 

Nobby se ridică în coate, buimac. 

— Nu ştiu, spuse el. Acum eram pe acoperiş, în clipa urmă- 
toare săream. 

Amândoi se uitară la apele palide ale iazului. 

— Bănuiesc, zise Colon rar, că ştie să înoate? 

— Nu ştiu. N-a zis niciodată. Nu prea ai în ce să înoți acolo 
sus, în munți. Dacă stai să te gândeşti, spuse Nobby. 

— Dar poate că erau lacuri albastre și limpezi şi râuri de munte 
adânci, zise sergentul plin de speranţă. Şi lăcuşoare reci ca gheața 
în văi ascunse şi aşa mai departe. Ca să nu mai vorbim de lacuni 
subterane. Trebuie să fi învăţat. Toată ziua stătea în apă, cred. 

Priviră cu mare concentrare suprafața cenușie şi unsuroasă. 

— Probabil că a fost Protecţia, spuse Nobby. Poate că s-a 
umplut cu apă şi l-a tras la fund. 

Colon dădu aprobator din cap, încruntat. 

— Îţi ţin eu coiful, zise Nobby după o vreme. 

— Dar eu sunt ofiţerul tău superior! 

— Da, spuse Nobby raţional, dar dacă rămâi blocat acolo, 
o să vrei ca ăl mai bun om al tău să fie aici sus, gata să te 
salveze, nu? 

— Asta e... logic, zise Colon în cele din urmă. Ai dreptate. 

— Bun, atunci. 

— Partea proastă e, totuşi... 

— Ce? 

— „..că nu ştiu să înot, spuse Colon. 

— Păi şi cum ai ieşit de acolo? 

Colon ridică din umeri. 

— Sunt un plutitor înnăscut. 

Ochii li se întoarseră, încă o dată, spre umezeala şi răceala 
iazului. Apoi Colon se uită fix la Nobby. Apoi Nobby, foarte 
încet, îşi descheie coiful. 

— Doar nu mai e cineva acolo, nu? zise Morcove din 
spatele lor. 

Se uitară în jur. El își scutură nişte noroi din ureche. În spatele 
lui, rămăşiţele distileriei ardeau mocnit. 

— M-am gândit să ies repede, să văd ce se întâmplă, spuse el 
voios, arătând spre o poartă care dădea afară din curte. 

Atârna într-o balama. 

— Oh, zise Nobby slab. Minunat. 

— E o fundătură acolo, spuse Morcove. 

— Nu-s dragoni în ea, nu? zise Colon bănuitor. 

— Nici dragoni, nici oameni. Nu e nimeni prin preajmă, spuse 
Morcove nerăbdător. Îşi scoase sabia. Haide! zise el. 

— Unde? spuse Nobby. 

Extrăsese un chiştoc jilav de după ureche şi se uita la el cu o 
expresie de îndurerare profundă. Evident, era dus. Încercă să îl 
aprindă oricum. 

— Vrem să ne luptăm cu dragonul, nu? zise Morcove. 

Colon se foi neliniştit. 

— Da, dar nu avem şi noi voie să mergem acasă să ne 
schimbăm, mai întâi? 

— Şi să bem ceva cald? spuse Nobby. 

— Şi o masă, zise Colon. O farfurie mare cu... 

— Ar trebui să vă fie ruşine, spuse Morcove. Avem o doamnă 
în primejdie şi un dragon de înfruntat şi voi nu vă gândiţi decât la 
mâncare şi la băutură! 

— Oh, eu nu mă gândesc doar la mâncare şi băutură, 
zise Colon. 

— Noi am putea fi tot ce mai stă între oraș şi distruge- 
rea totală! 

— Da, dar... începu Nobby. 

Morcove îşi scoase sabia şi o flutură pe deasupra capului. 

— Căpitanul Vimes ar fi mers! spuse el. Toţi pentru unu! 

Se uită urât la ei şi ieşi în goană din curte. 

Colon îl privi spăşit pe Nobby. 

— Tinerii din ziua de azi, spuse el. 

— Toţi pentru un ce? zise Nobby. 

Sergentul oftă. 

— Haide, atunci. 

— Oh, bine. 

Ieşiră împleticindu-se în străduță. Era goală. 

— Unde s-a dus? spuse Nobby. 

Morcove păşi afară din umbră, rânjind cu toată faţa. 

— Ştiam că mă pot bizui pe voi, zise el. Urmaţi-mă! 

— E ceva ciudat la băiatul ăsta, spuse Colon în timp ce 
şontâcăiau după el. Întotdeauna reuşeşte să ne convingă să îl 
urmăm, al băgat de seamă? 

— Toți pentru un ce? zise Nobby. 

— Cred că are legătură cu glasul. 
— Da, dar toți pentru un ce? 


Patricianul oftă şi, însemnând cu grijă unde rămăsese, puse 
cartea deoparte. Judecând după zgomot, părea să fie o grămadă 
de agitaţie afară. Era extrem de improbabil ca vreo gardă a pala- 
tului să fie prin apropiere, ceea ce era foarte bine. Gărzile erau 
oameni foarte bine antrenați și ar fi fost păcat să le omoare. 

Va avea nevoie de ei mai târziu. 

Merse încetişor la perete şi apăsă o mică piatră care arăta exact 
la fel ca toate celelalte pietre mici. Totuşi, nici o altă piatră mică 
nu ar fi făcut ca o parte din lespezi să alunece greoi în lături. 

Înăuntru era o gamă de lucruri atent selecționate — raţii de 
hrană, haine de schimb, câteva mici cufere cu metale şi pietre 
prețioase, unelte. Plus o cheie. Niciodată să nu construieşti o 
închisoare din care nu poți ieşi. 

Patricianul luă cheia şi merse la uşă. În timp ce barele încuie- 
torii alunecau înapoi în lăcașurile lor bine unse, el se întrebă din 
nou dacă ar fi trebuit să îi spună lui Vimes despre cheie. Dar omul 
părea să fi fost atât de satisfăcut de evadare. Probabil că ar fi fost 
foarte rău pentru el să-i fi spus despre cheie. Oricum, i-ar fi stricat 
imaginea despre lume. Avea nevoie de Vimes şi de imaginea lui 
despre lume. 

Lordul Vetinari deschise uşa şi, în tăcere, ieşi în ruinele 
palatului său. 

Acestea tremurară, căci, pentru a doua oară în câteva minute, 
oraşul se zgudui. 


Cuştile dragonilor explodară. Ferestrele se sparseră. Uşa 
părăsi peretele în fața unui nor mare de fum negru şi pluti prin aer, 
rostogolindu-se încetișor, pentru a se înfige în rododendroni. 

Ceva foarte energic şi fierbinte se petrecea în acea clădire. 
Mai mult fum se revărsă afară, gros, uleios şi dens. Unul din- 
tre pereţi căzu sub propria greutate, iar apoi un altul se prăbuşi 
lent pe gazon. 

Dragonii de mlaştină țâşniră hotărât din dărâmături ca dopu- 
rile de șampanie, dând nebunește din aripi. 

Fumul încă se desfăşura. Dar era ceva înăuntru, un punct de 
lumină albă arzătoare care se înălța ușurel. 

Dispăru când trecu pe lângă o fereastră spartă, iar apoi, cu 
o bucată de țiglă încă învârtindu-i-se în vârful capului, Errol se 
cățără deasupra propriului fum şi urcă pe cerurile Ankh-Morpork- 
ului. 

Razele soarelui scânteiau pe solzii lui în timp ce plutea la 
vreo treizeci de metri înălțime, întorcând încet, stând în echilibru 
pe propria flacără... 

Vimes, aşteptând moartea în piață, îşi dădu seama că stătea cu 
gura căscată. O închise la loc. 

Acum nu mai era nici un alt sunet în oraş în afară de zgomo- 
tul ascensiunii lui Errol. 

„Îşi pot rearanja instalaţia, îşi spuse Vimes zăpăcit. Pentru 
a se potrivi circumstanțelor. O făcuse să meargă invers. Dar 
chestiuţele lui, genele lui... sigur au fost pe jumătate acolo. Nu-i 
de mirare că afurisitul are aripi aşa de boante. Corpul lui trebuie 
să fi ştiut că nu va avea nevoie de ele, decât pentru cârmit. 

Măiculiță! Mă uit la primul dragon care scuipă flăcări 
pe dos.“ 

Riscă să arunce o privire imediat deasupra lui. Marele dragon 
era împietrit, ochii lui enormi şi injectaţi încercând să se fixeze 
asupra creaturii minuscule. 

Cu o salvă provocatoare de flăcări şi cu o bătaie de aripi, 
regele Ankh-Morpork-ului se înălță, orice gând despre simplii 
oameni fiind dat uitării. 

Vimes se întoarse brusc spre Lady Ramkin. 

— Cum se luptă? zise el grăbit. Cum se bat dragonii? 

— Eu... adică, ei bine, dau din aripi unul spre altul şi scuipă 
flăcări, spuse ea. Dragonii de mlaştină, adică. Cine a văzut 
vreodată un dragon nobil luptându-se? Îşi pipăi cămașa de noapte. 
Trebuie să iau notițe, am carneţelul pe aici pe undeva... 

— În cămaşa de noapte? 

— E uimitor cum îţi vin ideile în pat, întotdeauna am zis asta. 

Flăcările vuiră în locul în care fusese Errol, dar el nu era 
acolo. Regele încercă să se învârtească în aer. Micul dragon 
dădea cercuri într-o serie lejeră de inele de fum, țesând un model 


278 TERRY PRATCHETT 


complicat pe cer, cu uriașul său adversar rotindu-se neajutorat în 
mijloc. Alte şi alte flăcări, mai fierbinţi şi mai lungi, țâşneau spre 
el şi nu îl nimereau. 

Mulțimea urmărea cu răsuflarea tăiată. 

— Sal'tare, dom” căpitan, zise o voce mieroasă. 

Vimes se uită în jos. O baltă mică şi nemişcată deghizată în 
Nobby rânjea sfioasă la el. 

— Credeam că sunteţi morţi! spuse el. 

— Nu suntem, zise Nobby. 

— Oh. Bine. 

Se părea că nu erau prea multe de spus. 

— Ce credeţi despre luptă, atunci? 

Vimes se uită iar în sus. Dârele de fum se învârtejeau 
peste oraş. 

— Cred că nu o să meargă, spuse Lady Ramkin. Oh. 
Salut, Nobby! 

— "Nă ziua, doamnă, zise el atingându-şi ceea ce credea că era 
zuluful de pe frunte. 

— Cum adică, nu o să meargă? spuse Vimes. Uită-te la el! Încă 
nu l-a lovit! 

— Da, dar flacăra lui Errol l-a atins de câteva ori. Nu pare să 
aibă nici un efect. Nu e destul de fierbinte, cred. Oh, se fereşte 
bine. Dar trebuie să aibă noroc de fiecare dată. Celălalt trebuie să 
aibă noroc doar o dată. 

Sensul acestor vorbe se făcu treptat înțeles. 

— Adică, zise Vimes, toate astea sunt doar... doar spectacol? 
O face doar ca să impresioneze? 

— Nu e vina lui, spuse Colon, matenalizându-se în spatele lor. 
E ca la câini, nu? Săracul nenorocit nu-şi dă seama că se pune cu 
unul mare. El e doar gata de încăierare. 

Amândoi dragonii părură să îşi dea seama că lupta reprezenta 
binecunoscutul duel klatchian. Cu un alt inel de fum şi cu un nor 
de foc alb, se despărțiră şi se retraseră la câteva sute de metri. 

Regele plutea, bătând iute din aripi. Înălţime. Asta era. Când 
dragonul se lupta cu dragonul, înălțimea era importantă... 

Errol se legăna pe flacăra lui. Părea să se gândească. 

Apoi, nonşalant, lovi în faţă cu picioarele din spate ca şi 
cum a pluti pe propriile gaze stomacale era ceva ce dragonii 
deprinseseră de milioane de ani, făcu un salt pe spate și fugi. 
Pentru o clipă putu fi văzut ca o dâră argintie, iar apoi trecu de 
zidurile oraşului şi dispăru. 

Un geamăt îl urmă. leşea din zece mii de gâtlejuri. 

Vimes îşi ridică mâinile spre cer. 

— Stai liniştit, şefu”, spuse Nobby iute. S-a... probabil că s-a 
dus să... să bea ceva. Sau cam aşa. Poate că e sfârşitul primei 
runde. Sau cam aşa ceva. 

— Adică, ne-a mâncat ceainicul şi toate cele, zise Colon nesi- 
gur. N-ar da bir cu fugiţii după ce a mâncat un ceainic. E logic. 
Oricine ar putea mânca un ceainic n-ar fugi de nimic. 

— Şi lustrul meu pentru armură, spuse Morcove. A fost 
aproape un dolar cutia. 

— Poftim, zise Colon. Cum spuneam. 

— Uite, spuse Vimes, cât de răbdător era în stare. E un dragon 
drăguţ. Mi-a plăcut de el la fel de mult ca voi, un băieţaş tare 
frumos, dar a făcut ce trebuia, pe toţi zeii, n-o să se lase ars de 
viu doar ca să ne salveze. Viaţa nu merge aşa. Aţi face bine să 
acceptați asta. 

Deasupra lor, marele dragon se cabră în aer şi arse un turn din 
apropiere. Învinsese. 

— Nu am mai văzut aşa ceva, zise Lady Ramkin. De obicei, 
dragonii se luptă până la moarte. 

— Cel puţin au dat naştere unuia care are cap, spuse Vimes 
morocănos. Să fim cinstiţi: şansele ca un dragon de dimensiunile 
lui Errol să bată ceva aşa de mare sunt de unu la un milion. 

Urmă una dintre acele tăceri de care ai parte după ce o notă 
clară şi ascuţită a fost atinsă şi lumea se opreşte. 

Trupele se uitară una la alta. 

— De unu la un milion? întrebă Morcove cu nonşalanţă. 

— Clar, zise Vimes. Unu la un milion. 

Trupele se uitară iar una la alta. 

— Unu la un milion, spuse Colon. 

— Unu la un milion, aprobă Nobby. 

— Aşa e, zise Morcove. Unu la un milion. 

Urmă o altă tăcere ascuțită. Membrii forțelor de ordine se 
întrebau cine avea să fie primul care să o spună. 

Sergentul Colon luă o gură mare de aer. 

— Dar s-ar putea să meargă, spuse el. 

— Ce tot zici acolo? se răsti Vimes. Nu există... 

Nobby îi dădu iute un ghiont în coaste şi arătă spre câmpuri. 

Era o coloană de fum negru acolo. Vimes miji ochii. Gonind 
în faţa fumului, trecând peste câmpurile de verze şi apropiindu-se 
cu iuţeală, era un glonţ argintiu. 

Marele dragon îl văzuse şi el. Scuipă flăcări sfidătoare şi se 
ridică mai sus, zdrobind aerul cu aripile lui enorme. 

Acum flacăra lui Errol se vedea, atât de fierbinte, încât era 
aproape albastră. Sub el peisajul se derula cu o viteză imposibilă, 
iar el accelera. 

În fața lui, regele îşi desfăcu ghearele. Aproape rânjea. 

„Errol o să îl lovească, se gândi Vimes. Zeii să ne ajute pe 
toți, va fi o minge de foc.“ 

Ceva ciudat se întâmpla pe câmpuri. Un pic în urma lui Errol 
pământul părea să se are singur, aruncând în aer tulpini de varză. 
Un gard viu erupse într-o ploaie de rumeguș... 

Errol trecu în tăcere peste zidurile oraşului, cu botul în sus, 
aripile strânse în mici flapsuri, corpul fiindu-i ascuțit sub forma 
unui simplu con cu o flacără la un capăt. Oponentul lui suflă o 
limbă de foc; Vimes urmări cum Errol, cu o mişcare abia vizibilă 
dintr-un ciot de aripă, se feri cu uşurinţă din calea ei. Iar apoi 
dispăru, gonind spre mare în aceeaşi tăcere stranie. 

— A rata... începu Nobby. 

Aerul se sfărâmă. O bubuitură de tunet nesfârşită trecu peste 
oraș, spărgând ţigle, dărâmând hornuri. Aflat în zbor, regele fu 
prins, răstignit şi învârtit ca un titirez de către valul sonic. Vimes, 
cu palmele peste urechi, văzu creatura scuipând flăcări cu dis- 
perare în timp ce se răsucea şi devenea centrul unei spirale de 
foc nebun. 

Magia îi pârâia în lungul aripilor. Ţipă ca o sirenă de ceață 
în suferință. Apoi, scuturând din cap ameţit, începu să plutească 
într-un cerc larg. 

Vimes gemu. Supravieţuise unei chestii care sfârteca zidăria. 
Ce ar fi trebuit să faci ca să îl învingi? Nu poţi să îl înfrunţi, 
se gândi el. Nu poți să îl arzi, nu poţi să îl spargi. Nu poţi să 
faci nimic. 

Dragonul ateriză. Nu era o aterizare perfectă. O ateri- 
zare perfectă nu ar fi demolat un şir de bordeie. Era înceată 
şi părea că avea să dureze o vreme, distrugând o porţiune 
considerabilă de oraş. 

Bătând fără ţintă din aripi, cu gâtul bălăngănindu-se şi 
împroşcând flăcări la întâmplare, dragonul se înfipse într-o 
grămadă de bârne şi paie. Câteva focuri se aprinseră pe 
dâra de distrugere. 

În cele din urmă, se opri la capătul brazdei, aproape invizibil 
sub un morman de fostă arhitectură. 

Tăcerea pe care o lăsă în urmă fu spartă doar de strigătele 
cuiva care încerca să organizeze încă un lanţ de găleți de la râu 
pentru a stinge focunile. 

Apoi oamenii începură să se mişte. 

Din aer, Ankh-Morpork trebuie să fi arătat ca un muşuroi 
de furnici deranjat, cu dâre de siluete negre scurgându-se către 
epava dragonului. 

Cei mai mulți dintre ei aveau câte un fel de armă. 

Mulţi dintre ei aveau sulițe. 

Unii dintre ei aveau săbii. 

Cu toţii aveau o singură ţintă în minte. 

— Ştii ce? zise Vimes în gura mare. Asta o să fie primul dra- 
gon din lume omorât democratic. Un om, o lovitură. 

— Atunci trebuie să îi opreşti. Nu poţi să-i laşi să îl omoare! 
spuse Lady Ramkin. 

Vimes clipi la ea. 

— Pardon? zise el. 

— E rănit! 

— Doamnă, asta era intenţia, nu? Oricum, e doar zăpăcit, 
spuse Vimes. 

— Adică nu se poate să îi laşi să îl omoare așa, zise Lady Ram- 
kin cu insistenţă. Sărmanul! 

— Ce vrei să faci, atunci? întrebă Vimes, ieşindu-şi din sărite. 
Să-i dai o doză întăritoare de ulei de catran şi un coşuleţ confor- 
tabil în fața cuptorului? 

— E un măcel! 

— Mie îmi convine! 

— Dar e un dragon! Face şi el ce e în firea unui dragon! N-ar fi 
venit niciodată aici dacă oamenii l-ar fi lăsat în pace! 

Vimes se gândi: era gata să o mănânce, iar ea tot aşa gândea. 
Ezită. Poate că asta chiar îţi dădea dreptul să ai o părere... 

Sergentul Colon se apropie tiptil, în timp ce ei se uitau 
urât unul la altul, albi la faţă, şi ţopăi disperat de pe un picior 
lipăitor pe altul. 

— Ar fi bine să veniţi imediat, domnule căpitan, spuse el. O să 
fie o crimă sângeroasă! 

Vimes dădu din mână spre el. 

— Din punctul meu de vedere, mormăi Vimes evitând privirea 
amenințătoare a lui Lady Ramkin, şi-o merită. 

— Nu asta, zise Colon. E Morcove. A arestat dragonul. 

Vimes se opri. 

— Cum adică, arestat? spuse el. Doar nu vorbeşti despre ce 
cred eu că vorbeşti, nu? 

— S-ar putea, domnule, zise Colon cu nesiguranţă. S-ar putea. 
A ţâşnit imediat pe sfărâmături, domnule, l-a înşfăcat de o aripă 
şi a spus „Te-am găbjit, amice“, domnule. Nu mi-a venit să cred, 
domnule. Domnule, problema e... 

— Ei? 

Sergentul sări de pe un picior pe altul. 

— Ştiţi că aţi spus că prizonierii nu trebuie molestați, 
domnule... 


Era o bârnă de acoperiş destul de mare şi de grea şi se rotea 
cam încet prin aer, dar când îi lovea pe oameni, aceştia se rosto- 
goleau pe spate şi rămâneau loviți. 

— Acum, uite, spuse Morcove ridicând-o şi dându-și coiful pe 
ceafă, nu vreau să mai fie nevoie să repet, bine? 

Vimes îşi croi drum prin mulţimea înghesuită, uitându-se fix 
la silueta masivă din vârful grămezii de sfărâmături şi de dragon. 

Morcove se întoarse încet, ținând bârna de acoperiş ca pe un 
toiag. Privirea lui era ca o lumină de far. Unde cădea, oamenii îşi 
coborau armele şi păreau pleoştiţi şi jenați. 

— Trebuie să vă avertizez, continuă Morcove, că împiedicarea 
unui ofiţer în exercițiul funcţiunii este o infracțiune gravă. ŞI o 
să-i trag o săpuneală de n-o s-o poată duce următoarei persoane 
care aruncă o piatră. 

O piatră se lovi de coif, în spate. Urmă o salvă de ocări. 

— Lasă-ne să trecem! 

— Aşa e! 

— Nu vrem să ne comande gărzile ce să facem! 

— Quis custodiet custura? 

— Da? Corect! 

Vimes îl trase pe sergent spre el. 

— Du-te şi organizează nişte frânghie. O grămadă de frânghie. 
Cât mai groasă. Cred că putem... oh, să îi legăm aripile la un loc, 
poate şi să-i priponim botul ca să nu mai poată scuipa flăcări. 

Colon se zgâi la el. 

— Vorbiţi serios, domnule? Chiar îl arestăm? 

— Fă-o! 

„A fost arestat, se gândi el în timp ce înainta prin mulțime. 
Personal, aş fi preferat să cadă în mare, dar a fost arestat şi acum 
trebuie să ne descurcăm cu el sau să îi dăm drumul.“ 

Îşi simţea sentimentele pentru chestia aia afurisită evapo- 
rându-se în fața mulțimii. Ce puteai face cu el? Să-i oferi un pro- 
ces corect, se gândi el, iar apoi să îl execuți. Nu să îl omori. Asta 
fac eroii în sălbăticie. Nu poți să gândeşti aşa în oraş. Sau, mai 
degrabă, poți, dar dacă vrei să o faci, atunci ai putea la fel de bine 
să arzi totul din temelii şi să o iei de la capăt. Ar trebui să o faci... 
ei bine, ca la carte. 

„Asta e. Am încercat totul. Acum ar trebui să încercăm şi să o 
facem ca la carte. Oricum, adăugă el în minte, acolo sus e o gardă 
a oraşului. Trebuie să rămânem împreună. Nimeni nu ar avea ce 
să facă cu noi.“ 

O siluetă corpolentă dinaintea lui duse în spate o mână cu o 
jumătate de cărămidă în ea. 

— Dacă arunci cărămida, eşti mort, zise Vimes, apoi se lăsă pe 
vine Şi îşi croi drum prin înghesuială, în timp ce viitorul aruncător 
se uita în jur uluit. 

Morcove îşi ridică pe jumătate bâta într-un gest de ameninţare 
când Vimes se cățără pe grămada de sfărâmături. 

— Oh, salutare, domnule căpitan Vimes, spuse el, coborând 
bârna, trebuie să raportez că am arestat acest... 

— Da, văd, zise Vimes. Ai vreo sugestie despre ce trebuie să 
facem acum? 

— Oh, da, să trăiţi! Trebuie să îi citesc drepturile, să trăiţi, 
spuse Morcove. 

— Adică în afară de asta. 

— Nu chiar, să trăiţi! 

Vimes se uită la acele părți ale dragonului care încă se vedeau 
de sub sfărâmături. Cum ai fi putut omori aşa ceva? Ar trebui să 
pierzi o zi întreagă. 

O bucată de piatră ricoşă din platoşa lui. 

— Cine a făcut asta? 

Glasul şfichiui ca un bici. 

Mulțimea amuți. 

Sybil Ramkin se cățără anevoie pe dărâmături, cu ochii arun- 
când flăcări, şi se uită furioasă la gloată. 

— Cine a făcut asta, am spus? Dacă persoana care a făcut 
aşa ceva nu recunoaşte, voi fi extrem de furioasă! Să vă fie 
ruşine la toți! 

Le captase toată atenția. Câţiva oameni care ţineau pietre şi 
alte lucruri le lăsară să cadă uşurel la pământ. 

Adierea vântului făcu să fluture rămăşiţele cămăşii de noapte 
când nobila femeie luă o nouă poziţie vehementă. 

— Aici este ga/antul căpitan Vimes. .. 

— O, zei, spuse Vimes cu o voce pierită şi îşi trase coiful 
peste ochi. 

— ...ŞI oamenii lui neînfricați, care s-au deranjat să vină astăzi 
aici, pentru a vă salva... 

Vimes îl apucă pe Morcove de mână şi îl conduse către partea 
îndepărtată a grămezii. 

— Sunteţi bine, domnule căpitan? zise subagentul. V-aţi 
înroşit de tot. 

— Nu începe şi tu, se răsti Vimes. Mi-ajung toate privirile pe 
care mi le aruncă Nobby şi sergentul. 

Spre uluirea lui, Morcove îl bătu prieteneşte pe umăr. 

— Ştiu cum e, spuse el înţelegător. Aveam o fată acasă, o 
chema Părăluţa, şi tatăl ei... 

— Ascultă, pentru ultima dată, nu e absolut nimic între... 
începu Vimes. 

Se auzi un huruit lângă ei. Se stârni o mică avalanşă de 
tencuială şi de paie. Dărâmăturile se înălțară şi deschiseră un ochi. 
O pupilă mare şi neagră plutind într-o lucire injectată încercă să 
se concentreze asupra lor. 

— Cred că suntem nebuni, zise Vimes. 

— Oh, nu, domnule, spuse Morcove. Sunt o grămadă de pre- 
cedente. În 1135, o găină a fost arestată pentru că a cotcodăcit în 
Joia Prăjiturii de Suflet. Şi în timpul regimului lordului Snapcase 
cel Nevrotic, o colonie de lilieci a fost executată pentru încălcări 
repetate ale stării excepţionale. Asta a fost în 1401. August, cred. 
Ce zile minunate pentru lege erau, zise Morcove visător. În 1321, 
ştiţi, un norişor a fost dat în judecată pentru acoperirea soarelui 
în momentul culminant al ceremoniei de învestitură a contelui 
Hagarth Turbatul. 

— Sper că se grăbeşte Colon cu... Vimes se opri. Trebuia să 
ştie. Cum? spuse el. Ce poţi să-i faci unui nor? 

— Contele l-a condamnat să fie ucis cu pietre, zise Morcove. 
Se pare că treizeci şi unu de oameni au fost omorâți. 

Îşi scoase carneţelul şi se uită amenințător la dragon. 

— Ne aude, ce credeţi? 

— Cred că da. 

— Bine, atunci. Morcove îşi drese glasul şi se întoarse către 
reptila ameţită. Este de datoria mea să te avertizez că vei fi rapor- 
tat pentru a fi luat în considerare pentru punere sub acuzaţia de 
unele sau toate dintre următoarele: Unu (Unu) i, că în data de sau 
în jurul datei de 18 grunie, într-un loc numit Fundătura Fetiţelor, 
Umbre, ai suflat ilegal flăcăni într-un mod care ar fi putut pro- 
voca arsuri corporale grave, în contradicție cu Clauza Şapte din 

Legea Proceselor Industriale, 1508; ŞI CĂ, Unu (Unu) ii, că în 
data de sau în jurul datei de 18 grunie, într-un loc cunoscut drept 
Fundătura Fetiţelor, Umbre, ai provocat sau ai incitat la provoca- 
rea morții a şase persoane necunoscute... 

Vimes se întrebă cât timp aveau sfărâmăturile să o ţină pe 
creatură la pământ. Câteva săptămâni ar fi fost necesare, dacă ai 
fi judecat după lungimea actului de acuzare. 

Gloata amuţi. Chiar şi Sybil Ramkin stătea uluită. 

— Ce s-a întâmplat? zise Vimes către feţele ridicate în sus. Nu 
ați mai văzut până acum arestarea unui dragon? 

— ...Şaisprezece (Trei) ii, în noaptea de 24 grunie, ai incendiat 
sau ai provocat incendierea acelui loc cunoscut ca Vechea Casă 
a Gărzii, Ankh-Morpork, evaluată la două sute de dolari; ŞI CĂ, 
Şaisprezece (Trei) iii, în noaptea de 24 grunie, fiind reținut de un 
ofițer al Gărzii în exerciţiul funcţiunii. .. 

— Cred că ar trebui să ne grăbim, şopti Vimes. Devine cam 
neliniştit. E nevoie de toate astea? 

— Ei, cred că se poate rezuma, spuse Morcove. În circumstanţe 
excepţionale, conform Regulilor lui Bregg pentru... 

— S-ar putea să te surprindă, dar astea sunt circumstanţe 
excepționale, Morcove, zise Vimes. Şi vor fi într-adevăr uluitor 
de excepţionale dacă nu se grăbeşte Colon cu frânghia aia. 

Şi mai multe sfărâmături se mişcară atunci când dragonul 
se zbătu să se ridice. Se auzi o bufnitură când o bârnă grea fu 
aruncată în lături. Mulțimea o luă la sănătoasa. 

În acest moment, Errol se întoarse peste acoperişuri într-o 
serie de mici explozii, lăsând în urmă o dâră de inele de fum. 
Căzând în picaj, trecu pe deasupra mulțimii şi îi făcu pe cei din 
primele rânduri să se prăvălească în spate. 

De asemenea, urla ca o sirenă. 

Vimes îl apucă pe Morcove şi coborâră iute de pe grămadă în 
timp ce regele începea să se agite disperat pentru a se elibera. 

— S-a întors ca să îl omoare! strigă el. Probabil că a avut 
nevoie de tot timpul ăsta doar ca să încetinească. 

Acum Errol plutea pe deasupra dragonului căzut şi şuiera 
destul de ascuţit pentru a sparge sticle. 

Marele dragon îşi înălță capul într-o cascadă de praf de 
tencuială. Deschise botul, dar, în locul limbii de foc alb pe care 
Vimes o aştepta încordat, scoase doar un sunet ca o pisicuţă. 
Bine, o pisicuţă într-o cuvă de tinichea pe fundul unei peşteri, 
dar tot o pisicuţă. 

Stinghii rupte căzură în lături când uriaşa creatură se ridică 
nesigură în picioare. Aripile mari se desfăcură, împrăştiind pe 
străzile din jur moloz şi bucățele de acoperiş. O parte dintre aces- 
tea zăngăniră pe coiful sergentului Colon, care se întorcea grăbit 
având încolăcit pe braţ ceva ce arăta ca o mică sfoară de rufe. 

— ÎI laşi să se ridice! strigă Vimes împingându-l pe sergent 
la adăpost. Nu trebuie să îl laşi să se ridice, Errol! Nu-l lăsa 
să se ridice! 

Lady Ramkin se încruntă. 

— Asta nu e bine, zise ea. Niciodată nu se luptă aşa. De obicei, 
învingătorul îl omoară pe învins. 

— Chiar aşa! strigă Nobby. 

— Iar apoi, în jumătate dintre cazuri, explodează de 
agitație, oricum. 

— Uite, sunt eu’ ţipă Vimes, în timp ce Errol plutea nepăsător 
pe deasupra întregii scene. Ţi-am cumpărat mingiuţa pufoasă! 
Cea cu un clopoțel înăuntru! Nu poţi să ne faci aşa ceva! 

— Nu, stai o clipă, spuse Lady Ramkin punându-și mâna pe 
braţul lui. Nu sunt sigură că nu am înțeles noi greşit... 

Marele dragon sări în aer şi îşi lăsă aripile în jos cu o 
bătaie care mai dărâmă câteva clădiri. Capul uriaş se roti, ochii 
împăienjeniţi îl zăriră pe Vimes. 

Se părea că se desfăşurau nişte gânduri în spatele lor. 

Errol viră pe cer şi pluti protector în fața căpitanului, privind 
de sus creatura. Pentru o clipă, se păru că ar fi putut fi transformat 
într-un mic biscuit de cărbune zburător, apoi dragonul îşi cobori 
privirea într-un fel uşor ruşinat şi începu să se înalțe. 

Urcă într-o spirală largă, câştigând viteză pe măsură ce o 
făcea. Errol îl urmă, orbitând în jurul corpului uriaş ca un remor- 
cher în jurul unui transatlantic. 

— E... e ca şi cum i-ar da târcoale, zise Vimes. 

— Dă-l terminat pe nenorocit! strigă Nobby cu entuziasm. 

— Gata, Nobby, spuse Colon. Vrei să zici „gata“. 

Vimes simţi privirea lui Lady Ramkin în ceafă. Se uită la 
expresia ei. 

Înţelese. 

— Oh, zise el. 

Lady Ramkin dădu aprobator din cap. 

— Chiar aşa? spuse el. 

— Da, zise ea. Ar fi trebuit să mă gândesc la asta înainte. Era o 
flacără atât de fierbinte, desigur. Şi ele întotdeauna sunt mult mai 
teritoriale decât masculii. 

— De ce nu-l baţi pe nenorocit? strigă Nobby la dragonii care 
se tot depărtau. 

— Nenorocită, Nobby, spuse Vimes încetişor. Nu nenorocit. 
Nenorocită. 

— De ce n-o ba... ce? 

— Este o membră a sexului feminin, explică Lady Ramkin. 

— Ce? 

— Vrem să spunem că dacă ai încerca lovitura ta preferată, 
Nobby, nu ar merge, zise Vimes. 

— E o fată, traduse Lady Ramkin. 

— Dar e al naibii de enormă! spuse Nobby. 

Vimes tuşi poruncitor. Ochii de rozător ai lui Nobby alunecară 
în lături spre Sybil Ramkin, care se îmbujoră ca un apus. 

— O siluetă frumoasă pentru un dragon, adică, zise el iute. 

— AĂă. Cu şolduri largi, numai bune pentru depus ouă, spuse 
sergentul Colon neliniștit. 

— Statuiască, adăugă Nobby cu înflăcărare. 

— Taci, zise Vimes. 

Îşi scutură praful de pe rămăşiţele uniformei, îşi aranjă platoşa 
şi îşi îndreptă coiful pe cap. Bătu ferm cu palma pe el. Nu aşa se 
termina, ştia asta. Aşa începea totul. 

— Voi, trupe, veniţi cu mine. Haide, iute! Cât încă se uită toți 
la ei, adăugă Vimes. 

— Dar cum rămâne cu regele? spuse Morcove. Sau regina? 
Sau ce o mai fi acum? 

Vimes privi la formele care se micşorau rapid. 

— Chiar nu ştiu, zise el. Asta ţine de Errol, cred. Avem altele 
de făcut. 

Colon salută, încă luptându-se să îşi recapete răsuflarea. 

— Unde mergem, domnule? îngăimă el. 

— La palat. Mai are vreunul dintre voi o sabie? 

— Puteţi să o folosiți pe a mea, domnule căpitan, spuse 
Morcove. 

I-o înmână. 

— Bun, zise Vimes. Se uită ferm la ei. Să mergem. 


Trupele mergeau în urma lui Vimes pe străzile distruse. 

El începu să pășească mai repede. Trupele o luară la trap pen- 
tru a ține ritmul. 

Vimes o luă la trap pentru a rămâne în frunte. 

Trupele intrară într-un galop uşor. 

Apoi, ca la o comandă nerostită, o luară la goană. Apoi la 
galop nebun. 

Oamenii se dădeau din calea lor când ei treceau zăngănind. 
Sandalele enorme ale lui Morcove bubuiau pe pavaj. Scânteile 
săreau din blacheurile de la cizmele lui Nobby. Colon alerga des- 
tul de tăcut pentru un om atât de gras, aşa cum fac adesea oamenii 
graşi, cu fața blocată într-o schimonoseală de concentrare. 

Tropăiră pe Strada Meșşteşugarilor Iscusiţi, cotiră în Fundătura 
Spetei de Porc, ieşiră în Strada Zeilor Mărunțţi şi duduiră spre 
palat. Vimes abia reuşea să rămână în frunte, cu mintea golită în 
acele momente de orice în afară de nevoia de a alerga tot timpul. 

Cel puţin, de aproape orice. Însă capul îi zumzăia şi rezona 
nebuneşte cu cele ale gărzilor oraşului de oriunde, toți idioții de 
stradă din multivers care încercaseră vreodată, ocazional, să facă 
ceea ce era Corect. 

Departe în fața lor, o mână de gărzi ale palatului îşi scoaseră 
săbiile, se mai uitară o dată, se gândiră mai bine, ţâşniră înapoi 
după zid şi începură să închidă porţile. Acestea se împreunară 
zăngănind atunci când Vimes ajunse. 

Șovăi, gâfâind pentru a-şi recăpăta răsuflarea, şi se uită la ches- 
tiile masive. Cele pe care le arsese dragonul fuseseră înlocuite 

cu porți şi mai amenințătoare. Din spatele lor veni zgomotul 
zăvoarelor alunecând. 

Nu era vreme pentru jumătăţi de măsură. Era căpitan, la 
naiba! Un ofiţer. Astfel de lucruri nu reprezintă o problemă pen- 
tru un ofiţer. Ofițerii au un mod testat şi încercat de a rezolva 
astfel de probleme. Se numeşte sergent. 

— Sergent Colon, se răsti el, cu mintea încă zumzăindu-i de 
atitudine polițienească universală, trage în încuietoare! 

Sergentul ezită. 

— Ce, să trăiţi? Cu un arc cu săgeți, să trăiţi? 

— Adică... Vimes ezită. Adică, deschide porțile! 

— Să trăiţi! Colon salută. Se uită ameninţător la porţi pentru 
o clipă. Bun! lătră el. Subagent Morcove, un pas "naiiinte, marş! 
Subagent Morcove, mers de voie! Deschide porțile! 

— Da, să trăiţi! 

Morcove păşi înainte, salută, strânse o mână enormă într-un 
pumn şi bătu uşurel în lemnărie. 

— Deschideţi, spuse el, în numele Legii! 

Se auziră nişte şoapte din cealaltă parte a porților şi, în cele 
din urmă, o ferestruică la jumătatea înălțimii uşii se deschise niţel 
şi O voce rosti: 

— De ce? 

— Pentru că dacă nu o faceţi, va fi Împiedicarea unui Ofiţer 
al Gărzii în Exerciţiul Funcţiunii, ceea ce se poate pedepsi cu o 
amendă de nu mai puţin de treizeci de dolari, o lună de închisoare 
sau cu punerea sub custodie pentru anchetă socială şi o jumătate 
de oră cu un vătrai înroşit în foc, zise Morcove. 

Se mai auziră nişte şoapte înfundate, sunetul zăvoarelor trase 
şi apoi porțile se deschiseră pe jumătate. 

Nu se vedea nimeni în partea cealaltă. 

Vimes puse un deget la buze. Îi făcu semn lui Morcove să 
se ducă spre una din porţi, iar el îi trase pe Nobby şi pe Colon 
spre cealaltă. 

— Împingeţi, şopti el. 

Împinseră, tare. Din spatele lemnăriei se auzi o izbucnire 
bruscă de blesteme îndurerate. 

— Fugiţi! strigă Colon. 

— Nu! strigă Vimes. 

Merse după poartă. Patru gărzi ale palatului: semizdrobite se 
uitau urât la el. 

— Nu, spuse căpitanul. Gata cu fuga. Vreau ca aceşti oameni 
să fie arestați. 

— N-ai îndrăzni, zise unul dintre ei. 

Vimes se uită mai bine la acesta. 

— Clarence, nu? spuse el. Cu C. Bine, Clarence cu C, uită-te 
la mine. Ori ţi se poate pune în cârcă o acuzaţie de Instigare şi 
Complicitate, ori — se aplecă mai aproape şi aruncă o privire plină 
de înțeles la Morcove — un topor. 

— Bagă la cap, zdrenţuitură! adăugă Nobby, ţopăind de pe un 
picior pe altul cuprins de o încântare răutăcioasă. 

Ochişorii porcini ai lui Clarence se uitară la masa 
amenințătoare care era Morcove, iar apoi la faţa lui Vimes. Nu 
era nici un pic de milă acolo. Păru să ajungă la o hotărâre, fără 
tragere de inimă. 

— Foarte bine, spuse Vimes. Încuie-i în casa porţii, sergent. 

Colon îşi scoase arcul şi îşi îndreptă umerii. 

— L-aţi auzit pe Om, zise el tăios. O mişcare înşelătoare şi 
sunteți... sunteţi... Făcu o încercare disperată: Sunteţi Econo- 
mia Internă! 

— Da! Bagă-i la zdupăit! Dacă viermii se puteau roti, Nobby 
se învârtea la viteze de generare a energiei. Guzgumanilor! rânji 
el la cefele lor care se retrăgeau. 

— Instigare şi Complicitate la ce, domnule căpitan? zise Mor- 
cove când gărzile dezarmate se depărtară. Trebuie să instigi şi să 
fii complice la ceva. 

— Cred că în acest caz va fi doar instigare generalizată, spuse 
Vimes. Instigare insistentă şi nesăbuită. 

— Da, zise Nobby. Nu suport instigatorii. Maţe-arse! 

Colon îi dădu căpitanului Vimes cheia de la casa porții. 

— Nu e foarte sigur acolo, domnule căpitan, spuse el. În cele 
din urmă, vor reuşi să scape. 


292 TERRY PRATCHETT 


— Sper, zise Vimes, pentru că la primul canal la care ajungem, 
vei arunca cheia în el. Toată lumea e aici? Bun. Urmaţi-mă! 


Lupine Wonse fugea pe coridoarele distruse ale palatului. Cu 
Invocarea dragonilor sub un braţ şi cu sabia regală strălucitoare 
ținută nesigur într-o mână. 

Se opri, gâfâind, în cadrul unei uşi. 

O bună parte din mintea lui nu era acum într-o stare destul de 
sănătoasă pentru a avea gânduri adevărate, dar mica parte care 
încă funcţiona tot insista că nu se putea să fi văzut ceea ce văzuse 
sau să fi auzit ceea ce auzise. 

Cineva îl urmărea. 

Și îl văzuse pe Vetinari mergând prin palat. Știa că omul era 
bine închis. Încuietoarea era imposibil de spart. Îşi amintea că 
Patricianul insistase foarte mult să fie o încuietoare imposibil de 
spart, atunci când fusese montată. 

Avu loc o mişcare în umbră, la capătul coridorului. Wonse 
bolborosi niţel, zgâlţâi clanța din spatele lui, țâşni înăuntru, trânti 
uşa şi se sprijini de ea, luptându-se să îşi recapete răsuflarea. 

Deschise ochii. 

Era în vechea încăpere de audienţe private. Patricianul şedea 
în vechiul său scaun, cu un picior peste celălalt, privindu-l cu un 
interes moderat. 

— Ah, Wonse, zise el. 

Wonse tresări, bâjbâi după clanță, sări în coridor şi o luă la 
goană până când ajunse la scara principală, care se înălța acum 
prin ruinele palatului central ca un tirbuşon părăsit. Scări — 
înălțime — teren înalt — apărare. Le urcă în fugă, câte trei odată. 

Îi trebuiau doar câteva minute de linişte. Apoi avea să le 
arate el. 

Etajele superioare erau şi mai pline de umbre. Ceea ce le lip- 
sea era rezistența structurală. Stâlpii şi pereţii fuseseră dărâmaţi 
de dragon când îşi construise peştera. Camerele se căscau jalnic 
pe buza hăului. Fâşii legănătoare de tapiţerie şi de covoare fâl- 
fâiau în bătaia vântului care intra prin ferestrele sparte. Podeaua 
săltă şi tremură ca o trambulină atunci când Wonse o traversă în 
goană. Se chinui să ajungă la prima uşă. 

— A fost lăudabil de repede, spuse Patricianul. 

Wonse îi trânti uşa în față și alergă, ţipând, pe un coridor. 

Sănătatea mintală preluă pentru scurt timp controlul. Se 
opri lângă o statuie. Nu se auzea nimic, nici paşi grăbiţi, nici 
huruitul uşilor ascunse. Aruncă statuii o privire bănuitoare şi o 
împunse cu sabia. 

Când aceasta nu se mişcă, deschise cea mai apropiată ușă şi 
o trânti în urma lui, găsi un scaun şi îl propti sub clanță. Aceasta 
era una dintre camerele bune de sus, golită acum de cea mai mare 
parte a mobilei și lipsindu-i cel de al patrulea perete. Unde ar fi 
trebuit să fie acesta, se căsca doar abisul cavernei. 

Patricianul păşi din umbră. 

— Acum te-ai liniştit... zise el. 

Wonse se întoarse iute, cu sabia ridicată. 

— Nu exişti cu adevărat, spuse el. Eşti un... o fantomă sau 
aşa ceva. 

— Cred că nu este cazul, zise Patricianul. 

— Nu mă poţi opri! Mi-a mai rămas nişte magie, am cartea! 
Wonse scoase din buzunar o punguţă din piele cafenie. O să aduc 
altul! O să vezi tu! 

— Te conjur să nu o faci, spuse Patricianul cu blândeţe. 

— O, te crezi aşa deştept, crezi că stăpâneșşti situaţia, atât de 
delicat, pentru că eu am o sabie şi tu nu! Ei, am mai mult de atât, 
aşa să ştii, zise Wonse triumfător. Da! Am gărzile palatului de 
partea mea! Mă urmează pe mine, nu pe tine! Nimeni nu te place, 
să ştii. Nimeni nu te-a plăcut vreodată. 

Roti sabia, astfel încât vârful ei ca de ac să fie la jumătate de 
metru de pieptul slab al Patricianului. 

— Aşa că te întorci în celulă, spuse el. Şi de data asta o să mă 
asigur că rămâi acolo. Gărzi! Gărzi! 

Afară se auzi un tropăit de picioare fugind. Ușa se zgâlţâi, 
scaunul se clătină. Urmă o clipă de tăcere, apoi uşa şi scaunul se 
transformară în așchii. 

— Luaţi-l! ţipă Wonse. Aduceţi mai mulţi scorpioni! Puneţi-l 
în... voi nu sunteți... 

— Lasă sabia jos, zise Vimes în timp ce, în spatele lui, Mor- 
cove îşi scotea bucățele de ușă din pumn. 


294 TERRY PRATCHETT 


— Da, spuse Nobby iţindu-se din spatele căpitanului. Faţa la 
perete şi desfă-le, jigordea! 

— Ha? Ce trebuie să desfacă? șopti sergentul Colon neliniștit. 

Nobby ridică din umeri. 

— Nu ştiu, zise el. Totul, cred. Cel mai sigur. 

Wonse se holba ncîncrezător la trupe. 

— Ah, Vimes, spuse Patricianul. Vei... 

— Taci, zise Vimes calm. Subagent Morcove? 

— Să trăiţi! 

— Citeşte-i drepturile prizonierului. 

— Da, să trăiţi! Morcove scoase carneţelul, îşi linse degetul 
mare şi răsfoi paginile. Lupine Wonse, spuse el, ALIAS Lupine 
Șerpişor sec'r pp... 

— Ce? zise Wonse. 

— „.„domiciliat la domiciliul cunoscut ca Palatul, Ankh-Mor- 
pork, este de datoria mea să te informez că ai fost arestat şi vei 
fi acuzat de — Morcove se uită chinuit la Vimes — mai multe 
infracțiuni de crimă cu ajutorul unui instrument bont şi anume 
un dragon şi multe alte infracţiuni de instigare generalizată, care 
vor fi stabilite mai exact mai târziu. Ai dreptul să nu spui nimic. 
Ai dreptul să nu fii aruncat imediat într-un bazin cu piranha. Ai 
dreptul să fii judecat prin ordalie. A... 

— E o nebunie, spuse Patricianul calm. 

— Parcă ţi-am zis să taci! se răsti Vimes, întorcându-se şi flu- 
turând un deget pe sub nasul Patricianului. 

— Spune-mi, dom” sergent, şopti Nobby, crezi că o să ne placă 
în groapa cu scorpioni? 

— „..să spui orice, ăă, dar orice spui va fi scris, ăă, aici, în 
carneţelul meu şi, ăă, poate fi folosit ca dovadă... 

Vocea lui Morcove se pierdu. 

— Bine, dacă această pantomimă îţi face plăcere, Vimes, zise 
Patricianul în cele din urmă, duceți-l în temniță. O să mă ocup 
de el dimineaţă. 

Wonse nu dădu nici un semn. Nu se auzi nici un strigăt sau 
țipăt. Doar se năpusti spre Patrician, cu sabia ridicată. 

Variantele îi pâlpâiră lui Vimes prin minte. În frunte veni 
sugestia că a sta deoparte ar fi fost un plan bun, lasă-l pe Wonse 

s-o facă, dezarmează-l după aceea, lasă orașul să se curețe singur. 
Da. Bun plan. 

Prin urmare, fu un mister total pentru el de ce va fi ales să 
țâşnească înainte, să ridice sabia lui Morcove într-o încercare 
stângace de a para lovitura... 

Poate că avea o legătură cu a o face ca la carte. 

Se auzi un zăngănit. Nu unul deosebit de puternic. Simţi 
ceva strălucitor şi argintiu vâjâindu-i pe lângă ureche şi 
lovind peretele. 

Wonse căscă gura. Degetele lui scăpară ce mai rămăsese din 
sabie şi se dădu înapoi, strângând în braţe /nvocarea. 

— O să îți pară rău, şuieră el. Tuturor o să vă pară foarte rău! 

Începu să murmure încetişor. 

Vimes simţea că tremură. Era destul de sigur că ştia ce zbâr- 
nâise pe lângă capul lui şi doar gândul acesta îl făcea să îi trans- 
pire palmele. Venise la palat gata să ucidă şi fusese o clipă, doar 
o clipă, când pentru prima dată lumea păruse să funcționeze cum 
se cuvine şi el era la conducerea ei, iar acum nu voia decât ceva 
de băut. Şi un somn bun, de o săptămână. 

— Oh, termină! zise el. Ai de gând să vii în linişte? 

Murmurul continuă. Aerul începu să devină fierbinte 
ŞI uscat. 

Vimes ridică din umeri. 

— Asta e, atunci, spuse el şi se întoarse. Dă-i cu legea-n 
cap, Morcove! 

— Imediat, să trăiţi! 

Vimes îşi aduse aminte prea târziu. 

Piticii au probleme cu metaforele. 

De asemenea, sunt buni ţintaşi. 

Legile şi ordonanţele oraşelor Ankh şi Morpork îl nimeri pe 
secretar în frunte. El clipi, se clătină şi făcu un pas în spate. 

A fost cel mai lung pas din câţi făcuse vreodată. În primul 
rând, întrucât dură pentru tot restul vieții lui. 

După câteva secunde, îl auziră izbindu-se, cinci etaje 
mai Jos. 

După alte câteva secunde, feţele lor apărură peste marginea 
podelei distruse. 

— Ce fel de a muri, zise Colon. 

— Clar, spuse Nobby ducându-şi mâna după ureche pentru 
un chiştoc. 

— Ucis de o cumi:izice. O metaforă. 

— Nu ştiu, zise Nobby. Mie mi se pare că e pământul. Ai un 
foc, dom” sergent? 

— A fost bine, da, domnule? spuse Morcove neliniștit. Ați 
ZIS să... 

— Da, da, spuse Vimes. Nu-ţi face griji. 

Se aplecă şi, cu o mână tremurătoare, luă punguţa pe care o 
ținuse Wonse și vărsă din ea o grămăjoară de pietre. Fiecare avea 
câte o gaură în ea. „De ce?“ se gândi el. 

Un sunet metalic din spatele lui îl făcu să se întoarcă. Patri- 
cianul ţinea rămăşiţele sabiei regale. Sub privirile căpitanului, 
omul scoase cealaltă jumătate de sabie din peretele opus. Era o 
ruptură dreaptă. 

— Căpitane Vimes, zise el. 

— Domnule? 

— Sabia, dacă nu te superi? 

Vimes i-o înmână. Nu putea, în acest moment, să se gândească 
la ce altceva să facă. Probabil că îl aştepta o groapă cu scorpioni 
numai pentru el. 

Lordul Vetinari cercetă cu atenţie lama ruginită. 

— De când o ai, căpitane? zise el cu blândețe. 

— Nu este a mea, domnule. Îi aparține subagentului 
Morcove, domnule. 

— Sub...? 

— Mie, domnule, măreția voastră, spuse Morcove salutând. 

— Ah. 

Patricianul răsuci sabia iar şi iar, încetişor, uitându-se la ea ca şi 
cum ar fi fost fascinat. Vimes simţea cum aerul se îngroşa, de parcă 
Istoria se aduna în jurul acestui punct, dar nu putea înțelege de ce, nici 
să-l baţi. Acesta era unul dintre acele puncte în care Pantaloni Tim- 
pului se bifurcau şi, dacă nu erai atent, mergeai pe cracul greșit... 


Wonse se ridică într-o lume a umbrelor, o zăpăceală de gheaţă 
scurgându-i-se în minte. Dar, în acest moment, nu se putea gândi 
decât la silueta înaltă şi cu mantie care stătea în faţa lui. 

— Credeam că sunteți toți morți, mormăi el. 

Era straniu de linişte şi culorile din jurul lui păreau spălăcite, 
pale. Ceva era foarte greşit. 

— Tu eşti, Frate Portar? se aventură el. 

Silueta întinse mâna spre el. 

— METAFORIC VORBIND, zise ea. 


„.„ŞI Patricianul îi dădu sabia lui Morcove. 

— Foarte bine, tinere, spuse el. Căpitane Vimes, îți sugerez să 
le dai liber oamenilor tăi pentru restul zilei. 

— Mulţumesc, domnule, zise Vimes. În regulă, băieţi. L-aţi 
auzit pe Domnia Sa. 

— Dar nu tu, căpitane. Trebuie să avem o mică discuţie. 

— Da, domnule? spuse Vimes cu inocență. 

Trupele plecară în grabă, aruncându-i lui Vimes priviri 
compătimitoare şi îndurerate. 

Patricianul merse la marginea podelei şi se uită în jos. 

— Sărmanul Wonse, zise el. 

— Da, domnule. 

Vimes se holba la perete. 

— Aş fi preferat să fie în viaţă, să ştii. 

— Domnule? 

— Corupt, da, dar un om util. Încă mi-ar mai fi fost de folos 
capul lui. 

— Da, domnule. 

— Restul, fireşte, l-am fi putut arunca. 

— Da, domnule. 

— A fost o glumă, Vimes! 

— Da, domnule. 

— Tipul nu a priceput niciodată ideea coridoarelor secrete, 
să ştii. 

— Nu, domnule. 

— Flăcăul cel tânăr. Morcove, i-ai zis? 

— Da, domnule. 

— Ager băiat. Îi place în Gardă? 

— Da, domnule. Ca acasă, domnule. 

— Mi-ai salvat viaţa. 

— Domnule? 

— Vino cu mine. 

Merse cu paşi mari prin palatul distrus, Vimes urmându-l, 
până când ajunse în Biroul Dreptunghiular. Era destul de ordonat. 
Scăpase de cea mai mare parte a devastării doar cu un strat mai 
pronunţat de praf. Patricianul luă loc şi, brusc, era ca şi cum nu ar 
fi plecat niciodată. Vimes se întrebă dacă o făcuse oare. 

Luă un teanc de hârtii şi scutură tencuiala de pe ele. 

— Trist, zise el. Lupine era un om cu o minte aşa de ordonată. 

— Da, domnule. 

Patricianul îşi împreună palmele şi se uită la Vimes pe 
deasupra lor. 

— Să îți dau un sfat, căpitane, spuse el. 

— Da, domnule? 

— S-ar putea să te ajute să înţelegi niţel lumea. 

— Domnule. 

— Cred că tu consideri viaţa aşa o problemă deoarece crezi 
că există oameni buni şi oameni răi, zise omul. Greşeşti, fireşte. 
Există, întotdeauna, numai oamenii răi, dar unii dintre ei sunt în 
tabere opuse. Făcu semn cu mâna lui subțire spre oraş şi merse la 
fereastră. O uriaşă mare agitată a răului, zise el, aproape posesiv. 
Mai mică în unele locuri, desigur, dar mai adâncă, oh, atât de 
adâncă, în altele. Însă oamenii ca tine încropesc mici plute de 
reguli şi vagi intenţii bune şi spun: ăsta e opusul, asta va triumfa 
în final. Uimitor! ÎI plesni pe Vimes pe spate, prieteneşte. Acolo 
jos, spuse el, sunt oameni care ar urma orice dragon, ar slăvi orice 
zeu, ar ignora orice nedreptate. Totul dintr-un fel de banalitate, 
răutatea de fiecare zi. Nu veninul creativ, cu adevărat înalt, al 
marilor păcătoşi, ci un fel de întunecare a sufletului produsă în 
masă. Păcat, i-ai putea spune, fără nici o urmă de originalitate. 
Acceptă răul nu pentru că spun „da“, ci pentru că nu spun „nu“. 
Îmi pare rău dacă asta te jigneşte, adăugă el, bătându-l pe căpitan 
pe umăr, dar voi chiar aveţi nevoie de noi. 

— Da, domnule? zise Vimes încetişor. 

— Oh, da! Suntem singurii care ştiu cum să facă rotiţele lumii 
să meargă. Vezi tu, singurul lucru la care oamenii buni sunt buni 
este să răstoarne oamenii răi. Şi tu eşti bun la asta, recunosc. Dar 

problema este că ăsta e singurul lucru la care eşti bun. Într-o zi 
sună clopotele şi tiranul cel rău este doborât; în ziua următoare, 
toată lumea stă pe loc şi se plânge că de când a fost doborât tira- 
nul, nu a mai dus nimeni gunoiul. Pentru că oamenii răi ştiu să 
facă planuri. Face parte din fişa postului, ai putea spune. Orice 
tiran rău are un plan pentru a conduce lumea. Se pare că oamenii 
buni nu au ce le trebuie pentru asta. 

— Poate. Dar preşiți cu restul! zise Vimes. Este doar pentru că 
oamenilor le este fncă şi sunt singuri... 

Se opri. Suna cam sec, chiar şi pentru el. 

Ridică din umeri. 

— Sunt doar oameni, spuse Vimes. Fac şi ei ce fac oame- 
nii. Domnule. 

Lordul Vetinari îi zâmbi prietenos. 

— Desigur, desigur, zise el. Trebuie să crezi asta, respect asta. 
Altfel, ai cam lua-o razna. Altfel, ai crede că stai pe o punte ca o 
pană de subțire deasupra grotelor iadului. Altfel, existenţa ar fi o 
agonie întunecată şi singura speranţă ar fi că nu există viață după 
moarte. Pot să înțeleg. Se uită la birou şi oftă. Iar acum, spuse el, 
sunt atât de multe de făcut. Mă tem că sărmanul Wonse era un 
bun servitor, dar un stăpân ineficient. Aşa că poţi pleca. Trage 
un somn bun în noaptea asta. Oh, şi te rog să îţi aduci oamenii 
mâine. Oraşul trebuie să îşi arate recunoştinţa. 

— Trebuie să ce? zise Vimes. 

Patricianul se uita la un sul de hârtie. Deja glasul lui se 
întorsese la tonurile îndepărtate ale celui care organizează, 
planifică şi controlează. 

— Recunoştinţa lui, spuse el. După fiecare victorie triumfătoare 
trebuie să existe eroi. Este esenţial. Atunci toată lumea va şti că 
totul a fost făcut cum se cuvine. 

Îi aruncă lui Vimes o privire peste marginea sulului. 

— Totul face parte din ordinea firească a lucrurilor, zise el. 

După o vreme, făcu nişte însemnări cu creionul pe hârtia din 
fața lui şi ridică privirea. 

— Am spus, zise el, că poţi pleca. 

Vimes se opri la uşă. 

— Credeţi toate astea, domnule? spuse el. Despre răul nesfârşit 
şi bezna absolută? 

— Într-adevăr, într-adevăr, zise Patricianul dând pagina. Este 
singura concluzie logică. 

— Dar vă ridicaţi din pat în fiecare dimineaţă, domnule? 

— Hmm? Da? Unde vrei să ajungi? 

— Aş vrea doar să ştiu de ce, domnule. 

— Oh, te rog să pleci, Vimes. Bun băiat. 


În peştera întunecată şi răcoroasă tăiată din inima palatului, 
Bibliotecarul merse pe podea sprijinindu-se în pumni. Se cățără 
pe rămăşiţele grămezii triste de aur şi se uită în jos la trupul 
răşchirat al lui Wonse. 

Se aplecă, foarte uşor, şi desfăcu /nvocarea dragonilor dintre 
degetele înțepenite. Suflă praful de pe ea. O şterse cu blândeţe, ca 
şi cum ar fi fost un copil speriat. 

Se întoarse să coboare de pe grămadă şi se opri. Se aplecă iar 
şi, cu grijă, trase o altă carte dintre gunoaiele sclipitoare. Nu era 
una dintre ale lui, decât în sensul larg că toate cărțile intrau sub 
jurisdicția lui. Dădu câteva pagini, cu atenţie. 

— Păstreaz-o, spuse Vimes din spatele lui. Ia-o. Pune-o undeva. 

Urangutanul făcu un semn aprobator din cap spre căpitan 
şi cobori de pe grămadă. Îl bătu uşurel pe Vimes pe genunchi, 
deschise Invocarea dragonilor, răsfoi printre paginile ei distruse 
până când găsi ceea ce căutase şi, în tăcere, îi întinse volumul. 

Vimes miji ochii la scrisul neclar. 


Dar dragonii nu sunt ca unicornii, zic. Vieţuiesc pe un 
Tărâm stabilit de Închipuire şi, astfel, s-ar putea ca oricine îi 
cheamă şi le dă calea spre această lume să-şi cheme propriul 
dragon al Minţii. 

Totuşi, zic, cel cu Inima Pură poate chema un dragon al 
Puterii ca Forță a Binelui în lume, iar în această noapte Marea 
Operă va începe. Totul a fost pregătit. Am muncit din răsputeri 
să fiu un Recipient Demn... 


„Un tărâm al închipuirii, se gândi Vimes. Acolo s-au dus, 
deci. In imaginaţiile noastre. Și când îi chemăm înapoi, le dăm 

formă, ca şi cum ai pune aluat în formele de prăjituri. Doar că nu 
obţii omuleţi din turtă dulce, obţii ceea ce eşti tu. Propria beznă, 
forma dată...“ 

Vimes citi pasajul din nou şi apoi se uită la paginile următoare. 

Nu erau multe. Restul cărții era o masă carbonizată. 

Vimes i-o dădu înapoi primatei. 

— Ce fel de om era de Malachite? spuse el. 

Bibliotecarul se gândi la asta asemenea cuiva care ştia 
pe dinafară Dicţionarul biografiilor oraşului. Apoi ridică 
din umeri. 

— Deosebit de pios? zise Vimes. 

Primata scutură din cap. 

— Ei bine, vizibil de rău, atunci? 

Primata ridică din umeri şi scutură iar din cap. 

— Dacă aș fi în locul tău, spuse Vimes, aş pune cartea într-un 
loc foarte sigur. Şi cartea Legii împreună cu ea. Amândouă sunt 
ale naibii de periculoase. 

— Oook. 

Vimes îşi întinse mădularele. 

— lar acum, zise el, să mergem să bem ceva. 

— Oook. 

— Doar una mică. 

— Oook. 

— Şi tu plăteşti. 

— Eeek. 

Vimes se opri şi se uită la fața mare şi blândă. 

— Spune-mi, zise el. Întotdeauna am vrut să ştiu... este mai 
bine să fii primată? 

Biblotecarul se gândi la asta. 

— Oook, spuse el. 

— Oh. Zău? zise Vimes. 


Era în ziua următoare. Camera era plină cu demnitari ai obștii. 
Patricianul şedea pe scaunul său sever, înconjurat de Consiliu. 
Toţi cei de față purtau rânjetele strălucitoare şi ca de ceară ale 
celor puşi pe fapte bune. 

Lady Sybil Ramkin şedea într-o parte, purtând câţiva acri de 
catifea neagră. Bijuteriile familiei Ramkin scânteiau pe degetele 
ei, la gât și în buclele negre ale perucii pentru ocazii speciale. 
Efectul general era izbitor, ca un glob din ceruri. 

Vimes conduse trupele în pas de marş în centrul sălii şi se 
opri cu o bătaie de picior, ţinând coiful sub braţ, după regula- 
ment. Fusese uimit să vadă că până şi Nobby făcuse un efort — o 
bănuială de metal strălucitor putea fi zărită ici şi colo pe platoşa 
lui. Iar Colon purta o expresie de importanță aproape constipată. 
Armura lui Morcove lucea. 

Colon salută ca la carte pentru prima dată în viaţa lui. 

— Cu efectiv complet, să trăiţi! lătră el. 

— Foarte bine, sergent, zise Vimes cu răceală. 

Se întoarse către Patrician și ridică, politicos, o sprânceană. 

Lordul Vetinari îi făcu un mic semn din mână. 

— Pe loc repaus sau cum faceţi voi, spuse el. Sunt sigur 
că nu trebuie să pierdem vremea cu ceremonia acum. Ce 
ZICI, căpitane? 

— Cum doriţi, domnule, spuse Vimes. 

— Cetăţeni, zise Patricianul aplecându-se în față, am auzit 
nişte mărturii remarcabile despre eforturile voastre magnifice în 
apărarea oraşului... 

Vimes îşi lăsă mintea să rătăcească în timp ce platitudinile 
aurii pluteau pe lângă el. Pentru o vreme, avu parte de ceva amu- 
zament privind feţele celor din Consiliu. O întreagă secvenţă de 
expresii trecu peste ele în timp ce Patricianul vorbea. Era, fireşte, 
extrem de important să existe o astfel de ceremonie. Apoi totul 
putea să fie frumos şi stabilit. Şi uitat. Încă un capitol în lunga şi 
palpitanta istorie a ecțetera, ecţetera. Ankh-Morpork era bun la a 
începe noi capitole. 

Privirea lui rătăcitoare căzu asupra lui Lady Ramkin. Ea îi 
făcu semn cu ochiul. Ochii lui Vimes se rotiră iar în față, expresia 
devenindu-i, brusc, împietrită ca o stâncă. 

— ...semn al recunoştinţei noastre, încheie Patricianul, 
lăsându-se pe spate. 

Vimes îşi dădu seama că toţi se uitau la el. 

— Pardon? zise el. 

— Am spus că am încercat să ne gândim la o recompensă 
potrivită, căpitane Vimes. Diferiţi cetăţeni cu spirit civic — 
ochii Patricianului se îndreptară spre Consiliu şi spre Lady 
Ramkin — şi, fireşte, eu însumi, considerăm că este necesară o 
recompensă potrivită. 

Vimes încă se uita în gol. 

— Recompensă? zise el. 

— Se obişnuieşte în astfel de situaţii, spuse Patricianul, niţel 
cam iritat. 

Faţa lui Vimes se concentră iar. 

— Chiar nu m-am gândit la asta, domnule, zise el. Nu pot să 
vorbesc în numele oamenilor mei, fireşte. 

Urmă o pauză stânjenitoare. Cu coada ochiului, Vimes îl văzu 
pe Nobby dându-i sergentului un cot în coaste. În cele din urmă, 
Colon se împletici înainte şi salută iar. 

— Permiteţi să vorbesc, domnule, mormăi el. 

Patricianul dădu din cap grațios. 

Sergentul îşi drese glasul. Îşi scoase coiful şi extrase din el o 
bucăţică de hârtie. 

— Hm, spuse el. Problema este, mă scuzați, Domnia Voastră, 
credem, ştiţi, că salvând oraşul şi toate cele sau, într-un fel, ceea 
ce vreau spun este că... noi doar am încercat, vedeţi, omul la 
locul potrivit şi altele... chestia e, credem că avem dreptul. 
Dacă mă înțelegeți. 

Grupul reunit dădu din cap aprobator. Era exact aşa cum 
trebuia să fie. 

— Continuă, te rog, zise Patricianul. 

— Deci noi, cum ar fi, ne-am pus mintea la contribuţie, spuse 
sergentul. E cam obraznic, ştiu... 

— Te rog să continui, sergent, zise Patricianul. Nu trebuie să te 
tot opreşti. Cunoaştem foarte bine magnitudinea subiectului. 

— Da, domnule. Bun, domnule. Mai întâi, e solda. 

— Solda? spuse lordul Vetinari. 

Se uită la Vimes, care nu se uită la nimic. 

Sergentul își înălță capul. Avea expresia hotărâtă a unui om 
care are de gând să meargă până la capăt. 

— Da, domnule, zise el. Treizeci de dolari pe lună. Nu e drept. 
Credem — îşi linse buzele şi aruncă o privire în spate la ceilalți 
doi, care îi făceau semne slabe de încurajare —, credem că o rată 
de bază de, ăă, treizeci şi cinci de dolari? Pe lună? Se uită la 
figura împietrită a Patricianului. Cu sporuri în funcție de rang? 
Ne-am gândit la cinci dolari. 

Îşi linse iar buzele, tulburat de expresia Patricianului. 

— Nu coborâm sub patru, spuse el. Şi asta e. Scuze, Înălțimea 
Voastră, dar asta e. 

Patricianul aruncă iar o privire la figura impasibilă a lui 
Vimes, apoi se uită din nou la trupe. 

— Asta e? zise el. 

Nobby şopti în urechea lui Colon, iar apoi ţâşni înapoi. Ser- 
gentul transpirat îşi strânse coiful de parcă ar fi fost singurul lucru 
real din lume. 

— Mai era ceva, cu tot respectul, spuse el. 

— Ah. 

Patricianul zâmbi cunoscător. 

— E ceainicul. Nu era prea bun, oricum, dar Errol l-a mân- 
cat. Făcea aproape doi dolari. Înghiţi în sec. Ne-ar prinde bine un 
ceainic nou, dacă nu vă deranjează, Domnia Voastră. 

Patricianul se aplecă înainte, ținându-se de mânerele jilțului. 

— Vreau să înţeleg clar, zise el cu răceală. Trebuie să credem 
că soliciți o mică mărire de salariu şi o unealtă casnică? 

Morcove şopti în cealaltă ureche a lui Colon. 

Acesta întoarse către demnitari doi ochi ieşiţi din orbite, 
înlăcrimaţi. Marginea coifului trecea printre degetele sale ca o 
roată de moară. 

— Ei bine, începu el, uneori, ne-am gândit, ştiţi, când avem 
pauză de masă sau când e linişte, cum ar fi, la sfârşitul gărzii, şi 
vrem să ne relaxăm niţel, ştiţi, să ne deconectăm... 

Îi pieri glasul. 

— Da? 

Colon luă o gură mare de aer. 

— Cred că nu încape vorba de o țintă cu săgeți... 

Tăcerea tunătoare care urmă fu întreruptă de un 
pufnet rătăcit. 

Lui Vimes îi scăpă coiful din mâinile tremurătoare. Platoşa i 
se scutură când hohotul suprimat de ani întregi izbucni în rafale 
mari şi necontrolate. Îşi întoarse faţa către şirul de consilieri şi 
râse şi iar râse până când îi dădură lacrimile. 

Râse de felul în care aceştia se ridicară, plini de confuzie şi de 
demnitate scandalizată. 

Râse de expresia neclintită, păstrată cu grijă a Patricianului. 

Râse pentru lume şi pentru salvarea sufletelor. 

Râse şi iar râse, apoi râse iar, până când îi dădură lacrimile. 

Nobby se întinse pentru a ajunge la urechea lui Colon. 

— Ți-am spus eu, şuieră el. Ţi-am spus că n-o să accepte 
niciodată. Ştiam că o țintă înseamnă să ne forțăm norocul. Acum 
i-ai supărat pe toți. 


Dragă Mamă, dragă Tată [scria Morcove] No să ghiciţi nici- 
odată, sunt în Gardă de câteva săptămâni şi, deja voi fi numit 
Agent plin. Căpitanul Vimes zice, Patricianul însuşi a spus că 
trebuie să fiu Unul, şi că tot el speră să am o carieră lungă şi 
plină de succes în Gardă şi că, o să o urmărească cu interes spe- 
cial. De asemenea solda mea va creşte cu zece dolari şi avem o 
primă specială de douăzeci de dolari pe care căpitanul Vimes 
a plătito din buzunarul lui, zice sergentul Colon. Găsiţi banii 
înăuntru. Păstrez puţin din ei totuşi pentru că am fost să o văd 
pe Reet şi doamna Palm zice că toate fetele miau urmărit cariera 
cu Mare Interes şi ele şi trebuie să mă duc la cină în seara mea 
liberă. Sergentul Colon mia spus despre cum să încep să curtez, 
ceea ce e foarte interesant şi nu e deloc complicat se pare. Am 
arestat un dragon dar a scăpat. Sper că domnul Vameshi e bine. 

Sunt cel mai fericit din lume. 

Fiul vostru, Morcove. 


Vimes bătu la uşă. 
Se făcuse un efort de a dichisi conacul Ramkin, observă el. 
Tufişurile năpăditoare fuseseră tăiate fără milă. Un muncitor în 

vârstă în vârful unei scări prindea stucatura pe pereţi în timp ce 
un altul, cu o sapă, stabilea cam arbitrar unde se termina peluza şi 
începeau vechile straturi de flori. 

Vimes îşi vâri coiful sub braţ, îşi netezi părul pe spate și 
ciocăni. Se gândise să îi ceară sergentului Colon să îl însoţească, 
dar alungase ideea iute. Nu ar fi putut suporta chicotitul. Ori- 
cum, de ce să îi fie teamă? Se uitase în fălcile morţii de trei 
ori; de patru, dacă punea la socoteală şi că îi spusese lordului 
Vetinari să tacă. 

Spre uimirea lui, uşa fu în cele din urmă deschisă de un 
majordom atât de bătrân, încât se putea să fi fost trezit din 
morți de ciocănit. 

— Mdaa? zise el. 

— Căpitanul Vimes, Garda Oraşului, spuse Vimes. 

Omul îl măsură din cap până în picioare. 

— Oh, da, zise el. Domnia Sa a spus. Cred că Domnia Sa este 
cu dragonii, zise el. Dacă doriți să aşteptaţi aici, eu... 

— Ştiu drumul, spuse Vimes şi porni pe cărarea acoperită 
de vegetaţie. 

arcurile erau distruse. Mai multe cutii din lemn uzate stăteau 
sub un cort de mușama. Din adâncurile lor, câțiva dragoni de 
mlaştină trişti îl întâmpinară şuierând. 

Două femei se mişcau preocupate printre cutii. Două nobile 
doamne, mai degrabă. Erau prea neîngnjite pentru a fi simple 
femei. Nici o femeie obişnuită nu ar fi visat să arate atât de mur- 
dar; aveai nevoie de toată încrederea de sine care provine din a şti 
cine a fost stră-stră-stră-străbunicul tău pentru a putea purta ast- 
fel de haine. Dar erau, observă Vimes, haine incredibil de bune, 
sau fuseseră odată; haine cumpărate de părinţii cuiva, dar atât de 
scumpe şi de o calitate atât de bună, încât nu se uzau niciodată și 
erau transmise din generație în generaţie, ca porțelanurile vechi, 
argintăria şi guta. 

„Crescătoare de dragoni, se gândi el. Îţi dai seama. Au 
ceva aparte. Din felul în care îşi poartă eşarfele de mătase, 
hainele vechi din tweed şi cizmele de călărie ale bunicului. Şi 
mirosul, desigur.“ 

O femeie mică şi uscată, cu o față ca o piele de şa veche, 
îl zăn. 

— Ah, zise ea, dumneata trebuie să fii galantul căpitan. Îşi 
băgă o şuviţă rebelă de păr alb înapoi sub eşarfă şi întinse o mână 
cafenie şi vânoasă. Brenda Rodley. Ea e Rosie Devant-Molei. 
Conduce Adăpostul Rază de Soare, să ştii. 

Cealaltă femeie, care avea constituţia cuiva care ar fi putut să 
ridice într-o mână cai de tracțiune şi să-i potcovească cu cealaltă, 
îi rânji prieteneşte. 

— Samuel Vimes, îngăimă Vimes. 

— Tata era un Sam, zise Brenda şovăielnic. Întotdeauna poţi 
să te bizui pe un Vimes, spunea el. Goni un dragon înapoi în 
cuşca lui. Tocmai o ajutam pe Sybil. Suntem prietene vechi, ştii. 
Colecţia s-a dus naibii, fireşte. Sunt prin tot oraşul, drăcuşorii. 
Îndrăznesc să spun că se vor întoarce când o să li se facă foame, 
totuşi. Ce mai descendență, nu? 

— Pardon? 

— Sybil crede că era aparte, dar eu zic că ar trebui să fim 
în stare să îl readucem înapoi în descendență în trei sau patru 
generații. Sunt vestită pentru armăsarul meu, știi, spuse ea. Ar fi 
ceva, totuşi. Un fel complet nou de dragon. 

Vimes se gândi la dâre supersonice împânzind cerul. 

— Ăă, zise el. Da. 

— EA, trebuie să mergem. 

— Ăă, Lady Ramkin nu este prin preajmă? spuse Vimes. Am 
primit un mesaj că este foarte important, spunea ea, să vin aici. 

— E în casă pe undeva, zise domnişoara Rodley. Spunea 
că trebuie să se ocupe de ceva important. Oh, ai grijă cu ăla, 
Rosie, prostuţo! | 

— Mai important decât dragonii? spuse Vimes. 

— Da. Nu-mi dau seama ce a apucat-o. Brenda Rodley căută 
în buzunarul unei jachete supradimensionate. Mi-a făcut plăcere 
să te cunosc, domnule căpitan. Întotdeauna e bine să întâlneşti 
noi membri ai Protipendadei. Fă o vizită când eşti prin preajmă. 
Aş fi foarte fericită să îți fac un tur. Extrase din buzunar o carte 
de vizită jegoasă şi i-o puse în palmă. Trebuie să plec acum, 

am auzit că unii dintre ei încearcă să își construiască cuiburi pe 
turnul Universităţii. Nu se poate. Trebuie să îi dăm jos înainte 
să se întunece. 

Vimes se uită cu atenţie la cartea de vizită pe când cele două 
femei mergeau pe alee, ducând plase şi funii. 

Scnia: „Lady Rodley, Casa Dower, Castelul Quirm, Quirm“. 
Ceea ce însemna, înțelese el, că femeia care mergea pe cărare ca 
o tarabă de boarfe ambulantă era văduva ducesă de Quirm, care 
deţinea mai multe pământuri decât puteai vedea de pe un munte 
foarte înalt într-o zi foarte senină. Nobby nu ar fi fost de acord 
cu aşa ceva. Părea să existe un fel anume de sărăcie pe care şi-l 
permiteau doar cei foarte, foarte bogați... 

„Aşa ajungi să ai putere în teritoriu, se gândi el. Nu-ţi pasă 
nici cât negru sub unghie de ce cred ceilalți şi nu eşti niciodată, 
dar niciodată, nesigur de ceva.“ 

Merse înapoi spre casă. O uşă era deschisă. Ducea într-o 
sală mare, dar întunecată şi mucezită. Sus, în semiobscuritate, 
capete de animale moarte bântuiau pereţii. Se părea că Ram- 
kinii puseseră în pericol de dispariție mai multe specii decât o 
epocă glaciară. 

Vimes se plimbă fără țintă pe sub o altă arcadă din mahon. 

Era o sufragerie, conţinând acel fel de masă la care oamenii 
de la celălalt capăt se află într-un alt fus orar. La unul din capete 
fusese colonizată de sfeşnice de argint. 

Era pregătită pentru doi. O divizie de tacâmuri flanca fiecare 
farfurie. Pahare de vin antice scânteiau în lumina lumânărilor. 

O presimțţire teribilă puse stăpânire pe Vimes în acelaşi 
moment în care o adiere de „Captivare“, cel mai scump parfum 
din tot Ankh-Morpork-ul, trecu pe lângă el. 

— Ah, căpitane! Ce drăguţ că ai venit! 

Vimes se întoarse încet, fără ca picioarele lui să pară a 
se mişca. 

Lady Ramkin stătea acolo, magnifică. 

Vimes era vag conştient de o rochie de un albastru strălucitor 
care scânteia în lumina lumânărilor, o claie de păr de culoarea 
castanelor, o față uşor neliniştită, care sugera că un întreg batalion 

de zugravi şi decoratori tocmai îşi demontase schelele şi plecase 
acasă, ȘI un uşor scârțâit care spunea că pe sub toate acestea sim- 
pla corsetărie era supusă la acel fel de tensiuni care se găsesc, de 
obicei, în inima stelelor mari. 

— Eu, ăă, zise el. Dacă, ăă. Dacă ai fi spus, ăă, m-aş fi, ăă. 
Îmbrăcat mai potrivit, ăă. Extrem, ăă. Foarte. Ăă. 

Ea se abătu asupra lui ca o maşină de asediu strălucitoare. 

Ca într-un vis, el se lăsă condus spre un scaun. Trebuie să 
fi mâncat, deoarece servitorii apăreau de nicăieri cu lucruri 
umplute cu alte lucruri şi veneau mai târziu înapoi și luau far- 
furiile. Majordomul revenea la viață din când în când pentru a 
umple pahar după pahar cu vinuri ciudate. Căldura lumânărilor 
era de ajuns pentru a găti la ea. Şi, tot timpul, Lady Ramkin vor- 
bea într-un fel voios şi delicat — despre mărimea casei, despre 
responsabilitățile unei locuinţe uriaşe, despre sentimentul că era 
timpul să îşi ia Mai în Serios Poziţia în Societate, în timp ce soa- 
rele care apunea umplea încăperea cu roșu şi lui Vimes începea 
să i se învârtă capul. 

Societatea, reuşi el să gândească, nu știa ce avea să o lovească. 
Dragonii nu fură pomeniţi nici măcar o clipă, deşi, după o vreme, 
ceva de sub masă îşi puse capul pe piciorul lui Vimes şi salivă. 

Vimes descoperi că îi era imposibil să participe la conversaţie. 
Se simţea împresurat, asediat. leşi din fortăreață, în speranţa că 
va reuşi să ajungă pe un teren mai înalt de unde să fugă în exil. 

— Unde crezi că s-au dus? spuse el. 

— Unde ce? zise Lady Ramkin, oprită temporar. 

— Dragonii. Ştii tu. Errol şi ne... femela lui. 

— Oh, undeva izolat şi stâncos, îmi închipui, spuse Lady Ram- 
kin. Terenul favorit pentru dragoni. 

— Dar el... ea e un animal magic, zise Vimes. Ce se va întâm- 
pla când va trece vraja? 

Lady Ramkin surâse timid. 

— Cei mai mulţi oameni par să se descurce, spuse ea. 

Se întinse peste masă şi îi atinse mâna. 

— Oamenii tăi cred că ai nevoie de cineva care să aibă grijă de 
tine, zise ea sfios. 

— Oh. Chiar aşa? spuse Vimes. 

— Sergentul Colon zicea că el crede că o să ne înțelegem ca un 
maison en Flambe. 

— Oh. Chiar aşa? 

— Și mai zicea ceva, spuse ea. Ce era? O, da: „E o şansă de 
unu la un milion“, spuse Lady Ramkin. Cred că a adăugat: „Dar 
s-ar putea să meargă“. 

Îi surâse. 

lar apoi lui Vimes îi veni în minte şi îşi dădu seama că, în 
categoria ei specială, ea era destul de frumoasă; aceasta era 
categoria tuturor femeilor, din întreaga lui viaţă, care crezuseră 
vreodată că el merita un zâmbet. Ea nu putea să găsească unul 
mai rău, şi totuși, el nu putea să găsească una mai bună. Aşa că 
poate se echilibra. Nu mai întinerea, şi totuşi, cine o făcea? Şi 
avea stil, şi bani, şi bun-simţ, și încredere de sine şi toate lucrurile 
pe care el nu le avea, plus o inimă deschisă şi, dacă o lăsai, te-ar 
fi putut înghiţi; femeia era un oraş. 

Şi, în cele din urmă, sub asediu, făceai ce făcuse întotdeauna 
Ankh-Morpork — deschidea: porţile, lăsai cuceritorii înăuntru şi 
ei deveneau ai tăi. 

Cum începeai? Ea părea să se aştepte la ceva. 

El ridică din umeri, luă paharul de vin şi căută o frază. Una i 
se înfiripă în mintea care îi răsuna nebunește. 

— Pentru că m-am uitat la tine, puştoaicol, zise el. 

Gongurile diferitelor miezuri de noapte bătură trecerea zilei. 

(...Şi, mai departe spre Miez, unde Munţii Vârfu Berbecelui 
se împreunau cu piscurile amenințătoare ale masivului central, 
unde stranii creaturi păroase rătăceau pe zăpezile eterne, unde 
vijeliile urlau în jurul vârfurilor înghețate, luminile unei lamasenii 
singuratice scânteiau peste văile înalte. În curte, doi călugări în 
robe galbene încărcau ultima cutie cu sticluţe verzi pe o sanie, 
gata pentru prima etapă a unei călătorii incredibil de dificile până 


! În original: Here 5 looking at zou, Kid. (n.red.) 

Jos, pe câmpiile întinse. Pe cutie scria, cu tuşe de pensulă trasate 
cu grijă, „Dmnl. 1.T.S.B. Dibbler, Ankh-Morpork-“. 

— Ştii, Lobsang, spuse unul dintre ei, nu poţi să nu te întrebi 
ce face cu chestiile astea.) 

Caporalul Nobbs şi sergentul Colon leneveau în umbrele 
de lângă Toba Reparată, dar se îndreptară când Morcove apăru 
ducând o tavă. Detritus trolul se dădu deoparte cu respect. 

— Poftim, băieţi, zise Morcove. Trei halbe. Din partea casei. 

— La naiba, n-aş fi crezut că reuşeşti, spuse Colon apucând o 
toartă. Ce i-ai zis? 

— Nu am făcut decât să îi explic că este de datoria tuturor buni- 
lor cetăţeni să ajute garda oricând, spuse Morcove cu inocenţă, şi 
i-am mulțumit pentru cooperare. 

— Da, şi restul, zise Nobby. 

— Nu, atât am spus. 

— Atunci cred că ai avut un ton foarte convingător. 

— Ah. Ei, bucuraţi-vă de ele, băieţi, cât mai sunt, zise Colon. 

Băură gânditori. Era un moment de linişte supremă, câteva 
minute răpite realităților vieţii reale. Era o scurtă îmbucătură din 
fructul furat şi se bucurau de ea așa cum era. Nimeni din întreg 
oraşul nu părea să se bată, să se înjunghie sau să facă zarvă şi, 
doar pentru moment, era posibil să crezi că această stare de fapt 
minunată ar fi putut continua. 

Şi chiar dacă nu ar fi durat, atunci ar fi fost amintirile care să 
îi ajute să facă faţă. Ale goanei şi ale oamenilor care se dădeau 
din cale. Ale privirilor de pe feţele îngrozitoarelor gărzi ale pala- 
tului. Ale sentimentului că, atunci când toți hoţii, eroii şi zeii 
dăduseră greş, ei fuseseră acolo. Ale sentimentului că aproape 
făcuseră toate lucrurile aproape bine. 

Nobby puse cana pe un pervaz aflat la îndemână, tropăi niţel 
ca să îşi dezmorțească picioarele şi suflă în pumni. O scurtă 
căutare în cotloanele întunecate ale urechii sale produse un 
fragment de țigară. 

— Ce vreme, nu? zise Colon mulţumit, când flacăra unui 
chibrit îi lumină pe cei trei. 

Ceilalți dădură aprobator din cap. Parcă trecuse o viață de 
ieri. Dar nu ai fi putut uita aşa ceva, indiferent cine altcineva ar fi 
făcut-o, indiferent ce s-ar fi întâmplat de acum înainte. 

— Dacă nu mai văd niciodată un afurisit de rege, tot o să fie 
prea devreme, spuse Nobby. 

— Nu cred că era regele bun, oricum, zise Morcove. Că veni 
vorba despre regi: vrea cineva un cartof prăjit? 

— Nu există regi buni, spuse Colon, dar fără mare ranchiună. 

Zece dolari pe lună aveau să însemne ceva. Doamna Colon se 
purta foarte diferit față de un bărbat care aducea acasă încă zece 
dolari pe lună. Bileţelele ei de pe masa din bucătărie erau mult 
mai prietenoase. 

— Nu, dar vreau să spun că nu e nimic special să ai o sabie 
străveche, zise Morcove. Sau un semn din naştere. Adică, uite la 
mine. Am un semn din naştere pe braţ. 

— Şi fratele meu are unul, spuse Colon. Arată ca o barcă. 

— Al meu seamănă mai mult cu o coroană, zise Morcove. 

— Oho, asta te face rege, atunci, rânji Nobby. E logic. 

— Nu înţeleg de ce. Fratele meu nu e amiral, cugetă Colon. 

— Şi am sabia asta, zise Morcove. 

O scoase. Colon i-o luă din mână şi o întoarse iar şi iar în 
lumina felinarului de deasupra ușii Tobei. Lama era boantă, scurtă 
şi ciobită ca un fierăstrău. Era bine făcută şi se putea să fi existat 
o inscripţie pe ea odată, dar devenise de mult indescifrabilă prin 
simpla utilizare. 

— Drăguţă sabie, spuse el gânditor. Bine echilibrată. 

— Dar nu e una pentru un rege, zise Morcove. Săbule regilor 
sunt mari, strălucitoare şi magice şi au pietre prețioase pe ele şi 
când le ţii prind lumina, zing. 

— Zing, spuse Colon. Cred că așa trebuie să facă, zău. 

— Nu spun decât că nu poţi să le dai oamenilor tro- 
nuri doar pentru lucruri ca astea, zise Morcove. Aşa a spus 
căpitanul Vimes. 

— E o slujbă bună, să ştii, zise Nobby. Ai ture bune când 
eşti rege. 

— Hmm? 

Colon se pierduse momentan într-o mică lume a speculației. 
Regii reali aveau săbii strălucitoare, evident. Doar, doar, doar că 
poate regele adevărat din, cum ar veni, zilele de demult, ar fi avut 
o sabie care nu scânteia nici un pic, dar se dovedea al naibii de 
eficientă la tăiat lucruri. Era doar o idee. 

— Eu zic că e o slujbă bună să fii rege, repetă Nobby. 
Ore scurte. 

— Da. Da. Dar nu şi zile lungi, spuse Colon. 

Se uită gânditor la Morcove. 

— Ah. E şi asta, desigur. 

— Oricum, tata spune că a fi rege e o muncă prea grea, zise 
Morcove. Numai supraveghere şi testarea purității și restul. Goli 
halba. Nu e pentru cei ca noi. Noi — se uită cu mândrie — gărzile. 
Vă simţiţi bine, domnule sergent? 

— Hmm? Ce? Oh. Da. 

Colon ridică din umeri. Ce era cu asta, oricum? Poate că 
lucrurile ieşiseră cum era mai bine. Îşi termină berea. 

— Mai bine plecăm, spuse el. Ce oră e? 

— În jur de doisprezece, zise Morcove. 

— Altceva? 

Morcove se gândi niţel. 

— ȘI totul este bine? spuse el. 

— Bun. Venificam. 

— Ştii, zise Nobby, cum o spui tu, băiete, aproape ai putea 
crede că e adevărat. 


Să lăsăm ochiul atent să se retragă... 

Acesta este Discul, lume şi oglindă a lumilor, purtată prin 
spaţiu pe spinarea a patru elefanţi care stau pe spatele Marelui 
A'Tuin, Ţestoasa Cerului. În jurul Marginii acestei lumi, oceanul 
se scurge infinit în noapte. În Miezul ei, se înalță piscul de zece 
leghe al lui Cori Celesti, pe al cărui vârf strălucitor zeii joacă 
jocuri cu destinele oamenilor... 

„„„dacă ştii care sunt regulile şi cine sunt jucătorii. 

La marginea opusă a Discului, soarele răsărea. Lumina 
dimineţii începu să se scurgă peste țesătura de mări şi continente, 

dar o făcu încetişor, deoarece lumina este înceată şi ceva mai grea 
în prezenţa unui câmp magic. 

Pe emisfera întunecată, unde lumina veche a apusului abia se 
scursese din cele mai adânci văi, două punctişoare, unul mare, 
unul mic, zburară din umbră, plutiră jos peste talazunile oceanului 
de Margine şi porniră hotărâte peste hăurile spațiului pictate cu 
stele, complet inimaginabile. 

Poate că magia va dura. Poate că nu. Dar, până la urmă, 
ce durează? 


SFÂRȘIT 


In seria Lumea Disc 
vor apărea 


Volumul 9 — Eric 


Eric este singurul hacker al demonologiei din Lumea Disc. 

Nu vrea decât să i se îndeplinească trei dorinţe. Nimic spe- 
cial: să fie nemuritor, să conducă lumea şi, evident, cea mai fru- 
moasă femeie din lume să se îndrăgostească nebuneşte de el. 
Chestiile obişnuite. 

Însă în locul unui demon uşor de controlat, Eric îi invocă pe 
Vânturache, cel mai incompetent vrăjitor din univers, şi pe acce- 
soriul lui de călătorie extrem de incontrolabil şi de ostil, Bagajul. 

Alături de aceştia, pe Eric îl aşteaptă o călătorie prin spaţiu 
şi timp care îl va face să îşi mai pună o dorinţă (destul de 
arzătoare) — să nu se fi născut. 


ŞI 
Volumul 10 — Imagini mişcătoare 


De ani de zile, Breasla Alchimiştilor se străduieşte să 
preschimbe plumbul în aur, dar pe cât sunt de crâncene eforturile, 
pe atât de nesemnificative rezultatele. Până când, într-o zi, o idee 
sălbatică atinge mintea unuia dintre ei şi, în scurtă vreme... 

Vă invităm la clicuri — cea mai recentă modă din Ankh-Mor- 
pork. Aici veţi vedea, de exemplu: 

„Zeii şi oameniii Spus-au cå n-avea să fiie, dar Iei 
Nau vrut Să Asculte! 
Pelias şi Melisande, Povestea unei Iubiri Interzise! 
O devastatoare Hepopee a Pasiunii care străbate Spaţul şi 
Timmppul! 
Vă v-a şoka! 
În film — 1000 dă elefanți!“ 


